
שר המשפטים
יו"ר ועדת השרים לענייני ביקורת המדינה
בהתאם להוראות סעיף 16(א) לחוק מבקר המדינה התשי"ח-1958 [נוסח משולב], אני מתכבד להניח על שולחן הכנסת את "הערות ראש הממשלה" לדין וחשבון השנתי מספר 60ב' של מבקר המדינה. 

דו"ח 60ב' מכיל ארבעים ותשעה נושאים אזרחיים, ביניהם שני פרקים רוחביים הנוגעים למספר גופים מבוקרים: ייזום ומימוש של תכניות פיתוח בתחום התשתיות, והטיפול באלימות כלפי עובדי הציבור. 

פעמיים בשנה חושף מבקר המדינה באמצעות כלי התקשורת שורה ארוכה של ליקויים ושל פעולות שאינן עולות בקנה אחד עם טוהר המידות ועם עקרונות החיסכון והיעילות. 

עוד טרם פרסום דוחות מבקר המדינה, ננקטו צעדים להפקת לקחים ולתיקון ליקויים. מנהל האגף הבכיר לביקורת המדינה פנה אל מנכ"לי משרדי הממשלה וראשי הגופים המבוקרים, וביקש תגובותיהם לממצאי הביקורת והפעולות שננקטו או המתוכננות להינקט לתיקון הליקויים. תגובות אלו מפורטות במסמך "הערות ראש הממשלה" שלהלן. כוונת דו"ח המבקר לגרום תחושה ברורה אצל המבוקרים כי אין כוונה לוותר ולהקל ראש. שיטת המעקב החדשה הינה ממוחשבת ומונעת שקיעתם של ליקויים שטרם תוקנו אל תהום הנשייה. 

במשרד ראש הממשלה נקבעו מספר מבחנים שעל פיהם ייבחרו הנושאים לדיון בוועדת השרים לביקורת המדינה, וביניהם: משמעותו הציבורית של הנושא, פגיעה בביטחון, בבטיחות ובבריאות הציבור, פגיעה בטוהר המידות, היבטים הנוגעים לתיאום הבין משרדי ועבודת המטה של הממשלה, ייעול, חסכון ושיפור השירות לציבור. יש להתייחס לא רק למשרד המבוקר ולתיקון מעשי של הליקוי, אלא יש ללמוד ממצאי הביקורת ולהפיק לקחים לכלל המערכת הממשלתית. 

ועדת השרים לענייני ביקורת המדינה שבראשותי דנה בנושאים אשר עלו בדו"ח 60ב של מבקר המדינה, וביניהם: השירות לנוסע, ליקויים משמעותיים בתחזוקת הדיור הציבורי, רבני שכונות המועסקים במועצות הדתיות והטיפול באלימות כלפי עובדי ציבור. בדיוני ההכנה לוועדת השרים עלו הנושאים הבאים: סוגיות בתחום בריאות הנפש, חדרי מיון של בתי החולים הכלליים – היעדר תקינה סדורה ושינוי מבני במשק החשמל. 

ועדת השרים לביקורת המדינה תעמיק ותרחיב פעולותיה, תבסס מנגנוני בקרה ומעקב, תסייע בגיבוש הרפורמות המתבקשות ותביא לידיעת הציבור תוצאות פעולותיה. כל זאת במטרה לחזק את מערכות הממשל ולהעלות קרנן בעיני הציבור הרחב. 

ברצוני להודות למבקר המדינה ולעובדי משרדו, על עבודתם היסודית והכנת הדוח המפורט העוסק בנושאים מהותיים ביותר, ומאמצם הניכר להביא לייעול עבודת משרדי הממשלה. הוקרת התודה הינה גם לשרי הממשלה ולמנכ"לי הגופים המבוקרים על עבודתם המסורה לשינוי פני המינהל הציבורי בישראל.

תודה מיוחדת לעובדי האגף הבכיר לביקורת המדינה שבמשרד ראש הממשלה בראשות מר יעקב זלצר, אשר בזכות פעילותם המסורה והמקצועית, עולה בידינו לקיים חובתנו בכל הקשור לקידום תיקון הליקויים, ואשר הצליחו לעמוד במשימה המורכבת של הכנת "הערות ראש הממשלה" תוך אילוצי הזמן.  

תוכן העניינים
חלק א
תגובות המבוקרים לדו"ח 60ב של מבקר המדינה
פרק ראשון - מטלות רוחב
ייזום ומימוש של תכניות פיתוח בתחום התשתית
הטיפול באלימות כלפי עובדי ציבור 
פרק שני - משרדי ממשלה
משרד ראש הממשלה
שיקום בית העלמין היהודי בהר הזיתים, פיתוחו ואבטחתו
משרד האוצר
אגף החשב הכללי
מאזן המדינה ל-31.12.08 - השקעות המדינה בחברות ובישויות מוחזקות
אגף שוק ההון, הביטוח והחיסכון
הפיקוח על נותני שירותי מטבע
הסדרת מנגנוני הגנה למחזיקי תעודות התחייבות
הסדרת שוק החיסכון הפנסיוני והפיקוח עליו
הסדרי תגמול בגופים המוסדיים 
ממצאי מעקב
הסדרי ביטוח שיורי לכלי רכב 

הרשות לזכויות ניצולי השואה
ממצאי מעקב
הסיוע לניצולי השואה 
רשות המסים בישראל

מיסוי הכנסות בלתי חוקיות

הפיקוח על החזר מס ערך מוסף לתיירים ועל אזור סחר חופשי אילת
המשרד לביטחון הפנים
משטרת ישראל
מינוי וקידום של קצינים בכירים במשטרה

טיפול המשטרה באיתור נעדרים ובזיהוי אלמונים
משרד הבינוי והשיכון

ליקויים משמעותיים בתחזוקת הדיור הציבורי
מינהל מקרקעי ישראל

קבורה אזרחית ביישובים חקלאיים

איוש נחלות פנויות

יישובים בתת-אכלוס
משרד הבריאות

ניהול הקניין הרוחני במערכת הבריאות הממשלתית

חדרי מיון (מלר"דים) של בתי החולים הכלליים - היעדר תקינה סדורה

הסדרים כלכליים בין קופות חולים לבתי חולים הכלליים והשפעתם על המבוטחים

סוגיות בתחום בריאות הנפש

פרויקט נמ"ר - הקמת מערכת ממוחשבת עבור בתי החולים
משרד ההסברה והתפוצות

לשכת הפרסום הממשלתית - היבטים בפעולתה
משרד החוץ 


הקונסוליה ונציגות הקבע ליד האו"ם בניו יורק

התקשרות עם חברה לניהול ביטוח הבריאות של העובדים בנציגויות בארצות הברית
משרד החינוך

פרס ישראל
ניצול שעות לימוד בבתי הספר היסודיים ובחטיבות הביניים

ניצול משאבי ההדרכה במערכת החינוך
הוראת השואה והנחלת לקחיה במערכת החינוך

מינהל תקשוב ומערכות מידע במשרד החינוך

התקשרות עם קבלן ובאמצעותו עם אחד עשר קבלני משנה
משרד החקלאות ופיתוח הכפר

היבטים בתפקוד מועצת הזיתים
רפורמה בענף הלול – הודעה בדיעבד של השר שלום שמחון על  עניין אישי
משרד המדע והטכנולוגיה
השירות הלאומי

יישום השירות האזרחי לפי חוק טל והבקרה עליו - היבטים אחדים
משרד המשפטים

הליכים ופעולות למחשוב בתי המשפט
משרד הפנים 


ההיערכות לבחירות לכנסת השמונה עשרה וניהולן

היתרים להעסקת עובדים זרים בענפי החקלאות והבנייה
המשרד לשירותי דת

רבני שכונות המועסקים במועצות הדתיות
משרד התשתיות הלאומיות

שינוי מבני במשק החשמל
פרק שלישי - מוסדות המדינה ותאגידים
המוסד לביטוח לאומי

היבטים בעבודת הוועדות הרפואיות לקביעת זכויות נכים
רשות ההגבלים העסקיים


רשות ההגבלים העסקיים - פעילות וסדרי מינהל
חברת החשמל לישראל בע"מ

רכישת שירותי ייעוץ
חברת רכבת ישראל בע"מ

קו הרכבת המהיר לירושלים - הקמת קטע באזור הרי ירושלים

השירות לנוסע
מכון וינגייט לחינוך גופני ולספורט


מכון וינגייט - היבטים בפעילותו

רשות שדות התעופה
סדרי פרישת עובדים ברשות שדות התעופה 

חלק ב
החלטות של ועדת השרים לענייני ביקורת המדינה
שירות חיילי חובה מחוץ ליחידות צה"ל
היבטים בתכנון המתארי המקומי הכולל
מתן שירותי בריאות לתלמיד ועבודת המטה בדבר העברתם לביצוע בידי גוף חיצוני
היערכות משרד התחבורה והבטיחות בדרכים למתן שירותי תובלה למשק האזרחי והיערכות צה"ל לגיוס כלי רכב בשעת חירום
רבני שכונות המועסקים במועצות הדתיות
חברת רכבת ישראל בע"מ – השירות לנוסע
טיפול בליקויים משמעותיים בתחזוקת הדיור הציבורי
הטיפול באלימות כלפי עובדי ציבור
חלק א'
תגובות המבוקרים
לדו"ח 60ב של מבקר המדינה
פרק ראשון
מטלות רוחב
ייזום ומימוש של תכניות פיתוח בתחום התשתית

הגופים המבוקרים: משרד האוצר; המשרד להגנת הסביבה; משרד הפנים; משרד ראש הממשלה; משרד התחבורה והבטיחות בדרכים; משרד התשתיות הלאומיות 

ליקוי
1. אי-יישומן של תכניות פיתוח של תשתיות חיוניות למשק, חריגה מלוחות הזמנים ומהתקציבים שיועדו להן והיעדר מידע מרוכז, מפורט ומעודכן שיאפשר השוואה בין העלויות ולוחות הזמנים המתוכננים ובין המצב בפועל - מלמדים על כשל ניהולי של משרדי הממשלה, רשויות המדינה האחרות ואלה שמבצעים את העבודות מטעמם ושל העומדים בראשם. 
תגובה
משרד התשתיות הלאומיות
1-7. 
תכנון משק החשמל מחייב ראיה משקית רחבה לטווח הארוך, המשלבת שיקולים אסטרטגיים, תחזיות פיתוח המשק, שיעור הרזרבה הזמינה, כדאיות כלכלית של פרויקטים ספציפיים ופרמטרים רבים נוספים. חיוני ליצור איזון מתאים בין סמכויות המשרדים הייעודיים לבין יכולת ההשפעה של משרד האוצר. משרד התשתיות תומך ביצירת יכולת שלטונית אינטגרטיבית נפרדת שתאפשר התמקדות בצורכי פיתוח מרכזיים של המדינה ותפעל על בסיס גישה עקבית ומגובשת. 


ריכוז הסמכויות המוקנה למשרד האוצר מאפשר לו קבלת החלטות המונחות בעיקרן משיקולי גירעון תקציבי ופחות משיקולים של צרכי המשק. ההחלטות המתקבלות על ידי אגף התקציבים באוצר בעניין ההשקעה בתשתיות נעשות ברובן בתחומים הדורשים רמת מקצועיות גבוהה, ובפרט בהשוואה למשרדים היעודיים, ובכל זאת – הם מהווים את האוטוריטה לקבלת החלטה האם, איך וכיצד לקדם השקעות בפרויקטים, ובאלו. ההתנהלות כאמור, המאפשרת לאגף התקציבים סמכויות יתר בעניין אישור פרויקטים בהיותו הגוף המקצה תקציבים בנושא, מובילה לדעת המשרד לניגודי עניינים העלולים לפגום בקבלת ההחלטות בתעדוף פרויקטים ובמימושם.


לנושא משק החשמל - במסגרת המאמצים שעשה משרד התשתיות להתמודדות עם המחסור בחשמל, ובמטרה להקטין הסתברות לאירועי הפסקות חשמל, העביר משרד התשתיות בספטמבר 2009 החלטת ממשלה 4095 חכ/150 "צעדים להתייעלות אנרגטית – צמצום בצריכת החשמל", לפיה הוטל על הרשות לשירותים ציבוריים - חשמל, להגיש עד לתום אותה שנה תוכנית מפורטת להסטת ביקושי שיא לשנים 2015-2011. בהחלטה נאמר שישנם ליקויים בפיתוח משק החשמל וכי מסתמן סיכוי למחסור בחשמל בשנים הבאות. המשרד פועל לקדם את ייעול הרגולציה בתחום יזמי ייצור החשמל הפרטי ועידוד ייצור חשמל פרטי בהיבטים של מיסוי והקצאות קרקעות (באמצעות צוות בין משרדי). יישום תוכניות פיתוח מצריך מקור תקציבי זמין. חברת החשמל כיום מתקשה לעמוד בתוכניות הפיתוח שאושרו לה בגין מצב פיננסי-תזרימי קשה המגביל את יכולתה לגייס כספים בעלויות סבירות. ניסיונות שנעשו בשנים האחרונות לגייס את אגף התקציבים להזרמת הון בעלים או למתן ערבות מדינה לתמיכה בגיוסי הון נכשלו.


המשרד מתריע מזה זמן רב על מחסור בתקציבים לקידום תשתיות במשק המים והחשמל. המשרד קיים ישיבות רבות עם כל הדרגים הרלוונטיים, ועד לרמת שר, בניסיונות לחזק את המשקים האמורים תוך הקמת מתקני אנרגיה סולארית, תחנות כוח קונבנציונאליות, מתקני התפלת מים, תכנון קווי הולכה וחלוקת גז טבעי ועוד. המאמצים נשאו פרי באופן חלקי, עקב התנגדויות, משיקולים תקציבים בעיקר, וכל הישג והתקדמות בתחומים אלו הינם תוצאה של לחץ שהפעיל המשרד. חברת החשמל הינה חברה ממשלתית לא מתוקצבת, ובעלת פעילות עסקית עצמאית. החברה נושאת בהתחייבויות של עשרות מיליארדי שקלים, העולים על רמת ההון העצמי שלה כמעט פי 5. לאור זאת, יכולותיה להוציא מהכוח אל הפועל את תוכניות הפיתוח שלה מוגבלות, וכרוכות בלקיחת מימון זר בתנאי גיוס גרועים יחסית. עד כה, מאמצי המשרד לשם קבלת תמיכה ממשלתית (ולו רק במסגרת ערבות מדינה) נתקלו בסירוב מצד אגף תקציבים.


עידוד משק החשמל וחיזוקו יכול להיעשות במספר מישורים -


כלים תקציביים – מענקים ו/או ערבות מדינה ו/או הטבות מיסוי - בידי משרד האוצר.


כלים תעריפים -  בידי רשות החברות.


כלים רגולאטורים – חוק, תקנות וכללים – בידי משרד התשתיות. 


משרד התשתיות עשה לתיקון ועדכון המסמכים האמורים (עדכון אחרון ב-7/2009), על מנת להתאימם לתנאי השוק כיום, ולקדם כניסת יזמים פרטיים למשק החשמל. 

ליקוי
2. הממשלה לא הסמיכה באופן רשמי גוף מטה שירכז את נתוני צורכי הפיתוח בכל תחומי התשתית השונים ויוכל להציג לה תמונה מקיפה ומפורטת של כלל צורכי התשתית בכל תחום, ותכניות מפורטות שיאפשרו לספק צרכים חיוניים בכלל וצרכים דחופים בפרט. כפועל יוצא מהיעדר גוף כזה, אגף התקציבים שאינו הגוף האחראי למתן פתרונות בתחומי התשתיות ולקביעת חיוניותם וסדר העדיפויות שלהם, מרכז את הנתונים על צורכי הפיתוח ומתעדף את תכניות הפיתוח. הדבר גורם חילוקי דעות בין המשרדים המקצועיים לבין גופי המטה השונים כדוגמת משרד האוצר, בעניין תוקפן של החלטות התעדוף השונות.  
תגובה
משרד האוצר
2. 
משרד האוצר הינו הגורם היחיד שרואה בסופו של דבר את התמונה הכוללת. לעיתים, פרויקטים שנראים בעיני המשרדים כראשונים בסדרי העדיפויות הפנימיים מתועדפים אל מול פרויקטים בתחומים אחרים, המתחרים על אותה מגבלת מקורות. משרד האוצר הינו הגוף היחיד היכול להמליץ בפני הממשלה על קביעת סדרי עדיפויות בין תחומי הפעילות השונים במשק ועל כן משקלו הרב בקביעת ההמלצות המוגשות לממשלה. הממשלה שוקלת את המלצת האוצר ולעיתים מכריעה בניגוד להמלצה זו, כך לדוגמה ברפורמת "אופק חדש" וכך בקבלת החלטת הממשלה מסוף פברואר 2010 בעניין רפורמת התחבורה שגיבש משרד ראש הממשלה. רפורמה זו אומצה על ידי הממשלה חרף התנגדות אגף התקציבים לחלק מהפרויקטים שנכללו בה, כמו גם התנגדות אגף התקציבים לפריסה התקציבית שהחלטה זו מייצרת והשפעותיה על יכולת הממשלה לבצע השקעות בתחומי פעילות אחרים. ככלל, יש להבחין בין תחומי השקעה בהם ההשקעה המבוצעת הינה תקציבית לבין השקעות הממומנות על ידי הציבור באמצעות תעריפי המוצרים הרלוונטיים. באשר להשקעות אשר אינן מחייבות תקצוב, דוגמת השקעות במשק החשמל והמים, הרי שההחלטה על ביצוען מתקבלת, לרוב, על ידי הרשויות המקצועיות הרלוונטיות תוך בחינת התועלת המשקית הגלומה בהשקעות, זאת ללא צורך בתקצוב או בתעדוף אל מול תחומי פעילות אחרים.

תגובה
המשרד להגנת הסביבה
2. 
פרויקטים תשתיתיים גדולים הינם בעלי השפעה סביבתית דרמטית על הסביבה, הטבע והנוף, ולכן מחייבים תיאום מוקדם בין גורמי הממשלה ולא פעילות חד צדדית, כפי שבוצעה עד כה.

תגובה
משרד התחבורה והבטיחות בדרכים
2. 
המשרד בדעה כי אין צורך בהקמת גוף תכנון מרכזי, שיפקיע סמכויות ממשרדי הממשלה הנוגעים בדבר. המשרד סבור כי טיפול של כל גוף הדואג לאינטרסים שעליהם הוא מופקד, תוך תיאום מערכתי בין כלל הגופים, יביא תוצאה טובה יותר. המשרד סבור, כי גוף מרכזי יחסר את ההתמחות הנדרשת בתחומים המקצועיים הספציפיים, וכתוצאה מכך יכולתו לאתר צרכים וחסמים לממוש פרויקטים תקטן.
ליקוי
3. 
במקרים מסוימים מאשרים בממשלה או במשרדים פרויקטים הכלולים בתכניות הפיתוח, אף שלא נבחנו כנדרש החלופות השונות וכדאיותן הכלכלית והמקורות התקציביים למימושם. יתרה מזו - התמונה הכלכלית המוצגת בפני מקבלי ההחלטות לשם קידום הפרויקט ואישור המשאבים המוקצים לו, אינה שלמה, והיא מוטה בדרך כלל כלפי מטה. פער זה מביא לאי-הקצאת מקורות מתאימים, לבזבוז משאבים, לפיגורים בלוחות הזמנים המתוכננים ולכשלים מרובים. 

תגובה
משרד התחבורה והבטיחות בדרכים
3. 
המשרד איתר את הבעיה של האיחור בהשלמת פרויקטים בלוחות הזמנים שנקבעו לביצועם ופועל לאיתור חסמים במועד על ידי  קיום ישיבות תדירות להסרת חסמים אלו. דוגמא לתהליך זה הינו הטיפול בחסמים בתחילת העבודות בקו A1 של רכבת ישראל. האומדנים ולוחות הזמנים שנקבעו בעבר, נעשו טרם ביצועו של תכנון מוקדם של הפרויקטים. כיום פועל המשרד לקבוע אומדנים ולוחות זמנים רק לאחר תכנון מפורט ובדיקה של חברות הבקרה באשר לפרויקטים בהיקפים גדולים.
ליקוי
4. 
הממשלה אינה עושה די להסדרת הסמכויות והאחריות בין הגופים המעורבים בקידום תכניות הפיתוח. מורכבות תכניות הפיתוח השונות בכל תחום מחייבת שלכל תכנית פיתוח ימונה מנהל תכנית, לריכוז הטיפול בכל המרכיבים הכלולים בה, משלב אישור התכנית ועד מימושה. נמצא כי לא נקבעו גופים מנהלים כאמור. כמו כן אין תהליך של תיאום מובנה ושיטתי בין הגוף היוזם את הפרויקטים התשתיתיים ובין משרדי הממשלה וגופים רלוונטיים אחרים הנוגעים בדבר. 

ליקוי
5. 
אגף התקציבים נוהג לתקצב פרויקטים הכלולים בתכניות פיתוח בדרך של הרשאה להתחייב הניתנת לכל פרויקט בנפרד. תקצוב פרויקט בודד מתוך תכנית פיתוח בהרשאה להתחייב אינו משקף את העובדה שהפרויקט הוא מרכיב אחד בלבד במכלול הפרויקטים הכלולים בתכנית, בוודאי כאשר ההרשאה חלקית בלבד. הדבר עלול לפגוע ביישומם של מרכיבים אחרים הכלולים בתכנית הפיתוח, מאחר שהם משלימים, המשכיים או תלויים זה בזה ולמנוע את השגת יעדי התכנית.  
תגובה
משרד התחבורה והבטיחות בדרכים
5. 
המשרד מביא בפני אגף התקציבים את הצרכים הכוללים לכל פרויקט על רכיביו, ובדרך כלל אגף התקציבים נענה לבקשות המשרד.   

ליקוי
6.
התממשותם החוזרת ונשנית של סיכונים רבים שהטיפול בהם באחריות הממשלה כגון טיפול לקוי בהשגת אישורים סטטוטוריים, עיכובים בהפקעות קרקע, שינויים ועיכובים בביצוע קטעים של פרויקט שאמורים להיות מבוצעים באופן ישיר על ידי הממשלה מעלים חשש כי גורמי הממשל השונים לא טיפלו כנדרש במניעת הסיכונים שבאחריותם ובצמצום נזקיהם. לפיכך נאלצה לעיתים המדינה לשאת בנטל הכספי הכרוך בהם.
תגובה
משרד התחבורה והבטיחות בדרכים
6. 
הנושא המתואר בליקוי 6 אותר על ידי הממשלה כחסם לביצוע ומטופל באמצעות שינוי חוק התכנון והבנייה. בנושא אישור שינוי חקיקה בהפקעות - כל אלה נועדו לתת מענה לזירוז ביצוע פרויקטים תשתיתיים.
ליקוי
7.
היערכותה התכנונית של המדינה עוד לפני התחלת העבודה אינה מספקת משום שאין היא כוללת בדיקה של איכות התכנון ומרכיביו. הדבר פוגע באומדני העלות וביתר הנתונים המוצגים בפני מקבלי ההחלטות ומביא לידי חיכוכים עם הזכיין, להתארכות הזמן הנדרש להשלמת הפרויקט ולנזקים כלכלים וסביבתיים כבדים. לעתים אף מעמידים נזקים אלו בספק כדאיות פרויקט מהבחינה הכלכלית והתפעולית.

תגובה
משרד התחבורה והבטיחות בדרכים
7. 
משרדי התחבורה והאוצר מפעילים חברת בקרה לבחינת איכות התכנון על מנת להימנע מהבעיות המפורטות בסעיף 7 לעיקרי הממצאים.    
הטיפול באלימות כלפי עובדי ציבור‏‏‏‏

הגופים המבוקרים: משרד הבריאות; משרד הרווחה והשירותים החברתיים; המשרד לביטחון הפנים - משטרת ישראל
ליקוי
1. 
ב-2008 החלה המשטרה לעבוד על פי תכנית רב-שנתית לחמש שנים, שאחד מיעדיה היה שב-2008 יצטמצמו עברות האלימות ב-30% לעומת 2006. אולם המשטרה לא עמדה ביעד, ובפועל הצטמצמו עברות האלימות ב-12%, ועברות של אלימות כלפי עובדי ציבור לא פחתו כלל.
 ליקוי
2. 
בכ-27% מהתיקים שנבדקו לא מוצתה החקירה - לא נגבתה עדות מכל המעורבים או העדים בלא הנמקה. זאת ועוד, לעתים נדרשה השלמת חקירה, אך היא לא בוצעה ותיק החקירה נסגר ללא נימוק: כ-48% מהתיקים שהחזירו יחידות התביעה ליחידות החקירה לשם השלמת חקירה נסגרו ביחידות החקירה בלא ההשלמות הנדרשות. חקירה לא ממצה אינה מתיישבת עם מדיניותה המחמירה של המשטרה בעניין עברות אלימות כלפי עובדי ציבור.
ליקוי
3. 
מבדיקת תיקי המדגם עלה כי קציני המשטרה אינם ממצים את הסמכויות שניתנו להם בחוק לשחרור חשוד בערובה. החשודים בכ-10% מהתיקים שוחררו בלא שהוחתמו על כתב ערובה; החשודים בכ-28% מהתיקים שוחררו בערובה אך לא הוטלו עליהם מגבלות המיועדות לספק הגנה לנתקף; ועל החשודים בארבעה תיקים בלבד הוטל מעצר בית. זאת ועוד, למרות ההנחיה לשקול את האפשרות להביא חשודים בעבירה זו לפני שופט לשם שחרור, משום שהוא מוסמך להטיל עליהם הגבלות חמורות מאלו שמוסמך להטיל קצין חקירות, רק 14 חשודים הובאו לפני שופט טרם שחרורם. 
ליקוי
4. 
על פי הוראות המשטרה, ככלל אין לסגור תיקים שעניינם תקיפת עובדי ציבור בעילה של חוסר עניין לציבור. למרות זאת, על פי נתוני המשטרה, תיקיהם של 563 מכלל 2,076 החשודים (27%) שהטיפול בתיקי החקירה שנפתחו נגדם בגין עברה זו בשנים 2008-2006 הסתיים נסגרו בעילה של חוסר עניין לציבור. אי-יישומה של ההנחיה עלול ליצור בקרב הציבור תחושה שהמשטרה נוטה לנהוג בסלחנות בחשודים בעברות אלימות כלפי עובדי ציבור.
ליקוי
5. 
רק פרקליט מחוז או ראש לשכת תביעות במשטרה מוסמכים לסגור תיק חקירה שעניינו תקיפת עובד ציבור בעילה של חוסר עניין לציבור. בבדיקת תיקי המדגם נמצא כי כ-43% מהם (85 מ-197 תיקים) נסגרו בעילה של חוסר עניין לציבור, וכי 60% מהם נסגרו בידי גורם שלא הוסמך לכך על פי החוק: 38 תיקים נסגרו ביחידות החקירה אף שאינן מוסמכות לכך, ו-13 תיקים נסגרו ביחידות התביעה שלא בידי ראש לשכת תביעות.
ליקוי
6. 
על פי הנחיית מחלקת חקירות ותביעות, על סוגר התיק לציין את עילת הסגירה ולנמק את החלטתו. הדבר חשוב לשם ביסוס אמות מידה של שקיפות ואחידות וכן כדי לאפשר פיקוח יעיל על החלטות אלה, כמתחייב במינהל ציבורי תקין. בבדיקת תיקי המדגם נמצא כי ב-34 מ-72 התיקים שנסגרו ביחידות החקירה (כ-47%), ב-12 מ-85 התיקים שנסגרו ביחידות התביעה (כ-14%) וב-21 מ-40 התיקים שנסגרו בפרקליטות (כ-52%) לא פורטו הנימוקים לסגירה. עוד נמצא כי ב-18 מ-40 התיקים שנסגרו בפרקליטות לא צוין שמו של הפרקליט שהחליט לסגור את התיק ותפקידו. 
תגובה
משרד המשפטים
5-6.
פרקליט המדינה פנה בנושא הטיפול באלימות כלפי עובדי ציבור לפרקליטי המחוזות, והדגיש בפניהם את חשיבות הטיפול בתופעה מדאיגה זו, בעיקר בשל השלכותיה הקשות, החורגות ממקרי האלימות הפרטניים, שתוצאותיה האפשריות הן שיתוק והרתעת העובדים במערכות הציבוריות השונות מלבצע את תפקידם, וכפועל יוצא גם פגיעה של ממש בשלטון החוק.


פרקליט המדינה הנחה את פרקליטי המחוזות, לתת עדיפות לתיקים אלה, בהיבט של משך הטיפול בהם. כמו כן, ביקש פרקליט המדינה מפרקליטי המחוזות להנחות את הפרקליטים המטפלים בתיקים הללו, להתייחס אליהם כחלק מתופעה חמורה, ולבקש גם ענישה משמעותית כנגד המורשעים.


עוד ביקש פרקליט המדינה, שכשסמכות הסגירה של התיק היא בידיהם, להקפיד על תיעוד באופן ברור של זהות הגורם הסוגר ונימוקיו.


בהתאם להצעת החוק לתיקון חוק סדר הדין הפלילי, שמטרתה להסדיר את חלוקת העבודה בין התביעה המשטרתית לבין הפרקליטות (אשר מתעכבת לעת עתה), תיקי אלימות נגד שוטרים יהיו בטיפול הפרקליטות, ואילו תיקי העלבת עובד ציבור יהיו התיקים היחידים, בהקשר זה, שיישארו בטיפול התביעה המשטרתית.


בהתאם להצעה, סמכות הטיפול בתיק תהיה בעתיד כוללת (אם תתקבל ההצעה בכנסת), כך שכל גוף יהא מוסמך לסגור את התיקים שבטיפולו. 

ליקוי
7. 
מדיווחי המחלקות לשירותים חברתיים (להלן - המחלקות לש"ח) ברשויות המקומיות למשרד הרווחה עולה כי הן נתקלו בקשיים במגעיהן עם המשטרה, למשל: שוטרים איחרו להגיע לאירועי אלימות או שלא הגיעו כלל; שוטרים ניסו לשכנע עובד שלא להגיש תלונה כנגד תוקף; ושוטרים סירבו לקבל תלונה במקום העבודה של עובד שהותקף. אשר למשרד הבריאות - נמצא כי עובדי בתי החולים ממעטים להגיש תלונות למשטרה בגין אירועי אלימות שהתרחשו בבתי החולים, בין היתר משום שהם סבורים כי המשטרה אינה מטפלת בתלונות ביעילות.
ליקוי
8. 
קיומו של בסיס נתונים מהימן למידע על היקף האלימות ומאפייניה חשוב לפיתוח אמצעים להתמודדות עם התופעה ולבחינת יעילותם לצמצום היקפה. אולם נתוני משרד הרווחה ומשרד הבריאות על היקף התופעה הם נתוני חסר משום שהם מקבלים דיווחים חלקיים בעניין זה. אמנם המשרדים הפיצו הנחיה שלפיה חובה לדווח על אירועי אלימות המתרחשים במוסדותיהם, אולם הם לא הצליחו להטמיע את חשיבות הדיווח בקרב העובדים, וחשוב לא פחות - הם לא הצליחו להגביר את נכונות העובדים לדווח על אירועים מעין אלה.
ליקוי
9. 
בשנת 2008 החל משרד הבריאות להפעיל מערכת מידע ממוחשבת ייעודית לאירועי אלימות, המקשרת בין בתי החולים הממשלתיים ובין אגף הביטחון שבמשרד, אולם בביקורת נמצא כי המערכת טרם הוטמעה בבתי החולים, והוזנו לה נתונים חלקיים ולעתים אף שגויים. 
תגובה
משרד הבריאות
9. 
תבוצע הטמעה למערכת המחשב, ובקרה על הזנת  הנתונים. לו"ז לסיום: אוגוסט 2010.
 

ליקוי
10. 
על פי הוראת תקנון עבודה סוציאלית, בכל מחוז של משרד הרווחה תוקם ועדת אל-אלימות, והיא תתכנס, רצוי אחת לחודש, כדי לבדוק ולנתח מקרי אלימות שדווחו לה, להסיק מהם מסקנות, ולהעיר על דרכי פעולתן של המחלקות לשירותים חברתיים. נמצא כי ועדת אל-אלימות במחוז הצפון כלל לא התכנסה, והוועדות במחוז ירושלים ובמחוז הדרום לא התכנסו בתדירות הרצויה. לפיכך לא פעם דנו הוועדות באירועי אלימות כמה חודשים אחרי התרחשותם, ולכן החלטותיהן לגבי אירועים אלה כבר לא היו רלוונטיות. עוד נמצא כי הוועדות אינן עוקבות אחר ביצוע המלצותיהן לצורך הפקת לקחים ופיתוח אמצעים להתמודדות עם התופעה.
תגובה
משרד הרווחה והשירותים החברתיים
10. 
הוועדות מתכנסות עתה אחת לחודש או לכל היותר אחת לחודשיים.

ליקוי
11. 
שתי ועדות שמינו שרי הבריאות בשנים האחרונות - ועדה בין-משרדית לבחינת "דרכי ההתמודדות מול מקרי האלימות במערכת הבריאות", שמונתה בשנת 1999, ו"ועדת היגוי לנושא מניעת אלימות כנגד עובדים במערכת הבריאות", שמונתה בשנת 2008 - היו אמורות לרכז ולנתח מידע על יישום דרכי הפעולה לצמצום האלימות במערכת הבריאות לשם קבלת החלטות על דרכי הפעולה העתידיות. אולם שתי הוועדות לא פעלו, ולמותר לציין שלא ריכזו את המידע האמור. 
תגובה
משרד הבריאות
11. 
הוועדה הבינמשרדית תתכנס בשנת 2010 בחודשים מאי ודצמבר. ועדת ההיגוי תכונס פעם אחת במהלך השנה. 

ליקוי
12. 
משרד הרווחה, מרכז השלטון המקומי והרשויות המקומיות לא הסדירו את נושא אבטחתם של עובדי המחלקות לשירותים חברתיים באמצעות מאבטח בעל סמכויות או שומר ואת מימון עלויותיו. בפועל בכניסה למרבית המחלקות לשירותים חברתיים לא הוצב מאבטח. נוסף על כך, חֹסרים במחלקות לשירותים חברתיים אמצעי בטיחות ומיגון. כך, למשל, בכניסה לכמחצית המחלקות לשירותים חברתיים לא היו דלת ממוגנת ואינטרקום; בכמחצית המבנים ששוכנות בהם המחלקות לשירותים חברתיים לא היה פתח מילוט החוצה או פתחי מילוט בין החדרים כנדרש; וב-60% מהמבנים לא היו לחצני מצוקה.
תגובה
משרד הרווחה והשירותים החברתיים
12. 
בשנת 2009 קיבלו 24 רשויות מקומיות תקציב לאמצעי הגנה על ידי המשרד.

ליקוי
13. 
בשנת 2008 קבע משרד הרווחה בתכנית תלת-שנתית שגיבש כי בשנים 2010-2008 הוא ייעד סכום של 500,000 ש"ח נטו לשנה לסיוע לרשויות המקומיות בהתקנת "סל אבטחה מינימאלי". ביולי באותה השנה הודיע המשרד ל-28 רשויות מקומיות כי הוא יקצה להן כספים למטרה זו. נמצא כי 12 מ-28 הרשויות המקומיות הללו לא השתמשו בסכום שהוקצה להן משום שהתקציב הועבר מאוחר או בשל חוסר יכולת להשלים את המימון מתקציבן.

תגובה
משרד הרווחה והשירותים החברתיים
13. 
במחצית השנייה של שנת 2009 תוקצבו כל הרשויות המקומיות בסיוע המשרד במימון חלקי של שירותי האבטחה על פי אמות מידה שוויוניות.

ליקוי
14. 
מאחר שמרכזים רפואיים גדולים מאופיינים בשכיחות גבוהה של התפרצויות אלימות, נוכחות שוטר בהם נחוצה להרתעה ולדיכוי אלימות, ויש בה כדי לתרום לאווירת חוק וסדר ולרגיעה. כדי להגן על עובדי מערכת הבריאות החשופים לאירועי אלימות הנחה משרד הבריאות להעסיק שוטרים בתפקידים מיוחדים בכל בית חולים כללי. אף על פי כן ברוב בתי החולים לא מוצבים שוטרים, משום שעלות העסקתו של שוטר גבוהה פי שלושה בערך מעלות העסקתו של מאבטח.
ליקוי
15. 
משרד הרווחה עמד בשנים האחרונות על הצורך בהכשרת עובדי המחלקות לשירותים חברתיים להתמודדות עם אירועי אלימות, ובינואר 2008 קבע בתכנית התלת-שנתית כי יתקיימו השתלמויות, ימי עיון וסדנאות לעובדי המחלקות, אולם לא פירט את העלויות ואת דרכי הביצוע. בפועל בשנת 2009 התקיימו שתי סדנאות בלבד בנושא זה - לעובדי המחלקות לשירותים חברתיים בקריית ים ובערד.
תגובה
משרד הרווחה והשירותים החברתיים
15. 
עד סוף חודש אפריל 2010 תסתיים בניית תוכנית ההשתלמויות השנתית. ימי עיון לנאמני בטחון יערכו בסוף השנה הנוכחית.

ליקוי
16. 
בחוזר מנכ"ל משרד הבריאות משנת 2000 נקבע כי העובדים במחלקות בתי החולים שיש בהן פוטנציאל לאלימות ישתתפו בהשתלמות בנושא התמודדות עם מצבי אלימות לפחות אחת לשנה. עלה כי משרד הבריאות לא הקצה תקציבים לחינוך ולהשתלמויות לצוותי בתי החולים, לא גיבש תכנית השתלמויות מובנית לנושא, והוא אינו עוקב אחר יישום הנחייתו בדבר קיום השתלמויות שנתיות. 
תגובה
משרד הבריאות
16. 
המשרד אינו קובע סדרי עדיפויות להקצאת תקציבים מתוך התקציב התפעולי של בתי חולים. המשרד יתווה מדיניות הדרכה, ימליץ על מסגרות הדרכה ויארגן ימי עיון ייחודיים בנושא. יום עיון לוועדות אלימות מוסדיות ייערך במאי 2010. התוויית מדיניות תתבצע עד נובמבר 2010. 

ליקוי
17. 
על משרד הבריאות ומשרד הרווחה לפעול להטמעת חשיבות הדיווח על אירועי אלימות בקרב העובדים; ליצור בסיס נתונים מלא ואמין למידע על היקף האלימות ומאפייניה, שיוכל לשמש בסיס לתכנית יעילה לצמצום התופעה; לבקר את פעילותן של הוועדות המוסדיות והמחוזיות לטיפול באלימות; להסדיר את אבטחתם של העובדים במוסדותיהם; וכן להסדיר את קיומן של השתלמויות שוטפות למניעת אלימות המיועדות לצוותים המקצועיים הנותנים שירות לאוכלוסייה וחשופים לאלימות.
תגובה
משרד הבריאות
17. 
תבוצע פעילות הסברה בקרב  הצוותים במטרה להגביר את הדיווחים על אירועי אלימות. לו"ז: מחודש יוני 2010 עד סוף 2010. 

ליקוי
18. 
על המשטרה לוודא את יישומן של מדיניותה והוראותיה לגבי עברות של תקיפת עובד ציבור, ובכלל זה מתן עדיפות גבוהה לטיפול בתלונות על עברות אלו, מיצוי הליכי החקירה והבטחה שסגירת התיקים הללו בעילה של חוסר עניין לציבור תיעשה רק כשהדבר נחוץ ובידי הגורמים המוסמכים לכך. כמו כן עליה למצות את האפשרויות המוקנות לה לשחרר חשודים בתנאים שיגבירו את ביטחונם של עובדי הציבור. על התביעה המשטרתית והפרקליטות להחליט בעניינם של תיקי החקירה בפרק זמן סביר כדי למנוע את התמשכות ההליכים. 
פרק שני
משרדי ממשלה
משרד ראש הממשלה

שיקום בית העלמין היהודי בהר הזיתים, פיתוחו ואבטחתו

הגופים המבוקרים: משרד האוצר; משרד הבינוי והשיכון; משטרת ישראל; עיריית ירושלים; הרשות לפיתוח ירושלים; החברה לפיתוח מזרח ירושלים בע"מ; מועצת בתי העלמין היהודיים בירושלים
ממצאי הביקורת
 ליקוי
1. 
במועד סיום הביקורת עדיין לא הגדירה ועדת המנכ"לים יעדים מפורטים ולוחות זמנים לביצוען של תכניות השיקום והפיתוח בבית העלמין עד סוף שנת 2013. אף שבהסכם נקבע כי ועדת המנכ"לים תקיים דיונים אחת לארבעה חודשים לכל הפחות, מתחילת שנת 2006 עד ספטמבר 2009 קיימה ועדת המנכ"לים ארבעה דיונים בלבד.

תגובה
משרד ראש הממשלה
1.
משרד ראש הממשלה מקבל את הערת הביקורת באשר לתדירות כינוסה של ועדת המנכ"לים לתכנית אגן העיר העתיקה. הוועדה התכנסה ביום 11.10.2009, ומועד כינוסה הבא נקבע לחודש אפריל 2010. משרד ראש הממשלה מדגיש, כי תכנית אגן העיר העתיקה מבוקרת באופן שוטף על ידי אגף תאום, מעקב ובקרה במשרד, הכפוף למנכ"ל משרד ראש הממשלה, וככל שהדבר נוגע לתכנית אגן העיר העתיקה, הכוללת את שיקום בית העלמין היהודי בהר הזיתים, כלל הפעולות המבוצעות במסגרת התכנית מאושרות על ידי משרד ראש הממשלה. זו  הפעם הראשונה שמבוצעות עבודות בסדר גודל שכזה בבית העלמין היהודי בהר הזיתים, מעבר לבעיות ולאתגרים שמציב המקום לכשעצמו.
ליקוי
2.
בית העלמין בהר הזיתים הוא בעל חשיבות דתית, היסטורית ורגשית לעם היהודי. ממשלות ישראל היו ערות לאירועים הקשים שהתרחשו בו, וביקשו לתקן את הדרוש תיקון. אף על פי כן שיקום בית העלמין מתקדם בעצלתיים, רמת תחזוקתו אינה מספקת, רמת האבטחה שלו ירודה, מעשי ונדליזם ואירועים פליליים ממשיכים להתרחש בו, ויש חשש שאם לא תובטח השמירה בו ירדו לטמיון הכספים והעבודה שהושקעו בו.

תגובה
משרד ראש הממשלה

2.
המסורת והדת היהודית מקדישים חשיבות רבה לקברים, ולא אחת, מיזמי תשתיות ברמה לאומית נעצרו או עוכבו כאשר היה חשש להימצאות קברי יהודים במקום העבודות, מורכבות זו באה לידי ביטוי פי כמה כאשר מדובר בבית קברות. משרד ראש הממשלה מדגיש את מורכבות הבעיה, הצורך לנווט בין אינטרסים של בעלי עניין רבים ביניהם חברות קדישא, רבנים ואנשי ציבור, יחד עם מיקומו הרגיש של בית העלמין בהר הזיתים. בעקבות החלטת ממשלה 1095 מיום 20.12.2009, שעניינה אבטחת בית העלמין היהודי בהר הזיתים, התקיימו פגישות עבודה בין נציגי משרד הבינוי והשיכון, משרד ראש הממשלה והרשות לפיתוח ירושלים. בפגישות אלו נקבעה תכנית האבטחה ומתווה תקציבי ליישומה.

ליקוי
3.
משרד מבקר המדינה העלה כי ועדת המנכ"לים לא הסדירה את פעילותה של ועדת המשנה: לא נקבע הרכבה ולא הוגדרו במפורט סמכויותיה מלבד ההחלטה להסמיכה לבצע הסטות פנימיות בתקציב המאושר; לא נקבעו נוהלי עבודתה, מספר חבריה המזערי הנדרש לקבלת החלטותיה והאופן שבו תמסור דיווחים לוועדת המנכ"לים. 

תגובה
משרד ראש הממשלה
3.
פעילותה של ועדה המשנה הוסדרה. בעקבות הערת הביקורת נשלחו כתבי מינוי לחברי הוועדה. 
ליקוי
4.
במועד סיום הביקורת עדיין לא השלימו הרשות לפיתוח ירושלים (הרשות לפיתוח ירושלים)  ומועצת בתי העלמין את הכנתה של תכנית מפורטת לשיקום הקברים בכל בית עלמין ואת לוח הזמנים לכך. כמו כן לא נקבעו הגורמים האמורים לעשות את עבודות השיקום. עקב כך לא ניתן להעריך אם ניתן יהיה להשלים את השיקום עד המועד שקבעה הממשלה.  

ליקוי
5.
באוקטובר 2006 אישרה ועדת המנכ"לים להקים מרכז מידע בבית העלמין. נמצא כי במועד סיום הביקורת טרם הכינה הרשות לפיתוח ירושלים תכנית עבודה רב-שנתית מפורטת עם לוחות זמנים ואבני דרך להקמתו, והיא טרם קיבלה את הסכמתן העקרונית של חברות הקדישא לקבל מהן את המידע הנוגע לנפטרים הטמונים בבית העלמין.  

התקשרויות של הרשות לפיתוח ירושלים והחברה לפיתוח מזרח ירושלים בע"מ
ליקוי
6.
הליך ההתקשרות של הרשות לפיתוח ירושלים עם החברה לפיתוח מזרח ירושלים בע"מ  לא התיישב עם חוק חובת המכרזים ועם תקנותיו. גם הליכי התקשרות של פיתוח מזרח ירושלים עם היועץ לניהול ופיקוח ועם יועץ הביטחון בוצעו שלא לפי החוק והתקנות.

ליקוי
7. 
ועדת המכרזים ברשות לפיתוח ירושלים אישרה מתן פטור ממכרז להזמנת עבודות תכנון וביצוע מהחברה לפיתוח מזרח ירושלים בע"מ, בלי שציינה בפרוטוקולים כיצד ההתקשרויות עומדות בתנאי התקנות המסדירות את מתן הפטור. עוד התברר כי הרשות לפיתוח ירושלים לא חתמה עם החברה לפיתוח מזרח ירושלים על הסכם המחייב את הצדדים. בנסיבות אלה העבודות נמסרו לחברה לפיתוח מזרח ירושלים מבלי שהרשות לפיתוח ירושלים פירטה עניינים מהותיים כגון, עבודות התכנון הנדרשות ותנאי התשלום. נוסף על כך, הרשות לפיתוח ירושלים לא התנתה שהתקשרויותיה של החברה לפיתוח מזרח ירושלים עם צדדים אחרים לאספקת שירותים יתבצעו על פי תקנות חובת המכרזים.

 


ליקוי
8.
ועדת המכרזים בחברה לפיתוח מזרח ירושלים לא תיעדה בפרוטוקולים את תהליך קבלת החלטות בנוגע להתקשרויות ללא מכרז עם היועץ לניהול ולפיקוח. החברה לפיתוח מזרח ירושלים קיבלה שירותים מיועץ הביטחון בלי שהדבר נדון ואושר בוועדת המכרזים שלה, ובלי שנחתם עמו הסכם המסדיר את תנאי ההתקשרות, ואת אופן מתן השירותים האמורים. רק באוקטובר 2008, כשלוש שנים לאחר שהחל היועץ בעבודתו, חתמה החברה לפיתוח מזרח ירושלים על הסכם עם היועץ.

ליקוי
9.
החברה לפיתוח מזרח ירושלים שילמה ליועצים מקצועיים עבור שירותים שניתנו לה במסגרת התכניות לשיקום ולפיתוח של בית העלמין והר הזיתים באמצעות מימון ביניים שהתקבל מעמותה. לדעת משרד מבקר המדינה, סוגיית מעורבותה של העמותה במימון התכניות בהר הזיתים היא בגדר העניינים שמצריכים דיון ואישור על ידי ועדת המנכ"לים בהתאם לעקרונות פעולתה. לא נמצא כי הרשות לפיתוח ירושלים דיווחה לוועדת המנכ"לים על מעורבותה של העמותה.

ביטחון בית העלמין 

ליקוי
10.
מהביקורת עולה כי משרד השיכון שעוסק בליווי משפחות ומבקרים בבית העלמין אמור גם לשמור על השטחים הציבוריים ועל חלקות הקבורה בבית העלמין, אולם הוא לא עשה זאת, שלא כמשרד הדתות שטיפל בנושא עד פירוקו בשנת 2004.

ליקוי
11.
למרות הוונדליזם והפעילות הפלילית בבית העלמין לא התרכזה הרשות לפיתוח ירושלים לפני הכול 
בהסדרת השמירה השוטפת בבית העלמין, אלא פעלה לקידום התכנון והיישום של תכנית 
הביטחון הכוללת לאזור רכס הר הזיתים ובכלל זה לבית העלמין. עקב כך טרם הוסדרו במועד סיום הביקורת השמירה על בית העלמין ואבטחתו, ולפיכך יש חשש שהשקעה של מיליוני שקלים בפעולות שיקום ופיתוח תרד לטמיון. יצוין לטובה שבעקבות הביקורת 
קיים בדצמבר 2009 מנכ"ל משרד ראש הממשלה דיון עם הנוגעים בדבר, ולאחר מכן החליטה הממשלה להטיל על משרד השיכון את האחריות לאבטחת בית העלמין.

האחריות לניהול השוטף של בית העלמין
ליקוי
12. 
לפי תקנות מועצת בתי העלמין תפקיד המועצה הוא, בין היתר, ניהול, פיתוח ותחזוקה של בתי העלמין ופיקוח עליהם. לצורך כך נדרשת המועצה לתאם ולהסדיר את הפעילות של גופים רבים, ובהם חברות הקדישא, כוח האבטחה, חברת הניקיון וכן גורמים 
מוניציפליים וממשלתיים, אולם לא הוגדרו בתקנות סמכויות המועצה לעניין התיאום בין הגופים בבית העלמין והנחייתם ולעניין סמכותה לאכוף את דרישותיה עליהם. עקב כך יש חשש שלא יטופלו הליקויים שהועלו בדוח זה ושתימשך הפגיעה בקברים. 

ליקוי
13.
לדעת משרד מבקר המדינה, על הגורמים המוסמכים לתת בידי מועצת בתי העלמין או 
בידי גוף ציבורי אחר שייקבע סמכויות שיבטיחו שימור לטווח ארוך של תוצאות עבודות השיקום והפיתוח שהושקעו בהן מיליוני שקלים. אותו גוף יהיה אחראי לניהול ולתחזוקה שוטפת של בית העלמין, לאבטחת המקום ולמקורות הכספיים למימון הפעולות הנדרשות. 

ליקוי
14. 
על ועדת המנכ"לים בראשות מנכ"ל משרד ראש הממשלה לוודא שתוכן תכנית עבודה רב-שנתית לשיקום ולפיתוח של בית העלמין אשר תאפשר לנצל באופן המיטבי את התקציב שהוקצה לצורך כך. יש לקבוע גוף ציבורי שלו תהיה היכולת והסמכות לטפל בכל העניינים הנוגעים לבית העלמין גם לאחר שהמדינה תסיים לשקמו ולפתחו. כמו כן על הגופים שמינתה הממשלה להסדרת השמירה והאבטחה בבית העלמין בהחלטתה בעקבות הביקורת בדצמבר 2009 למלא כנדרש את התפקיד שהוטל עליהם. 
תגובה 

משרד ראש הממשלה
15.
במהלך חודש אפריל 2010 תתכנס  ועדת ההיגוי לתכנית אגן העיר העתיקה, אחד הנושאים העומדים על סדר היום הוא אישור תכנית עבודה רב שנתית לשיקום בית העלמין בהר הזיתים, הכוללת מתווה תקציבי לביצוע. 
מאזן המדינה ל-31.12.08 -
השקעות המדינה בחברות ובישויות מוחזקות
הגופים המבוקרים: משרד האוצר – אגף החשב הכללי, רשות החברות הממשלתיות; משרד המשפטים
ליקוי 

1.
לפי נתוני הדוחות הכספיים, כ-67% מהחברות הממשלתיות והמעורבות (61 חברות) הגישו רק טיוטות של דוחות כספיים לשנת 2008, ומכ-20% מהן (18 חברות) טרם התקבלו דוחות כספיים. לפיכך המידע שבדוחות הכספיים של הממשלה אינו מלא ואינו משקף כיאות את השקעות המדינה בחברות הממשלתיות לסוף שנת 2008. 
ליקוי
2.
נתוני התאגידים הסטטוטוריים (התאגידים הציבוריים), חוץ מאלה של המוסד לביטוח לאומי, אינם מקבלים ביטוי כלשהו בדוחות הכספיים, ואף לא נבדק אם התאגידים האלה נחשבים גופים בשליטת המדינה לצורך דיווח כספי. בביאורים לדוחות הכספיים לא נכללה רשימה של עשרות התאגידים הציבוריים. משרד האוצר לא קידם את יישומם של כללי הדיווח הכספי על ידי התאגידים הציבוריים ולא דרש מהם להגיש לו דוחות כספיים ולמנות רואה חשבון מבקר. שנים רבות נמשך הטיפול בקביעת המסגרת לפעולות התאגידים הציבוריים ובקביעת סדרי הפיקוח והבקרה עליהם. על משרד האוצר לקדם את יישום כללי הדיווח הכספי על ידי תאגידים אלו ולדרוש מהם להגיש לו דוחות כספיים ולמנות רואה חשבון מבקר, כדי שזה יחווה את דעתו על הדוחות.
ליקוי
3.
טרם הושלם מיפוי הגופים שיש לבחנם לפי סוגי החזקת המדינה בהם. נדרשת עבודת מיפוי מקיפה באחריות החשב הכללי ובשיתוף היחידות והמשרדים הממשלתיים. אין נוהל להסדרת הפיקוח והבקרה על פעולות הגופים המוחזקים בין כל המעורבים בטיפול בגופים אלו, ובכללם משרדי הממשלה. נוסף על כך, עד מועד סיום הביקורת (ספטמבר 2009) טרם גובש נוהל למעורבים בטיפול בגופים המוחזקים שמטרתו ליישם בדיווח הכספי את ההיבטים הדרושים על פי התקנים החשבונאיים הממשלתיים.
ליקוי
4.
חסר דיווח של הממשלה על השגת המטרות שנקבעו לחברות הממשלתיות: דיווח במתכונת מרוכזת, על פי היעדים שנקבעו, ושמועדיו מתאימים למועדי הדוחות הכספיים. לכשיהיה הדיווח עשוי במתכונת כזאת, יהיה טעם להפנות אליו מהדוחות הכספיים של הממשלה.
ליקוי
5.
יתרת ההשקעה ב"גופים אחרים" בסך כ-7.6 מיליארד ש"ח, הכלולה בסעיף השקעות בחברות ובישויות מוחזקות, אינה מפורטת בדוחות הכספיים לפי כל אחד מהגופים הכלולים בה. אין פירוט כזה בדוחות הכספיים גם בנוגע ליתרת ההתחייבויות בגין הפסדי ישויות מוחזקות בסך כ-4 מיליארד ש"ח וגם לא בנוגע להכנסות מדיבידנדים. גם חלקה של המדינה ברווחי חברות וישויות מוחזקות בסך כ-1.4 מיליארד ש"ח, המוצג בדוחות על הביצוע הכספי, אינו מפורט לפי כל אחד מהגופים הכלולים בו. 
ליקוי
6.
הועלה כי מסמכים שעליהם יש לבסס את הרישומים החשבונאיים בנוגע להשקעות בחברות הממשלתיות לא נמצאו ביחידה לחשבונאות ולדיווח באגף החשב הכללי חסרים אמצעים ממוחשבים לקישור בין הנתונים שבדוחות הכספיים ובין ניירות העבודה ובין המסמכים הנוגעים להשקעות בגופים המוחזקים. על החשב הכללי להיערך לקבלת מידע מהממונה על החשבונאות ברשות החברות הממשלתיות ולתת לו ביטוי בביאורים לדוחות הכספיים ולפרטו בנספח להם.

תגובה
משרד האוצר – החשב הכללי
6. 
קיים שיתוף פעולה בין החשבונאי הראשי באגף החשב הכללי, לבין ממונה חשבונאות, מיסוי והערכת חברות ברשות החברות הממשלתיות. במסגרת זו, נערכים במהלך שנת הכספים לקבלת כל המידע הרלוונטי מהממונה על החשבונאות ברשות החברות, בכדי לתת לכך ביטוי בביאורים לדוחות כספיים של ממשלת ישראל ולפרטו בנספח להם.

ליקוי
7.
בביקורת עלה כי רוב חשבי היחידות והמשרדים הממשלתיים לא היו ערוכים ליישם את תקן 6, 7 ו-8 בדוחות הכספיים של משרדיהם לשנת 2008, ואף לא נעזרו בהוראות התכ"ם בעניינים האלה. רובם לא סיווגו את הגופים שבטיפולם לפי התקנים האמורים.
ליקוי
8. 
על משרד המשפטים ועל משרד האוצר לזרז את ההסדרה הכוללת של פעילות התאגידים הציבוריים ושל הפיקוח והבקרה עליהם. 
אגף שוק ההון, הביטוח והחיסכון
הפיקוח על נותני שירותי מטבע
הגופים המבוקרים: משרד האוצר – אגף שוק ההון, ביטוח וחיסכון; המשרד לביטחון הפנים - משטרת ישראל; משרד המשפטים - רשות לאיסור הלבנת הון; בנק ישראל; רשות ניירות ערך
ליקוי
1. 
יחידת שירותי מטבע אינה נוקטת כיום שום אמצעי לאיתור נותני שירותי מטבע לא רשומים ואף אין בידיה הערכות בדבר מספרם והיקף פעילותם. אף על פי שנתינת שירותי מטבע על ידי גורמים שאינם רשומים כחוק נחשבת עבירה פלילית המשטרה עושה מעט נגד נותני שירותי מטבע לא רשומים. היחידה אינה מוסמכת להטיל קנס מינהלי על היעדר רישום.  

מספר הביקורות שעושה היחידה בקרב נותני שירותי מטבע רשומים זניח לנוכח היקף פעילותם, ואילו על נותני שירותי מטבע לא רשומים כמעט לא נעשית בקרה כלל. כמעט שלא ננקטות פעולות ביקורת ואכיפה בקרב המגזר הערבי והמגזר החרדי למרות ההיקף הנרחב של פעילות שירותי המטבע הניתנים במגזרים אלו. 

תגובה
משרד האוצר – אגף שוק ההון, ביטוח וחיסכון
1. 
סמכות הענישה במקרה זה הינה בידי משטרת ישראל, בדומה לענפים אחרים בהם נדרש רישוי או רישום. צריך לאפשר לרשם להטיל קנסות מנהליים על נותני שירותי מטבע אשר אינם רשומים והאגף יפעל לתיקון החוק בעניין זה.

מקודם תיקון צו נותני שירותי מטבע המטפל בתוכניות אכיפה פנימיות, תפקידי ממונה על חובות עסק/תאגיד, נהלי הדרכה פנימיים, הטמעת מודעות, הערכת סיכונים ועוד. נוסף לאלה, תיקון 7 מוסיף מינוי קציני ציות לעסקים ומחייב נותני שירות לבצע פעולות להכרת לקוח.    

תגובה
משטרת ישראל
1. 
משטרת ישראל מבצעת מהלכים ייעודיים לאיתור נותני שירותי מטבע לא רשומים והגברת הפעילות נגדם. בשנת 2010 יושלמו הדרכות פרונטאליות לשוטרים בתחנות המשטרה, במסגרת אימוני תחנות – לזיהוי פעילות נותני שירותי מטבע, להעברת המידע להמשך הטמעה במערכת המודיעין המשטרתית ולהכרת אפשרויות הפעולה על פי החוק; פעילות נותני שירותי מטבע בשירות ארגוני פשיעה הינה נושא התעניינות של מוקד המודיעין המשולב שבחטיבת המודיעין, ולאחרונה פורסמו שתי כתבות לטיפול יחידות משטרה בנותני שירותי מטבע. הנושא הועבר לאיסוף מודיעין בכל רמות יחידות השטח של המשטרה. רף הענישה הנמוך מאוד שנקבע על פי החוק לצד מורכבות התחום והפעולות הנדרשות להוכחת העבירה ברמת ההוכחה הפלילית, מטים את הכף לטובת העברת מקרים שאין בהם עבירות נוספות, לטיפול מינהלי של יחידת נותני שירותי מטבע במשרד האוצר. 

ליקוי
3.
על פי החוק והתקנות שהותקנו מכוחו הרשות לאיסור הלבנת הון היא שמקבלת דיווחים מנותני שירותי מטבע, אך הגוף שבידיו האמצעים והסמכות לבצע בשטח פיקוח ובקרה על נותני השירותים הוא היחידה במשרד האוצר. כתוצאה מכך נוצר עיוות שבו היחידה אינה מקבלת את הדיווחים הדרושים לה לצורך ביצוע פיקוח ובקרה יעילים ומועילים על נותני שירותי המטבע. 

ליקוי
4.
חלק מבין נותני שירותי המטבע מעניקים גם הלוואות חוץ-בנקאיות. נוכח המגבלות שבהפעלת סנקציות פליליות על פי הדינים הקיימים לא היה פיקוח מתאים על תחום זה. עוד נמצא כי יש כיום בישראל כ-20 זירות מסחר שאינן מפוקחות המאפשרות למשקיעים לסחור מול מפעילי הזירה במוצרים פיננסים שונים ובהם מטבע חוץ. הפעולות שנעשות בזירות אלה יכולות להביא את בעלי הזירה להיכנס לגדר של נותן שירותי מטבע. חשיבות רבה ביוזמת רשות ניירות ערך להסדרת המסחר בזירות החלופיות במהירות.

תגובה
רשות ניירות ערך
4. 
החקיקה בנושא הסדרת המסחר בזירות החלופיות נעשתה רק לאחר בחינה של ההסדרה הנדרשת. ההסדר פורסם כהצעת חוק ממשלתית ביום 3 במארס 2010. ההצעה אושרה בקריאה ראשונה ביום 8 במארס 2010 ועברה לוועדת הכספים לשם הכנת ההצעה לקריאה שנייה ושלישית. במסגרת התיקון העוסק בזירות הסוחרות במכשירים פיננסיים (כפי שהוגדרו בהצעת החוק), נכללה גם הצעה לתיקון עקיף לחוק איסור הלבנת הון המטפלת בעיסוקן של זירות אלה כנותנות שירותים פיננסיים ואשר קובעת כי הרשות תפקח על הזירות גם במישור הלבנת הון.

ליקוי
5.
ראוי שהרשם יפעל שנותני שירותי המטבע יכירו את דרישות החוק ויבחן להציב תנאי סף נוספים שעל נותני השירותים לעמוד בהם. יש לשקול לחייב אותם בפעולות הדרכה. כמו כן, יש לבחון להסמיך הרשם לשלול תעודת הרישום מנותני שירותי מטבע שאינם משלמים אגרה כדין.

תגובה
משרד האוצר – אגף שוק ההון, ביטוח וחיסכון
5. 
פעילות הדרכה של נותני שירותי מטבע מבוצעת בפועל על ידי יחידת נותני שירותי מטבע באגף שוק ההון. מידי שנה, עם חידוש תעודת הרישום, נשלחות לכל נותני שירותי המטבע חוברות הסבר לגבי הוראות חוק איסור הלבנת הון וחובותיהם וזכויותיהם של נותני השירות. החוברת מתפרסמת באתר האינטרנט של אגף שוק ההון. אחת לרבעון נערכת הדרכה מטעם היחידה למצטרפים החדשים לתחום  ולנותני שירותי מטבע אשר לא הגיעו להדרכות קודמות. כיום אין חובה להשתתף בהדרכות אך אפשרות זו תבחן.

הנושא של שלילת תעודת הרישום מטופל בתיקון מספר 7 לחקיקה אשר נדון בימים אלו בוועדת החוקה בכנסת, לפיו רשאי הרשם להגביל תוקף תעודה ולהנפיק תעודה חדשה רק לאחר ששולמה אגרה. 

 ליקוי
6. 
הממצאים שמעלה דוח זה מלמדים כי תחום זה אינו מפוקח ומוסדר דיו, וכי אמצעי האכיפה הקיימים אינם אפקטיביים. על רשויות הפיקוח והאכיפה לתת לנושא זה את העדיפות הראויה ולשתף פעולה ביניהן כדי להבטיח פיקוח ואכיפה נאותים, בייחוד ביחידה לנותני שירותי מטבע במשרד האוצר וברשות לאיסור הלבנת הון. כמו כן יש לפעול להסדרת שווקים נוספים שבהם אין פיקוח כלל, כגון תחום ההלוואות החוץ-בנקאיות וזירות המסחר החלופיות, הפרוצים להלבנת הון ולפעילות גורמים עבריינים.  יש חשיבות רבה לפיקוח על נותני שירותי מטבע הרשומים והלא רשומים. בין היתר, לנוכח החשש שהכספים הרבים המתגלגלים בתחום זה עלולים לשמש להלבנת הון או למימון טרור ולנוכח הקשרים שלעתים קיימים ביניהם לבין עולם הפשע. 

תגובה
משרד האוצר – אגף שוק ההון, ביטוח וחיסכון
6. 
תיקון 7 מטפל בהעברת מידע רלוונטי מהרשות לאיסור הלבנת הון ליחידה. קיים צורך בהעברת מידע גם בין גופי אכיפה נוספים: משטרה, רשות מיסים, ניירות ערך וכו'. לאחרונה הושלמה טיוטת נוהל עבודה בין משטרת ישראל לבין היחידה להעברת מידע לשם ביצוע אכיפה.

כמו-כן נבחנים היבטים כוללים של אכיפה ופיקוח על נותני שירותי מטבע, הן בהיבטים צרכניים והן בהיבטים של הסדרה ופיקוח, בהתייחס לצורך לקדם חקיקה רלוונטית.  
הסדרת מנגנוני הגנה למחזיקי תעודות התחייבות

הגופים המבוקרים: משרד האוצר – אגף שוק ההון, הביטוח והחיסכון; משרד המשפטים; רשות ניירות ערך; 

ליקוי 
1. המשבר בשוק ההון בכלל ובשוק האג"ח הקונצרניות בפרט המחישו ביתר שאת את חשיבות ההסדרה והחקיקה בנושא הנאמנים לתעודות התחייבות. העמימות המשפטית השוררת כיום בתחום הגדרת תפקידם, אחריותם וסמכויותיהם של הנאמנים תורמת להחלשת מוסד הנאמן, ופוגעת בהגנה הניתנת למחזיקי תעודות התחייבות. מן הראוי להגביר את התיאום ואת שיתוף הפעולה שבין הרשות לאגף שוק ההון ולגורמים אחרים לפי הצורך, כדי לזרז את פעולות ההסדרה בשוק האג"ח הקונצרניות. זאת במטרה לשפר את תפקודו של שוק ההון ואת סדרי הבקרה והפיקוח עליו. כבר בדוח 56ב שפורסם במאי 2006 העיר משרד מבקר המדינה כי יש להחיל עקרונות וכללים של ממשל תאגידי על חברות פרטיות המנפיקות אג"ח קונצרניות לציבור, אך עדיין לא הסתיים טיפולם של הרשות ומשרד המשפטים בעניין זה. אף שחלפו כארבע שנים מהתחלת הטיפול של הרשות בעדכון החקיקה הרלוונטית לנאמנים בדצמבר 2005, עדיין לא הוסדרה חקיקה זו עד מועד סיום הביקורת-ספטמבר 2009. על פי חוק ניירות ערך היה על שר האוצר להתקין תקנות שיסדירו את גובה ההון העצמי המינימאלי של נאמני תעודות ההתחייבות ואת דרכי השקעתו. אולם עד מועד סיום הביקורת תקנות אלו טרם הותקנו.
תגובה
רשות ניירות ערך
1. מטרת הרשות הייתה לבחון באופן מעמיק את נושא הנאמנים במסגרת בחינת כלל מנגנוני ההגנה על מחזיקי תעודות ההתחייבות. תיקון החקיקה הנדרש, היווה היבט אחד מבין ההיבטים שנבחנו. במקביל לבדיקת הצורך בתיקוני חקיקה הפעילה הרשות את הסמכויות הנתונות לה בדין על מנת לטפל בכשלים שנתגלו. בין יתר הפעולות שנקטה הרשות ניתן למנות את הפעולות המפורטות להלן: פרסום הנחיות והחלטות בנושא הנאמנים לתעודות התחייבות – יצירת תשתית לגיבוש הסדרי חוב למחזיקי תעודות התחייבות בתאגידים מדווחים (שלוש החלטות מליאה), אסיפות סוג אצל מחזיקי תעודות התחייבות (ובכלל זה חובת הנאמן לבחון את הסיווג), ניגודי עניינים אצל נאמן למחזיקי תעודות התחייבות, נאמן המשמש כחתם להנפקה, עמדת סגל בנושאים הקשורים לזימון וניהול אסיפות מחזיקי תעודות התחייבות וכיו"ב; הרחבת והעמקת הפיקוח היומיומי על פעילות הנאמנים באמצעות עובדי מחלקת התאגידים ברשות, העמקת הקשר עם הנאמנים והבעת עמדה במקרים שונים בהם הובאו ענייני הנאמנים או ענייני מחזיקי תעודות התחייבות בפני בית המשפט לדיון ולהכרעה, דיונים פנימיים מעמיקים בנושא תפקיד הנאמן וכן דיונים מול גורמים שונים (חתמים, גופים מוסדיים ונאמנים) העוסקים בתחום הנאמנות או מקבלים שירותים של נאמנים כאמור, מתן הערות לשטרי נאמנות כחלק מבדיקת תשקיף, טיפול בפניות ציבור העוסקות בתפקוד הנאמנים לתעודות התחייבות ומתן הנחיות מקדמיות העוסקות בתחום הנאמנות. 
לאחר השלמת בחינת הרשות את הנושא וגיבוש יוזמת החקיקה בעניין, הועברה טיוטת תיקון חקיקה מוצעת על ידי הרשות ללשכה המשפטית באוצר, וזו הפיצה את תזכיר החוק המוצע ביום 2 במרס 2010. חרף דרישות הון עצמי, בחרה הרשות להציע כי יועמדו דרישות של פיקדון וביטוח. בחירה זו אינה ייחודית לתחום הנאמנים, וגם ביחס להסרת החתמים, תוקנו התקנות הרלוונטיות בשנת 2007, והן דורשות היום דרישות פיקדון וביטוח. על מנת להשאיר פתח לגמישות בעניין זה בעתיד, נותרה במסגרת תיקון החוק המוצע גם הסמכה לקבוע דרישות הון עצמי בעתיד. מעבר לכך, במקביל לחקיקת משרד המשפטים, נקטה הרשות באמצעים העומדים ברשותה ופעלה בדרך של ייזום תקנות במסגרת דיני ניירות ערך. 

תגובה
משרד המשפטים
1. 
משרד המשפטים שקד על הכנת תזכיר לתיקון חוק החברות המחיל הוראות ממשל תאגידי על חברות פרטיות שהציעו אגרות חוב לציבור. התזכיר אושר על ידי שר המשפטים והופץ ב-26.1.2010. הערות הציבור התבקשו עד לסוף חודש מרץ 2010. טיוטת הצעת החוק תובא לאישור ועדת השרים לחקיקה במהלך מאי 2010.

ליקוי
2.
עד מועד סיום הביקורת לא עשו מבקרים מקצועיים מטעם הרשות ביקורת במשרדי הנאמנים עצמם. זאת על אף הודעת יו"ר הרשות במליאת הרשות מפברואר 2006 בדבר כוונתו לבצע ביקורת כזו.
תגובה
רשות ניירות ערך
2. 
פעולות ביקורת שוטפות בוצעו ומבוצעות על ידי עובדי מחלקת תאגידים באופן שוטף מול הנאמנים. הודעת יו"ר הרשות התייחסה לעניין בדיקת הנעשה אצל נאמנים, ואכן בוצעה שורה ארוכה של פעולות פיקוח ובקרה בקשר עם פעילות הנאמנים. הגעה למשרדי המבוקר הינה אחת מהדרכים השונות לביצוע ביקורות ביחס אליו, ולא תמיד היא הדרך המתאימה ביותר לביצוע ביקורת. האמצעים היו אלה שהרשות סברה כי הם מתאימים ביותר מבחינת הנסיבות, תשומות הרשות, אמצעי הרשות והגוף הנקרא נאמן לתעודות התחייבות. תחת מגבלות אלה ובמסגרת זו בוחנת הרשות בכל עת את האמצעים אשר יביאו לדעתה לתוצאה פיקוחית נאותה ואינה דבקה כמטרה בשימוש באמצעי פיקוחי זה או אחר.

ליקוי
3.
במאי 2009 מינה הממונה על אגף שוק ההון ועדה – "ועדת חודק" - שתקבע פרמטרים שייבחנו על ידי גופים מוסדיים המבקשים לרכוש איגרות חוב לא ממשלתיות. מתברר כי במהלך מינוי חברי הוועדה לא דאגו הממונה והייעוץ המשפטי של משרד האוצר לקבוע הסדרים למניעת ניגוד עניינים ברוח הנחיות היועץ המשפטי לממשלה.  
תגובה
משרד האוצר – אגף שוק ההון, הביטוח והחיסכון
3. 
הוועדה לקביעת פרמטרים להתייחסות גופים מוסדיים המעמידים אשראי באמצעות רכישת איגרות חוב לא ממשלתיות (להלן: "ועדת חודק" או "הועדה המקצועית") מונתה על ידי הממונה על שוק ההון כוועדה מקצועית. לכן, הנחיות היועץ המשפטי בדבר מינוי והרכב ועדות ציבוריות מייעצות ודרכי פעולתן אינן חלות עליו. 
בעבר מינה הממונה צוותים וועדות מקצועיות שונות על מנת לבחון היבטים שונים הקשורים בפעילות הגופים המוסדיים כגון הוועדה לבחינת הצעדים הדרושים להגברת המעורבות של הגופים המוסדיים בשוק ההון בישראל ("ועדת חמדני") והצוות לבחינת מדיניות השקעה רצויה לחוסכים מעל גיל 55 באפיקי החיסכון הפנסיוני ("ועדת קנדל"). גם לגבי ועדות אלו לא הועלתה הטענה כי ההנחיות חלות ביחס אליהן.  
תגובה
רשות ניירות ערך
3. 
החובה של הנאמן שלא להימצא במצב שבו יש חשש לניגוד עניינים מעוגנת כבר היום בחוק. הרשות פרסמה הנחיה שנתנה פרשנות לחובות אלה בשנת 2005. הנחיה זו מספקת קווים מנחים לבחינת קיום דרישות החוק במצבים שונים. הרשות מוצאת כי נכון להשאיר את ההסדרה באופן האמור המעניק את הגמישות הנדרשת בתחום זה.
ליקוי
4. 
במזכר הבנות מיוני 2007 בין המפקח על הבנקים בבנק ישראל, הממונה על שוק ההון ויו"ר הרשות לניירות ערך, הסכימו הצדדים על שיתוף פעולה מלא ועל הקמת ועדה מתאמת שתדון בסקטורים המפוקחים. הביקורת העלתה כי בניגוד למוצהר במזכר ההבנות, לא היה שיתוף של הרשות בדיוני הוועדה (ועדת חודק) בזמן אמיתי, ונציג מטעמה לא מונה כחבר בוועדה. לדעת משרד מבקר המדינה היה חשוב שעמדתה של הרשות תושמע גם במהלך דיוני הוועדה ולא רק לאחר מכן ובדיעבד. סביר להניח שיש לה ידע רב וניסיון מצטבר בתחום זה. לדעת משרד מבקר המדינה יש לבחון שינויים משמעותיים בשוק ההון, תוך שיתוף פעולה עם הרשויות הרלבנטיות שלהן ידע מקצועי בתחום.  

תגובה
משרד האוצר – אגף שוק ההון, הביטוח והחיסכון
4. 
הכללים החלים על מנהלי חסכונות פנסיוניים, עליהם ממונה האגף, שונים מהכללים החלים על מגזר שוק ההון עליו ממונה הרשות (כגון קרנות נאמנות ומנהלי תיקים). ההבדלים נובעים מאינטרס ציבורי ייחודי בחיסכון פנסיוני, המתבטא, לדוגמא, בתמריצי מס ייחודיים לעידוד חיסכון פנסיוני. בהתאם, החוק קובע כי האחריות והסמכות לטיפול במגזר זה היא של אגף שוק ההון, בשונה מאחריות כל מפקח אחר ובכללם הרשות. עם זאת, בשל חשיבות רבה בשיתוף פעולה עם מפקחים אחרים, לקראת הקמת הוועדה עודכנה רשות ניירות ערך בדבר, ותגובות הרשות לדוחות הוועדה התקבלו עוד בטרם פורסמו טיוטות להוראות הנגזרות מהמלצות הועדה המקצועית. 
הסדרי תגמול בגופים המוסדיים

הגוף המבוקר: משרד האוצר – אגף שוק ההון, הביטוח והחיסכון
ליקוי
1.
הצוות הבין-משרדי (ועדת בכר) המליץ כי בד בבד עם יישומם של השינויים המבניים שעליהם המליץ, יימשך התהליך של איתור בעיות נוספות בשוק ההון וחיפוש דרכים לפתרונן. ואולם אגף שוק ההון לא עשה כל פעולה לבחינת הקשר שבין הגברת התחרות בשוק ההון, בין מבנה הסדרי התגמול בגופים המוסדיים ובין מידת הסיכון שבהשקעותיהם. 
תגובה

1. 
בשנים 2001-2002, עת שונתה הרגולציה של כללי ההשקעה של גופים המוסדיים מקביעת מכסות למגבלות שמטרתן אבטחת פיזור נאות, הוחלו חובות בנוגע לדרך ניהול השקעות ולכשירות הנדרשת ממעורבים בהליך זה. לפיכך, עוד טרם מינויה של ועדת בכר, כחלק מביסוסו של ממשל תאגידי נאות בגופים מוסדיים, החלה הסדרה שמטרתה הייתה להבטיח כי קבלת החלטות השקעה מבוצעת באופן מבוקר ועוברת דרך כל האורגנים הרלוונטיים - דירקטוריון, ועדת השקעות וועדת אשראי,  ועובדי מערך ההשקעות. בין היתר, הליך מבוקר כזה מאפשר פיקוח על קשרים אפשריים בין הסדרי תגמול לסיכון ההשקעות.

להלן עיקרי ההסדרות (בהתאם לסדר הכרונולוגי של מועדי הסדרתם):

תפקיד ועדת ההשקעות - תקנה 41 ה4 לתקנות מס הכנסה (כללים לאישור ולניהול קופות גמל), התשכ"ד-1964 (להלן "תקנות הגמל") קבעה שאחד מתפקידי ועדת השקעות הוא קביעת מדיניות השקעות לקופה במסגרת מדיניות השקעה כוללת שקבע הדירקטוריון.
הפרדה בין התווית מדיניות השקעות (asset allocation) על ידי ועדת השקעות לניהול השקעות בפועל (asset selection) על ידי עובדי מערך השקעות - ועדת השקעות אחראית הן להתוויית מדיניות השקעות והן לפיקוח סדיר על פעילותם של עובדי מערך ההשקעות. בתקנה 41 ה3(ז) לתקנות הגמל נקבע כי "עובד קופת גמל כלשהי או עובד חברה מנהלת כלשהי, העוסקים בניהול השקעות, לא יכהנו כחברי ועדת השקעות של קופה." 
 
הרכב וכשירות חברי ועדת השקעות - בתקנה 41 ה3(ה) לתקנות הגמל נקבע כי "רוב חברי ועדת ההשקעות ויושב ראש הועדה יהיו נציגים חיצוניים", בעלי כשירויות מסוימות, כפי שאלו נקבעו בתקנה 41ה5 לתקנות הגמל. בנוסף, מחוזר גופים מוסדיים 2009-9-4 עולה כי דירקטור חיצוני אינו רשאי לקבל גמול משתנה, הנגזר מרמת ביצועים. כלומר, לחברי ועדת השקעות, אשר מחליטים איזה שיעור מכספי העמיתים יושקע בנכסי סיכון, אין תמריץ כספי לנטילת סיכונים. 
מניעת ניגודי עניינים בהשקעות - בתקנה 41ה(7) לתקנות הגמל נקבע כי על עובד שעוסק בניהול השקעות יחולו מגבלות ביחס לאחזקות פרטיות בניירות ערך. התקנות לעיל הותקנו כבר ב-2002. ההוראות המפורטות להלן יושמו גם לגבי חברות ביטוח.

קביעת מדיניות השקעות כוללת - בתקנה 8(א)(8) לתקנות הפיקוח על שירותים פיננסיים (ביטוח) (דירקטוריון וועדותיו), התשס"ז-2007 (להלן "תקנות הביטוח") נקבע כי, דירקטוריון אחראי על "קביעת מדיניות ההשקעות הכוללת של המבטח".
קביעת מדיניות תגמול - בתקנה 8(א)(15) לתקנות הביטוח נקבע כי דירקטוריון יקבע את "מדיניות התגמול של נושאי משרה במבטח, תוך הבטחה כי מנגנון התגמול מקדם את יעדי המבטח ומעודד התחשבות בסיכונים הנלווים לפעילות המבטח".
הגבלות אישיות על דירקטור- בתקנה 12 לתקנות הביטוח נקבע כי "על דירקטור של מבטח החבר בוועדת השקעות או בוועדת אשראי במבטח יחולו ההוראות לפי סעיף 21 לחוק השקעות משותפות, בשינויים המחויבים, ואולם הן לא יחולו על קניה ומכירה של נייר ערך בבורסה מחוץ לישראל".
ביקורת על פעילות הדירקטוריון וועדת השקעות - על מנת לבקר את פעילות הדירקטוריון הוסדרו פעילותה של ועדת ביקורת ותפקידה, בין היתר, כפי שנקבע בתקנה 19(8) לתקנות הביטוח, לבדוק את "קיום הוראות כל דין וכללים מקצועיים ואתיים החלים על המבטח, על נושאי משרה בו ועל עובדיו". רוב חבריה של ועדת ביקורת הינם דירקטורים חיצוניים. הוראות אלו כפי שנקבעו בתקנות הביטוח, הוחלו גם על קופות גמל וקרנות פנסיה.
ביסוס פעילותם של אורגנים נוספים - הוסדרה פעילות של ועדת אשראי ושל מנהל סיכונים. מהאמור לעיל עולה כי הסדרת תגמול נושאי משרה בגופים מוסדיים הינה חלק מהליך ביסוס ממשל תאגידי נאות בגופים המוסדיים; בין היתר, הליך זה ריסן, הגביל וביקר את רמת הסיכון שניתן ליטול בהשקעת כספי עמיתים. חוזר הסדרי תגמול בגופים המוסדיים הינו צעד משלים לשרשרת ההסדרות הקודמות, שבוצעו בשנים האחרונות טרם יישום המלצות ועדת בכר.

הצורך בהסדרת הסדרי תגמול בגופים מוסדיים חודד בכל העולם על רקע ההתפתחויות בכלכלה העולמית, משום שבחינת הסדרי תגמול לאור המשבר הפיננסי העולמי הראתה כי תמריצים מסוימים שניתנו לבנקאים בכירים היוו גורם מרכזי לפרוץ המשבר. מדובר בהסדרי תגמול בבנקים ולא בגופים מוסדיים, שאופי פעילותם שונה לחלוטין מאופי פעילות בנקים. החלטת אגף שוק ההון להסדיר את הסדרי התגמול של נושאי משרה בגופים המוסדיים בישראל התקבלה כחלק מאימוץ לקחי המשבר הפיננסי העולמי והתאמתם לאפיק המוסדי, כצעד מונע וצופה פני עתיד, במטרה להסיר כל חשש מקיומו של כשל כאמור. האגף מקדיש משאבים ללימוד הכשלים שנתגלו במערכת הבנקאית על מנת לנקוט במידת הצורך צעדים מונעים מבעוד מועד. 
ההפסדים הזמניים שנגרמו לחיסכון הפנסיוני של הציבור ב-2008 קרו כתוצאה ממשבר גלובלי ולא כתוצאה של הסדרי תגמול בגופים מוסדיים. תיק ההשקעות של הגופים המוסדיים בישראל היה שמרני מזה של גופים דומים בעולם. לדוגמא, בסוף 2008 שיעור ההשקעה של הגופים המוסדיים בישראל במניות היה 11% לעומת 16% בקרנות פנסיה במדינות ה-OECD. כמו כן, ההשקעה בנכסים מורכבים ובנגזרים הייתה מזערית. אגף שוק ההון פעל להסדרת תגמול נושאי משרה בגופים מוסדיים כדי למנוע את הפוטנציאל הקל ביותר שהסדרים אלה לא יעלו בקנה אחד עם טובת העמיתים.  
ליקוי
2.
אגף שוק ההון לא אסף באופן שיטתי מידע מבוסס על הסדרי התגמול הנהוגים בגופים המוסדיים בארץ, כדי לבדוק אם הם מעודדים נטילת סיכונים בניהול כספי החוסכים, אף שהוא מוסמך לדרוש מהגופים המוסדיים מידע בנושא. הסדרי תגמול מסוימים בגופים מוסדיים עלולים ליצור ניגוד אינטרסים בין עניינם האישי של מנהלי ההשקעות ונושאי משרה אחרים ובין טובתו של הציבור שהם מופקדים על ניהול חסכונותיו. חשש זה מצדיק בדיקה מעמיקה, ועל כן מן הראוי שאגף שוק ההון יעשה עבודת מטה מקיפה, יסודית ומתועדת יותר מזו שנעשתה, לפני שיקבע הנחיות לגופים המוסדיים. יש לדאוג לכך שהנחיות אלה יהיו ברורות, אפקטיביות וישימות, ולהבטיח שאגף שוק ההון יוכל לפקח על אופן מילוי ההנחיות. לדעת משרד מבקר המדינה, כל רשות מנהלית העוסקת ברגולציה, לוודא שביכולתה לפקח ביעילות על קיום ההנחיות.

2. 
הנחיות הממונה מתפרסמות בתחילה כטיוטה, שמטרתה להוות בסיס לקבלת תגובות מהציבור. רק לאחר סיכום התגובות מועברת טיוטת חוזר לדיון בוועדה המייעצת, כפי שנעשה גם בחוזר זה, בהתאם לנוהלי העבודה של האגף. אין חובה לכנס את הוועדה המייעצת טרם פרסום טיוטות, אלא רק בטרם פרסום החוזרים הסופיים. נכון לכנס את הוועדה המייעצת לדיון בטיוטת חוזר רק לאחר קבלת תגובות, על מנת שאלו יוצגו בפני הוועדה ויילקחו בתוך שיקוליה. 

אגף שוק ההון ערך בדיקה, שבמסגרתה נאסף מידע מבוסס על הסדרי התגמול הנהוגים בגופים המוסדיים מדו"חות כספיים וממסמכים פנימיים של גופים מוסדיים מהם ניתן היה ללמוד על דיוני דירקטורים ונהלי הגופים בנושא זה. הכלי העיקרי לבחינת הסדרי תגמול הינו ניתוח מידע המצוי בדו"חות כספיים. 

על פי דין גופים מוסדיים מוסרים דיווח נרחב ומפורט על הסדרי תגמול של נושאי משרה מכהנים. מידע זה עמד לרשות אגף שוק ההון בבחינת הסדרי תגמול נוהגים. ככלי עזר להבנת הפרקטיקה בחן האגף מידע משלים וקיים התייעצויות עם נושאי משרה בעבר ובהווה, אשר התרכזו בפרשנות הנהוגה לאותם הסדרים ולתמריצים שהם יוצרים. 
הסדרת תגמול נושאי משרה בגופים המוסדיים אינה תולדה של כשל מסוים בהסדרי תגמול בגופים מוסדיים בישראל, אלא מהווה חלק מבניית ממשל תאגידי נאות בגופים מוסדיים. לפיכך, מטרת ההסדרה הינה בהתווית מנגנוני בקרה בתהליך ואי התערבות במישרין.

כמקובל בעולם וכנגזר מעקרונות כלכליים מוסכמים, ראוי להתוות מנגנוני בקרה בדרך של עקרונות. כך נהגו הפיקוח על הבנקים בישראל וגופי הסדרה בעולם. 
אופן התייחסות גופים מוסדיים לעקרונות תבוקר על ידי מחלקות הפיקוח של אגף שוק ההון, בדומה למה שעושים רגולאטורים אחרים בעולם, וכן בתוך הגוף המוסדי עצמו (על ידי דירקטוריון וועדת ביקורת). 
ליקוי
3.
הממונה על שוק ההון פרסם ביוני 2009 טיוטת חוזר בעניין הסדרי התגמול בגופים מוסדיים, אך עבודת המטה שנעשתה לקראת הוצאתה לא תועדה כנדרש ולא נאסף די מידע לשם קבלת החלטה מושכלת בנושא. טיוטת החוזר פורסמה לפני שהתקיימה התייעצות של הממונה על שוק ההון עם ה"וועדה המייעצת" הנדרשת על פי הוראות חוק הפיקוח על שירותים פיננסיים (ביטוח), התשמ"א-1981, ועל פי חוק הפיקוח על שירותים פיננסיים (קופות גמל), התשס"ה-2005. לא נבחנו ההשפעות של פרסום החוזר על פעולות הפיקוח של האגף; לא נמצא כי אגף שוק ההון נתן את דעתו לאפשרות שהוראות החוזר יובילו ליישור הקו של הסדרי התגמול כלפי מעלה, באופן שיביא, בסופו של דבר, לידי הגדלת תשלומי הציבור בעבור דמי הניהול. איתור צרכי ההסדרה צריך להיעשות במהירות כדי למנוע פגיעה בכספי החיסכון של הציבור. 

3. 
עבודת המטה של האגף כללה את המרכיבים הבאים: 
ניתוח הסדרי התגמול הנהוגים בגופים המוסדיים - הכלי העיקרי לניתוח הסדרי תגמול הינו ניתוח מידע המצוי בדו"חות כספיים. להשלמת התמונה נבחנו גם מסמכים פנימיים של גופים מוסדיים מהם ניתן היה ללמוד על דיוני הדירקטוריון ונהלי הגוף בנושא זה. כמו כן, נערכו התייעצויות עם גורמים שונים המעורים בפרקטיקה. 
בחינת המסגרת החוקית - מתוקף חוק הפיקוח על הגמל וחוק הפיקוח על הביטוח ובאישור ועדת הכספים של הכנסת, סעיף 8(15) לתקנות הביטוח קובע כי הדירקטוריון אחראי על קביעת מדיניות התגמול של נושאי משרה במבטח, תוך הבטחה כי מנגנון התגמול מקדם את יעדי המבטח ומעודד התחשבות בסיכונים הנלווים לפעילות המבטח.

טיוטת חוזר גופים מוסדיים "תגמול נושאי משרה בגופים מוסדיים" גובשה בכפוף לאמור בחקיקה, ובה נקבע כי הדירקטוריון אחראי על קביעת מדיניות תגמול של נושאי משרה בגוף המוסדי. במסגרת זאת, אגף שוק ההון פעל לגיבוש עקרונות מנחים לדירקטוריון - האורגן האמון על קביעת הסדרי התגמול על פי חוק, להתייחסות ולדיון.

לימוד העיסוק העולמי בתגמול מנהלים - אגף שוק ההון ערך בדיקה נרחבת של הנעשה בעולם ביחס להסדרת תגמול מנהלים. במסגרת זאת נלמדו מאות עמודים של חומר רלוונטי:

לימוד הסדרת תגמול מנהלים בבריטניה - ההסדרה הנרחבת בנושא תגמול מנהלים בעקבות המשבר נלמדה לעומק, הגם שלא חלה על הסדרי תגמול של מנהלי קרנות פנסיה. 
מעקב אחר ההתפתחויות המהירות בהסדרת תגמול מנהלים בארצות הברית ואירופה - בארצות הברית הוגבלו רמות השכר של מנהלים במוסדות פיננסיים אשר קיבלו סיוע בהיקף של מיליארדי דולרים מן הממשל האמריקני (תוכנית TARP). הוצע חוק בקונגרס לפיו כל חברי ועדת תגמול יהיו דירקטורים עצמאיים, ומתגבשת תוכנית להסדרת תגמול בנקאים; בארצות הברית ובמדינות רבות באירופה הוסדרה ההצבעה של בעלי מניות בחברות ציבוריות על היקפי התגמול של מנהלי החברות (נושא הנודע בשם "say on pay"). 
התייעצות עם בכירים באקדמיה - קריאת הספרות המקצועית בנושא תגמול מנהלים וקיום התייעצויות עם מומחים בתחום. 
התייעצות עם הוועדה המייעצת - הוועדה המייעצת התכנסה ואישרה בכתב את טיוטת החוזר, תוך שהיא ממליצה להגדיל את שקיפות מדיניות התגמול לחוסך, המלצתה נתקבלה.  

ליקוי
4. 
לא נבחנו ההשפעות של פרסום החוזר על פעולות הפיקוח של האגף; לא נמצא כי אגף שוק ההון נתן את דעתו לאפשרות שהוראות החוזר יובילו ליישור הקו של הסדרי התגמול כלפי מעלה, באופן שיביא, בסופו של דבר, לידי הגדלת תשלומי הציבור בעבור דמי הניהול. איתור צרכי ההסדרה צריך להיעשות במהירות כדי למנוע פגיעה בכספי החיסכון של הציבור. 

תגובה

4. 
לקראת סיום העבודה על טיוטת החוזר הראשונה פרסם הפיקוח על הבנקים הסדרה בנושא תגמול עובדים במערכת הבנקאית. הפיקוח על הבנקים הגיע למסקנות דומות, אלא שההסדרה של אגף שוק ההון התייחסה בהרחבה גם לתהליך קביעת מדיניות התגמול (דירקטוריון, ועדת תגמול/ועדת ביקורת, מועדים, פיקוח ובקרה וכיו"ב) באופן מפורש יותר. דמי ניהול ותשואה הינם שני פקטורים השלובים זה בזה ומשפיעים יחדיו על התשואה הסופית (נטו) שנזקפת לזכות חשבונו של החוסך. לפיכך, שני פקטורים אלה – דמי הניהול והתשואה - מהווים גורמים משמעותיים בהחלטת החוסך היכן לנהל את כספי החיסכון. במהלך חמש השנים האחרונות שיעור ההשקעה של כספי עמיתים בשוק ההון גדל, ולכן כיום מושם דגש רב יותר על פקטור התשואה לעומת המצב בעבר, אך עדיין פקטור דמי הניהול הינו משמעותי בתחרות בין הגופים.  
הסדרי ביטוח שיורי לכלי רכב

ממצאי מעקב
הגוף המבוקר: משרד האוצר – אגף שוק ההון, ביטוח וחיסכון
ליקוי
1.
בדוח 52ב המליץ משרד מבקר המדינה לשקול את האפשרות להנהיג הצלבה ממוחשבת בין נתוני רישיון הרכב לבין נתוני ביטוח החובה, כדי להגביר את האכיפה של איסור הנהיגה ברכב בלא ביטוח חובה. בשנת 2008 התקבלה בכנסת הוראת חוק ולפיה יוצלבו הנתונים בכל חודש, אולם עד מועד סיום כתיבת דוח זה בפברואר 2010 טרם הותקנו התקנות הנדרשות, ולכן נדחה יישום ההוראה. 
תגובה
משרד האוצר – אגף שוק ההון, ביטוח וחיסכון
1. 
בשנת 2008 תוקן ביוזמתו של אגף שוק ההון חוק פיצויים לנפגעי תאונות דרכים, התשל"ה-1975. בתחילת שנת 2008 ערך אגף שוק ההון, ביטוח וחיסכון התייעצות עם משרד המשפטים לגבי התקנות. ביום 21 ביולי 2009 פנה שר האוצר ליו"ר ועדת חוק, חוקה ומשפט בכנסת וביקש את אישורה לנוסח. ביום 20 בינואר 2010 אישרה הוועדה את התקנות ושר האוצר צפוי לחתום על התקנות בימים הקרובים. התקנות קובעות, בין היתר, כי משטרת ישראל תקבל מחברת "קרנית" מידי חודש, בצורה מקוונת וללא תשלום, קובץ נתונים שיכלול את מספרי רישוי של כלי רכב המבוטחים אצל חברות הביטוח ואת תקופות ביטוח החובה שלהם. 
ליקוי
2.
בדוחות השנתיים של הממונה על שוק ההון, ביטוח וחיסכון – שמשמש כמפקח על הביטוח -  לשנים 2002 ואילך לא נדון נושא הפול, וממילא לא נאמר בהם על מי מוטל נטל הכיסוי של הפסדיו, ולא הוצגו בהם סכומיהם ושיעוריהם של הסובסידיות למבוטחים בפול ושל הנטל הכספי המוטל על כלל המבוטחים בביטוח חובה בשוק החופשי, כדי לכסות הפסדים אלו. בביטוח אופנועים הפול מפסיד דרך קבע הפסדים גדולים.

תגובה
משרד האוצר – אגף שוק ההון, ביטוח וחיסכון
 2.
פעילות הפול לא נדונה בדוחות השנתיים של הממונה על שוק ההון בשנים האחרונות, אולם בפרסומים שונים וביניהם הודעות שונות לעיתונות בדבר עדכון תעריפים בביטוח השיורי שפורסמו בתאריכים 18 בספטמבר 2006, 10 בדצמבר 2006, 6 באוגוסט 2009 וה-16 בספטמבר 2009, פורסם שיעור הסיבסוד. בנוסף, נציגי אגף שוק ההון ציינו את הסבסוד האמור בכלי התקשורת השונים.

במסגרת תהליך עדכון התעריפים האחרון, נמצא כי המבוטחים בישראל אינם ערים לעובדה שהם מממנים את הפסדי הפול על ידי תשלום נוסף בפוליסת הביטוח שלהם. לפיכך, נבחנות היום באגף שוק ההון האפשרויות ליידוע ציבור המבוטחים ביחס לעובדה זו. שיעורו של "מרכיב ההעמסה" מתבצע על ידי מפעיל מאגר המידע הסטטיסטי, ודרך חישובו מפורטים בהמלצות המפעיל לתעריפי הביטוח בענף רכב חובה, אשר מפורסמים באתר האינטרנט של האגף וכן באתר האינטרנט של המפעיל בכתובת: http://www.iso-israel.co.il. לדוגמה, שיעורו של "מרכיב ההעמסה" פורסם בדצמבר 2009 בדוח האחרון של מפעיל מאגר המידע, והוא עמד על כ- 4.2%. 

האגף סבור שככלל, אין להטיל חובת סבסוד של קבוצה מסוימת על קבוצות אחרת באוכלוסייה. בהתאם לכך, האגף פועל לצמצם הסבסוד הקיים, הן באמצעות עדכון תעריפי הביטוח השיורי והן באמצעות ההשתתפות העצמית. "מרכיב ההעמסה" הינו תוצר לוואי של מנגנון הביטוח השיורי ואינו מוגדר בחוק או בתקנות. תקנה 5(1) לתקנות ביטוח רכב מנועי (הסדר ביטוח שיורי ומנגנון לקביעת תעריף), התשס"א-2001, קובעת כי מרכיב ההעמסה לא יעלה על 8%. האגף פועל לצמצם את מרכיב ההעמסה, וזאת על ידי עדכון תעריפי הביטוח השיורי עבור כלי הרכב המבוטחים בפול.  
ליקוי
3.
במסגרת הרפורמה בביטוח חובה שהפעיל האגף בהדרגה החל ב-2001, הנהיג המפקח תעריפים דיפרנציאליים לפי מאפייני הנהג והרכב: תחילה בשוק החופשי, ומ-2007 גם בפול - בביטוח אופנועים. אולם המפקח לא הנהיג שונוּת בתעריפי הפול לכלי הרכב הפרטיים והאחרים, הנהוגים בעיקר בידי נהגים מסוכנים. לדעת משרד מבקר המדינה, מן הראוי שהמפקח ישקול, בתוך כלל השיקולים, את הצורך להסדיר את תנאי הביטוח בפול כך שיחדדו ויגבירו תמריץ כלכלי לנהיגה בטוחה. מן הראוי שהמפקח ישקול לקבוע תעריפים דיפרנציאליים (בעיקר לפי תאונות והרשעות בעברות חמורות) .סמכותו של המפקח לאשר תעריפים המבוססים על סבסוד מבוטחי הפול ולהטיל על המבוטחים בשוק החופשי "מרכיב העמסה" למימון הסובסידיה לכיסוי הפסדי הפול לא עוגנה במפורש בחקיקה ואף לא בהחלטה מפורשת של גוף מוסמך. המעקב מצביע על היעדר שקיפות בעניין הסובסידיה ו"מרכיב ההעמסה", הן בדוחות הממונה לציבור והן בהודעות הפרטניות למבוטחים. החלטות המפקח צריכות להיות מבוססות על הסמכה מפורשת ועל תהליך מובנה, ועליו להציג בפירוט את השיקולים בהחלטותיו.

תגובה
משרד האוצר – אגף שוק ההון, ביטוח וחיסכון
3. 
אגף שוק ההון יבחן שימוש בתעריפים דיפרנציאליים גם עבור כלי רכב המבוטחים בפול, שאינם אופנועים, בין היתר כדי לתמרץ נהיגה בטוחה. בעדכון התעריפים האחרון מיום 15 בנובמבר 2009, התייקרו התעריפים לכלי רכב אלו בשיעור של כ-8%. האגף ימשיך לעדכן את התעריפים לפחות עד אשר ביטוח כלי רכב אלו בפול יאוזנו.  


קביעת התעריפים למבוטחים בביטוח השיורי ובתוכם בעלי האופנועים, נעשית על בסיס המלצותיו של מפעיל מאגר המידע הסטטיסטי. לדוגמה, בהמלצתו האחרונה של המפעיל אשר פורסמה ביום 6 באוגוסט 2009, נקבע כי תעריפי הביטוח לאופנועים נמוכים משמעותית מתעריפי הסיכון שלהם, ולמעשה יש להעלות את תעריפי הביטוח בכ-71% בממוצע כדי להגיע לתעריפי הסיכון. תעריפי הביטוח השיורי לאופנועים נמוכים מתעריף הסיכון הגלום בביטוחם, וזאת בין היתר בשל רמתם הנמוכה בעת החלת הרפורמה בענף ביטוח רכב החובה (התעריפים כיסו רק כ-30% מתעריף הסיכון שלהם). גם לאחר עדכון התעריפים האחרון (ביום 15 בנובמבר 2009) תעריפי הביטוח השיורי לאופנועים יכסו רק כ-70% מתעריף הסיכון שלהם בעוד שלפני העדכון התעריפים כיסו כ-65% מתעריף הסיכון שלהם. 

האגף פועל לצמצם את הסבסוד הצולב בין מבוטחים שונים ובין כלי רכב שונים תוך כדי שיכלול התעריף והתאמתו ככל האפשר לרמת הסיכון של המבוטחים השונים. כך למשל ביום 15 בנובמבר 2009 תעריפי הביטוח החדשים עבור נהג נקוב המשתמש באופנוע בבעלות פרטית גבוהים בכ-12% בממוצע מהתעריפים הישנים, כאשר עבור חלק מהרוכבים הם התייקרו בשיעורים גבוהים יותר מהממוצע (בעיקר עבור רוכבים צעירים, ללא ותק נהיגה, עם תאונות בעלי שלילת רישיון) ועבור חלק מהרוכבים התעריפים הוזלו (בעיקר עבור רוכבים בני 40 ומעלה שאינם נהגים חדשים, ללא תאונות וללא שלילות רישיון). בנוסף, הורחבה הדיפרנציאליות במקדמים, כך שנהג אופנוע מסוכן משלם כפול מנהג אופנוע זהיר. 

פעולות אלה ואחרות מביאות למימוש מטרת האגף לצמצם את מרכיב העמסה ולצמצם את הסבסוד הצולב בפול, תוך התאמת התעריף של כל מבוטח לרמת הסיכון שלו ככל שניתן, גם באמצעות השימוש בפוליסות הכוללות השתתפות עצמית. 
ליקוי
6. 
לדעת משרד מבקר המדינה, מן הראוי שהממשלה תבחן את הצורך לאזן בין הרצון לאפשר ביטוח לכלל ציבור הנהגים לבין הצורך ליצור תמריץ כספי שירתיע מפני נהיגה מסוכנת, מתוך התחשבות בצורך להפחית את הגודש בכבישים, להפחית את זיהום האוויר ולהקל על נהגים מעוטי יכולת. איזון זה צריך להשתלב במדיניות הממשלה בנושא המאבק בתאונות הדרכים. 

תגובה

6. 
בעקבות עדכון תעריפי הביטוח השיורי האחרון ובעקבות דיונים שהיו בין שר האוצר, סגן שר האוצר, יו"ר ועדת הכספים, יו"ר ועדת הכלכלה והמפקח על הביטוח, ובהסכמת שר המשפטים עודכן גובה ההשתתפות העצמית שניתן לנכות ממבוטחים בעקבות תאונה מרכיב כאב וסבל ל-25,000 ₪, ובעקבות כך הוגדלה ל-25% ההנחה שיקבל מבוטח שירכוש פוליסה הכוללת השתתפות עצמית. מנתוני ינואר 2010 עולה כי היקף הרוכבים שבחרו בפוליסה עם השתתפות עצמית גדול פי 8 מאלה שבחרו זאת בתקופה המקבילה אשתקד.

במסגרת חוק ההסדרים לשנים 2009-2010 הוצע לבטל את תיקון חוק פיצויים לנפגעי תאונות דרכים ששינה את חלוקת הנטל בין המבטחים, ולחזור למצב הקודם בו הנטל מתחלק באופן שווה בין הצדדים, זאת מאחר ולא קיים צידוק כלכלי לחלוקת הנטל כפי שנקבע בתיקון, והוא יוצר עיוות כלכלי בענף ביטוח רכב חובה.   ההצעה פוצלה מחוק ההסדרים והועברה לדיון בוועדת העבודה, הרווחה והבריאות בכנסת. 
הרשות לזכויות ניצולי השואה

‏הסיוע לניצולי השואה

ממצאי מעקב
הגופים המבוקרים: משרד האוצר; משרד הבינוי והשיכון; משרד הבריאות; המשרד לענייני גמלאים; משרד המשפטים; משרד הרווחה והשירותים החברתיים; משרד ראש הממשלה
ליקוי
1.
הממשלה החליטה לאמץ את המלצת ועדת דורנר להעמיד את סכום הגמלה הניתנת מכוח חוק נכי רדיפות הנאצים, התשי"ז-1975, על 75% מסכום הרנטה הגרמנית. עם זאת, עדכון סכומה של הגמלה מתבצע בכל שנה בתחילת מאי, בהתאם לצו נכי רדיפות הנאצים (תוספת לתגמול), התשס"ח-2008, ואינו מוחל רטרואקטיבית מחודש ינואר כפי שהמליצה ועדת דורנר. 
תגובה 

משרד ראש הממשלה
1-7.
תפקידה המרכזי של הוועדה המתמדת הוא לבחון את אופן היישום של החלטות הממשלה, שעניינן הגדלת הסיוע לניצולי השואה. מתוקף כך, הוועדה משמשת להתרת חסמים העומדים בפני יישום ההחלטות האמורות. בעקבות הביקורת בנושא, הוחלט להעלות לדיון את הליקויים שהועלו בדו"ח המבקר, בכדי לבחון מול הגורמים האמונים על ביצוע ההחלטות אפשרויות לפתרון הסוגיות שהועלו כליקויים. הוועדה קיבלה דיווח סטאטוס על פעילות הרשות לזכויות ניצולי השואה על ידי ראש הרשות. על פי דיווח זה, חולקו כרטיסים מגנטיים המהווים את שובר השירותים ל-91% מהזכאים. הרשות תפנה לאותם אלו שטרם מימשו את זכאותם לשובר השירותים, ותסייע בהטמעת השימוש. בנושא כפל התשלומים שהעלתה הביקורת, עדכנה מנהלת הרשות, כי תיקבע פגישה עם החשב הכללי בנושא, ופורום הוועדה המתמדת יעודכן בפגישתו הבאה. בסוגיית שיפור מערך המחשוב נמסר, כי יש התקדמות משביעת רצון, ועם סיום הדרוג, תוכל הרשות לספק נתונים על שיפור במשך זמן הטיפול בפניות הניצולים. מנכ"ל משרד ראש הממשלה הנחה, כי דיווח על משך הזמן לטיפול בפניות יועבר בישיבת הוועדה הקרובה. בסוגיית הוועדות הרפואיות דווח, כי עם כניסתה לתפקיד של מנהלת הרשות, כונסו בעלי התפקידים הנוגעים לעניין, ונעשה כל מאמץ לתת את היחס ההולם לניצולי השואה. כל נציגי מרכז הארגונים העירו, כי יש שיפור בעבודת הוועדות הרפואיות. נערך דיון על מהותם ויעדיהם של מרכזי המידע המופעלים במשרד לענייני גמלאים וברשות לזכויות ניצולי השואה. מנכ"ל משרד ראש הממשלה הנחה את משרד הרווחה, המשרד לענייני גמלאים והרשות לזכויות ניצולי השואה, לקיים דיון על שיפור השירות הניתן באמצעות מרכזי המידע, ומציאת תוואי לשיתוף פעולה. מנכ"ל משרד הגמלאים דיווח כי נמצא המנגנון המתאים לתקצוב מרכז הארגונים. מנכ"ל משרד ראש הממשלה הנחה את משרד הגמלאים לקיים עבודת מטה, יחד עם מרכז הארגונים, בכדי למצוא את המתווה המתאים ביותר לפעולת הארגון כארגון יציג. כן הובהר, כי הממשלה רואה במרכז הארגונים את הארגון היציג הרשמי של ניצולי השואה, גם אם אינו מוכר ככזה בחוק.

תגובה
משרד האוצר
1-7. 
במסגרת פישוט תהליכי העבודה ברשות לזכויות ניצולי השואה וקיצור תהליך הטיפול בתביעות הניצולים, בוצעו מתחילת חודש ינואר 2010 השינויים הבאים: 

שינוי טופס התביעה לתגמול במסגרת חוק "נכי רדיפות הנאצים" – באמצעותו מבקש הניצול לבדוק זכאותו לקבלת גמלה במסגרת חוק נכי הרדיפות. הטופס עבר שינוי משמעותי הכולל צמצום בהיקף הדפים והנספחים למילוי, השמטת סעיפים פחות רלבנטיים ועוד, כל זאת בשים לב לדרישת תקנות "נכי רדיפות הנאצים" בכל הנוגע לאופן הגשת תביעה לתגמול, המחייבות את הרשות. הטופס החדש קצר, ממצה וידידותי יותר והוא נכנס לפעילות שוטפת.  

שינוי טופס הבנק לקבלת תגמול – טופס הבנק תוקן כך שהפיסקה המתייחסת להרשאה הבלתי חוזרת לחיוב חשבונם של ניצולי השואה הוסרה, וכן בוצעו בטופס שינויים נוספים. טופס הבנק החדש נכנס אף הוא לפעילות שוטפת.  
שדרוג המערכת הממוחשבת – לצורך פיתוח מערכת המחשוב ברשות והטמעתה, יתוגבר תחילה צוות עובדי המחשוב במטרה לייעל ולהחיש את הטיפול בתביעות ובפניות הרבות המתקבלות, לרבות ליווי צמוד למנהלי המחלקות ברשות.  
שדרוג המערכת הממוחשבת כולל גם הכנסת התראות למנהלי המחלקות. מחלקת זכאות וביקורת ומחלקת השירות הרפואי פועלות בהתאם לשינויים המחשוביים שבוצעו עד כה. מנהלות המחלקה מקבלות התראות באמצעות דוחות סטטוס באשר לתביעות אשר הטיפול בהן מתעכב. לאחרונה החלה גם מחלקת התביעות לקבל דו"ח סטטוס דומה באשר לתביעות בהן הטיפול מתעכב, וזאת לצורך מעקב וביקורת. 

לאור החקיקה, החלטות הממשלה ופסיקות בתי המשפט האחרונות, הוחלט על הכנת דו"ח נוסף שמטרתו לוודא כי ניצולים שהגישו בקשות לרשות אכן ממצים את מלוא הזכויות המגיעות להם. לדוגמא, במקרה שבקשתו של ניצול לקבלת גמלה לפי חוק ההטבות נדחית בשל אי עמידה בתנאי החוק, ונמצא כי הוא מקבל "רנטה", נשלח לניצול יחד עם מכתב הדחייה טופס לקבלת הטבות מהרשות למקבלי "רנטה". 
באשר לתביעות הפתוחות שציינה הביקורת, הרשות פועלת לעריכת מיפוי ופילוח תביעות אלה, בשים לב בעיקר לנתונים כגון גיל הניצול, מועד פתיחת התביעה ומשך הטיפול בה עד כה, וזאת לצורך בחינת המשך הטיפול המהיר באותם מקרים. מחלקת התביעות תוגברה לאחרונה והיא נותנת עדיפות לטיפול בתביעות בהם התובעים הינם בגיל מתקדם ו/או במצב רפואי קשה, כגון, ניצולים חולי סרטן גרורתי, ניצולים במצב סוציאלי בעייתי ועוד. 
בתביעות הפתוחות הממתינות להשלמת מסמכים מצד הניצולים או באי כוחם, שולחת הרשות מכתבי תזכורת החל מחודש ינואר 2010. בימים אלה מתבצע פיתוח נוסף במערכת המחשוב כך שבאותם מקרים בהם מבוקשת השלמת מסמכים יישלח מכתב תזכורת אוטומטי 30 יום ממכתב הדרישה הראשון.  
שדרוג המערכת והגדרת תהליכי העבודה ברשות הושלמו למעשה ברובם, כשעיקר הטיפול כיום מתמקד סביב נושא הטמעת מערך המחשוב בקרב העובדים. הרשות החלה להכשיר גורם שתפקידו להטמיע את מערך המחשוב החדש ובקרוב תפרסם מכרז באמצעות יחידת המחשוב של המשרד, לצורך קבלת שירותים מטמיעים נוספים שיהיו אחראים על המשך התהליך תוך מתן ליווי צמוד לעובדים.  

לנושא יישום חוק ההטבות: 

ביום 17.2.2010 התכנסה הוועדה למחיקת חובות של החשב הכללי לדיון בסוגיית כפל הקצבאות. הוועדה החליטה שלא למחוק את יתרת החוב ולא להפעיל הליכי גבייה לרבות משלוח מכתבי התראה וביצוע קיזוזים מיתרות זכות כלשהן.  בנושא זה פנתה ביום 1.3.2010 מנהלת הרשות למשנה ליועץ המשפטי לממשלה בבקשה לשקול אפשרות להחזיר את הסכומים שנגבו עד כה מהניצולים. הרשות ממתינה בימים אלה לתשובתה, ועם קבלתה תגבש את עמדתה.  

לנושא קביעת הקשר הסיבתי:
בחודש מרץ 2010 התקבלו ברשות מסקנות "ועדת שני" בשאלת הקשר הסיבתי בין מחלת ה"אוסטיאופורוזיס" (בריחת סידן) לבין נרדפותם של "נכי רדיפות הנאצים" בתקופת השואה. הרשות לומדת המסקנות לצורך יישומן בפועל באותם תיקים הממתינים להחלטה בנושא, בנוסף ליישום המסקנות בתיקים עתידיים. 
לא זו בלבד שהרשות פועלת ליישום המסקנות הקיימות, הרשות אף בוחנת את האפשרות לפנות ל"וועדת שני" לקבלת חוות דעת נוספות בשאלת הקשר הסיבתי בין הרדיפות בתקופת השואה לבין מחלות נוספות כגון מחלות אורטופדיות ומחלות עור.  חוות הדעת הממצות שיצאו תחת ידי חברי הועדה בראשותו של פרופ' שני נערכו על ידי מיטב המומחים בנושאים הרפואיים בהן דנה כל ועדה, והן נערכו על ידי ועדות שהוקמו בהתאם למסקנות ועדת החקירה הממלכתית . המסקנות שהתקבלו עד כה קיבלו את ברכתם של שופטי ועדות העררים. מסקנות הוועדה מיושמות על ידי מחלקת התביעות ברשות וכן על ידי הרופא הראשי, לאחר בדיקה פרטנית הנעשית בכל תיק ותיק בשים לב לסוג הנרדפות שעבר הניצול הספציפי, גילו בתום השואה, השתייכותו למעגל הנרדפות הרלבנטי, מועד התפרצות המחלה ועוד. 

בנוגע למחלות סכרת, יתר לחץ דם ובעיות לב, אין אבחנה בין ניצול ששהה זמן קצר יחסית במחנה ו/או בגטו לעומת ניצול ששהה זמן ארוך יותר במקומות אלה מבחינת שיעור ההכרה, אולם בשני מקרים אלה יוכר הניצול כמי ששייך למעגל הראשון. בנוגע לנרדפות שמקורה בבריחה - בריחות ככלל מסווגות כמעגל שני אולם כשקיימות נסיבות בריחה מיוחדות הדבר נרשם על ידי הבוחנים במחלקת התביעות (לדוגמא, בריחה מפולין לרוסיה ומשם לאזור סיביר מסווגת כמעגל ראשון, לעומת בריחה אחרת מפולין לרוסיה המסווגת כמעגל שני).  

מאז קבלת מסקנות "ועדת שני", התקבלו ומתקבלות מידי חודש אלפי בקשות מצד ניצולים לדון במחלותיהם הנוספות. מרבית הפניות כוללות סעיפי נכות רבים, לעיתים כ-15 סעיפים בבקשה אחת.

בשים לב לעובדה כי מדובר בפניות מצד ניצולי שואה קשישים, כשמדד זמן ומשך הטיפול הינם בין המדדים החשובים ביותר לניצולים אלה, תבחן הרשות את המשמעויות של קבלת המלצת הביקורת בהקשר זה וכיצד ניתן ליישם אותה מבלי לפגוע במתן טיפול יעיל ומהיר לפניות הרבות.  

לנושא ועדות רפואיות:
הרשות תמשיך ותקיים מעת לעת השתלמויות וימי עיון נוספים ליושבי ראש הוועדות הרפואיות ולרופאים חברי הוועדות, וזאת לצורך רענון הנהלים בכל הנוגע לאופן הטיפול באוכלוסיית ניצולי השואה. בימים אלה מגבשת הרשות ביחד עם יחידת ההדרכה במשרד תוכנית הדרכה מתאימה שתכלול אספקטים מרכזיים הנוגעים לטיפול בניצולי השואה.  

לנושא מיצוי זכויות והקמת מרכז מידע:

מרכז המידע ברשות מעניק מענה וסיוע על בסיס יומיומי לציבור הזכאים המונה כיום כ-87,000 ניצולים הכוללים גם נכי מלחמה וניצולים המקבלים הטבות מאוצר המדינה. הרשות הינה הגורם המחויב להעניק שירות לציבור זה על פי חוקי הכנסת והחלטות הממשלה. מרכז המידע ברשות הינו הגורם הבלעדי המעניק סיוע ומידע פרטני בכל תיק ותיק המתנהל ברשות, וזאת מלבד מענה כללי בנושאים אחרים. אופי הטיפול הניתן לציבור זה על ידי מרכז המידע ברשות אינו משתווה ברמתו ובאיכותו לשום מוקד מידע אחר אשר אינו מופעל על ידי הרשות.  

בשים לב לסוג האוכלוסייה בה מדובר, ברגישות הנדרשת וניסיון הרשות במתן שירות לציבור זה במשך למעלה מ-40 שנה, הרי שכל פגיעה בריבונות הרשות בהקשר זה תהיה בעלת השלכות רוחב. לפיכך, יש מקום לטפח את יחידת מרכז המידע ברשות, לחזק מוקד זה ולהרחיבו באופן שייתן מענה הולם לכלל צרכיהם של ניצולי השואה ולרווחתם . 

לקראת סוף הקדנציה של מנהל הרשות היוצא, פירסמה הרשות מכרז פומבי למתן שירות מענה טלפוני ושירותי משרד לפניות המתקבלות ברשות. מטרת המכרז הינה לשדרג השירות הניתן כיום לניצולים באופן שהחברה הזוכה תתחבר למאגר המידע של הרשות ותעניק מענה מלא ומיידי ל-100% מהפניות המתקבלות ברשות.

עם כניסתה לתפקיד של מנהלת חדשה, התכנסה ועדת המכרזים והכריזה על החברה הזוכה במכרז. הרשות נמצאת בהליכים ליישום תוצאות המכרז ותחילת התקשרות עם החברה הזוכה. 

לנושא אתר אינטרנט של הרשות:
לאור שינוי שמה של הלשכה לשיקום נכים ל"רשות לזכויות ניצולי השואה", הוחלט לשדרג את אתר האינטרנט של הרשות כדי שיתאים לפורמט אתרי המשרד ויהיה ידידותי יותר לציבור הניצולים ובני משפחתם.  עד לתום הליך השדרוג ובתקופת הביניים, הוחלט על הקמת "מיני אתר" בסיוע וליווי יחידת ממשל זמין במשרד, אשר אמור לעלות לאוויר במהלך חודש אפריל 2010. הרשות התאימה את גובה התעריפים, הטפסים והמידע באתר זה ואלה מעודכנים נכון לחודש פברואר 2010. 

לנושא שיפוי הניצולים על התרופות:
במהלך חודש פברואר 2010 נחתם הסכם בין הרשות לבין קופת חולים כללית, בה חברים מרבית ניצולי השואה המוכרים ברשות, לפיו כל ניצולי השואה שהינם חברי קופה זו יקבלו ללא תשלום את התרופות הקשורות למחלותיהם המוכרות וכן שירותים נוספים כגון מעבדות, ביקורי רופא וכו'. בימים אלה מתנהל משא ומתן באמצעות משרד הבריאות עם שאר הקופות להגיע איתם להסדר דומה.    
ליקוי
2. 
בספטמבר 2009 טרם שינתה הרשות את תהליכי העבודה שלה וטרם הטמיעה את המערכת הממוחשבת החדשה במחלקת התביעות של הרשות אף כי בדוח הקודם, שפורסם כשנתיים לפני אותו מועד, הומלץ על ביצוע השינויים האמורים. כמו כן, בשנתיים שעברו מאז פורסם הדוח הקודם לא פעלה הרשות, בד בבד עם הטמעת המערכת החדשה, לשיפור הבקרה על הטיפול בפניות הממתינות למענה באמצעות המערכת הישנה. עקב כך לא התקדם הטיפול בתביעותיהם של 7,144 פונים שחלק נכבד מהם הגישו תביעה לגמלה שנים רבות לפני כן, וחלקם אף הלכו לעולמם לפני שהסתיים הטיפול בפנייתם. 
ליקוי
3. 
ועדת דורנר המליצה כי קביעת הקשר הסיבתי בין מאורעות השואה למחלות שמהם סובלים הניצולים תהיה בסמכות הוועדות הרפואיות ולא בסמכותו הבלעדית של רופא הרשות. הרשות מינתה ועדה חיצונית לקביעת הקשר הסיבתי בין נרדפותם של הניצולים בתקופת השואה ובין שש מחלות עיקריות. נמצא כי רופא הרשות הוא שקובע לבדו, שלא לפי המלצות ועדת דורנר, את הקשר הסיבתי בנוגע למחלות אלה על בסיס מסקנות הוועדה החיצונית. בכל הנוגע ליתר המחלות ממשיך רופא הרשות להיות הגורם המכריע לעניין קביעת הקשר הסיבתי בין המחלות למאורעות השואה. 
ליקוי
4. 
עם הפעלת מרכז המידע הארצי מנהלת הרשות לזכויות ניצולי השואה מרכז מידע לפניות הנוגעות לנושאים שבאחריותה, שיש בו כפילות מסוימת למרכז המידע הקיים ומכאן שאין בנמצא מרכז שירות אחד העומד לרשות הניצולים ומאפשר לניצולים לקבל במרוכז את המידע הדרוש להם. במועד סיום הביקורת נמצא כי בשבעת החודשים שעברו מאז הוקם מרכז המידע הארצי הסתיים הטיפול רק בפניותיהם של כ-6,000 מבין כ-35,000 הניצולים שנעזרו בשירותי מרכז המידע הארצי, ואילו יתר הפניות ממתינות להמשך טיפול על ידי הגוף הרלוונטי או להשלמת מסמכים נדרשים לביסוס התביעה על ידי הפונה למרכז המידע. 

תגובה
המשרד לענייני גמלאים
4. 
מרכז המידע לניצולי השואה המופעל על ידי משרד הרווחה והמשרד לענייני גמלאים הוקם מכוח החלטות הממשלה על הקמת מערך למיצוי זכויות. מרכז מידע זה משרת את כל ניצולי השואה ומעניק להם מידע מלא ביחס לכל זכויותיהם. זאת להבדיל ממרכז המידע המופעל על ידי הרשות לזכויות ניצולי שואה הנותנת מענה רק בהתייחס לחלק מסוים של ניצולי השואה. עצם קביעת הזכאות תלויה בגורמים שונים – הרשות לזכויות ניצולי שואה, קרן הרווחה, ועידת התביעות והלשכה לענייני פיצויים אישיים מחו"ל. מרכז מידע ניצולי שואה טיפל  בכל הפניות, כולל סיווג הפנייה, המלצה על דרך הטיפול וביצוע מעקב. סיום הטיפול במרכז המידע תלוי בסיום הטיפול אצל הגורמים המאשרים זכאות. מעת שהוטלה על המשרד לענייני גמלאים המשימה להקים את מרכז המידע לניצולי שואה, סיכם המשרד בתוך חודשיים את המתווה עם הספק המפעיל את מוקד פניות ציבור הגמלאים וגובשה טיוטת הסכם. בעבור השגת אישור ועדת הפטור במשרד האוצר נדרשו כשבועיים. ההסכם עם הספק נחתם באופן מיידי. בתוך חודשיים בלבד,  שהסתיימו במהלך חודש פברואר 2010, השלים הספק את הקמת התשתית הנדרשת והחלה פעילות מרכז המידע.  
מרכז המידע טיפל בכל הפניות שהתקבלו אצלו, ובכלל זה נעשה הליך בירור זכויות למעוניינים, וזאת בדרך של בחינת הרקע האישי של הפונה באמצעות מילוי שאלון, סיווג הפנייה והפנייתה לבדיקת הגורם הרלוונטי (הלשכה לשיקום נכים, קרן הרווחה וכיו"ב), כולל המלצה על דרך הטיפול. מרכז המידע ממשיך ומבצע מעקבים תקופתיים  אחר הטיפול בכל פנייה ופנייה ונשלחות תזכורות רבות. הפונים מקבלים עדכון על הפניית הטיפול לאחד מהגורמים המאשרים ובסיום הטיפול מקבלים הפונים תשובה ביחס לזכויות המגיעות להם, כפי שאושר על ידי הגורם הרלוונטי. התשובה הניתנת על ידי הגורמים המאשרים נבחנת על ידי המומחה של מרכז המידע. למגינת ליבו של המשרד, טרם ניתנה תשובה סופית למספר רב של פונים כיוון שזו תלויה בסיום הטיפול אצל הגורמים המאשרים. 
המצב העדכני נכון להיום: קרן הרווחה – כ-34,000 פניות הועברו לקרן הרווחה. על פי העדכונים שקיבל המשרד מתוך סך הפניות הנ"ל טופלו כ-14,000 פניות. ליתר הפונים לא ניתן היה להשלים הטיפול כיוון שהפונים טרם העבירו טפסים ממולאים. המשרד פועל הן במסגרת יוזמתו במסגרת הסכם עם הסוכנות היהודית (פרויקט "לעד") בהפעלת מתנדבים, והן באמצעות מרכז המידע כדי לברר את היעדר שיתוף הפעולה מצד הפונים. 

ועדת התביעות – כ-2,700 פניות הועברו לוועדת התביעות. על פי העדכונים שקיבל המשרד מתוך סך הפניות טופלו כ-2,100 פניות. 

הלשכה לענייני פיצויים אישיים מחו"ל – כ-3,300 פניות הועברו ללשכה. על פי העדכונים שקיבל המשרד מתוך סך הפניות טופלו כ-1,104 פניות. 

הרשות לזכויות ניצולי השואה – כ-16,000 פניות הועברו לרשות. הרשות אינה מעבירה עדכונים בנושא, ולא ידוע סטאטוס הטיפול בפניות.  

לסיכום: מרכז המידע טיפל בכל הפניות באופן המתואר לעיל, כולל סיווג הפנייה, המלצה על דרך הטיפול וביצוע מעקב. יחד עם זאת, סיום הטיפול במרכז המידע תלוי בסיום הטיפול אצל הגורמים המאשרים. 

מוקד פניות הציבור של הלשכה לשיקום נכים עוסק בחלק מקהל ניצולי השואה, בעוד שמרכז מידע ניצולי שואה מטפל בכל קהל ניצולי השואה (כאמור לעיל, מתוך כ-70,000 פניות, רק כ-16,000 היו רלוונטיות לרשות לזכויות ניצולי השואה). בנוסף, מרכז מידע ניצולי שואה מעסיק יועצים מומחים בתחומים רלוונטיים לטיפול בפניות השונות. המשרד סבור כי ניתן להרחיב את מרכז המידע המופעל על ידו כך שינתן מלוא הטיפול, עד התשובה הסופית, לפונים המטופלים על ידי הלשכה לשיקום נכים. הדבר יכול להיעשות בתוך זמן קצר, כפי שפעל המשרד עת הקים את מרכז המידע. 

ליקוי
5. 
בהתאם להחלטת הממשלה הוקם צוות בראשות מנכ"ל משרד הבריאות כדי להסדיר את נוהלי העבודה בין הממשלה לקופות החולים בנושא מנגנון השיפוי על תרופות שלהן זכאים הניצולים בתחום נכותם המוכרת על ידי הרשות. הצוות סיים את עבודתו רק זמן קצר לפני סיום הביקורת, כתשעה חודשים לאחר המועד שנקבע לכך בהחלטת הממשלה. ואולם באותו המועד עדיין לא חתמו הגורמים הנוגעים בדבר, ובראשם הרשות, על הסכם מחייב עם קופות החולים על פי המתווה שעליו המליץ הצוות.
תגובה
משרד הבריאות
5. 
העיכוב בעבודת הצוות נובע מכך שהחלטת הממשלה שהחליטה על הקמת הצוות קבעה כי מסקנותיו צריכות להיות "ללא תוספת תקציבית", מציאת פתרון מוסכם על הצדדים אשר ישפר את המצב הקיים ואינו מצריך תוספת תקציב, דרש זמן מעבר לזה שהוקצב בהחלטת הממשלה. בתאריך 24 בפברואר 2010 נחתם הסכם בין הרשות לזכויות ניצולי השואה לבין שירותי בריאות כללית. בימים אלה נמצאת הרשות בדיונים עם שאר הקופות לקראת חתימה על הסכם דומה.

ליקוי
6. 
בשנתיים שעברו ממועד פרסום דוח מבקר המדינה באוגוסט 2007 עד מועד סיום הביקורת חל שיפור בתקצוב מרכז הארגונים של ניצולי השואה בישראל. עם זאת, מאחר שכספי התמיכה לשנים 2007 ו-2009 הועברו למרכז הארגונים רק לקראת סוף אותן שנים, התקשה מאוד מרכז הארגונים להשתמש בהם למטרות שלשמן נועדו.
תגובה
המשרד לענייני גמלאים
6. 
המשרד אישר למרכז הארגונים תמיכה בסך של 2,853,146 ₪ לשנת 2009, מתוכה  ניצל מרכז הארגונים סך של כ-2,250,000₪. בנוסף, במסגרת תמיכה בפעילות להנצחת זיכרון השואה, המשרד אישר למרכז הארגונים תמיכה בסך של 719,842 ₪, מתוכה ניצל המרכז סך של כ-670,000 ₪. ככל שמרכז הארגונים לא ניצל כספים כלשהם מתוך התמיכה שאושרה לו לשנת 2009 – הדבר נבע מסיבות הקשורות בו בלבד (בקשה חריגה להכרה בהוצאות הנהלה וכלליות כהוצאות פעילות, מצגים בעייתיים שהוצגו על ידי מנכ"ל מרכז הארגונים שסיים בינתיים את תפקידו, שינויים בהנהלת מרכז הארגונים, ואי ביצוע פעילות בפועל על ידי מרכז הארגונים). 

התמיכה לשנת 2009 הועברה למרכז הארגונים במועד מאוחר (תמיכה לשנת 2007 הייתה באחריות משרד האוצר ובעקבות החלטת ממשלה 2534 מיום 4.11.07 עברה למשרד לענייני גמלאים). בתחילת שנת 2009 מרכז הארגונים הגיש בקשת תמיכה לשנת 2009, אליה צירף בקשה להחיל את החלטת הוועדה המיוחדת להוצאות הנהלה וכלליות שבמשרד האוצר משנת 2007, ובהתייחס לשנים 2008 – 2009. לאחר קבלת פרטים ומסמכים ופגישות עם נציגי מרכז הארגונים, החליטה ועדת התמיכות של המשרד להמליץ לוועדה המיוחדת לאשר את בקשת מרכז הארגונים. לא ניתן היה לאשר תמיכה לשנת 2009, כמו גם מקדמה כלשהי, ללא החלטת הוועדה המיוחדת בשל החריגה הצפויה בהוצאות הנהלה וכלליות. 

בהחלטת הוועדה המיוחדת מיום 6.5.09 אישרה הוועדה המיוחדת להעמיס חלק מההוצאות שביקש המרכז על הוצאות הפעילות של המרכז. בעקבות זאת, בתוך כשבוע ימים, אישרה ועדת התמיכות של המשרד למרכז הארגונים תמיכה בסך של 2,853,146 ₪ לשנת 2009. בסמוך לאירועים הנ"ל התערערו היחסים בין מנכ"ל מרכז הארגונים דאז לבין נציגי החשב הכללי על רקע מצגים שונים שנתן מנכ"ל מרכז הארגונים. בעקבות זאת, החשב הכללי הנחה את חשבות המשרד להימנע מלהעביר תמיכה למרכז הארגונים עד לסיום בירור העניין. המשרד שימש כגורם מתווך בין מרכז הארגונים לבין נציגי החשב הכללי. בסופו של דבר הושגה הסכמה בין מרכז הארגונים לנציגי החשב הכללי לגבי עבודת המנכ"ל, וחודש מתן התמיכה למרכז הארגונים. עם חידוש התמיכה, חדל מנכ"ל מרכז הארגונים לכהן בתפקידו, דבר שגרם לעיכוב ביצוע מצד מרכז הארגונים. המשרד פעל רבות לסייע למרכז הארגונים נוכח הבעיות בהנהלה. לאור האמור, מרכז הארגונים לא ניצל את כל הכספים מתוך התמיכה שאושרה לו לשנת 2009.  הדבר נבע מסיבות הקשורות בו בלבד (בקשה חריגה להכרה בהוצאות הנהלה וכלליות כהוצאות פעילות, מצגים בעייתיים שהוצגו על  ידי מנכ"ל מרכז הארגונים, שינויים בהנהלת מרכז הארגונים, ואי ביצוע פעילות בפועל על ידי מרכז הארגונים). מתוך הסכום שאושר, מרכז הארגונים ביצע פעילות בסך כולל של כ-2,250,000 ₪, ובהתאם לכך שולמה לו תמיכה. המשרד פעל בשנת 2009 להכנה ופרסום של מבחני תמיכה בנושא הנצחת זיכרון השואה. במסגרת זו אושרה למרכז הארגונים תמיכה בסך של 719,842 ₪, מתוכה ניצל המרכז סך של כ 670,000 ₪.     
רשות המיסים בישראל

מיסוי הכנסות בלתי חוקיות

הגופים המבוקרים: משרד האוצר - רשות המסים בישראל; המשרד לביטחון הפנים - משטרת ישראל; משרד המשפטים - רשות לאיסור הלבנת הון ומימון טרור 

ליקוי
1.
על אף החלטות הממשלה בעניין המאבק בפשיעה החמורה, בשנים 2009-2007 לא כללה הרשות בתכניות העבודה שלה ביקורי שטח לשם איתור עסקים בלתי חוקיים, ולא אספה מידע לצורך הכללת בעליהם ברשת הנישומים. אם כבר בוצעו חקירות, הרי שברובן הייתה התייחסות רק לאחד מהיבטי המס (מס הכנסה או מע"מ). הרשות לא קבעה הנחיות בשאלה אילו הוצאות מותרות בניכוי בעת עריכת שומה לעסק בלתי חוקי. הרשות אינה משקיעה מאמצים משמעותיים לגביית מס שמקורו בפעילות בלתי חוקית. מן הראוי שרשות המסים תפעל להיערכות מקיפה, יעילה ואפקטיבית בתחומים האלה: תכניות העבודה; איסוף ועיבוד של מידע על הכנסותיהם של מורשעים בעברות פליליות; משלוח דרישות להגשת הצהרות הון ודוחות על ההכנסה מעבריינים; איתור פעילותם העסקית; טיפול בליקויים במבנה הפעילות ובכלי הפעולה; וטיפול במי שמוגדרים קבוצת סיכון בתחום הלבנת כספי העבריינים. ברוב המקרים נרשמה גבייה מועטה או שכלל לא נגבו מהם מסים.
תגובה
רשות המסים בישראל
1. 
כחלק מההערכות של רשות המסים לטיפול יעיל יותר בפשיעה, נכללה בחוק להתייעלות כלכלית 2012 – 2011, הצעה לתקן את פקודת המכס כך שחברות התעופה תחוייבנה בהעברת מידע לרשות המסים מבעוד מועד (טרם נחיתה או המראה) בדבר רשימות נוסעים, יעדי הטענה, נחיתות ביניים וכיוצ"ב, במטרה לאפשר ליחידות היס"מ לבצע מראש פרופילים של חשודים בתחום סחר בסמים, הלבנת הון, הברחות וכו'. 

הרשות פועלת לבניית מערך שימצה מידע מהפרקליטות בתיקים בהם יש חשד לכאורה להכנסות בלתי חוקיות. מידע זה יועבר בשוטף לפקידי השומה האזרחיים לצורך הוצאת שומות אזרחיות. העברת המידע תתאפשר רק לאחר הגשת כתב האישום שבו חומר הראיות חשוף לציבור ובכפוף למגבלות של הלכת ד.נ.ד (רע"א 291/99 ד.נ.ד אספקת אבן ירושלים ואחרים נגד מנהל מע"מ). במקרים הידועים בתחומי הפשע השונים, הנישומים טופלו ומטופלים ומתנהלים תיקים לגביהם.

הוסף לפקודת מס הכנסה במסגרת תיקון 170, סעיף קטן 32(16), הקובע כי לא יותרו תשלומים בין שניתנו בכסף ובין בשווה כסף, שיש יסוד סביר להניח שנתינתם מהווה עבירה לפי כל דין.

בינואר 2010 התבצע איוש צוותי המשימה בעובדי רשות המיסים, ומתקיימת פעילות שוטפת בתחומי המודיעין והחקירות במסגרת צח"מים (צוותי חקירה מיוחדים) עם משטרת ישראל.     
ליקוי
2. 
הביקורת מצאה שורה של ליקויים בסיסיים בפעילות הרשות ובטיפולה במיסוי ההכנסות הבלתי חוקיות: היעדר אחזור מידע מתקדם; מידע חסר במערכת המחשב; היעדר סיווג מודיעיני מתאים לעובדי החקירות; היעדר סיווג ענפי ממוחשב לפעילות הכלכלית הבלתי חוקית; היעדר גמישות בטיפול במידע המודיעיני; וחוסר תיאום בין אגפי המס בעת הוצאת שומות.
תגובה
רשות המסים בישראל
2. 
הושלמה פריסת רכזי מודיעין בתחנות מע"מ אזרחיות שמתפקידם לבצע מיצוי מידע מהתחום האזרחי.

באשר למס הכנסה, בימים אלה רשות המסים נמצאת בתחילתו של בניית מערך שיכלול הפצת ידיעות ממוחשבת לתחנות האזרחיות. המידע יכלול מיצוי מידע מהפרקליטויות ומגורמים נוספים שיועבר למשרדי השומה ולתחנות מע"מ, ופקידי השומה בהתאם לשיקול דעתם ולטיב המידע יחליטו האם לפתוח בהליכים אזרחיים.

כוח האדם ברשות המסים מאפשר טיפול שהיקפו נמוך מ-5% מהתיקים הפעילים במס הכנסה ונמוך מ-1% במע"מ.

לגבי סיווג ביטחוני  - עניין זה ייבחן, כך שבמכרזים חדשים יבוצע סיווג ביטחוני.

כריית מידע בתחומים לא חוקיים תתבצע במידה ומוזן מידע מודיעיני על פעילות בענפים הללו, או כשנגבית הודעה ממוחשבת מעוסק. במקרה זה מעודכן הענף בו העוסק פועל בו, כך גם כשמזינים תיק חקירה וביקורת ישנו שדה להזנה של הענף בו העוסק עובד בפועל.

במהלך שנת 2009 נערכו עשרות ביקורות שטח ברחבי הארץ. בין היתר, בוקרו גם עסקים בלתי חוקיים.     
ליקוי
3. 
מידע בעל ערך רב שנצבר ברשות לאיסור הלבנת הון ומימון טרור ובמשטרה אגב חקירות הלבנת הון לא מועבר לרשות המסים. בימים אלה מופץ במשרד המשפטים תזכיר לתיקון החוק, אך אין בו פתרון למצב האמור. 

תגובה
רשות המסים בישראל
3. 
הרשות מתכננת להקים מערך למיצוי מידע מהפרקליטות טרום הרשעה עוד בשלב כתבי אישום.

רשות המסים פועלת להכללת סעיף 220 כעבירת מקור ולקבלת מידע באופן ישיר מהרשות לאיסור הלבנת הון,  בכל הקשור לעבירות שיש בהן חשד להלבנת הון.

הנושא נדון במשרד האוצר ובמשרד המשפטים. 
תגובה
משטרת ישראל
3. 
בשנת 2009 הועברו לרשות המסים 18 כתבות של הרשות לאיסור הלבנת הון מתוקף התקנות הנוגעות – לא כולל הכתבות שהועברו במסגרת מוקד המודיעין המשולב. בחודש ינואר 2010 נערך מבצע במשותף עם משטרת ישראל, ובהתבסס על רשימה של 227 גורמי פשיעה מאורגנת, עברייני מסחר בסמים ומלביני הון מקצועניים שהכינה המשטרה לטובת מבצע זה, הגישה הרשות דרישות להצהרותיהם של מאות עבריינים. משנת 2008 ועד לאחרונה פניות משטרת ישראל לטיפול רשות המסים במקרים כאמור נדחו. יתרה מזו, הובהר לרשות המסים שכל חקירה מעין זו שיש בה היבט כלכלי מלווה בבקשה להסרת חיסיון, יש לראות בבקשה כשלעצמה (המופנה לסמנכ"ל רשות המסים לענייני חקירות ומודיעין) יידוע על קיום חקירה כאמור, והזמנה להציע פעילות משלימה בתחום המיסוי.

ליקוי
4. 
הרשות לא נקטה הליכים לחייב במס אנשים שהורשעו בביצוע עבירה פלילית ואגב כך הפיקו הכנסה. עצם הזיקה העבריינית של עסקים אינה מהווה לכשלעצמה אמת מידה או סימן מחשיד על מנת להכלילם בתכנית העבודה, על אף שחלק מהמאבק נגד עבריינים אמור להתבצע נגד עסקים שבשליטתם ושבאמצעותם הם מלבינים ומסווים את כספי הפשע. 
תגובה
רשות המסים בישראל
4. 
הרשות אינה פועלת ביוזמתה ואינה עושה שימוש בחומר המתקבל או המעובד עבור המבקש, ללא שניתנת הסכמתו לכך.  בכל היתר לגילוי ידיעות מציינת הרשות בהיתר כי על המבקש להעביר היזון חוזר לגבי תוצאות החקירה אם עולים מהחקירה היבטי מס. 
סוגיה זו ואחרות ואופן השימוש במידע המתקבל במסגרת בקשות לגילוי ידיעות מוסדר בנוהל  לשיתוף פעולה עם משטרת ישראל שאושר בתחילת שנת 2010.   

ליקוי
5.
הרשות לא עשתה שימוש בסעיף 223 בפקודה, בו נקבעת חזקת אשמה (כלומר, העברת נטל ההוכחה מהרשות לנישום) למי שרמת מחייתו עולה על רמת הכנסותיו המדווחת, ללא הסבר מניח את הדעת מצידו. משרד מבקר המדינה בדק פרטים של 82 אנשים שהמשטרה מנהלת חקירה פלילית נגדם. ככלל, לא נדרשה הגשת הצהרות הון עוקבות מהאנשים שנבדקו. בבדיקה נמצא שיעור גדול של תאגידים קשורים שלא היו רשומים במס הכנסה או במע"מ. 
תגובה
רשות המסים בישראל
5. 
אגף המודיעין ברשות המסים יאסוף מודיעין כנגד גורמי פשיעה ומחוללי פשיעה. כך לדוגמא, הטיפול בתחום ההברחות, בהברחות סמים, בחשבוניות פיקטיביות ועוד. 
ליקוי
6.
הרשות לא גיבשה נהלים לחילופי מידע ולתיאום ושיתוף פעולה בין הרשות לרשויות שלטוניות רלוונטיות כמו בנק ישראל, רשות ניירות ערך, רשם נותני שירותי מטבע, רשם העמותות, הרשות להגבלים עסקיים ועוד. זאת בכפוף למגבלות המשפטיות הקיימות. בהקשר זה, בדוח 59ב' הועלו ליקויים הנוגעים לשיתוף הפעולה בין הרשות למשטרה. הועלה כי טרם תוקנו רוב הליקויים שהועלו בדוח.
ליקוי
7.
מתוך עשרות אנשים ותאגידים שנישומו בגין הכנסותיהם הבלתי חוקיות, הרשות גבתה רק שיעור מזערי מסכומי המס בשומות שהוצאו להם ושלגביהם נמצאו ממצאים פליליים.
ליקוי
8.
הועלה כי יכולת הרשות לטפל בענף נותני שירותי המטבע, המוגדר על ידי הרשות כקבוצת סיכון בתחום הלבנת כספי פשיעה, לוקה בחסר. מבין 1,335 נותני שירותים אלה, 
ל-358 (כ-27%) אין תיק במס הכנסה. הפעילות נגד הפשיעה הכלכלית החמורה צריכה להיות רב-ממדית, ולכלול לא רק את מי שהורשעו בביצוע העברות הפליליות, אלא גם מעגלים שלמים של סייענים לדבר עברה. דוגמה לכך היא ענף נותני שירותי מטבע, העלול לשמש כאמצעי להלבנת כספים שמקורם בעברה, ולגביו נמצאו פרצות רבות בכל הקשור לפיקוח ולמעקב על פעילותו. 
ליקוי
9. 
עבודת המטה לצורך הערכות מקיפה מחייבת תכניות עבודה ושיתוף פעולה עם רשויות כיפה אחרות; איסוף ועיבוד מידע על מורשעים בעברות פליליות; מיפוי העסקים הרלוונטיים; מיצוי הכלים המשפטיים העומדים לרשות הרשות; וקידום יוזמות חקיקה רלוונטיות בשיתוף עם המשטרה והרשות לאיסור הלבנת הון. על הרשות לתקן את הליקויים הניהוליים המקשים על פעילות יעילה ובזמן אמת נגד עבריינים. מן הראוי לשקול ליזום חקיקה לפיה יתווספו עברות המס החמורות לרשימת עבירות המקור. 

תגובה
משרד המשפטים
9. 
שר המשפטים קיים דיון מקצועי בנושא הוספת עבירה לפי סעיף 220 לפקודת מס הכנסה כעבירת מקור. הדיון התקיים בהשתתפות החשב הכללי ועובדי רשות המסים. לנושא מורכב זה ושינויי החקיקה עלולות להיות השלכות רוחב במספר מישורים, ולכן נערכות בדיקות במטרה להגיע להחלטה בקרוב.

הפיקוח על החזר מס ערך מוסף לתיירים

ועל אזור סחר חופשי אילת

הגופים המבוקרים: משרד האוצר - רשות המסים בישראל; משרד התיירות
ליקוי
1.
הרשות לא נתנה דעתה לניגוד העניינים המובנה שהזכיין הנבחר למתן שירותי החזר המע"ם לתיירים הועמד בו. מצד אחד, הוא המאשר את החזר המע"ם לתיירים ואת סכום ההחזר; ומצד שני, העמלה שהוא מקבל נגזרת מסכום ההחזר, לכן יש לו עניין שסכומי ההחזר יהיה גבוהים ככל האפשר. על הרשות לקבוע אמות מידה לטיפול ברכישות טובין בידי תיירים, וכן לשמור את נתוני התיירים לצורכי פיקוח ובקרה.

תגובה
רשות המסים
1. 
במכרז שפורסם למפעיל חדש  של החזר מע"מ לתיירים, הוגדרו אמות מידה לטיפול ברכישות טובין בידי תיירים כלהלן:  


החזר מע"מ בגין עסקה בערך העולה על 20,000 שקל כולל מע"מ, מחייב אישור פרטני של חשב המזמין או מי מטעמו וישולם לתייר בפועל רק לאחר שהתקבל אישור.

נקבעו במכרז כמויות פריטים וסכומי רכישה שיראו אותם בגדר כמויות מסחריות, ולא יתאפשר בגינם החזרי מע"מ לתיירים.  

לעניין שמירת נתוני התיירים הרוכשים, נבדקת אפשרות של הקמת מערכת ממוחשבת שאליה יקושרו המזמין, המפעיל וכל החנויות שבהסדר. מערכת כזו תאפשר קבלת הנתונים ושמירתם לצורכי פיקוח ובקרה.  
ליקוי
2.
הרשות לא עשתה די לתיקון הליקויים שנמצאו בביקורות שנערכו אצל הזכיין. כמו כן, היא לא הורתה לגובי המכס לבקר את פעילותו של הזכיין ולפקח עליו, אף על פי שכל פעילות בתחום שדות התעופה ובמעברי הגבול היא באחריותם. 
ליקוי
3.
למשרד התיירות אין תכנית עבודה שנתית שעניינה פיקוח על בתי העסק שייכללו בהסדר החזר המע"ם לתיירים. נכון למאי 2008, כ-980 (18%) מ-5,479 בתי העסק שאישר משרד התיירות, לא היו צריכים להיכלל בהסדר. הרשות אינה מקפידה לעדכן את משרד התיירות לגבי עסקים אלו, ובמיוחד לגבי עסקים שאינם רשאים להוציא חשבוניות מס. הרשות גם אינה מקפידה לבצע בדיקה שיטתית של העסקים המצטרפים להסדר ולתעדם. 

תגובה
משרד התיירות
3. 
קיימות הוראות נוהל בין רשות המסים ומשרד התיירות למתן הרשאות לבתי עסק להפקת חשבוניות החזר. הלשכה המשפטית שוקדת על תקנות שירותי תיירות (סמל בית עסק), אשר יחליפו את הצו הקיים בכוחו של חוק הפיקוח על מצרכים ושירותים. התקנות יסדירו מחדש את אופן מתן הסמל לעסקים, ובכלל זה העסקים האמורים להיכלל בהסדר החזר מע"מ לתייר. 


במתן הרשאה לבית עסק חדש ובחידוש הרשאה מדי שנה המשרד מציין את הוראות הנוהל. במידה ואינם עומדים בהוראות – נקנסים בתי העסק על ידי רשות המסים. מערכת שע"ם מוציאה דו"ח חריגים ורשות המסים מקזזת את ההחזרים מהזכיין. 

ליקוי
4.
נמצא כי משנת 2005 עד אפריל 2009 היו יותר מ-15,000 חשבוניות בסכום עסקאות כולל של יותר מ-26 מיליון ש"ח שהמע"ם עבורן לא הוחזר לתיירים עקב אי-הקפדה של בתי העסק על קיום ההוראות שבהסדר, ומשרד התיירות לא בדק את הסיבות לכך. בבתי עסק אין טבלאות המפרטות את סכומי החזר המע"מ בניכוי העמלה, והתיירים אינם יודעים כמה עמלה תנוכה מההחזר. כמו כן, משרד התיירות לא פעל נגד בתי עסק הכלולים בהסדר החזר המע"ם לתיירים, שבעת מכירת טובין לתיירים, ממירים מטבע חוץ לשקלים ביחס המרה המרע עם התיירים.
תגובה
משרד התיירות
4. 
לגבי חובת טבלת העמלה בעמדת החזר המע"מ בבתי העסק, הנושא יידון בוועדת המשנה להחזר מע"מ ותיבחן חובת הצגת טבלת ניכוי עמלות בבתי העסק.


לגבי סוגיית המרת המט"ח - ועדת המשנה להחזר מע"מ תבחן את הנושא בעת עריכת המכרז החדש.


הונהג נוהל עבודה בין רשות המסים למשרד התיירות אשר ימנע אירועים כאלה בעתיד.


בימים אלה הוקמה מערכת ממוחשבת באמצעות "תהיל"ה", אשר תהיה מקושרת לכל הגורמים הנוגעים בנושא – משרד התיירות, רשות המסים, הזכיין, משטרת ההגירה ובתי העסק. המערכת הנ"ל תמנע מקרים שכאלה.

ליקוי 
5.
בחוק איזור סחר חופשי (אס"ח) אילת לא נקבעה סנקציה שתינקט כלפי עוסקים או מובילים שבמסוף הכניסה לאילת מבקשים לקבל חותמת אישור של פקיד המכס על חשבוניות המס בלי שהטובין ברשותם. בדרך זו ניתן לנצל לרעה את ההטבות שמקנה החוק, שכן עסקה כזו מדווחת כחייבת במע"ם בשיעור אפס. כלומר, העוסקים יכולים לדווח על הכנסת טובין החייבים במע"ם בשיעור אפס מבלי שאלה הוכנסו לאילת בפועל.
תגובה
רשות המסים
5. 
הדוח המפורט אשר כולל את פירוט חשבוניות העסקאות וחשבוניות התשומות כפי שנקבע בתיקון מס' 37 לחוק מס ערך מוסף, במסגרת חוק ההתייעלות, ביולי 2009, חל גם על עוסקים באזור אילת. דוח זה ייתן מענה וישמש חלופה לדוח השנתי הנוסף המוצע על ידי מבקר המדינה. ניתן יהיה על פי העוסק האילתי המדווח, לקבל נתונים על עוסקים בישראל המדווחים  על עסקאות בשיעור אפס והמתייחסים למכירות לעוסקים באילת. בהתאם לכך, יובחנו עוסקים אלה ויכללו במסגרת תוכנית העבודה השנתית של מחלקת הביקורת במס ערך מוסף. עוסקים שדיווחו על עסקאות בשיעור אפס ולא היו בידיהם חשבוניות מס  עליהן מוטבעת החותמת "איזור סחר חופשי אילת", חויבו בשומות. חלקם הסתיים בפשרה בשיעור של כ- 25% מגובה המס שחויב. זאת, לאחר שהתברר, כי מדובר בליקוי טכני  של אי הטבעת החותמת, וכי הטובין אכן הגיעו לעוסק האילתי. סוגיה זו תבחן על ידי הגורמים הרלוונטים כדי לגבש הנחיות ברורות כיצד לפעול בעתיד. 

בעקבות פניית בית המכס באילת למחלקה המשפטית למציאת פתרון לענישה, הובהר שיש קושי להישען על סעיפי החוק לצורך ענישה ויש צורך בשינוי חקיקה.

פותח מנגנון פנימי של ביקורת, וכאשר ישנם ליקויים או ניצול לרעה של החוק, נדרש המע"מ בגין העסקה ואף פונים לתחנת מע"מ האזורית לפתוח בהליכי ביקורת חשבונות.  
ליקוי
6.
בניגוד להוראות לחוק איזור סחר חופשי אילת, מסוף היציאה מאילת אינו מאויש, ואין סימון שהוצאת טובין ממנו היא בגדר הברחה. הרשות לא יזמה הצעה לתיקון ההוראות לחוק איזור סחר חופשי אילת לגבי הוצאת טובין מאילת בשווי העולה על 30 ש"ח הנחשבת להברחה אם לא שולם המע"ם.
תגובה
רשות המסים
6. 
מסוף הכניסה נמצא בסמוך למסוף היציאה ולא נמצאה הצדקה לאיוש מסוף היציאה. לכן, מסוף הכניסה משמש גם כמסוף יציאה, ומי שנזקק לשירות ביציאה מקבל את מלוא השירות במסוף זה. הדבר ידוע למובילים ולעוסקים.

הרשות אישרה תקציב של כמיליון שקל במטרה להזיז את מסוף אס"ח אילת כ-3 ק"מ צפונה למחסום הקיים, דבר שייתן מענה לבעיית השילוט והסימון. הדבר נעשה בשיתוף עיריית אילת ומשטרת ישראל בנוסף למנגנוני שת"פ נוספים. 
ליקוי
7.
משרד האוצר והרשות לא בחנו ביסודיות את האפשרות לשכלל את שיטת המע"ם שנקבעה בחוק איזור סחר חופשי אילת, כפי שהמליצה ועדה מקצועית לפני יותר מעשור. השינוי אמור לפשט ולהעמיק את השליטה והביקורת של הרשות. 
תגובה
רשות המסים
7. 
בעניין שכלול שיטת המע"מ שנקבעה בחוק אס"ח, בבית המכס באילת הוקמו במהלך השנים מספר ועדות, חלקן בשיתוף המחלקה המקצועית בהנהלה, אשר המליצו כיצד ניתן לפשט את החוק ויחד עם זאת להעמיק את השליטה והבקרה. 

בימים אלה אושר בועדת כספים תיקון הנוגע הן לתוספת השנייה, והן לתקנה 21 לתקנות בדבר פטור לטובין לשימוש עצמי, המשנה את הפטור ממחיר שאינו עולה על 30 ₪, אשר בהכרח אינו ישים ואינו תואם את המציאות כיום, להגדרת "שימוש עצמי" בפקודת המכס, היינו, שימוש לצרכי יחיד או בני ביתו. 
ליקוי
8.
הרשות אינה נוקטת מדיניות אחידה כלפי חברות הנותנות שירותים באזור סחר חופשי אילת בלי שפתחו בו סניף. חברות כרטיסי האשראי זוכות לפטור ממע"מ על שירותים שהן מעניקות לאזור סחר חופשי אילת מבלי שפתחו באילת סניף, זאת בניגוד לנדרש בחוק. 
תגובה
רשות המסים
8. 
הדבר נובע בעיקרו מהשוני בנסיבות ביחס לכל עוסק. כל מקרה נבחן לגופו.
ליקוי
9.
משרד פקיד השומה אילת, הקטן בהיקפו, אינו מבצע ביקורות ניהול פנקסים כמקובל ברשות, ומבצע מעט ביקורות לבדיקת ההטבות שניתנות למעסיקים באזור סחר חופשי אילת. זאת בשעה ששיעור הליקויים המהותיים שנמצאו בביקורות ניהול הפנקסים המועטות שנעשו באזור אילת, באמצעות עובדים ממשרדים אחרים, הוא מהגבוהים בארץ.
תגובה
רשות המסים
9. 
הוחלט כי הבקרה תעשה על ידי רואה חשבון חיצוני.  
המשרד לביטחון הפנים

מינוי וקידום של קצינים בכירים במשטרה

הגופים המבוקרים: משרד לביטחון פנים; משטרת ישראל 

ליקוי
1.
המפכ"ל לא עמד בסיכום השר והיה מעורב בפועל בהליכי המינוי של אחיו: המפכ"ל סיכם בספטמבר 2008 כי תוגש המלצה שאחיו ימונה לתפקיד סגן מפקד מחוז מרכז, 
וזאת משום שלא היה אפשר להפריד את הדיון במינוי לתפקיד זה מהדיונים על המינויים לשאר התפקידים בדרגת תת-ניצב. כמו כן חתם המפכ"ל ביוני 2007 על טופס ההמלצה לקידום אחיו לדרגת תת-ניצב ולמינויו לתפקיד מפקד מרחב ירקון. 

ליקוי
2.
השר לביטחון הפנים, מר אבי דיכטר, אישר את מינויו של אחי המפכ"ל לשני תפקידים בדרגת תת-ניצב למרות מעורבות המפכ"ל בהם; הוא לא ייחד למינויים הליך מיוחד אלא אישר אותם עם שאר ההמלצות למינוי לתפקידי תת-ניצב ולא התייחס לאי-תקינות הדבר. 

ליקוי
3.  
גיבוש מדיניות בעלת השלכות ארוכות טווח על הרכב גוף ציבורי ודרכי פעולתו צריך להיעשות במסגרת עבודת מטה שיטתית וממצה. את המדיניות יש לפרסם לפני שמתחילים ביישומה ולגבש מענה ל"דור מעבר". התברר שהמשטרה לא ביצעה עבודת מטה לגיבוש המדיניות להכשרת עתודה לספ"כ. היא לא דנה בין השאר בהתאמת המדיניות לפסיקת בג"ץ ולהסדר הפרישה שגובש בעקבותיה, המאפשר לשקול לדחות את מועד הפרישה אחרי גיל 57, לא ניתחה את השפעותיה על קידומם של כל הקצינים הבכירים, לא נסמכה על חוות דעת מקצועיות לרבות חוות דעת משפטיות, ולא אמדה את עלותה. היא גם לא פרסמה את המדיניות שגיבשה לפני שהחלה ביישומה ביולי 2008, ואף לא גיבשה מענה ל"דור מעבר" של הקצינים הבכירים, שהמדיניות משנה את מצבם. בדיקת הליכי הקידום והמינוי של קצינים בדרגת תת-ניצב, העלתה שהמדיניות שגובשה לא יושמה בעקביות ובשוויוניות ולא התחשבה בהסדר הפרישה החדש, המאפשר לדחות את מועד הפרישה.

ליקוי
4.
ביוזמת השר לביטחון הפנים, מר אבי דיכטר, והמפכ"ל, רב-ניצב דודי כהן, שינתה המשטרה ביוני 2008 את מתכונת המינוי והקידום של הקצונה הבכירה, גיבשה הליך מתוכנן מראש הפתוח ליותר מועמדים, הוסיפה כמה כלי מיון אובייקטיביים ומקצועיים, והגבירה את שקיפות ההחלטות בשלבים השונים של הליכי המינוי והקידום. כל אלה נועדו לשפר את תוצריו ולהבטיח כי ייבחרו ויקודמו המועמדים המתאימים, וכן להגביר את אמון הציבור והקצינים בהליכים אלה. 


המתכונת החדשה של מינוי וקידום קצינים הביאה לשיפור בהליכים אלה, בכל הנוגע לגיבוש כלי מיון אובייקטיביים, ולמתן הזדמנות לקצינים להתמודד על תפקידים. עם זאת, במועד סיום הביקורת, פברואר 2009, טרם הסתיים גיבושם של חלק מכלי המיון, ופעולתן על ועדות האיתור נמצאה לקויה בהיבטים שונים. הממצאים המתוארים לעיל מצביעים על כך שמינואר 2007 עד אפריל 2008, ובמידה פחותה מיולי 2008 עד פברואר 2009, חרגה המשטרה מהוראות הנוהל בנוגע לעמידה בתנאי הסף לקידום.

ליקוי
5. 
משרד מבקר המדינה בדק את פעילותן של חמש ועדות איתור ומצא בהן ליקויים שפגמו בתרומתן למיון המועמדים המתאימים: לוועדות איתור אחדות לא היה מידע שלם על התפקידים הנדונים, ולאחרות היו חסרים פרטים על חלק מהמועמדים. לא הייתה אחידות באופן הערכת המועמדים ובחישוב ציוניהם. קצינים שציוניהם היו נמוכים משל אחרים נכללו באשכול ללא שום נימוק. ליקויים אלה בפעילות הוועדות דומים במהותם לליקויים בהליכי הקידום לפי הנוהל שהיה בתוקף עד לסוף יוני 2008.

ליקוי
6. 
בנוהל הקודם ובנוהל החדש נקבעו תנאי סף לקידום קצינים בכירים, המתייחסים בין השאר לפרק זמן מינימאלי לשהייה בדרגה או בתפקיד, למילוי תפקידים קודמים, להשכלה ולהכשרה ולהערכות מפקדים. הנוהל בשתי גרסותיו מקנה למפכ"ל סמכות להמליץ לשר על קידום מועמד שלא עומד בתנאי הסף אגב הנמקתה בכתב באופן שילמד על סבירותה.


המשטרה לא תמיד הקפידה שהקצינים יעמדו בתנאי הסף לקידומם, לעתים אף ביותר מתנאי סף אחד. המפכ"ל אישר לקדם קצינים שאינם עומדים בתנאי הסף מבלי לנמקה כך שיהיה ניתן ללמוד על השיקולים לכך ואם התקיימו לגביהם נסיבות מיוחדות המצדיקות זאת. 

ליקוי
7.
הביקורת העלתה כי לא תמיד הקפידה המשטרה שהקידום או המינוי ייעשו על פי התנאים שנקבעו בנוהל לקיום הליך מיוחד המוגדר "סיכום דיון" שמאפשר לבחור מועמד לתפקיד פנוי כאשר הוא מוצג כמועמד יחיד ואינו מתמודד עם אחרים על התפקיד בדיון השיבוצים ובלבד שהוא עומד בתאי הסף המחייבים. בדיקת המינויים של מועמדים יחידים מינואר 2007 עד אפריל 2008, שבוצעו בהליך "סיכום דיון" העלתה כי 20 קצינים הועלו בדרגה בעקבות העלאת תקן תפקידיהם, חלקם בניגוד לנוהל.  

ליקוי
8.
על המשטרה לסיים בהקדם את גיבוש כל כלי המיון הנחוצים לשימוש במתכונת המינוי והקידום החדשה, לרבות אלה הדרושים לשיפור המיון לתפקידים במגזר המנהלי. ואולם בראש ובראשונה להקפיד ביישום נהליה לקידום ולמינוי קצינים בכירים, בין שהם חדשים ובין שנקבעו זה מכבר והם עדיין בתוקף. הקפדה זאת יש בה כדי להבטיח את בחירת המועמדים המתאימים ביותר ולחזק את אמון הציבור והקצינים בארגון ובמפקדיו. 

ליקוי
9.
הנוהל אמנם מקנה למפכ"ל סמכות להמליץ לשר על קידום מועמד שלא עמד בתנאי הסף, אולם ראוי שהמפכ"ל ישתמש בסמכות זאת במשורה, וייחדה ככל האפשר לנסיבות חריגות ביותר, וכן יקפיד לנמק בכתב כל החלטה בעניין. שימת דגש על פיתוח והטמעה של תהליכים חדשים והקצאת משאבים לכך הן פעולות חשובות, אך אל להן להוות 
תחליף לקיום נהלים.  

ליקוי
10.
הואיל והשר אישר את כל המלצות המשטרה למינוי או לקידום בדרגה של קצינים בכירים גם במקרים שהגורמים המקצועיים באגף לתכנון, ארגון, תקציבים ובקרה שבמשרד הפנים הצביעו לפניו על עילה אפשרית למניעתם, והוא לא נימק את החלטותיו, הוא רוקן מתוכֶן את הפיקוח של המשרד על הליך המינוי והקידום של קציני המשטרה, שהוא מהות הסמכות שהעניק לו החוק. חובת השר לביטחון הפנים להקפיד שקציני המשטרה ימונו באופן תקין ועל פי הנהלים. כאשר המשטרה מקבלת החלטות החורגות מהנהלים, על השר לדרוש שתציג בפניו את הנימוקים להן או לחלופין לדרוש לשנותן.  
טיפול המשטרה באיתור נעדרים ובזיהוי אלמונים
הגופים  המבוקרים: משטרת ישראל; המשרד לביטחון פנים

ליקוי 

1.
על פי הנהלים, בתיקים שהחקירה מתמשכת יש לקיים הערכות מצב תכופות כדי להחליט אילו צעדים יש לנקוט ומה דחיפותם, ולכתוב סיכום ביניים כבר חודשיים לאחר פתיחת התיק. הערכות המצב משמשות כלי חשוב וחיוני בידי תחנות המשטרה לצורך בחינת פעולות החקירה שנעשו, הפקת לקחים וחיפוש מחודש של כיווני חקירה אפשריים אחרים. בדיקת משרד מבקר המדינה העלתה כי ברוב המכריע של התיקים שנבדקו, 30 מ-34 התיקים שנבדקו (88%), לא נעשו הערכות מצב בתכיפות הראויה, דהיינו המשטרה לא בדקה עד כמה מועילה החקירה שבוצעה ולא נבחנו כיווני חקירה אפשריים אחרים; במרביתם, 23 מ-30 (77%), לא נעשתה הערכת מצב במשך שנה או יותר כשבמחציתם, 12 מ-23, היא לא נעשתה במשך שנתיים עד ארבע שנים ויותר.

ליקוי
2.
ברוב המכריע של התיקים שנבדקו (88%) היו השהיות משמעותיות בחקירה. במרביתם היו ההשהיות כבר בסמוך לפתיחת התיק, ובחלק מתיקי האלמונים נפסקו פעולות החקירה חודשים ספורים לאחר קבלת ההודעה על מציאת האלמוני, ובעצם, 
התיק נגנז. 

תגובה 

משטרת ישראל
1-2.
באימון התחנות לשנת 2010 נושא הנעדרים והאלמונים עומד להיות אחד הנושאים המרכזיים. במסגרת זו הועברה על ידי ראש חוליית  נעדרים הדרכה מקיפה לכ- 120 קציני חקירות מרחבי הארץ המיועדים להעביר תכנים  אלה לכלל התחנות. 

ליקוי
3.
על פי הפקודה והנהלים, כדי להביא לאיכונו של נעדר או לזיהויו של אלמוני על דרגי הפיקוד והחוקרים בתחנות המשטרה להשתמש באמצעים העומדים לרשותם על פי שיקול  דעתו של הקצין הממונה על החקירה, לרבות בדיקת כל קצות החוט שהועלו בחקירה. 


אולם הביקורת העלתה שבכל התיקים שנבדקו לא מיצו תחנות המשטרה את אמצעי החקירה העומדים לרשותם והועלו כשלים בשימוש באמצעים השונים: יש שלא נגבו עדויות אף שהממונים על החקירה הורו על כך; יש שלא נעשתה פנייה לגורמי מודיעין לחיפוש מידע כנדרש בנהלים; יש שלא נעשה שימוש באיכון טלפון סלולרי או בקבלת מידע על שיחות נכנסות ויוצאות מטלפון; ויש שלא טופלו, כנדרש בנהלים, חפצים שנמצאו עם האלמונים שעשויים היו לסייע בזיהוים.


המשטרה לא פעלה על פי נהליה שלה עצמה. לא זו בלבד שברוב התיקים נזנחו פעולות החקירה לאיתור נעדרים ולזיהוי אלמונים כבר בסמוך לתחילת החקירה, אלא שברוב המקרים גם לא נערכו הערכות מצב תכופות כנדרש, החקירה לא תמיד מוצתה עד תום ולא תמיד נעשה שימוש ראוי באמצעים העומדים לרשות החוקרים כדי לאתר נעדר או לזהות אלמוני או כדי לייצר "קצוות חוטים" לבדיקות ולהשלמות נוספות. מנגד עומדות משפחות חרדות ודואגות המצפות לטיפולה הראוי והבלתי פוסק של המשטרה בעניינן ומייחלות למענה מהיר ככל האפשר.

ליקוי
4.
חוליית נעדרים היא יחידת מטה האחראית למתן הנחיות מקצועיות בנושא איתור נעדרים וזיהוי אלמונים, לעדכונן של הוראות הפקודה והנהלים, לפיקוח על פעולות החקירה של תחנות המשטרה וכן ביצוע בקרה על התיקים המועברים מתחנות המשטרה לגניזה. כדי לעמוד במשימותיה החוליה מנהלת קובץ נתונים ממוחשב על נעדרים ואלמונים. שימוש יעיל במידע הנאגר בקובץ עשוי לסייע באיכון נעדרים או בזיהוי אלמונים במקרים שנמצאה התאמה בין פרטיהם של מי מהם.


המערכת הממוחשבת שבאמצעותה החוליה מצליבה את הנתונים אינה משוכללת דיה ואי אפשר לבצע חיפוש נתונים מתקדם, לפיכך החוליה נאלצת לבצע חיפוש פרטני באמצעות תפריט שאילתות הקיים במערכת. החוליה התקשתה לעמוד במשימותיה - לפקח באופן הדוק ומקצועי על התיקים הפעילים ולהנחות את החוקרים בנושאים שהחוליה אחראית להם. עוד עלה שהפקודה והנהלים שתחנות המשטרה פועלות לפיהם בכל הנוגע לאיתור נעדרים ולזיהוי אלמונים אינם מעודכנים.

ליקוי
5.
תיק של נעדר שלא אוכן או תיק של אלמוני שלא זוהה בתום חמש שנים מיום פתיחתו ייגנז בארכיון שבמטה הארצי של המשטרה לפי התנאים המפורטים בפקודה (תיק אלמוני שנושאו חי לא ייגנז עד שייוודע למשטרה דבר מותו של אותו אלמוני). בתום חמישים שנה מיום ההיעדרות או מיום מציאת האלמוני יובער התיק. 


מבדיקת קובץ נעדרים ואלמונים שהחוליה מנהלת עלה כי למעלה מ-60% מהתיקים שנפתחו בשנים 2003-1962 ואמורים היו להיגנז טרם נגנזו, ועשרות תיקים שהגיע מועד גניזתם לא הועברו מתחנות המשטרה לחוליה אלא בוערו בתחנות עצמן, בניגוד להוראות הפקודה ולנהלים. בכל התיקים שאינם מועברים במועד לחוליה נערכת הבקרה באיחור רב, ובמקרים שנמצאים בהם כשלים בטיפולן של תחנות המשטרה בתיק, לעתים מאוחר מדי לבצע השלמות לחקירה.

ליקוי
6.
על פי מסמכי המוסד לביטוח לאומי קיימים מאות גופים העוסקים בקבורה, לדעת משרד 
מבקר המדינה, כשחשיבות המידע הנוגע למקום הקבורה ברורה עתה, מן הראוי 
שהמשטרה והמוסד לביטוח לאומי יגיעו לידי החלטה מי יהיה הגורם האחראי לנושא כדי 
להבטיח ריכוז סדיר של המידע ושמירתו.

תגובה 

משטרת ישראל
6.
האחריות על הקבורה והתיעוד מוטלת על המוסד לביטוח לאומי. יחד עם זאת, כבר התקיימה פגישה בין רח"ט חקירות עם מנכ"לית המוסד לביטוח לאומי, ובעתיד יתקיימו דיונים נוספים עם הגורם האחראי במוסד ובמכון לרפואה משפטית, על מנת לגבש הסדר ראוי, שיבטיח את שמירת הנתונים והעברתם לגורמים הרלוונטיים. 

ליקוי
7.
על הגופים הנוגעים בדבר - המשטרה, המשרד לביטחון הפנים ומשרד הבריאות - להחליט בהקדם אם להקים את המאגר במכון או במשטרה ולקדם את הקמתו לפי ההחלטה שתתקבל. 

תגובה 

משטרת ישראל
7.
מערכת ממוחשבת להשוואת פרופילי DNA שיופקו משרידי אלמונים ומשפחות הנעדרים תוקם במכון, בשיתוף מעבדת המאגר במז"פ, כך שנתוני הפרופילים יהיו זמינים לצרכי השוואה בשתי היחידות. יצוין כי הפקת פרופילי ה- DNA מאלמונים ומשפחות הנעדרים שהצטברו עד כה, אמורה להתבצע במכון לרפואה משפטית. תקצוב ההפקה נמצא בשלבים סופיים לקראת אישור השלב הראשון בהפקת פרופילים מדגימות רכות של אלמונים הנמצאים ברשות המכון. 

ליקוי
8.
בכל אותם תיקים שלא הייתה בהם פעילות במשך תקופה ארוכה, ההשהיה כמוה כגניזת התיק בטרם עת ושלא על פי הפקודה. יתרה מזאת, השהיות בחקירה עלולות לפגוע ביכולת להשיג מידע חיוני ובכך לפגום בחקירה ולעתים אף למנוע את היכולת להביאה לידי מיצוי. לפיכך, על דרגי הפיקוד השונים במשטרה לעקוב ולהקפיד שהחקירה תנוהל ללא השהיות, ובמקרים שהחקירה מושהית מסיבה כזו או אחרת עליהם לפעול למציאת פתרונות ולקדם את החקירה ככל האפשר.

תגובה 

משטרת ישראל
8.
המקרים בהם החקירה מושהית הינם המקרים בהם הגיעה המשטרה למבוי סתום כבר בשלביה הראשונים. לטווח הזמן בו ישהה תיק החקירה ביחידה אין משמעות ברוב המקרים ולפיכך, במסגרת עדכון הפקודה, בדעת המשטרה  לשנות את פרק הזמן הקבוע ולקבוע פרקי זמן על פי הנסיבות והתפתחות החקירה, כך כשהדגש יהיה מקצועי ולא כמותי טכני. 

ליקוי
9.
על דרגי הפיקוד והמטה במשטרה לעקוב אחר טיפולן של תחנות המשטרה באיתור נעדרים וזיהוי אלמונים ולוודא שהטיפול בנושא רגיש זה ייעשה באופן ראוי, בשקידה ובהקפדה. יש לוודא שפעולות החקירה הנדרשות יבוצעו ללא דיחוי וללא השהיות, ייעשו הערכות מצב תכופות וייעשו מרב המאמצים למצוא, בכל אירוע ואירוע, עוד דרכי פעולה שיסייעו ויועילו לחקירה. 

תגובה 

משטרת ישראל 

9.
משטרת ישראל מתייחסת לנושא זה במלוא האחריות הנדרשת והדבר בא לידי ביטוי בשידוד המערכות בנושא, אשר הוחל בו טרם הבקרה, תוך זיהוי הפערים והמכשלות. משטרת ישראל מייחסת חשיבות ערכית עליונה ל-30 ההצלבות אשר כבר בוצעו בין נעדרים לאלמונים, ולמבצע המתוכנן שיוביל להצלבות נוספות. העבודה הנעשית בשנתיים האחרונות והמבצע שהוא גולת הכותרת, הם שאמורים להילמד ומהם תיגזרנה התובנות אשר ימצאו את ביטוין בנהלים המתוקנים. 


משטרת ישראל מטפלת במקרי היעדרות רבים על אף שאינם בגדר אחריותה, מתוך כוונה לסייע לאזרח במצוקתו וחרף המשאבים הנדרשים מהמשטרה לצורך זה.  בכל שנה מתקבלות בין 3,000 ל-4,000 הודעות על נעדרים ולמעלה מ-99% מהנעדרים מאותרים במהירות, תוך נקיטת פעולות חקירה מהירות ויעילות כגון: פרסומים, איכונים, הקמת חפ"ק קדמי לניהול ופריסת הכוחות לחיפושים, הפעלת מסוק ועוד. פעולות אלו ננקטות כל אימת שמדובר בנעדר בסיכון. 

ליקוי 

10.
התשתית הטכנולוגית שבאמצעותה חוליית נעדרים מצליבה נתוני נעדרים עם נתוני אלמונים ישנה ומוגבלת בתפקודיה ולא ניתן לבצע באמצעותה חיפוש מתקדם. כמו כן הפקודה והנהלים העוסקים באיתור נעדרים ובזיהוי אלמונים אינם מעודכנים מן הראוי שהמשטרה תפעל לשיפור התשתית הטכנולוגית כדי להשיג הצלבת נתונים יעילה לצורך איכון נעדרים וזיהוי אלמונים ותדאג לעדכון מיידי של הפקודה והנהלים העוסקים בנושא זה. 
משרד הבינוי והשיכון

ליקויים משמעותיים בתחזוקת הדיור הציבורי

הגופים המבוקרים: משרד הבינוי והשיכון; עיריית בית שמש; חברת עמידר - החברה הלאומית לשיכון בישראל בע"מ; חלמיש חברה ממשלתית עירונית לדיור לשיקום ולהתחדשות שכונות בתל אביב יפו בע"מ; פרזות חברה ממשלתית עירונית לשיכון ירושלים בע"מ; שקמונה חברה ממשלתית-עירונית לשיקום הדיור בחיפה בע"מ; חלד חברה ממשלתית עירונית לשיקום דיור ופיתוח בע"מ פתח תקווה; עמיגור ניהול נכסים בע"מ 

ליקוי
1. 
חברות האכלוס מבצעות פעולות תחזוקה בדירות. על מנת לעמוד על איכות התחזוקה בדק משרד מבקר המדינה, בסיועו של מהנדס בנייה, את המצב הפיזי של דירות ובניינים הנכללים במאגר הדיור הציבורי במרכז הארץ. ב-86% מהדירות שנבדקו נמצאו ליקויי תחזוקה ובנייה. ב-10 מהדירות שנבדקו נמצאו מפגעים העלולים לסכן חיי אדם - נזקי רטיבות קשים, מעקות ומדרגות לא בטיחותיים; ב-10 דירות נוספות נמצאו מפגעים חמורים, שאם לא יטופלו כראוי יוחרפו עד כדי סכנה לחיי אדם; ב-10 מ-30 הדירות האמורות נמצאו ליקויי תחזוקה אחרים המחייבים טיפול. בארבעה מבין תשעה בניינים שנבדקו נמצאו ליקויי בטיחות העלולים לסכן חיי אדם. בארבעה אחרים נמצאו ליקויים חמורים. מצבו של בניין אחד בלבד מכלל הבניינים שנבדקו היה סביר. משרד מבקר המדינה מעיר כי עמידר, בהיותה מופקדת על ניהול הדיור הציבורי, אחראית גם לבטיחות דייריהן ולשמירה על הרכוש ולא רק לתחזוקה שוטפת של הדירות. מצבם של ארבעת הבניינים כאמור (שלושה מהם בניהול חברת עמידר ואחד בניהול חלמיש) מחייב נקיטת צעדים דחופים ופעולה מתואמת מצד החברות והרשויות המקומיות, ומשרד הבינוי והשיכון לביצוע התיקונים הדרושים. ראוי שעמידר, שהיא החברה הגדולה ביותר מבין חברות האכלוס המנהלות והמתחזקות את הדיור הציבורי, המשמשת כזרוע הביצוע של משרד השיכון, לא תראה בקיום חוזה הניהול בינה לבין המשרד מיצוי כל חובותיה. משנוכחה עמידר שחוזה הניהול אינו כולל את הפעולות שיש לדעתה לבצע במסגרת תחזוקת הדירות והרכוש המשותף, ומביא להתדרדרות מצב הנכסים, היה עליה להביא זאת לידיעת המשרד, ולפעול לשינוי המצב. נמצאו ליקויים בטיפול בבקשות הדיירים. הליקויים בטיפולה של ועדת החריגים בבקשות מלמד שתפקודה לא תקין.

תגובה
משרד הבינוי והשיכון
1. החל מדצמבר 2009 חל שיפור בהתנהלות ועדת חריגים כדלהלן: כינוס הוועדה אחת לחודש, זימון והשתתפות של כל חברי הוועדה, זימון נציג החברה, אי דחיות על הסף, הדפסת הפרוטוקולים, פירוט נימוקים לדחיות ורישום כל המשתתפים בדיון, הפצת הפרוטוקולים בליווי מכתב המתעד את עצם המשלוח ומועדו ותיעוד בפרוטוקול של כל ביקור בדירה בו השתתף נציג המשרד.
תגובה
חברת עמידר, החברה הלאומית לשיכון בישראל בע"מ
1. 
חברת עמידר מתחזקת את הדיור הציבורי במגבלות התקציבים המוקצים לתחזוקת הדיור הציבורי. לתחזוקת שבר שנתית מוקצים כ-400 שקל לשנה (פחות ממחצית מהדרוש) לכל דירה ציבורית. סכום זה אינו מספיק לתחזוקת שבר שוטפת על פי "חוק זכויות הדייר בדיור הציבורי". החוק אינו מכיל פריטים קריטיים בתחזוקה שוטפת של הדירה כמו: אסלה עם מכסה, כיור, אמבטיה, ארון מטבח תחתון, משטח שיש למטבח, תריסים, סיפון, דלתות פנימיות, וכן עבודות אחזקה נוספות המשפיעות על תחזוקה שוטפת של הדירה כמו: תיקוני טיח פנים, תיקון תקרות רביץ, טיפול במצננים, טיפול בטרמיטים, טיפול ברדיאטורים.


כ-50,000 הדירות המנוהלות על ידי חברת עמידר הינן דירות ישנות, שממוצע גילן הוא מעל 40 שנה, עובדה המחייבת הקצאת תקציבים גבוהים יותר מהמוקצה כיום. בנוסף, מוקצים כ-190 שקל לדירה עבור שבר ברכוש המשותף, סכום המאפשר תחזוקה מינימאלית לרכוש המשותף.


חברת עמידר משקיעה מכספה כל שנה 3-4 מיליון שקל מעבר למוקצה לחברה על ידי משרד הבינוי והשיכון, לשיפור תחזוקת הדיור הציבורי.



ליקוי
2. 
משרד הבינוי והשיכון, כגוף האחראי לרכוש הציבורי, אמור להנחות את החברות כיצד לטפל בממצאי ביקורי הבית ולפקח על ביצועם. אולם למעט פיקוח שהתמקד בבדיקת זהות הדיירים, לא נמצא כי הוא עשה פיקוח כמתבקש על האופן שבו קיימו החברות ביקורי בית, בנושא מצבן הפיזי של הדירות, וכן הלקחים שהפיקו החברות מהביקורים. רוב הדוחות מביקורי הבית שקיימו החברות אינם משקפים את מצב הדירות ולפיכך מתעורר חשש לגבי אמינותם. למשרד הבינוי והשיכון נודעת חשיבות לתיעוד הכולל פרטים מהותיים לגבי פניות הדיירים מאחר שפרטי הפניות דרושות לצורך בקרה. על המשרד להנחות בנושא זה את כל החברות ולפקח על תפקודן.
תגובה
משרד הבינוי והשיכון
2. 
הוראות מפורטות לנושא "ביקורי מעגל" פורסמו בפברואר 2010, והופעלה חברת בקרה נוספת בצפון לביצוע בדיקות הנדסיות בדירות המיועדות לשיפוץ ולדירות ששופצו. הפצת נהלים אחידים לחברות בנושא תחזוקה והתנהלות ועדת חריגים תושלם עד מאי 2010.

תגובה
עמיגור, ניהול נכסים בע"מ 

2.
אגף המחשוב של החברה הכין טופס פנייה ממוחשב הכולל פרטים מהותיים לגבי פניות הדיירים. הנחיות לכלל עובדי החברה על חובת הקלדת פניית הדייר בטופס הפנייה ועל אופן הקלדתה, יופצו תוך 30 יום. לאור הערות הביקורת תקיים החברה יום עיון לעובדי האכלוס, הגבייה והאחזקה, לרענון הנוהלים בנושא אחזקת הדיור הציבורי, וזאת על מנת להמשיך במתן שירות טוב ויעיל לדיירים. יום העיון יתקיים תוך 60 יום.
תגובה
שקמונה, חברה ממשלתית-עירונית לשיקום הדיור בחיפה בע"מ 

2. 
החברה תעדכן הנוהל בנושא אחזקת הדיור במהלך שנת 2010. החוזה עודכן בהתאם לחוזה של "עמידר". התיקונים מבוצעים בדירות שהדיירים משלמים שכר דירה. החל משנת 2010 החברה תבצע ביקורי מעגל אחת לשנה. טופס ביקורי בית הותאם לטופס חברת "עמידר".
ליקוי
3. 
בהתאם לחוק קבע שר הבינוי והשיכון בתקנות מפרט לתחזוקה שוטפת של דירות ציבוריות לפי תקנות אלה היעדר פרט מפרטיו של אותו מפרט או פגם בדירה שמקורו בבלאי ייחשב לליקוי, ועל חברת האכלוס להתחיל בביצוע התיקון בדחיפות המתחייבת, ולא יאוחר מ-60 יום מיום שנודע לה על דבר הליקוי ולהשלימו בתוך פרק זמן סביר. הבדיקה העלתה כי אין אחידות בין החוזים שחתמו החברות השונות עם דייריהן - חלקן אינן מזכירות בחוזים את הוראות החוק ואת התקנות שהותקנו על פיו ואחרות מזכירות אותו באופן חלקי בלבד, משרד הבינוי והשיכון לא ביצע מעקב בנושא ולא היה ער למצב האמור. על המשרד להכין לאלתר חוזה אחיד שישמש את כל החברות, תוך שימת דגש על הגינות החוזה, על זכויות הדיירים ועל מניעת קיפוחם על ידי החברות. 

תגובה
משרד הבינוי והשיכון
3. 
הכנת חוזי שכירות אחידים בין החברות והדיירים נמצאת בהכנה ותושלם עד מאי 2010. הסכם עם חברת "עמיגור" נמצא לקראת סיום ויושלם עד אפריל 2010. מערכת היחסים עם חברת "חלמיש" נמצאת במהלך של גישור עם המדינה. הפצת נהלים לחברות בנושא תחזוקה והתנהלות ועדת חריגים תושלם עד מאי 2010.

תגובה
עמיגור ניהול נכסים בע"מ 

3. 
חברת עמיגור פנתה ביום 1.3.2010 למשרד הבינוי והשיכון בבקשה להמציא לה נוסח של חוזה שכירות בו יצוינו אילו מפריטי המפרט אשר נקבע בתקנות זכאים הדיירים, לפי החוק, לדרוש מהחברה לתקן או להחליף. לאחר קבלת תגובת משרד הבינוי והשיכון תפעל עמיגור בהתאם.

ליקוי
4. 
המפרט מצומצם ביותר וחסרים בו פריטים מהותיים כגון: תריסים, דלתות בין החדרים, אביזרים סניטריים, ברזים, ארונות מטבח, שיש וכיור מטבח, שבלעדיהם לא יכולים הדיירים לקיים רמת חיים סבירה. מן הראוי שמנכ"ל משרד הבינוי והשיכון יפנה לשר על מנת שישקול לכלול במפרט שבתקנות פריטים חיוניים המאפשרים תנאי מחיה הולמים.
ליקוי
5.
תנאי הדיור של הדיירים בדיור הציבורי הם חמורים וגורמים לפגיעה בכבוד האדם, נוסף על הנזק שנגרם לרכוש ועל החשש שתיגרם בגינם פגיעה גופנית עד כדי סיכון חיי אדם. משרד הבינוי והשיכון וחברות אכלוס לא עשו את המוטל עליהם, כל אחד בתחומו בכל הנוגע לשמירת נכסי המדינה ולא השכילו לדאוג לרווחתם של הדיירים הנמנים עם השכבות הפחות מבוססות בחברה. ההוצאות הנמוכות על תחזוקת הדירות במשך שנים רבות גרמו להידרדרות מצבן הפיזי. על המשרד לפעול בדחיפות כדי לעמוד על מצב התחזוקה של הדירות שבניהול החברות, לרבות על ידי ביצוע סקר, ועל פי תוצאותיו להכין תכנית עבודה ולהקצות משאבים שיבטיחו קורת גג סבירה לדיירי הדיור הציבורי. משרד הבינוי והשיכון לא מילא כראוי את חובותיו השלטוניות לנהל בנאמנות ובאופן יעיל את הרכוש שבידיו, תוך שמירה על הנכס ועל כספי ציבור שמושקעים בו תוך הימנעות מפגיעה בנזקקים. 
תגובה
משרד הבינוי והשיכון
5. 
המדינה מספקת קורת גג לאוכלוסייה החלשה ביותר ואינה מותירה דרי רחוב. כ-100 מיליון שקל מושקעים מדי שנה בתחזוקת הדיור הציבורי. 

ליקוי
6.
ממצאי הביקורת מלמדים על כשל מערכתי בטיפולו של משרד הבינוי והשיכון בפרויקט הדיור הציבורי בבית שמש, כמעט בכל שלביו: היעדר פיקוח נאות בעת בניית המבנים; קבלת מבנים פגומים מקבלנים; מסירת ניהול הדירות לארבע חברות בפרק זמן של כעשר שנים והיעדר פיקוח על חלקן; טיפול ממושך ובלתי מועיל בליקויים החמורים שהתגלו בפרויקט; חוסר פעילות שיטתית לגיוס תקציבים לטיפול יסודי באותם ליקויים חמורים. על משרד הבינוי והשיכון להקפיד על תקינותם של המבנים שמוסרים לו הקבלנים, לפקח על תיקון הליקויים שהתגלו ולתחזקם באופן שוטף וראוי למגורי בני אדם. 

תגובה
משרד הבינוי והשיכון
6. 
הסכום שהוקצה לשיפוצי חוץ ופנים הוגדל ל-4.5 מיליון שקל וסיום העבודה צפוי בסוף שנת 2010.

ליקוי
7.
איחודי דירות שינויים ותוספות בנייה שביצעו דיירים בבית שמש ללא היתר, עלולים לפגוע ביציבות מבנים ולסכן חיי אדם. התובעים בעיריית בית שמש המופקדים על אכיפת חוק התכנון והבנייה בבית שמש לא פעלו באופן מלא לתיקון המעוות. פניות לעיריית בית שמש ממשרד הבינוי והשיכון לטפל בחריגות הבנייה לא נענו, ובמחלקת ההנדסה של עיריית בית שמש לא נמצא מידע על איחודי דירות ללא היתר.   

תגובה
משרד הבינוי והשיכון
7. 
בפברואר 2010 המשרד הנחה את החברות המאכלסות כי חובתן להוציא היתרי בנייה לגבי כלל תוספות הבנייה שביצעו. אגף נכסים ודיור הנחה את מחוז ירושלים במשרד להוציא היתר בנייה לכל הדירות שאוחדו. המשרד הכין סקר בינואר 2010, לגבי תוספות הבנייה שבוצעו על ידי הדיירים. במרץ 2010 פנה לדיירים להסיר התוספות שבוצעו שלא כדין, ובמקביל פנה לרשות המקומית לאכוף סמכותה לגבי תוספות בנייה בלתי חוקיות שבוצעו. המשרד פועל מול עיריית בית שמש לקבלת היתרי בנייה.

ליקוי
8. 
העלון בו פורטו "זכויות הדייר בשיכון הציבורי", ובכללן הזכות לפנות לוועדת חריגים, לא עודכן מאז 2005, ולא נמצאו עלונים נגישים לקהל.  

תגובה
משרד הבינוי והשיכון
8. 
דפי מידע מעודכנים לדיירים בשפה העברית עודכנו בפברואר 2010. דפי מידע מעודכנים בשפות רוסית וערבית נמצאים בהכנה ויופצו באפריל 2010. דפי מידע בשפה האמהרית בהכנה ויופצו ביוני 2010.

ליקוי
9. 
חברות האכלוס שאחראיות לכלל ליקויי התחזוקה נדרשות במידת הצורך לנקוט נגד הדיירים צעדים הנקובים בחוזה השכירות, אם אכן הדיירים גרמו ליקויים אלה.

תגובה
משרד הבינוי והשיכון
9. 
המשרד בדעה כי אין מקום לנקוט צעדים כנגד הדיירים. מדובר באוכלוסייה ברמה סוציו-כלכלית נמוכה ביותר, אשר מפאת ריבוי הנפשות במשפחה וגורמים נוספים, אינן מיטיבות לשמור על תחזוקת הדירה.

מינהל מקרקעי ישראל

קבורה אזרחית ביישובים חקלאיים 

הגופים המבוקרים: מינהל מקרקעי ישראל; ביטוח לאומי; המשרד לשירותי דת; משרד הפנים – מינהל התכנון 

ליקוי
1. 
החלטת הממשלה והחלטת הנהלת מינהל מקרקעי ישראל מאוגוסט 2004 מטילות על מינהל מקרקעי ישראל את האחריות למנוע את המשך השימוש המסחרי שעושים כמה יישובים חקלאיים בבתי העלמין שבשטחיהם ולבצע עסקאות על פי החלטה 949. מתיקי מינהל מקרקעי ישראל עולה כי הוא לא פעל להסדרת השימוש שעשו בבתי העלמין חלק מיישובים חקלאיים אלה. במחדלו זה אפשר ליישובים החקלאיים לעבור על החוק ולקבוע עובדות בשטח.

לפי החוק, שירותי הקבורה בישראל, לרבות הקבורה בבתי עלמין אזרחיים חלופיים, הם באחריות המשרד. הקבורה ממומנת באמצעות הביטוח הלאומי במסגרת תקנות דמי קבורה וגם במסגרת תקנות הזכות לקבורה אזרחית וקשורה למינהל מקרקעי ישראל במסגרת חוק מינהל מקרקעי ישראל, התש"ך-1960.

חוק הזכות לקבורה חלופית נחקק כבר בשנת 1996, ולמרות זאת עד מועד סיום הביקורת הוקמו רק שני בתי עלמין אזרחיים חלופיים: בשנת 1999 - בבאר שבע, ובמאי 2009 - בכפר סבא. בהעדר פתרונות ראויים לקבורה אזרחית בבתי עלמין ברחבי הארץ גדל הביקוש לקבורה אזרחית ביישובים חקלאיים; מממצאי הביקורת נראה שלשם כך השתמשו אחד עשר יישובים חקלאיים בקרקעות המדינה למטרות מסחריות וגבו בעד הקבורה תשלומים גדולים בהרבה מאלו המותרים בחוק.

היישובים החקלאיים הללו ממשיכים לעשות שימוש מסחרי בבתי העלמין אשר בשטחיהם בצורה בלתי-מוסדרת ושלא כדין תוך קבלת דמי קבורה מהביטוח הלאומי. משרד מבקר המדינה מצא כי מינהל מקרקעי ישראל לא פיקח כראוי על יישובים חקלאיים אלו, הביטוח הלאומי לא הפסיק גביית כספים בגין קבורה, והמשרד לא הנפיק רישיונות לחברות הקבורה שלהם ולא מנע גביית תשלומי יתר בגין רכישת קבר לאדם בעודו בחיים. 

לדעת משרד מבקר המדינה, על הגופים שנזכרו לעיל לפעול בשיתוף פעולה לשיפור מערך הבקרה, הפיקוח והאכיפה בעניין הקבורה ביישובים החקלאיים האמורים. מחד גיסא, על המדינה לקדם את הקבורה האזרחית החלופית, ומאידך גיסא, עליה לפעול כדי למנוע את הקבורה המסחרית הבלתי-חוקית בכמה יישובים חקלאיים ולהסדירה משום שאי-הסדרתה פוגעת בזכות תושבי ישראל החפצים בכך להיקבר על פי רוח חוק הקבורה האזרחית ומטרותיו. 

תגובה 

מינהל מקרקעי ישראל

1. 
ישוב א': הגיע מידע בדבר קבורה מסחרית. המפקח בדק הנושא ודיווח כי בית הקברות משמש לקבורת בני המקום, ולקבורתם של בני משפחה מדרגה ראשונה במחיר של 5,000$. בנוסף, דווח על ידי המפקח כי יש החלטה של מועצה אזורית עמק חפר משנת 2010 לפיה אין לבצע קבורה בתשלום. הנושא הועבר למחלקת העסקים של המחוז.  על פי המפקח המידע נאסף בשטח. למפקח  המינהל אין סמכויות חקירה לעניין איסוף נתונים. חומר הנאסף על ידי מפקח אינו יכול לקבל תוקף של מידע המתקבל "תחת אזהרה". כמו-כן, בית הקברות בכפר ויתקין אינו מסחרי.

ישוב ב':  הוגשה תביעה. המחוז פועל להסדרת העסקה לפי מתווה הוראות החלטה מס. 949 של מועצת מקרקעי ישראל. הנושא נמצא בבדיקה.   

ישוב ג' - בטיפול המחלקה המשפטית. ממתין לשומה לעריכת תחשיב דמי שימוש.  

ישוב ד' - בטיפול המחוז לגביית דמי שימוש והסדרה על פי הוראות החלטה 949.

ישוב ה' - קיים בית קברות מאושר על פי מש"ח 14. בעבר בוצעה קבורה בתשלום. הקבורה במקום הופסקה. 

ישוב ו' - קיים בית עלמין מאושר על פי מש"ח 18. בשטח מבוצעת קבורה לתושבים שאינם בני המקום בתשלום.

ישוב ז'  - קיים בית קברות מאושר על פי מש"ח 37, בשטח בית עלמין "מנוחת עולם", בו מבוצעת קבורה לתושבים שאינם בני מקום בתשלום. הנושא מצוי בטיפול משפטי ביחס לכלל השימושים של הקיבוץ.

כמו כן, במהלך חודש יולי 2009, היה ניסיון להקים בית קברות ביישוב ח', גו"ח 11/10433 על שטח שכנראה נמכר לגורמים פרטיים (קרקע הרשומה על שם מינהל מקרקעי ישראל).  השטח פונה ומה שנבנה נהרס, בהליך סילוק פלישה טרייה. 


במבנה הארגוני הקיים, אין במינהל מערך מודיעין לאכיפה. בתפישת הארגון המתוכננת, הקמת חטיבה במסגרת רשות המקרקעין. באחריות הפיקוח יהיה לעקוב אחרי הטיפול בחריגות/הפרות שאותרו על ידי הפיקוח עד לתיקון הליקויים. לשם כך מינהל מקרקעי ישראל פועל בשני מישורים עיקריים: שינוי תהליכי העבודה במינהל ויצירת תשתית (מיחשובית) לניהול המידע. הכוונה להקים במסגרת חטיבת שמירת הקרקע אלמנט מודיעין בעל יכולת איסוף והערכה.

אלמנט זה יוכל לבצע פעולות דוגמת השוואה בין מרשם תושבי הישוב (לרבות עצי מבנה משפחה) ובין רשימת הנפטרים הקבורים בישוב מסוים ולאתר פערים העשויים להצביע על אפשרות לשימוש מסחרי בקרקע חקלאית. 

תגובה

המשרד לשירותי דת

1. 
לעניין יישום חוק הקבורה האזרחית: 

המשרד יבחן מחדש את הצורך בתמיכת המדינה בקידום הקבורה האזרחית החלופית. כמו כן, המשרד מקיים, בדרך כלל, מדי שנה הליכי תמיכה במסגרת ועדת התמיכות המשרדית, אך העמותות ברובן אינן עומדות בקריטריונים לתמיכה.


לעניין השימוש בחברת קבורה פרטית: 

חוזה ההתקשרות בין היישוב החקלאי לבין חברת האמבולנס הפרטית נבחן על ידי המשרד. החוזה מצביע על שיקולים כלכליים מסחריים המסדיר יחסים עסקיים בין שני גופים. המשרד אינו רואה כל מניעה לתת רישיון קבורה לגוף עסקי מסחרי, ובלבד שגוף זה יעמוד, כמו יתר הגופים, בהוראות החוק, התקנות, ההסכמים והרישיון. אם חברה בע"מ סבורה שיש ביכולתה לפעול בענף הקבורה תחת הרגולציה הקיימת ועדיין להיות רווחית, המשרד לא ימנע זאת ממנה. לכן, עצם קיומם של שיקולים כלכליים מסחריים שאולי עשויים להוות תמריץ להתנהגות לא חוקית, אינם מכתימים את החוזה באי-חוקיות. עם זאת, מאחר שרובן המוחלט של הקרקעות החקלאיות נמצאות בבעלות המדינה ומנוהלות באמצעות מנהל מקרקעי ישראל, אין חולק כי חוזה מעין זה מצריך את התייחסות המנהל, בשל העובדה שייתכן והוראותיו מפרות את הסכמי המשבצת. 

בנסיבות אלו, כל אימת שהמשרד יתקל בהסכמים דומים של יישובים מהמגזר החקלאי, הם יועברו לבחינת מינהל מקרקעי ישראל, כחלק מהבדיקות המקדימות שהמשרד מבצע.

לעניין רישיון קבורה:

במהלך שנת 2009 חידש המשרד כ- 180רישיונות קבורה.

איוש נחלות פנויות 

הגופים המבוקרים: מינהל מקרקעי ישראל; משרד החקלאות
ליקוי
1.
בין מינהל מקרקעי ישראל ובין משרד החקלאות נתגלעו מאז 2003 חילוקי דעות קשים. משרד החקלאות מתנגד בכל תוקף לאימוץ שיטת המכרז בנוגע לנחלות. לשיטתו, באזור המרכז יש לבטל את הנחלות הפנויות ולאפשר את עיבוד שטח המשבצת החקלאית. בפריפריה יש לעודד את המשך פריסת ההתיישבות על ידי הארכת התקופה לאיושן לפי ההוראה שלפיה נהגו עד להחלטת ההקפאה ולעודד קליטת משפחות חדשות.

 ליקוי
2.
במועד סיום הביקורת, אוגוסט 2009, כעבור שש שנים מההקפאה, טרם גיבשו שתי הוועדות המלצות, וועדת המשנה אף לא שבה למועצה בנושא זה ולו רק כדי לדווח. בסופו של דבר, המועצה לא קבעה מדיניות חדשה, והקפאת איוש הנחלות הפנויות הייתה תקפה בעת הביקורת כבר יותר משש שנים, למעט באזור עדיפות לאומית א' וקו העימות - אם שווי הנחלה אינו גדול מ-100,000 דולר.  

ליקוי
3.
במינהל מקרקעי ישראל וברשות לתכנון, האחראית לתכנון ולפיתוח של החקלאות וההתיישבות הכפרית, אין מאגר מידע מעודכן על נחלות, שכן את סקר הנתונים האחרון בנושא עשתה הרשות לתכנון בשנת 2002. התוצאה היא שלמדינה אין מידע מעודכן על השימוש בנחלות הפנויות.

תגובה
משרד החקלאות ופיתוח הכפר
3.  
המשרד יפנה למינהל מקרקעי ישראל  ולרשם האגודות השיתופיות על מנת לתאם הקמת מאגר נתונים משותף.

ליקוי
4. 
על מינהל מקרקעי ישראל ועל משרד החקלאות להגיע בהקדם להחלטה מוסכמת בעניין איוש אלפי הנחלות הפנויות בישראל. המשך ההקפאה משנת 2003 ישקף כשל חמור בתפקודם של הגופים השלטוניים המופקדים על ניהול המדיניות הלאומית בתחום המקרקעין והחקלאות. אם שני הגופים לא יגיעו להחלטה מוסכמת בהקדם, יהיה על מועצת מקרקעי ישראל להתכנס לצורך הכרעה בדבר מדיניות האיוש של הנחלות הפנויות. ראוי כי שר הבינוי והשיכון ושר החקלאות יעקבו מקרוב בחודשים הקרובים אחר הפעולות הנעשות לשם כך. 

תגובה
מינהל מקרקעי ישראל
1-4. 
מנהל מינהל מקרקעי ישראל דיווח למועצת מקרקעי ישראל בישיבתה מיום 15.3.2010 בדבר הטיפול בנושא איוש נחלות פנויות. הנושא הועבר לוועדת משנה שאמורה לגבש הצעת החלטה בנושא,  ותובא לאישור המועצה תוך 90 יום מיום קבלת ההחלטה.  
תגובה
משרד החקלאות ופיתוח הכפר
1,2,4. 
זומנה פגישה בתאריך 6.4.2010 בין מנכ"ל משרד החקלאות ומנכ"ל מינהל מקרקעי ישראל לדיון במחלוקות שנותרו פתוחות בצוות המשותף. במידה ולא תהיה הסכמה בין המנכ"לים, יובא הנושא להכרעת השרים. 

יישובים בתת-אכלוס 

הגופים המבוקרים: מינהל מקרקעי ישראל; משרד החקלאות ופיתוח הכפר
ליקוי

1. להחלטות העוסקות בעתידם של יישובים בתת-אכלוס השלכות מרחיקות לכת לגבי תושביהם ועל גורמים אחרים כגון נושים, התנועה המיישבת ועוד. יש מקום לבחון פתרונות בידי ועדה ציבורית או ממשלתית אשר תגיש את המלצותיה לצורך קבלת החלטה מחייבת. היעדר הסכמה מתמשך אינו תקין.
תגובה
מינהל מקרקעי ישראל
1. 
המינהל פועל לטפל בנושא עתידם של יישובים בתת-איכלוס וההשלכות לגבי תושביהם ולהביאו לדיון.

תגובה
משרד החקלאות ופיתוח הכפר
1. 
המשרד בדעה שבהקמת ועדה ציבורית יש מעין הסרת אחריות. מתוך מחויבות לערכי ההתיישבות והחקלאות, ומאחר וועדת הפרוגראמות ברשות לתכנון היא שאישרה וקבעה את מעמד הישוב כ"ישוב חקלאי מתוכנן" על ידי קביעת תקן הנחלות, ראוי שהיא זו שתבחן את החלטותיה ותשקול שינוי ו/או ביטול בעת הצורך. לאור הניסיון שהצטבר ברשות לתכנון בנושא, הוכן הנוהל לטיפול ביישובים בתת אכלוס. בעקבות הביקורת יעודכן הנוהל באופן שתוטמע בו עבודת מטה עם רשם האגודות ומינהל מקרקעי ישראל. במסגרת עדכון הנוהל בכוונת הרשות לתכנון לשמוע גם את עמדת תנועות ההתיישבות והחטיבה להתיישבות.  

ליקוי

2. הניסיונות להגיע להסדר ביישובים נמשכים שנים ארוכות. בכל ארבעת היישובים לא נבחנו חלופות אפשריות ועלויותיהן לפני שהוחלט על פתרון מסוים.
ליקוי

3. במועד סיום הביקורת לא הייתה ברשות לתכנון ובמינהל מקרקעי ישראל רשימה מדויקת של כל היישובים המוגדרים כיישובים בתת-אכלוס, ואף לא היה להם מידע כולל על אמצעי הייצור שמחזיקים יישובים אלה (קרקעות, מכסות מים ועוד).
ליקוי
4. בטיפול ביישובים בתת-אכלוס מעורבים גורמים רבים. כדי לקבל את ההחלטות בעניינם יש לקיים עבודת מטה משותפת של כל הגופים הרלוונטיים. משרד החקלאות ומינהל מקרקעי ישראל צריכים להיות נחושים והחלטיים יותר בעניין יישום החלטותיהם, לתאם ביניהם את הפעילות ולשתף פעולה עם רשם האגודות השיתופיות.  
משרד הבריאות
ניהול הקניין הרוחני במערכת הבריאות הממשלתית
הגופים המבוקרים: משרד הבריאות; משרד האוצר; משרד החקלאות ופיתוח הכפר; משרד המשפטים; משרד ראש הממשלה; נציבות שירות המדינה
ליקוי
1. 
אף שנושא הקניין הרוחני מוסדר זה שנים בגופים ממשלתיים וציבוריים אחדים - מינהל המחקר החקלאי שבמשרד החקלאות ופיתוח הכפר (מכון וולקני), אוניברסיטאות ומכוני מחקר, כמו מכון ויצמן למדע - המדינה לא פעלה להגן על תוצרי הידע שמפיקה מערכת הבריאות הממשלתית ולא הביאה להסדרת הנושא. 

ליקוי
2. 
בשנים 2005-2004 קיבלה הממשלה כמה החלטות להסדרת הקניין הרוחני, ובהן החלטה מאוגוסט 2005, אשר קבעה מדיניות בנושא הקניין הרוחני במערכת הבריאות והטילה על שר האוצר ושר הבריאות ליישם אותה ולקבוע תקנות והסדרים לשם כך. אולם חילוקי דעות בין משרדי האוצר והבריאות מנעו את הסדרת הנושא. 
ליקוי
3. 
מזכירות הממשלה, המופקדת בין היתר על מעקב אחר ביצוע החלטות הממשלה, לא עקבה אחר ביצועה של החלטת הממשלה מאוגוסט 2005 - למעט פנייה חד-פעמית שנתיים לאחר קבלת ההחלטה, לשר הבריאות ולשר האוצר. 
ליקוי
4. 
בשנים 2005-1999 פעלו גם כמה ועדות וצוותים שדנו בנושא והגישו המלצות לשר האוצר, למנכ"ל משרד הבריאות ולחשב הכללי במשרד האוצר , אולם גם ועדות וצוותים אלה לא הביאו להסדרת הקניין הרוחני במערכת הבריאות. 
ליקוי
5. 
במרס 2004 הקים החשכ"ל  ועדת היגוי בין-משרדית להסדרת נושא הקניין הרוחני במשרדי הממשלה. אף שחלק נכבד מהנושאים שהיה צורך בהסדרתם נגעו לקניין הרוחני במערכת הבריאות, נכלל נציג של מערכת הבריאות הממשלתית רק בוועדת משנה של ועדת ההיגוי, ולא בוועדת ההיגוי עצמה. בהיעדר נציג כאמור הוועדה לא נתנה ביטוי הולם לעמדתה של מערכת הבריאות הממשלתית ובכך נפגעה יכולתה להביא להסדרת הנושא. 
ליקוי
6. 
ועדת ההיגוי הגישה לחשכ"ל בדצמבר 2005 המלצות להסדרת הנושא במערכת הבריאות הממשלתית. אולם מנכ"ל משרד הבריאות ומנהלי בתי החולים הממשלתיים, שלא שותפו בוועדה כאמור, התנגדו להמלצות האמורות וטענו כי מימושן יגרום נזק בלתי הפיך לפיתוח הקניין הרוחני במערכת הבריאות הממשלתית. גם ההסתדרות הרפואית בישראל הביעה התנגדותה להמלצות ועדת ההיגוי. 
ליקוי
7. 
הגורם העיקרי לאי-הסדרת נושא הקניין הרוחני הוא מחלוקת בין משרד האוצר למשרד הבריאות שנמשכת כבר כעשור, בין היתר לגבי מודל חלוקת התמלוגים והליך המסחור. עקב זאת נגרמים למדינה נזקים כספיים ניכרים שקשה לאמוד אותם. היעדר הסדרה גם עלול לגרום ל"בריחת מוחות" ולזליגת ידע מהמערכת הממשלתית, שפירושן נזק מתמשך נוסף למדינה, שאינו בר תיקון, הן מהבחינה הכספית והן מבחינת ההון האנושי.   

תגובה
משרד האוצר
7. 
בחודשים האחרונים התקיימו דיונים בין נציגי החשב הכללי ונציגי מערכת הבריאות, כולל ישיבה בהשתתפות החשב הכללי, הממונה על השכר, נציב שירות המדינה ומנכ"ל משרד הבריאות, במטרה לקדם הסכמות בנושא. בנוסף, מאז עריכת הביקורת, התקיימו ישיבות בין נציגי החשב הכללי, נציבות שירות המדינה והממונה על השכר, לבין נציגי ההסתדרות הרפואית בישראל, במטרה לקבל את התייחסותם לטיוטת הנוהל. החשב הכללי ממשיך להשקיע מאמצים במטרה להביא לגיבוש סופי של הנוהל בנושא הקניין הרוחני הממשלתי.

תגובה
משרד הבריאות
7. 
המשרד פועל להסדרת הקניין הרוחני במערכת הבריאות הממשלתית. הנהלת המשרד סבורה שיש לקדם נושא זה באופן שבו יושג יתרון מירבי למדינה, לציבור, למערכת הבריאות ולמחקר. לשם כך נדרש לפתור מספר בעיות מרכזיות, מהותיות, עקרוניות וענייניות. בין הנושאים הללו יוזכרו מודל התמלוגים, הליך המסחור, התשלום לבית החולים מתקציבי המחקר בשל השימוש בתשתיות, סדרי העבודה של החוקרים ועוד. המשרד מוכן ליישם את הנהלים הקיימים במרכזי מחקר אקדמיים ובמרכז הרפואי הדסה. 

חדרי מיון (מלר"דים)של בתי החולים הכלליים-היעדר תקינה סדורה
הגופים המבוקרים: משרד הבריאות; נציבות שירות המדינה; שירותי בריאות "כללית"; קופת חולים "לאומית"; קופת חולים "מאוחדת"; "מכבי" שירותי בריאות; מרכז רפואי "תל השומר"; מרכז רפואי "סורוקה"; מרכז רפואי העמק 

ליקוי
1. 
בחדרי המיון יש עומס רב. לעומס זה השלכות רבות, שהעיקריות בהן הן: משכי המתנה ארוכים של הפונים; עומס יתר על מחלקות האשפוז עקב הפניות מיותרות; חוסר שביעות רצון של הפונים; פגיעה ביעילות העבודה של הרופאים; אלימות נגד הצוות. המשרד לא עשה די במעקב אחר העומס בחדר מיון, בהנחיית בתי החולים לאסוף מידע עליו ובחקירת הגורמים לעומס, השפעתו והדרכים להקלתו. 

תגובה
משרד הבריאות 

1. 
המשרד מודע לעומס הקיים בחדרי המיון. בחוזר שהופץ על ידי אגף למינהל הרפואה נקבעו מצבים שבהם אושר להוסיף רופאים ואחיות למשמרת. תוספות אלה דורשות הקצאת שיא כוח אדם ותקציב. גם אם אלה יוקצו, לא מובטח כי ניתן יהיה לאיישם ברופאים ובאחיות. כמו כן פרסם אגף מינהל הרפואה נוהל לפיו בשעות עומס, ועל פי בקשת מנהל בית החולים, מינהל הרפואה מאשר ויסות חולים על ידי מד"א לבתי חולים אחרים – דבר הנעשה על פי הצורך. המשרד יזם הוספה של תורן בכיר במקצועות המיון בכל בתי החולים – אך הדיון עם ההסתדרות הרפואית, קופת חולים כללית, האוצר והנציבות, לא עלה יפה בשל מחלוקת בנושא התשלום. 

ליקוי
2. 
המשרד עשה סקר שעסק בפניות של קשישים, ילדים וחיילים לחדר מיון, וממצאיו הצביעו על כך שבדומה למדווח בארצות מערביות אחרות, בישראל קיימת תופעה של פניות מיותרות רבות לחדר מיון, שקיימת להן חלופה טיפולית זמינה במסגרות הרפואה בקהילה. משרד הבריאות לא דן כלל בממצאי הסקר ובהמלצותיו.  
תגובה
שירותי בריאות כללית
2. 
במרכז רפואי "סורוקה", שנבדק על-ידי הביקורת, נעשה איסוף נתונים על משך השהייה בחדר מיון [דוח יומי, שבועי ולפי דרישה], ועל שביעות רצון לקוחות. בנוסף, נעשה סקר על חלוקת הזמן של הרופאים בחדר המיון. 

תגובה
משרד הבריאות
2. 
הסקר שעסק בפניות הקשישים, ילדים וחיילים הוצג לשר הבריאות ולהנהלת המשרד והתקיים דיון עם מנהלי בתי חולים, מנהלי חדרי המיון ונציגי הקופות. הדיון הינו תחילתו של התנעת מהלך האמור להתבצע לאורך שנים, כדי להביא לשינוי תרבותי, חברתי וארגוני. בסקר נמצא שגם רופאים וגם חולים מעוניינים בהפניות לחדר מיון ולכן מדובר בשינוי יסודי בהטמעה, שיארך מספר שנים. בנוסף, המשרד מדגיש את נושא חלופות הפניה לחדר מיון, באמצעות רפואה קהילתית. אגף רפואה קהילתית במשרד מקיים בקרות בקופות החולים. בתכנית העבודה לשנת 2009-2010 הודגשה חובת קופות החולים לספק שירותים מעבר לשעות הפעילות של קופות החולים ומתקיימת בקרה על פיקוח הקופות על השירותים שהן רוכשות בתחום זה.
ליקוי
3. 
מחקר שנעשה בישראל מצביע על כך שמספר מקרי האלימות בחדר מיון עומד ביחס ישר לעומס שבו. בעקבות המלצות ועדה לבחינת סוגיית האלימות במוסדות הבריאות ולמציאת דרכי התמודדות עם התופעה, פרסם המשרד, בשנים 2000 ו-2004, חוזרי מנכ"ל שהנחו את בתי החולים, בין היתר, להציב שוטרים לאבטחת חדר מיון, ליזום פעולות חינוך והשתלמויות של הצוות בנושא ולהפעיל מערך תיעוד על אלימות בבתי החולים. חלק מההנחיות האלה לא יושמו, ובכלל זה לא שולבו שוטרים באבטחת חדר מיון. המשרד גם לא פיקח על יישום הנוהל ולא יזם דיון עם המשרד לביטחון הפנים לצורך הענקת סמכויות אכיפה למאבטחים בחדר מיון  והבהרת סמכויותיהם לטיפול במקרי האלימות.
תגובה
משרד הבריאות
3. 
בעקבות פעולות רבות שהתמקדו במניעת אלימות בחדרי מיון תוך השקעת אמצעים, יישום ההנחיות חוזרי מנכ"ל והכשרת המאבטחים, סיכום נתוני אלימות 2009 מצביעים על ירידה של כ-20% בהיקף האירועים בחדרי המיון לעומת שנים קודמות. המאבטחים בחדרי המיון קיבלו סמכויות גם מתוקף חוק הסמכויות לשם שמירה על ביטחון הציבור. בחודשים האחרונים מתבצעת פעולה לשינוי חקיקה והוספת סמכויות, שיאפשרו התערבות גם במקרים של אלימות מילולית. הצבת שוטרים בחדרי המיון לא תמומש עקב העלות הגבוהה הכרוכה בכך. קיים מערך תיעוד מלא ממוחשב על אירועי אלימות בבתי חולים ממשלתיים ובבתי חולים של שירותי בריאות כללית. כל מערך ממוני ביטחון בבתי החולים הממשלתיים "מקושרים" לממונה הביטחון של המשרד. מערכת ממוחשבת אליה מוזנים כל נושאי העבודה כמו גם דיווחים על כל אירוע אלימות המדווח לקצין ביטחון. 
תגובה
שירותי בריאות כללית
3. 
במרכז הרפואי "העמק" בעפולה התקיימו במהלך שנת 2009 סדנאות בנושא אלימות בחדר המיון לכל אנשי הצוות במקום. שובץ מאבטח בכניסה לחדר המיון למענה מידי ולהגבלת מספר המלווים. במרכז רפואי "סורוקה" נפתחה נקודת משטרה בינואר 2010. במרכז הרפואי קיימת ועדת "אל-אלימות" העוסקת בהתמודדות באירועי אלימות בבית-החולים. בין היתר פועלת הוועדה למציאת פתרונות לסוגיות המתעוררות בנושא זה ולהגברת תחושת הביטחון של הצוות הרפואי.   
ליקוי
4. 
כדי להתאים את חדר המיון למספר הפונים אליו, יש צורך לקבוע אמות מידה להיבטים פיזיים שלו, ובין היתר למספר עמדות הטיפול שיהיו בו, ויש לעדכן אמות מידה אלה מדי כמה שנים. המשרד הקים ועדות שעסקו בנושא זה ואף הביאו לפניו המלצות, אך הוא לא פעל לשינוי אמות המידה לפי המלצות הוועדות, והסטנדרדים שהוועדות המליצו עליהם לא פורסמו.  
תגובה
משרד הבריאות
4.
בחלק מבתי החולים בארץ נבנו חדרי מיון חדשים, עם מספר עמדות גדול יותר. הושלם חדר מיון חדש ברמב"ם. המשרד מתכנן לבנות חדר מיון חדש באשקלון. 
תגובה
בית חולים העמק
4. 
בשנת 2009 בוצעו שינויים מבניים בחדר המיון וכתוצאה מכך נוספו 8 מיטות טיפול.
ליקוי
5. 
הרחבת חדר מיון מתבצעת לעתים על ידי ציפוף המיטות בלא הגדלת שטח חדר המיון. הדבר מביא להצבת עמדות במקומות שאינם ראויים לכך, ומתעורר חשש לפגיעה באיכות הטיפול הרפואי וברווחת הפונים. כך למשל נמצאה עמדת בחדר מיון לבדיקות בישיבה שחוסמת את אחד הפתחים לחדר ההלם, שצריך להיות פנוי למעבר מהיר, הן של מיטות חולים והן של אנשי צוות.
תגובה
משרד הבריאות
5. 
ראה תגובת המשרד בסעיף 4.
תגובה
שירותי בריאות כללית
5. 
במרכז הרפואי "העמק" בוצעו שינויים מבניים בחדר המיון -  נוספו 8 מיטות טיפול. הכניסה ל"חדר הלם" היא מכיוון המיון הכירורגי, ללא כל חסימה במעבר. נושא המעבר מהמיון הפנימי ייבחן בשנית על-ידי הנהלת בית-החולים כדי לאפשר מעבר חופשי נוסף.
תגובה
בית חולים סורוקה
5. 

בחדר מיון סורוקה מיקום החולים אינו פוגע בבטיחות או בתפקוד חדר המיון.
ליקוי
6. 
העומס במחלקות האשפוז, בעיקר הפנימיות, אינו מאפשר לעתים לאשפז במחלקה פונים שהוחלט על אשפוזם, ולכן הם נשארים בחדר מיון במעין "מחלקת השהיה" - לעתים למשך כמה יממות וכתחליף למחלקת אשפוז. המשרד לא קבע הנחיות בנושא המושהים בחדר מיון, בין היתר באשר לצוות הרפואי, לציוד והמכשור הנדרשים כדי לתת טיפול הולם לפונים אלה. 
תגובה
משרד הבריאות
6.
לא נקבעו הנחיות מיוחדות לטיפול בחולים אלה. בית החולים נדרש לתת לחולים אלה את מלוא הטיפול שהם זקוקים לו, ללא קשר למחלקה בה הם שוהים באותו הזמן.
תגובה
שירותי בריאות כללית
6. 
המרכז הרפואי "העמק" הגדיר מדיניות הטיפול במושהים בחדר המיון. נכתבו נהלי עבודה שמטרתם טיפול בטיחותי והבטחת רצף טיפולי. 
ליקוי
7. 
אחת הדרכים להקלת העומס בחדר מיון ולמניעת פניות לקבלת שירותי רפואה ראשונית בחדר מיון, היא באמצעות מוקדים לרפואה דחופה בקהילה. חלק מהמוקדים מוקמים על ידי קופות החולים בעצמן, ואחרים הם בבעלות חברות פרטיות. למרות היקף פעילותם הנרחב של המוקדים, הפוטנציאל הגלום בהם להקלת העומס בחדר מיון, והיותם ספקי שירות רפואי שבתחום האחריות של המשרד, לא קיים המשרד עבודת מטה לקביעת מדיניות לאומית בעניין המוקדים הרפואיים, בין היתר בתחום הכשרת הצוות הרפואי, התנאים הפיזיים, המכשור והנגישות. המשרד גם אינו מקיים בקרה במוקדים אלה. יתרה מכך, המשרד אפילו לא קבע שהמוקדים נדרשים לרישוי כלשהו מטעם המשרד, בדומה לרישוי אותו חייבים לעבור מרפאות כירורגיות פרטיות. 
תגובה
משרד הבריאות
7. 
המוקדים הרפואיים פועלים מטעם הקופות. המשרד פרסם חוזר המטיל את אחריות ההתקשרות ובקרת הקופות על הקופות עצמן. כחלק מתהליכי האיכות וההתקשרות, קבעו הקופות וצה"ל את המדדים לפעילות במוקדים הרפואיים, כולל האחוז הסביר של ההפניות מהמוקדים לחדרי המיון. אגף מינהל הרפואה בשיתוף עם אגפים אחרים במשרד, עורך עבודת מטה הממפה את המוקדים לרפואה דחופה בקהילה. הוכנה טיוטא ובה אמות מידה להפעלת מוקד כזה, אשר עוסקת בנאותות המבנה, בהכשרה ועוד. לנושא רישוי, עמדת המשרד היא, שהחקיקה הקיימת אינה מחייבת רישוי וספק רב אם יש בו צורך. 
ליקוי
8. 
חשב משרד הבריאות המליץ בעניין ההתקשרות בין הקופות לבתי החולים באוקטובר 2009, במסגרת הניתוח הפיננסי לשנת 2008, כי יש לבחון את מנגנון הקֶפִּינְג (שיטת ההתחשבנות בין קופות החולים למרכזים הרפואיים) וההסכמים הגלובליים בין המרכזים הרפואיים לקופות החולים וכי פעילות חדר מיון לא תיכלל במנגנון הקפינג. לדבריו בשיטה זו יימנע מקופות החולים לקבל שירותים במחירים נמוכים משמעותית ממחירי המחירון, בעקבות הצפת המרכזים הרפואיים בחולים הפונים לחדר מיון.  לדעת משרד מבקר המדינה, ראוי כי המשרד יקיים עבודת מטה שתבחן את השפעת ההסכמים הנהוגים כיום בין קופות החולים לבין בתי החולים על הקמה והתקשרות של קופות החולים עם מוקדים רפואיים ומתוך כך גם על העומס בחדר מיון. 
תגובה
משרד הבריאות
8. 
א. מנגנון "הקפינג" (שיטת התחשבנות בין קופות החולים למרכזים הרפואיים) נועד במהותו להגן על קופות החולים מפני יכולת בתי החולים להגדיל פעילות ובכך לרסן את ההוצאה על אשפוז. אופי הפעילות בחדר מיון והיקף הפעילות המיוצר בבית החולים בעקבותיו, הוא אחד הגורמים לכך. לכן אי הכללתו במסגרת "הקפינג" הינה בבחינת הרקה מתוכן של המנגנון.


ב.
בימים אלו מנגנון "הקפינג" מובא לבחינה מחודשת ולגיבוש מחדש לקראת שנת 2011 ואילך. במסגרת זו יבחנו כל ההצעות שיועלו במנגנון.


ג. 
בהסכמים אין הנחות ספציפיות על ביקור בחדר מיון. לקופות החולים יש הנחה על הפעילות הכוללת בבתי החולים. ההנחה הממוצעת עומדת על כ-12%, כך שגם אם הקופות מביאות בחשבון הנחה זו על הפעילות בחדר מיון, המחיר עדיין גבוה מהמחיר במוקדים הרפואיים.
תגובה
קופת חולים לאומית
8. 
בחוק ההסדרים 2008 נקבע כי פעילות אמבולטורית (שאינה דורשת אשפוז) תופרד בצורה מדורגת מהסדרי ה-CAP (כאשר קופת חולים מגיעה לסכום הוצאה מסוימת בבית חולים וכל הוצאה נוספת קופת חולים מקבלת הנחה על פי הסכם שיש לקופה עם אותו בית חולים) עד לסוף שנת 2010. הפעילות האמבולטורית שתופרד מהסדרי ה-CAP תלווה בהפחתת מחירים כפי שיקבע משרד הבריאות. מנגד יבוצע תמחור של שירותי הליבה אשר ילווה בהעלאת מחירים. על פי קביעת משרד הבריאות שירות חדרי מיון הינו שירות ליבה ולפיכך יישאר כלול בהסדרי ה-CAP. 
ליקוי
9.  
כמות כוח האדם הרפואי המועסק בבתי החולים נקבעת על פי מפתחות תקינה שנקבעו בשנות השבעים של המאה העשרים, ועודכנו מדי פעם בפעם בשנים שלאחר מכן. מנגנון עדכון התקינה לא שונה, ואין הוא מביא בחשבון שינויים שחלו במשך השנים, כגון שינויים טכנולוגיים, גידול האוכלוסייה והזדקנותה, היקף הפעילות הרפואית והתפתחות של מקצועות בתחום הרפואה. המשרד לא יזם תקינת כוח אדם חדשה ונכונה לחדר מיון, והוא אינו מקיים בקרה אחר מילוי הנחיותיו.
תגובה
משרד הבריאות
9. 
המשרד פועל מול משרד האוצר בנושא התקינה. יש הקפאת תקינה עד 2010 בשל הסכם הרופאים. המשרד ימשיך לפעול מול הנציבות והאוצר לשפר את התקינה של כוח האדם הרפואי. 
ליקוי
10. 
נציבות שירות המדינה מקיימת, בשיתוף בתי החולים הממשלתיים, עבודת מטה לקביעת תקן הרופאים בהם, ובכלל זה בחדר מיון. ואולם לאחר עבודת המטה האמורה מחלק בית החולים את סך התקנים שקיבל באופן שונה מקביעת הנציבות שירות המדינה וללא התערבותו או בקרתו. בסופו של דבר אין כמעט קשר בין תקן הרופאים שקבע נציבות שירות המדינה למצבתם בפועל בבתי החולים הממשלתיים. 
תגובה
משרד הבריאות
10.
האחריות של הנהלת בית החולים היא להפעיל את בתי החולים כך שהשירות והטיפול בחולים יהיו טובים ויעילים, מתוך האמצעים העומדים לרשות בית החולים. אם מנהל בית החולים מחליט להסיט כוח אדם ממקום א' למקום ב' – האחריות עליו. ההקצאה נעשתה בהתאם למפתחות שסוכמו, שלדעת המשרד נמוכים מדי ודורשים עדכון, שכן מצב החולים ומורכבות הבעיה הולכת וגדלה כל העת. 
ליקוי
11. 
המשרד לא הכריע במחלוקת מקצועית עד כמה צריך להיות חדר מיון מאויש במומחים ברפואה דחופה, ולא קבע אילו תחומי מומחיות רפואית יכלול חדר מיון ואילו הכשרות צריכים לעבור רופאים בחדר מיון שהתמחותם אינה בתחום הרפואה הדחופה.
תגובה
משרד הבריאות
11. 
יש הגדרה הקובעת את המקצועות הנדרשים בחדר המיון וההתמחויות במקצועות אלו הכוללת את המצבים הדחופים המטופלים במיון. פרט לכך נקבעה התמחות ברפואה דחופה הכוללת רק את המצבים המטופלים בחדר מיון. 
ליקוי
12. 
בחלק מבתי החולים אין בחדר מיון רופא מומחה בשעות הלילה ובסופי שבוע, ובבתי חולים אחרים קיים מחוץ לשעות העבודה הרגילות חוסר במומחים בחלק מהמקצועות העיקריים החיוניים לפעילות חדר מיון. יתרה מכך, הרופאים שמבצעים את התורנויות בחדר מיון מטעם המחלקות הם לפעמים "תורני חוץ" - רופאים שאינם חלק מסגל העובדים בבית החולים. חלקם מאיישים מעט מאוד משמרות, ועקב כך נפגעת גם יכולתם להתעדכן במקצועם. כמו כן, בחלק מבתי החולים שנבדקו, הסמכות לאשר את כשירות התורנים מטעם המחלקות אינה נתונה בידי מנהל חדר מיון, אלא בידי מנהלי מחלקות האשפוז. כך שבעצם, בשעות הערב, הלילה וסופי השבוע מנהל חדר מיון אינו אחראי בפועל על עבודת התורנים בחדר מיון. הסמכות לאשר רופאים כתורני בחדר מיון עשויה לחזק את יכולתו של מנהל חדר מיון לקיים פיקוח ובקרה על התורנים. הועלה כי בין בתי החולים קיים שוני משמעותי בהגדרת סמכותו של מנהל חדר מיון לאשר רופאים כתורני חדר מיון.   
תגובה
משרד הבריאות
12. 
בחדר מיון נמצא תמיד רופא שהינו מומחה או בוגר שלב א' שקיבל היתר להיות הרופא הבכיר במיון. יש קושי באיוש מומחים בכל המקצועות 24 שעות ביממה במשך 7 ימים, אך הפיתרון של רופא "כמעט בכיר" וכונן בכיר נותן מענה מיטבי למרבית החולים במיון. באירועים מיוחדים או באירועים רבי נפגעים מתכנסים בחדר מיון כלל הרופאים הבכירים בכלל המקצועות הרלבנטיים. הסמכות לאשר תורנים בחדר מיון קבועה בתקנות וקיים חוזר המתיר ומגדיר כיצד למנות תורנים חריגים.
תגובה
שירותי בריאות כללית
12. 
במרכז הרפואי "סורוקה" מוצבים בחדר המיון מדי יום עד חצות שני רופאים מומחים ברפואה פנימית. לאחר חצות מאויש המיון הפנימי בשלושה רופאים, המורשים לשחרר חולים על פי הנהלים. במיונים הכירורגי, האורתופדי וילדים מוצב לפחות רופא אחד מורשה לשחרר חולים בכל משמרת. תורני חוץ מועסקים רק לצד רופא מורשה לשחרר חולים האחראי לפעולתם. רוב תורני החוץ (למשל במיון הפנימי ובמיון ילדים) הינם רופאים מומחים במקצועם המיומנים בעבודת המיון. ההסתייעות בתורני חוץ נגרמת בעיקר עקב היעדר מתמחים ומומחים בבתי-החולים הנמצאים בפריפריה.
ליקוי
13. 
בישראל, בניגוד לקיים בארה"ב, לא נקבעו צורכי מערכת הבריאות במומחים בתחום הרפואה הדחופה, והיא הוגדרה כתחום של מומחיות-על - עובדה המשפיעה על היצע הרופאים בתחום. כמו כן לא קבע המשרד מהו מספר המומחים ברפואה דחופה שיש לשלב בכל משמרת. למשרד הבריאות גם אין מאגר נתונים עדכני ושלם על מומחים בתחום זה, ואין לו למשל נתונים כמה מהרופאים עזבו את ישראל או אינם עוסקים במקצועם. 
תגובה
משרד הבריאות
13. 
לא נקבעו מספרים לצורכי מערכת הבריאות במומחים לכלל המקצועות. מצב זה אינו קיים בשום מקום בעולם. בית החולים אינו קובע מספר מומחים רצוי ברפואה דחופה, ומספר המומחים ברפואה דחופה בכל משמרת, שכן, קיים מחסור ברופאים במקצועות שונים ואין טעם לקבוע כללים ולאחר מכן, באופן מיידי, לקבוע אותם כחריגים. הוספה של מומחה לתורנויות דורשת הקצאת כוח אדם ותקציבים לכל בתי החולים ויש צורך שנושא זה יוסדר מלכתחילה כדי למנוע מצב בו קיימת הנחיה שאינה ניתנת ליישום. 
ליקוי
14. 
בקרב העוסקים במקצועות חדר מיון יש תמימות דעים ששינויים שחלו במערכת הבריאות צריכים להביא לתוספת תקנים, ולכל הפחות מחייבים את משרד הבריאות לקיים עבודת מטה שתנתח את השינויים ותקבע תקן הולם ועדכני. דבר זה לא נעשה.
תגובה
משרד הבריאות
14. 
ראה תגובת המשרד לליקוי 9.
ליקוי
15. 
הכשרה לא מתאימה של כוח האדם הסיעודי בחדר מיון: מינהל הסיעוד שבמשרד הכיר בחשיבות של קיום הכשרה מתאימה של אחיות חדר מיון, ולכן בשנת 1999 הוא פרסם חוזר שקבע כי אחראי משמרת בחדר מיון יהיה בוגר קורס על-בסיסי ברפואה דחופה, אולם מינהל הסיעוד לא ביצע בקרות על קיום הנוהל, ומאז שנת 2004 לא אסף נתונים בתחום זה. התברר כי בבתי החולים שנבדקו אין הקפדה על כך שכל אחראי המשמרת יהיו בוגרים של הקורס העל-בסיסי ברפואה דחופה. בחלק מבתי החולים חדר מיון מפוצל לתת-מחלקות באולמות נפרדים, אך המשרד לא קבע אם בכל תת-מחלקה בחדר מיון צריך להיות אחראי משמרת בעל הכשרה על-בסיסית כאמור.
תגובה
משרד הבריאות
15. 
המשרד בונה כלי בקרה בנושא תמהיל צוות והכשרת אחיות בתחום רפואה דחופה. הבקרה אמורה להתבצע בחודש אפריל 2010. ניתוח נתונים והפצתם צפויים להתבצע עד חודש אוגוסט 2010. 
תגובה
שירותי בריאות כללית
15. 
בתי-החולים של ה"כללית" שנבדקו על-ידי הביקורת דיווחו שכל אחראי משמרת הינם בוגרי קורס "על-בסיסי" ברפואה דחופה. 
תגובה
בית חולים העמק
15. 
כל אחראית משמרת הינה בוגרת קורס "על בסיסי" בחדר מיון.
תגובה
בית חולים סורוקה
15. 
בעקבות הביקורת, אחראית המשמרת בכל משמרת בחדר המיון הינה בעלת הכשרה בקורס "על בסיסי" ברפואה דחופה.
ליקוי
16. 
אחת הדרכים לייעל את עבודת חדר מיון היא מיון ראשוני של הפונים לחדר מיון באמצעות אחות ותיקה ומקצועית שמנתבת את הפונים וקובעת את סדר הטיפול בהם לפי מצבם הבריאותי. שיטת הטריאז' נבחנה במחקר בבתי חולים כלליים, ותוצאותיו הצביעו על הצלחתה, על עלייה בשביעות הרצון של המטופלים ועל ירידה בזמן השהייה של החולים. במחקר הומלץ לשקול הפעלה של הטריאז' בכל בתי החולים, ואולם המשרד לא דן בהמלצות המחקר ולא החליט אם יש להנחות את בתי החולים לפעול בשיטה זו. מינהל הסיעוד במשרד גם לא הנחה את בתי החולים שפועלים בשיטה זו, מהם ההכשרה והניסיון הנדרשים מאחיות טריאז'. בבית החולים העמק נמצא כי את הטריאז' מבצע בפועל צוות פקידים במשרד הקבלה, ללא הכשרה מספקת למטלה זו.
תגובה
משרד הבריאות
16. 
המשרד בנה כלי לאיסוף נתונים בנושא כוח אדם סיעודי בחדר מיון. איסוף הנתונים יתבצע במהלך חודש אפריל 2010.  ניתוח נתונים והפצתם צפויים להתבצע עד חודש אוגוסט 2010.
תגובה
שירותי בריאות כללית
16. 
בחדר מיון "סורוקה" מופעלת עמדת טריאז' (מיון וקביעת קדימויות ראשוניים של הפונים לחדר מיון) הפועלת בהתאם לנהלים פנימיים מפורטים. במרכז הרפואי "העמק" מתקיימים מיון ראשוני וטריאז' בסמיכות למשרד הקבלה. צוות המשרד קיבל הכשרה והדרכה לגבי ניתוב הפונים ואינו מבצע טריאז' קליני.   
תגובה
בית חולים העמק
16.
מיון ראשוני וטריאז' מתקיימים בבית החולים "העמק", הנמצא בסמיכות למשרד הקבלה. צוות המשרד קבל הכשרה והדרכה לגבי ניתוב החולים ואינו מבצע טריאז' קליני.
תגובה
בית חולים סורוקה
16. 
בחדר המיון מופעלת עמדת טריאז' המאוישת על ידי אחות ותיקה המצוידת בנהלים פנימיים מפורטים לעבודת הטריאז'.
ליקוי
17. 
בהיעדר הגדרה לתפקיד חדר מיון, המשרד וגורמי פיקוח ובקרה אחרים אינם יכולים לבחון מרכיבים חשובים בתפקודו של חדר מיון, הן בתחום הטיפול והן בתחום השירות לציבור. בהיעדר הגדרה גם לא יכול המשרד לבחון ולקבוע אם בחדר מיון כלשהו עשה את כלל הבדיקות הראויות והמתאימות לכל פונה, שכן הבדיקות שונות בהתאם להגדרת חדר מיון בכל מרכז רפואי. השוני בתפיסת תפקיד חדר מיון מטעה גם רופאים בקהילה, שכן לעתים קרובות הם משתמשים בחדר מיון לקבלת ייעוץ רפואי נוסף בדבר מצבו של החולה.
תגובה
משרד הבריאות
17.
סוג הבדיקות, היקפם ועומק הבירור נקבעים על ידי הצוות המטפל בהתאם למצב החולה, העומס העכשווי בחדר המיון והתוכנית הטיפולית. לאור זאת, אין בכוונת המשרד להכתיב לצוות חדר מיון אילו בדיקות ובירורים לבצע ואין מקום להתערב בשיקול הקליני של הרופאים במיון. במקרים רבים אכן משמש חדר המיון מקום בו ניתן לקצר הליכים שניתן לבצע בקהילה בלוח זמנים ארוך יותר. הדבר ניתן לשיקולו של הרופא המטפל ובמקרים רבים הדבר מוצדק מבחינה רפואית ואנושית.
ליקוי
18. 
מתפקידו של המשרד לקבוע נהלים בסיסיים לעבודת חדר מיון בתחומים שונים: רפואיים, מנהליים ומשקיים, ועליו לקיים פורום קבוע לעדכון הנהלים בהתאם להתפתחויות טכנולוגיות, רפואיות וכד'. המשרד ניסה להסדיר נהלים אלה, אולם המלאכה לא הסתיימה. כתוצאה מהיעדר הסדרה כאמור, יש חוסר אחידות בדרך שבה פועלים בחדר מיון בתחומים רבים. היעדר סטנדרדים בתחומים אלה ואחרים מקשה על המשרד לקיים בקרה על תחום הרפואה הדחופה. אגפי המשרד הכינו במשך השנים נהלים הנוגעים לעבודת בתי החולים, והמשרד מפעיל אתר אינטרנט ובו מנוע חיפוש לנהלים אלה. לרבים מנהלים אלה יש נגיעה גם לעבודת חדר מיון, ואולם הם אינם ניתנים לאחזור מרוכז. מאגר הנהלים גם אינו מעודכן ומרוענן, ולעומת נהלים שחסרים בו, ניתן למצוא בו גם נהלים לא רלוונטיים או בלתי תקפים. המשרד ניסה בעבר להכין נהלים בנושאים שהוא ראה צורך בהסדרתם, אולם נהלים אלה לא פורסמו בסופו של דבר, והם תויקו כ"נהלים בהקפאה", בלא שאותו נושא הוסדר בדרך אחרת. לדוגמה, נוהל בנושא "חובת הוצאת סיכומי מחלה מודפסים". 
תגובה
משרד הבריאות
18. 
נהלי העבודה בחדר מיון מעוגנים בעשרות חוזרי מינהל רפואה ומנכ"ל בנושאים המשיקים לחדר מיון. בנוסף, יש נהלים וכללים המתורגלים מדי שנה כיצד חדר מיון מטפל באירועים רבי נפגעים קונבנציונאליים ובלתי קונבנציונליים. המשרד עוסק בהפצת תקן לסיכום הביקור בחדר מיון.
תגובה
שירותי בריאות כללית
18. 
בשני בתי-החולים של ה"כללית" הוקמו אתרי נהלים פנימיים בנוסף לאתר המרכזי הקיים לנושא נהלים והנחיות. האתרים נגישים מכל מחשב ולכל אנשי הצוות, ומאורגנים על-פי תחומי פעילות. ה"כללית" הנחתה את בתי-החולים הכלליים במשכי-זמן מרביים לפונים לחדר מיון ובמחלקות האשפוז. הנחייה זו, נשלחה לבתי-החולים עוד בשנת 2008 להתייחסות ולבחינת הטמעה. 
תגובה
בית חולים העמק
18. 
במרכז רפואי "העמק" קיים אתר נהלים עדכני. האתר נגיש בכל עמדת מחשב ולכל אנשי הצוות.

ליקוי
19. 
החל משנת 2003 מפעיל המשרד תהליך לבקרה ולרישוי של בתי חולים החייבים ברישוי. בהתאם לממצאי הבקרה קובע המשרד אם להאריך את תוקף הרישיון לבית החולים, ולמשך כמה זמן. ואולם, בין רשימות התיוג שמשמשות את צוותי הבדיקה בתהליך בקרת הרישוי, אין רשימה הנוגעת לחדר מיון, ובצוות הבקרה אין מומחה בתחום הרפואה הדחופה. יוצא שלמעשה המשרד אינו מבצע בקרה ייעודית לתחום החשוב של חדר מיון.   
תגובה
משרד הבריאות
19. 
תחום חדר מיון נבדק בבקרות במסגרת מבדקי מקצועות פרטניים. צוות הבקרה המונה 24 מקצועות מתפרס על בית החולים ודוגם מתוכו מחלקות לבקרה. המחלקה היחידה שנבדקת לעומק בכל בקרה ובקרה היא יחידת חדרי הניתוח. תחום חדר מיון עד היום נבדק כסעיף בתחומי ניהול הרפואה, ניהול הסיעוד, ועבודה סוציאלית. בבקרות אין בודקים מפתחות התקינה מאחר ואלה נקבעו בשנות כ-70 ועודכנו לפי מספר המיטות בתקן ואינם תואמים את העומס המוכר. בעקבות הביקורת, הוכנס תחום חדר מיון כפרק חובה בבקרת הרופא. 
ליקוי
20. 
המשרד לא מנהל רישום ותיעוד מרוכז וזמין על בקרות שנעשו לפני שנת 2008, ואין בידיו תכנית לבקרות עתידיות. מעיון בתכנית הבקרות לשנת 2010 נמצא שמבין 28 תכניות לבקרת רישוי שנכללו בה, 15 תוכננו למועד שאחרי תאריך תפוגת הרישיון. אשר להיקף ומחזור הבדיקה - מאחר שמדובר בבקרה המתקיימת אחת לשלוש שנים, המשמעות היא שבחדר מיון שלא נבדקו בו נושאי הבקרה הקשורים אליו, יופעל למעשה כשש שנים בלא בקרה של המשרד. 
תגובה
משרד הבריאות
20. 
לפני שנת 2008 בוצעו הבקרות בסמוך לתאריכי תפוגת הרישיון. מחמת עומס הבקרות ותכיפותן (אחת לשבועיים), ובעקבות מתן רישיונות קצרי מועד והכללת בקרות במרפאות כירורגיות פרטיות (22 פעילות), אין צוות הבקרים מסוגל להתאים את מועדי הבקרות בדיוק למועדי תפוגות הרישיונות. במקרים אלה שוקל האגף לרפואה כללית לאלו מבין המוסדות ניתן יהיה להאריך רישיון במספר חודשים נוספים. לאחר הכללת מבדקי חדר מיון כסעיף חובה בבקרת הרופא לא ייווצר מצב בו לא ייבדק חדר מיון אחת לשלוש עד ארבע שנים. 
ליקוי
21. 
בחלק מבתי החולים הכלליים בארץ ובעולם מקובל לעשות תהליך אקרדיטציה, שבין מטרותיו - לעקוב לדוגמה אחר החולה מרגע כניסתו לחדר מיון עד שחרורו, ולאתר את הליקויים בתהליך. בדרך זו כוללת הבקרה את כל פעילות חדר מיון וגם את הממשק של חדר מיון עם שאר מחלקות בית החולים. ואולם תהליך בקרת הרישוי שמבצע המשרד אינו כולל עקרונות בקרה חשובים שקיימים בתהליך האקרדיטציה. 
תגובה
משרד הבריאות
21.
האקרדיטציה (תהליך בחינה חיצוני המעריך את איכות הטיפול) היא פרי רעיון של מנכ"ל משרד הבריאות הקודם, והתהליך של האקרדיטציה על ידי ה- Joint Commision International – JCI –   (ארגון בינלאומי העושה בקרת איכות לבתי חולים בכל העולם) כבר נערך ברוב בתי החולים של שירותי בריאות כללית ובבית חולים "אסותא". התהליך המתוכנן לצאת לדרך במהלך 2010 יכלול גם חמישה בתי חולים ממשלתיים. כל שאר בתי החולים של המדינה מתוכננים להיכנס לתהליך במהלך 6-9 השנים הבאות, בהתאם למשאבים ולתקציב שיוקצו. המשרד מציין כי ברוב בתי החולים בעולם עדיין אין אקרדיטציה.
תגובה
בית חולים העמק
21. 
בשנת 2009 קיבל בית החולים העמק את תו האקרדיטציה מטעם ארגון ה-JCI.
ליקוי
22.  
תהליכי הבטחת איכות הם תהליכים משלימים לתהליכי הפיקוח והבקרה. ואולם, בין השנים 2009-1993 לא נערך אף תהליך כולל של הבטחת איכות בחדר מיון, למעט סקר מאפיינים שנשלח לבתי החולים בשנת 1996, ונושא איתור נשים נפגעות אלימות בחדר מיון בשנת 1999. זאת אף על פי שהמשרד עמד על הצורך בכך, ובשנת 1999 הוא אף תכנן לבצע תהליך בקרת איכות. ואולם התהליך נעצר עוד לפני שהחל, ומאז לא נעשתה כל פעילות בתחום זה. 
תגובה
משרד הבריאות
22. 
בתכנית העבודה של האגף להבטחת איכות לשנת 2010 מתוכננת פעילות להבטחת איכות בכל חדרי המיון בבתי החולים הכלליים. הוקמה ועדת היגוי לניסוח שאלון המבדק וליווי התהליך בראשות יו"ר איגוד הרפואה הדחופה. הוועדה תסיים את פעילותה, כולל הכנת הסוקרים וליווי ההיערכות בבתי החולים, עד סוף 2010. המבדק יתקיים בתחילת שנת 2011. האגף להבטחת איכות בשיתוף שירותי בריאות כללית קיים מבדק איכות ב-7 חדרי מיון בשנת 1999. 
תגובה
בית חולים העמק
22. 
חדר מיון נכלל בתוכנית הבקרות השוטפות של כלל בית החולים המתווספת לבקרות עצמיות של צוות חדר מיון. התהליך מתועד ומהווה אחד המדדים להערכה כוללת של תפקוד המחלקה. 
ליקוי
23. 
לצורך תפקוד שוטף ותקין של חדר מיון, על הנהלת בית החולים לקיים בקרה פנימית, ועל המשרד לוודא שהנהלת בית החולים אכן מקיימת בקרה. ואולם המשרד לא קבע אילו פעולות של פיקוח ובקרה פנימיים על בתי החולים לבצע בתחום איכות הטיפול בחדר מיון, וכיצד הן תתועדנה כדי שהוא יוכל לבדוק אותן. גם לא נמצא שהמשרד מפקח אם וכיצד בודק בית החולים את חדר מיון שלו. המשרד גם לא מפעיל באופן שוטף ומתוכנן בקרה על המשתנים הקובעים את איכות הטיפול הרפואי בחדר מיון. 
תגובה
משרד הבריאות
23. 
המעקב של הנהלת בית החולים בטיפול בחדר מיון אינו שונה מהמעקב אחר טיפול במחלקה אחרת. צוות האגף לרפואה כללית מבצע מעקב עיתי אחר תהליכי עבודה של בתי חולים. תוכנית הבקרה המדויקת והנושאים הנבדקים ידועים לבתי החולים. בימים אלה שוקד האגף על הכנת רשימת תיוג הכוללת ציונים כמותיים דבר המאפשר מעקב מדויק אחר הפרמטרים הנבדקים. צפי לסיום: סוף חודש יולי 2010. 
תגובה
בית חולי סורוקה
23. 
בסורוקה קיים מערך בקרה על עבודת חדר מיון כדלקמן:


א. ישיבת בוקר של תורני חדר מיון עם מנהל המיון הפנימי בו נסקרים תיקי חולים שטופלו במהלך התורנות.


ב. 
סגן מנהל בית החולים בודק אישית מדי שבוע כ-20 תיקים של חולים ששהו שהייה חריגה בחדר מיון ונוקט בפעולות מתקנות לפי הממצאים.


ג. 
כל תיק של חולה מעל גיל 65 שאושפז בשל דלקת ריאות נבדק לנאותות הטיפול האנטיביוטי בחדר מיון. 


ד. 
כל בדיקת דימות אורתופדית שבוצעה בחדר מיון בתורנות נבדקת מחדש בישיבת הבוקר של רופאי המחלקה האורתופדית.


ה. 
מתקיימת בקרה על יישום ההנחיה הפנימית המגבילה שחרור של חולים עם פניות חוזרות לחדר מיון.
ליקוי
24.  
חשוב שהמשרד יקבע את מאפייני ההכשרה, הוותק והניסיון של בעל התפקיד שבסמכותו להחליט על שחרור.  בשנת 1979 הנחה המשרד כי יוסמכו לכך רק רופא מומחה או מתמחה בשנתיים האחרונות להתמחותו. ואולם במשך השנים לאחר מכן הפיץ המשרד לחדר מיון סדרה של הנחיות, ובהן הוריד את הדרישות המתנות הסמכה כזו. במועד סיום הביקורת, גם רופא שזה עתה סיים את לימודיו ואין לו כל ניסיון, יכול לשחרר פונים מחדר מיון במידה ויש לו אישורים כפי שנקבע. המבקר הפנימי במשרד הבריאות מצא שבשנים 2006-2004 שוחררו פונים רבים מחדר מיון על ידי רופאים שאינם עומדים אפילו בדרישות המקלות של המשרד עצמו.
תגובה
בית חולים העמק
24. 
כל רופא בעל סמכות שחרור מאושר בכתב על ידי משרד הבריאות.
ליקוי
25. 
בחוק נקבע כי פרט למקרים מוגדרים מראש, הטיפול הרפואי הניתן בחדר מיון כרוך בתשלום על פי תעריף שקובע המשרד. בחוק נמנתה רשימת מקרים שהפונה זכאי בהם לפטור מלא או חלקי מתשלום זה. ראוי לציין כי חלק מקופות החולים הרחיבו את מספר המקרים המזכים בפטור מאגרה. בביקורת נמצא כי כללי הפטור אינם ברורים דיים, ויש הרבה תלונות מוצדקות של מבוטחים בעניין זה. המשרד לא פעל לבחינת החקיקה בנדון ולשינויה במידת הצורך כך שתמנע פרשנות מצמצמת של קופות החולים.
תגובה
משרד הבריאות
25. 
רשימת הבעיות המוגדרת בתוספת השנייה לחוק ביטוח בריאות ממלכתי כמזכה בפטור חלקי או מלא מתשלום עבור השירות, מוגדרת היטב ומספר הפניות בנושאים אלו קטנה. המשרד מציין כי בחוזר מנכ"ל מיוני 2008, הוגדרה חובת הקופה לספק כתב התחייבות לביקור בחדר מיון במקרים שבהם זאת חלופת השירות שהציעה למטופל (שירות ביקור רופא ושירות מוקד הן החלופות האחרות), כך שמספר הפניות לחדר מיון במימון הקופות – עלה. כמו כן יצאה מהמשרד, ביוזמת מועצת הבריאות, חוברת זכויות החולים, וגם קופות החולים הפיצו מידע בדפי המידע אותם הם מפרסמים למבוטחים. 
ליקוי
26. 
המידע על מקרים המזכים בפטור מתשלום אינו נגיש לפונים, או שהוא מוצנע ואינו גלוי לעיניהם. המשרד לא נתן כל הנחיות בנושא זה.
תגובה
משרד הבריאות
26. 
מידע על מקרים המזכים בפטור מתשלום, זמין ונגיש במרפאות קופות החולים ובאתרי קופות החולים. גם פנייה למוקד הטלפוני של קופת החולים המבטחת מספקת מידע בנושא זה.
תגובה
שירותי בריאות כללית
26. 
במרכז רפואי "סורוקה" כל פונה לחדר מיון מקבל דף הסבר. הדף עודכן בהתאם להמלצות הביקורת.  
תגובה
קופת חולים מאוחדת
26. 
בסניפי מאוחדת קיים שילוט המפרט את הסיבות לפטור מאגרת מיון. גם באתר האינטרנט של הקופה מפורטות הסיבות לפטור מאגרת מיון.
תגובה
בית חולים סורוקה
26. 
כל פונה לחדר מיון מקבל דף הסבר. הדף  עודכן בהתאם לממצאי הביקורת.
ליקוי
27. 
מכתב השחרור מחדר מיון מצריך התייחסות והמשך טיפול מטעם רופאים במחלקות, רופאים בקהילה ועוד. מכאן שחשוב לקיים רישום רפואי מפורט, מדויק וברור, ולשם כך עליו להיות מודפס ולא כתוב בכתב יד שלעתים אינו קריא. ב-2001 החל המשרד להסדיר תחום זה במסגרת נוהל שעסק ב"חובת הוצאת סיכומי מחלה מודפסים". בסופו של דבר הטיפול בנוהל הופסק בלא כל החלטה רשמית להקפיא את הנוהל ובלא שהנושא הוסדר. יצוין כי במועד סיום הביקורת, כל חדר מיון שנציגי משרד מבקר המדינה ביקרו בהם, הפיקו גיליונות רישום רפואי בכתב יד.   
תגובה
משרד הבריאות
27. 
נושא מכתבי השחרור המודפסים נדון בשני מסלולים:


א. 
ב-3.11.2009 מונתה על ידי המועצה הלאומית ללוגיסטיקה ועדה להסדרת תיעוד השחרור מחדר מיון. בכתב המינוי הוועדה התבקשה לגבש הליך שחרור מהמחלקות לרפואה דחופה, בו קיים מינימום מידע מחייב, והינו קריא (מודפס/ממוחשב) ואשר יועבר בצורה סדורה, לצורך סגירת מעגל הטיפול בין בית החולים לקהילה. 


ב. 
ב- 21.9.2009 הופץ להערות ציבור על ידי מכון התקנים הישראלי הצעת תקן ישראלי 2111 חלק 2 – רשומה רפואית; סיכום שחרור ממחלקה לרפואה דחופה (חדר מיון) טרם קבלתו כתקן ישראלי רשמי. תקן זה אמור להצטרף, לאחר אישורו, כתקן ישראלי נוסף בסדרת תקנים הדנים ברשומה הרפואית. התקן הראשון הוא ת"י 2111 חלק 1 – רשומה רפואית; סיכום אשפוז, אשר פורסם רשמית ב-12.2007, וטרם פורסמו הנחיות המשרד ליישומו והטמעתו כנוהל מחייב למוסדות רפואיים. הצעת תקן סיכום שחרור מחדר מיון נערכה על ידי ועדת מומחים ויועצים בתחום הפועלת ליד מכון התקנים הישראלי. בוועדת המומחים יושבים נציגי המשרד. מטרת תקן זה ליצור מסמך אחיד במבנהו ובנתוניו, שיופק בעת השחרור ממחלקה לרפואה דחופה (בחדר מיון) במוסדות הרפואיים, ויאפשר המשכיות טיפול בצורה מיטבית במסגרות טיפוליות אחרות (כגון רפואה בקהילה, טיפול אמבולטורי), או/וגם ישמש מקור מידע לטיפולים רפואיים נוספים בעתיד. התקן אינו דן בדרך היישום של המסמך.
תגובה
שירותי בריאות כללית
27. 
ב"כללית" הוחל בתהליך של "פיילוט" בהטמעת מערכת תיק רפואי ממוחשב בבית-החולים "כרמל".  
תגובה
בית חולים סורוקה
27. 
בהיעדר רשומה רפואית ממוחשבת בבית החולים, ההטמעה של רשומה רפואית ממוחשבת לחדר מיון כרוכה בהשקעה כספית גדולה וכן בהגדלת כוח האדם בחדר המיון. עם הטמעת רשומה ממוחשבת במחלקות והיכרות הרופאים עם אופן העבודה במערכת ממוחשבת כזו, ניתן יהיה להתקינה גם בחדר מיון.
ליקוי
28. 
לדעת משרד מבקר המדינה, משחלפו 15 שנה מפרסום חוק ביטוח בריאות ממלכתי, 
התשנ"ד-1994, בו נקבעו סדרי התשלום בגין פנייה לחדר מיון, על המשרד לבחון את מקרי הפטור שקבע החוק ולפעול לעדכונן בהתאם לצרכים. כמו כן על המשרד לשקול ולקבוע את היקף המידע שיימסר לפונים לחדר מיון בנוגע למקרי הפטור ואת הדרכים להצגתו. 
תגובה
משרד הבריאות
28. 
המשרד בדעה שיש לפטור חולים מתשלומים ככל הניתן. מסיבות של תקציב, מימון ובקרת שימושים נקבעים תשלומים וכן פטורים לחריגים. 
ליקוי
29. 
על מנת לשפר את הטיפול הרפואי והשירות הניתן בחדר מיון, ראוי היה שהמשרד כמיניסטריון יעסוק בניהול ידע בתחומים הנוגעים לעבודת בחדר מיון בארץ ובעולם, ובמסגרת זו ירכז ידע ממקורות שונים ובכלל זה מבתי החולים בארץ, מקבילות ותלונות שהוגשו לנציבויות השונות על ידי הציבור, מאירועים חריגים וכו', ינתח את המידע שרוכז על ידו, יחליט על הצעדים הנדרשים בעקבות ריכוז וניתוח הידע, ויטמיע אותו בכלל חדרי המיון בארץ. 
תגובה
שירותי בריאות כללית
29.
בחטיבת בתי-החולים מקיימים דיונים רבים ועוסקים בשיתוף הידע בין מנהלי חדר מיון במסגרות שונות: בפורום מנהלי חדר מיון, בפורום מנהלות סיעוד, בצוות היגוי "אקרדיטציה" (תהליך בחינה חיצוני שנעשה בחלק מבתי החולים בארצות מפותחות ובחלק מבתי החולים של הכללית, המעריך את איכות הטיפול תוך כדי מעקב אחרי כל שלבי הטיפול) ובמסגרת הצגת מידע על מדדי איכות בחדר מיון.   

הסדרים כלכליים בין קופות החולים לבתי החולים הכלליים והשפעתם על המבוטחים
הגופים המבוקרים: משרד הבריאות; משרד האוצר; שירותי בריאות "כללית"; קופת חולים "לאומית"; קופת חולים "מאוחדת"; "מכבי" שירותי בריאות
ליקוי
1. 
כדי שהמשרד, שהוא הרגולטור והמפקח על הקופות, וכדי שהמבוטח מקבל השירות, יוכלו לבחון ולהעריך אם הקופות עומדות בתקנות הסדרי הבחירה, ראוי שהנאמר בחוק בנושא הספקת שירותי בריאות על ידי קופות החולים יוגדר בבהירות במסמך רשמי או שיהיו תקנות שיפרטו וימחישו אותו. ואולם, המשרד לא הגדיר את המונחים "איכות סבירה", "זמן סביר" ו"מרחק סביר". בכך נותרה עמימות ואפשרות לפרשנות מצמצמת, ועל כן יש חשש לפגיעה בזכויות המבוטחים. 
תגובה
משרד הבריאות
1. 
המשרד סבור כי לא ניתן להגדיר את המונחים איכות סבירה, זמן סביר ומרחק סביר, בנפרד מהקביעה בחוק: "והכול במסגרת מקורות המימון העומדים לרשות קופות החולים." המונחים הם סובייקטיביים, משתנים מעת לעת על פי הנסיבות וכל ניסיון להגדירם, ופיזור העמימות, גורם חשש לפגיעה בזכויות המבוטחים. חוק ביטוח בריאות ממלכתי קבע כי נציב הקבילות לחוק מוסמך לפרש זכאות על פי חוק ונושא זה כלול בסמכויותיו. 
תגובה
קופת חולים מאוחדת
1. 
למאוחדת אין הגבלה אזורית. כל מבוטח יכול לבחור קבלת שירות בבתי חולים שבהסדר, גם אם זה אינו בתחום האזור הגיאוגרפי בו הוא גר.

ליקוי
2.  
מבוטח שהוא חבר בתכנית לשירותי בריאות נוספים (שב"ן), ורוצה להיות מנותח בבית חולים מסוים והקופה אינה מאפשרת לו זאת, יכול לפנות לבית חולים פרטי ולבחור מנתח. הדבר כרוך בעלות למבוטח, ויש בכך גידול בהוצאה הפרטית לבריאות. מדובר גם בהרחבת הרפואה הפרטית על חשבון זו הציבורית, וזאת תוך פגיעה בעקרון השוויון, שהוא מאושיות החוק. פתרון מעין זה אינו ישים למבוטחים מקרב האוכלוסיות החלשות, שבדרך כלל אינם חברים בשב"ן או שאין ביכולתם לשאת בהשתתפות העצמית הכרוכה בניתוח בבית חולים פרטי. 
תגובה
משרד הבריאות
2. 
נושא השב"ן בבתי החולים הציבוריים נבחן על ידי היועץ המשפטי לממשלה ונקבעו כללים לכתיבת המסגרת הנורמטיבית לצורך יישומה. מדובר בשאלה של מדיניות. בעיית התמהיל הציבורי במערכת הבריאות מורכבת מאוד. לדוגמא - מתן אפשרות לבחור ברופא מנתח במסגרת הסל הבסיסי היא יקרה יותר למערכת ואינה מוצדקת מבחינת עלותה לחברה ואינה מוכחת תמיד מבחינה רפואית. במסגרת הסל יש לכלול רק שירותים המוכחים מבחינה רפואית ושעלותם לחברה סבירה. הדיון בנושא השר"פ (שירות רפואי פרטי) טעון בנימוקים של שיוויון, הוגנות ויעילות. ההכרעה מי הצודק קשה לפעמים, בפרט שמדובר בשאלה של מדיניות. 

ליקוי
3. 
חולים במחלה כרונית אחת עלולים לחלות במחלות נוספות (למשל מושתל שפיתח סוכרת). חולים כאלה נמצאים לעתים בטיפול ובמעקב במרפאת חוץ של בית חולים בגין המחלה הכרונית שלהם. רופאים במרפאות החוץ מתלוננים שקופות החולים מאפשרות להם לטפל במחלה הכרונית או הקשה בלבד, ואילו לצורך טיפול במחלות ה"נוספות" הם מפנים את החולים לקהילה. לדעתם יש לאפשר לחולים לקבל טיפול כוללני במרכז הרפואי, הן כדי לתת להם את השירות הרפואי הטוב ביותר והן כדי לא לטלטל אותם בין כמה נותני שירותים רפואיים.
תגובה
משרד הבריאות
3. 
הקופה מחויבת לתת את הטיפול המיטבי ביותר למבוטחים לאו דווקא אצל נותן שירות אחד כדוגמת בית חולים. הקופה רשאית על פי החוק לטפל במחלות שונות בעצמה או באמצעות נותני שירותיים חיצוניים. אין בכוונת המשרד להתערב ביחסים המסחריים שבין הקופה לנותני השירותים שלה כל עוד הם עומדים בהוראות החוק והשירות הניתן הינו שירות רפואי באיכות וברמה סבירה. 

ליקוי
4. 
מחלוקת כספית בין הקופה לנותן שירותים שלה גורמת לעתים לצמצום היצע נותני השירות למבוטחים, ויש בכך פגיעה בהם.
ליקוי
5. 
מאוחדת עדיין לא הביאה את הסדרי הבחירה שלה  לידיעת שר הבריאות, גם לאחר שמשרד מבקר המדינה פנה אליה בעניין במהלך הביקורת. ואילו המשרד, שהוא הרגולטור, לא דרש משתי הקופות שלא פעלו כחוק עד 2009 להביא את ההסדרים לידיעת שר הבריאות. בכך לא קוים הליך חשוב שהמחוקק דרש אותו.
תגובה
משרד הבריאות
5. 
כל הקופות מחויבות להגיש את הסדרי הבחירה או שינוי בהם לאישור שר הבריאות וזאת על פי הוראות החוק. המשרד מצוי בעיצומו של תהליך לבחינת הסדרי הבחירה של כלל הקופות ועד סוף שנת 2010 תהיה התייחסות לכל הקופות. בשלב הראשון בחר המשרד להתמקד בשתי הקופות הגדולות "כללית" ו"מכבי" המבטחים כ80% מהאוכלוסייה. המשרד מציין שככל שהקופה גדולה יותר הסדרי הבחירה שלה פחות גמישים ותפקיד המשרד לבחון שההסדרים אכן עולים בקנה אחד עם הוראות החוק. 

תגובה
קופת חולים מאוחדת
5. 
לנושא הסדרי בחירה: מאוחדת פרסמה את ההסדרים לידיעת הציבור באתר הקופה ודווחה לנציגי שר הבריאות כחוק במרץ 2009.
ליקוי
6. 
לפי חוק ההסדרים אמורה להיות בקרה של המשרד על ההסכמים הגלובליים כדי לוודא שבתי החולים יספקו למבוטחי הקופות שירותים ברמה נאותה, בזמינות ובאיכות כמתחייב מהחוק, לוודא שבתי החולים יעמדו ביעדי ההכנסות שנקבעו להם, ועוד. כתוצאה מחתימת ההסכמים באיחור אישר המשרד את ההסכמים רק בשנת 2009.
תגובה
משרד הבריאות
6. 
ההסכמים הם וולונטריים ולכן לא ניתן לקבוע מועדים לתחילת הסכם או לפקיעתו. מאחר וההסכם הוא בין הקופה לבית החולים, הפגיעה שעלולה להיווצר כתוצאה מהשהיית החתימה היווה חלק משיקולי הצדדים.
ההסכמים נחתמים לתקופה מקסימלית בת שלוש שנים והם נגזרים מהפעילות בשנים הקודמות ומ"הקפ" (מודל התחשבנות בין בתי חולים וקופות החולים) ולכן סיכום סופי על העקרונות אפשרי רק לאחר קביעת "הקפ" ובחינת הפעילות בשנה הקודמת. לאור זאת לא ניתן לחתום על הסכמים טרם פקיעת ההסכמים הקודמים. עם זאת ניתן להגיע להבנות עקרוניות ובכך להקטין את אי-הוודאות במערכת.   

תגובה
קופת חולים לאומית
6. 
לאומית חתמה על הסכם עם כלל בתי החולים הממשלתיים לשנים 2008 ועד 2010 כולל. בהסכמים אלה שילבה לאומית זמינות לשירותים רפואיים נבחרים מתוך מטרה לספק שירות למבוטחי הקופה בזמן סביר ובהתאם להמלצות שקבע האגף הרפואי בקופה. שילוב נספח זמינות בהסכמים האמורים, התבסס על הסכמתם של בתי החולים. בחלק מהמקרים נקבעו זמני המתנה שאינם לשביעות רצונה של הקופה. לדעת לאומית, על משרד הבריאות לחייב את בתי החולים לשלב בהסכמים נספח זמינות לשירותים רפואיים ובכך לשפר את זמינות השירות למבוטחי קופות החולים.
ליקוי
7. 
ניתוח שיטת ההתחשבנות בין הקופות לבתי החולים מעלה שהיא מורכבת מאוד ויש בה חסרונות מהותיים. כך לדעת המשרד, אחד החסרונות הוא הסכנה לשחיקה פיננסית בבתי החולים, שלא יתוגמלו על שירותים רבים שהם מספקים. הדבר גורם גם לבתי החולים לפעול לקיצור ימי האשפוז אל מתחת לנורמות המקובלות בעולם, ובכך לחסוך כסף, אולם התוצאה היא פגיעה באיכות הטיפול הרפואי שהם מעניקים למאושפזים. כל אלה מחייבים חשיבה חדשה ובחינת השיטה.
תגובה
משרד הבריאות
7. 
בימים אלה עוסקת ועדה משותפת למשרדי הבריאות והאוצר בקביעת מודל ההתחשבנות לשנים הבאות. מאחר ומדובר במודל המשותף למשרדים והמעוגן בחוק ההסדרים, המשרד נתקל בקושי בקודים האיזונים במערכת בהתאם לתפיסת עולמו המקצועית.  

ליקוי
8. 
כל הקופות שחתמו הסכמים עם בתי חולים שאינם ממשלתיים, כולל של הכללית, לא העבירו אותם למשרד. יוצא אפוא שהמשרד אינו מודע לקיומם של הסכמים שחתמו הקופות עם בתי חולים שאינם ממשלתיים. עובדה זו מקשה על המשרד לפקח על ההסכמים ולבדוק אם הם עולים בקנה אחד עם הוראות חוק ביטוח בריאות.
 ליקוי
9. 
במסגרת המשא ומתן בין הקופות למרכזים הרפואיים ניכר בשנים האחרונות גידול ניכר בהיקפים ובשיעורים של ההנחות שנותנים המרכזים הרפואיים הממשלתיים, שמרביתם גירעוניים, לקופות החולים בגין שיטת ההתחשבנות; ההנחות הגיעו בשנת 2008 לכ-700 מיליון ש"ח. עקב הרעת מצבם הכספי של המרכזים הרפואיים, בין היתר בגין הסדרים אלה, גדל במקביל הסבסוד של המשרד לכיסוי גירעונותיהם, והגיע לכ-650 מיליון ש"ח. מצב זה משמר את תלות המרכזים הרפואיים במשרד ומקשה על עצמאותם הכלכלית ועל הפיכתם לתאגידים עצמאיים.
תגובה
משרד הבריאות
9. 
סוגיית ההנחות מורכבת. העובדה שחלק מבתי החולים גרעוניים אין בה כדי לקבוע שעל בית החולים להימנע ממתן הנחות. אחד המרכיבים המשמעותיים המשפיעים על היקף ההנחות הינה הסביבה התחרותית בה מצוי בית החולים, הן מבחינת שירותי האשפוז המקיפים אותו והן מבחינת יכולת הקופה להסיט פעילות אמבולטורית (פשוטה ומורכבת) לקהילה. בית החולים נדרש להתמודד עם הגמישות של קופות החולים ולהסיט פעילות לספקי שירות אחרים. לקראת שנת 2011 יבחן הנושא על ידי אגף תכנון, תמחור ותקצוב במשרד. 
תגובה
שירותי בריאות כללית
9. 
בינואר 2010 נערך שימוע לקופות-החולים על ידי הוועדה לקביעת תיקרות הצריכה (קפינג) לשנים 2011-2013. בפגישה זו הציגה ה"כללית"  את הצעתה לביצוע תיקון בכללי הקפינג, אשר מתחייב לנוכח הכשלים הרבים, אשר הועלו בדו"ח הביקורת.

השינוי המוצע במתכונת קביעת הקפינג צפוי להיתקל בהתנגדויות רבות, בין השאר, נוכח הטעות שבוצעה בקביעת הקפינג לשנים 2008-2010 ואשר התבססה על חישוב "הצריכה נטו" בכל בית-חולים.
אין זה סביר להמשיך ולהתבסס על מנגנון "הצריכה נטו" שנזקיו הרבים פורטו בדוח הביקורת. הכללית בדעה כי יש להתבסס על מדידה כמותית של ימי אשפוז, במחיר קבוע, על מנת להחזיר למנגנון ה"קפינג" את ייעודו המקורי ככלי לריסון אשפוז-יתר ולא ככלי לסבסוד הנחות עוקף קפיטציה.  
תגובה
קופת חולים לאומית
9. 
לאומית מדגישה כי למרות ההנחות שמקבלות קופות החולים מבתי החולים, עדיין מחירי השירותים בשוק הפרטי זולים בצורה ניכרת בהשוואה למחירי בתי החולים (לאחר הנחה). אילולא ההנחות המתקבלות מבתי החולים, היו מצמצמות קופת החולים עוד יותר את רכש השירותי האמבולטורי בבתי החולים ומנתבות את המטופלים לשוק הפרטי בו זמינות התורים טובה יותר בהשוואה לבתי החולים. בנוסף, מציינת הקופה כי עדכון מחירי השירותים בבתי החולים הכלליים מבוצע על ידי ועדה בין משרדית משותפת לאוצר ולבריאות. ועדה זו, מעדכנת מחירים בשיטת קוסט פלוס והדבר מגדיל את הפער בין מחיר הסקטור הפרטי לציבורי, היות שבשיטה זו אין כל מוטיבציה להתייעלות.
ליקוי
10. 
בתי החולים הם מערכות רפואיות-כלכליות גדולות ונעשות בהם אלפי פעולות שונות, כגון ניתוחים, בדיקות (בדיקות רופא, בדיקות מעבדה), אשפוזים, צילומים והדמיות. אחד האמצעים הניהוליים במערכת כלכלית כזו הוא מערכת תמחיר ממוחשבת, אשר מאפשרת לדעת בבירור את סוגי עלויות המוצרים והשירותים הרפואיים, לקשור בין העלויות ובין ההכנסות שמקבלים בתי החולים מהקופות ולקבל תמונת מצב ניהולית רפואית חשובה. עוד בשנת 1996 החליט המשרד להקים מערכת תמחיר ממוחשבת, אך ההחלטה לא מומשה, ומשרד מבקר המדינה העיר על כך בשנים 2000 ו-2004. בשנת 2006 המליצה ועדה לתמחור שירותי בתי חולים להקים מערכת תמחיר על בסיס מערכות קיימות. אולם המשרד לא הקים מערכת תמחיר ממוחשבת, ועדיין נותרו על כנן הבעיות שהועלו בעבר - מחיר שירותי הבריאות לא שיקף את עלותם, ואין כלים ניהוליים-רפואיים-כלכליים ראויים.
תגובה
משרד הבריאות
10. 
המשרד בוחן בימים אלה את ההיבטים המחשוביים של מערכת תמחיר, תוך לימוד המערכות המקבילות במדינות אחרות. מחשוב מערכת תמחיר הוא אחד מיעדי מהלך תמחור שירותי הליבה. בימים אלו החל המשרד בפרויקט ERP בבתי החולים במסגרתו יינתן מענה גם לנושא התמחור. 
ליקוי
11. 
קביעת מחיר יום אשפוז, לרבות עדכון וקביעה של תעריפים חדשים, מבוססת על מחיר היסטורי, וכל זאת בלי שמשרדי הבריאות והאוצר בדקו מחדש את מרכיביו של יום האשפוז ואת השינויים שחלו במהלך השנים במוצר הנקרא "יום אשפוז". משרדי הבריאות והאוצר קבעו מחירי יום אשפוז מיוחדים לשתי מחלקות בלבד, אף על פי שעלות האשפוז במחלקות רבות נוספות שונה ממחיר יום האשפוז הרגיל. יודגש כי התגמול על ימי אשפוז מהווה בממוצע 43% מהכנסות בתי החולים. 
תגובה
משרד הבריאות
11. 
המשרד יבחן ביסודיות את כלל ההוצאות הנדרשות להפעלת "יום אשפוז", ובכלל זה באופן פרטני יותר את שיעור התקורה המועמס על פעולות השכר המשולם לכוח האדם, התשומות הישירות והעקיפות וכו'. עד עתה בוצעו כבר סקירות של שיטות החישוב הנהוגות במדינות אחרות בעולם. אולם, משרד האוצר מעכב מהלכים אלה בשל התנגדותו לייקור מחירים פרטניים.
פרט למחלקות פנימית וטיפול נמרץ, אין תעריפים ייעודיים למחלקות אחרות, אולם המגמה הרווחת בעולם היא מעבר מחיוב על פי ימי אשפוז לחיוב על פי פרוצדורה. לפיכך, עד היום תומחרו שירותים ספציפיים, ובכוונת המשרד לפעול להשלמת תמחור כלל השירותים (תמחור שירותי הליבה). לדוגמא, במרץ 2010 נכנסו לתוקפם תמחורים דיפרנציאליים של שירותי הטראומה, במתכונת דומה לשיטת ה-DRG (שיטת תמחור לפי השירות הספציפי הניתן). במהותו, היה מהלך זה תמחור פרטני של מערך שלם, כשלב ראשון במהלך כולל של כלל המערכים במערכת האשפוז הכללי.   

תגובה
שירותי בריאות כללית
11. 
בתחילת שנת 2010, לאור העתירה שהגישו קופות-החולים לבג"צ בגין העלאת מחיר יום אשפוז, הושגה הפשרה הבאה: 
א. 
הסרת הבג"ץ על-ידי הקופות.
ב.
ביטול של כ-70 מיליון ₪ מצו הפרש המחירים שנקבע בשנת 2008 (שקול לכ- 1% הפחתה של מחיר יום אשפוז).
בפסק הדין שניתן בבג"ץ 8730/03 ו-10778/03, אשר הוגש על-ידי קופות-החולים "כללית" ו"מכבי" בשנת 2003, שעיקרו דרישת הקופות לכלול במדד יוקר הבריאות את מדד התייקרות מחיר יום האשפוז, ניתנה שהות של 3 חודשים לצדדים להגיע להסדר מוסכם. 
דרישת הקופות בעניין זה הוצגה בפני משרדי האוצר והבריאות תוך דרישה שהתייקרות מחיר יום האשפוז תקבע אף היא, בדומה למדד יוקר הבריאות (הנקבעת על ידי הלשכה המרכזית לסטטיסטיקה), בהתבסס על התייקרותם של מדדי תשומות אובייקטיבים בלבד, ולא תהיה נתונה להחלטת משרד הבריאות המשפיע על התייקרות יום אשפוז באמצעות הכללת מרכיבים כמותיים ואחרים. 

תגובה
קופת חולים מאוחדת
11. 
משרד הבריאות הותיר את מחירי יום האשפוז בשתי מחלקות, פנימיות וטיפול נמרץ, רק לאחר שהפעילות במחלקות האחרות תומחרה על פי מחירים דיפרנציאלים. התמחור על פי תעריף דיפרנציאלי גבוה בהרבה ממחיר יום אשפוז. המשרד ממשיך וקובע תעריפים לפעולות נוספות, ובכך מעלה את העלות של השירותים בבתי החולים – מבלי שינתן לקופות מקור תקציבי לכיסוי הוצאה.
ליקוי
12. 
בית החולים מתוגמל במחיר קבוע תמורת פעולה רפואית שבוצעה. בפעולות הנבחרות ישנה בטיפול הרפואי ובעלותו שונות רבה בין אירוע לאירוע. השונות נובעת מגיל החולה, מחלות רקע ועוד. שונות זאת חייבה בנייה מורכבת יותר של תעריפים, אולם הביקורת העלתה כי המחיר לפעולה נבחרת מבוסס על עלות ממוצעת למקרה, ללא התחשבות במרכיבים האמורים המשפיעים על העלויות, וללא התחשבות באיכות ביצוע הפעולה. במצב זה יש לעתים תמריץ כלכלי לשחרר חולה מוקדם ככל האפשר, גם אם מצבו הרפואי יכול להשתפר בהמשך אשפוזו. הוספת מרכיבים אלה לאופן חישוב המחיר עשויה לשפר את מערך התמריצים הפועל על בתי החולים. יחד עם זאת יש לקחת בחשבון את תוספת המורכבות למערך המחירים, דבר שעלול להגדיל את עלויות הבקרה של הקופות על חשבונות בתי החולים. 
תגובה
משרד הבריאות
12. 
עד עתה בוצעו כבר סקירות של שיטות החישוב הנהוגות במדינות אחרות בעולם, בין השאר בדגש על הכנסת משתנה של חומרה (בשיטת PCCL). אשר לשונות הפנימית שאינה נוגעת רק לחומרה, התמחור בשיטת DRG שעבודה עליה החלה (ופירותיה הראשונים ניכרים במחירי הטראומה שכאמור נכנסו לא מכבר לתוקף) מתבססת על קבוצות הומוגניות מבחינה רפואית וכלכלית, על מנת להימנע מהתמריצים השליליים של שונות עלויות. 

ליקוי
13. 
לשם השוואה, במדינות מפותחות ישנם מחירים דיפרנציאליים לאלפי פעולות. גם בארץ סבורים רבים במערכת הבריאות שהשיטה הראויה לתגמול בתי החולים היא לפי מחיר הפעולות (הדיפרנציאליות). אולם מבחינת מספר הפעולות עולה שבעת סיום הביקורת הקודמת, ספטמבר 2003, היה מספרן של הפעולות הנבחרות 46 בלבד, בינואר 2008 - 127 ובאוגוסט 2009 - 145. אף שחל גידול במספרן, בראייה כוללת היקפן עדיין זניח. 
תגובה
משרד הבריאות
13. 
המשרד נמצא בתהליך של תמחור כולל של כלל מערכי בתי החולים הכלליים, כגון מערך הטראומה/אורתופדיה, כף היד, פה ולסת. לאחרונה נוספו עשרות קודים חדשים המכסים נתח אשפוזי ניכר, ובכוונת המשרד להמשיך במהלך זה. 

תגובה
שירותי בריאות כללית
12-13.
במרץ 2010 הוכנסו פרוצדרות רבות בתחום ה"טראומה האורתופדית" לתעריפים דיפרנציאלים שנקבעו.
בנוסף, במרץ 2010 כל הפעולות האמבולטוריות, שנותרו במסגרת ה"קפינג" ושאינן "ליבה", יוצאו מהקפינג, ומחירן יופחת בהיקף של כ-270 מיליון ₪. כנגד הפחתה זו ייקבעו פעולות בתחומי "ליבה", אשר אמורות להתייקר. מטרת מהלכים אלה לחזק את הרפואה הציבורית.
כהשלמה למהלך זה, ה"כללית" תפעל שהמשרד יטפל בתקרות הצריכה, כך שלא יגדילו את גירעונות בתי-החולים, וכן ישלים את התמחור במערכת, לרבות עדכון תעריפים של פעולות דיפרנציאליות, שמחירן נקבע לפני עשור ומעלה. 
ליקוי
14. 
המחירון של המשרד לשירותים אמבולטוריים כולל כ-1,400 שירותים, אלא שתעריפיהם נקבעו לפני שנים רבות, ומאז הם עודכנו בדרך כלל רק לפי השינויים במחיר יום אשפוז. עקב השמירה על מחירים היסטוריים נוצר פער ניכר של עשרות אחוזים בין מחיריהם של השירותים האמבולטוריים במחירון המשרד ובין עלויותיהם האמיתיות. התוצאה - הקופות הפנו את החולים במחלות קשות לבתי החולים, ובחולים שמחלותיהם קלות יותר הן טיפלו מחוץ לבתי החולים, במרכזים רפואיים שהן הקימו. מבחינת משק המדינה, יצר מצב זה כפל תשתיות ובזבוז משאבים לאומיים, שכן ריבוי מרכזים רפואיים עשוי לעודד שימוש יתר בשירותים רפואיים, עלול לגרום לניצול לא מלא של פוטנציאל התשתיות הקיימות וליצור עודף כושר ייצור. 
תגובה
משרד הבריאות
14. 
בשנת 2010 פועל המשרד להפחתת מחירים של פעולות אמבולטוריות המתומחרות יותר מהמחיר המבטא את עלותן. מהלך זה עשוי לצמצם את כפל התשתיות הקיים ולהסיט חלק מהפעילות האמבולטורית לבתי החולים. עם זאת העלויות הקבועות של בתי החולים גבוהות מהעלויות בקהילה ולכן יכולתם של בתי החולים להתחרות על הפעילות האמבולטורית עם הקופות מוגבלת. סוגיית תמהיל החולים תישאר רלוונטית ותשפיע על היקפי הרכש של האמבולטוריקה בבתי החולים ועל עלות הטיפול בחולים. 

ליקוי
15. 
תפקידיו של המשרד הם לייצר ולספק שירותי בריאות, לגבש מדיניות בריאות, ולתאם ולפקח על מערכת הבריאות, אך בה בעת הוא גם הבעלים של 11 בתי חולים כלליים ואחראי להכנסותיהם והוצאותיהם ולמצבם הכספי-כלכלי. במציאות זו מובנה מצב של ניגוד עניינים מוסדי. המלצות רבות על ניתוק המשרד מבתי החולים הממשלתיים טרם יושמו. משרד מבקר המדינה העיר כבר בעבר כי לנוכח העובדה ששוק מערכת הבריאות אינו שוק משוכלל, יש חשיבות לפיקוח הממשלתי, אולם כל עוד הגורם המפקח - המשרד - הוא גם הבעלים של בתי החולים הממשלתיים, שאלת יכולתו למלא את תפקידיו כמפקח נותרת בעינה. 
תגובה
משרד הבריאות
15. 
באגף תכנון, תקצוב ותמחור במשרד פועלת מינהלת בתי חולים, האמונה באופן בלעדי על פעילות בתי החולים – תכנון, תקצוב ותמחור של פעילות בתי החולים. המינהלת אינה עוסקת בנושאים רגולטורים. משרד האוצר מעכב את התקדמות התאגוד בשל עמדתו לטובת תאגוד בתי החולים באמצעות קופות החולים. עמדה זו הייתה עמדת מיעוט ב"וועדת ליאון" ולכן משרד האוצר העדיף לעצור את התהליך. 
ליקוי
16. 
לשם הגברת התחרות והייעול במערכת הבריאות דובר מזה למעלה מעשרים שנה על תאגוד בתי החולים הממשלתיים, אולם עד כה הדבר לא בוצע. בבית חולים גם אין גוף ניהולי, דוגמת דירקטוריון, ואין משטר תאגידי ראוי לגוף כה גדול. אשר לבתי חולים פרטיים - שניים מהם ניזונים מכספי ציבור והם בבעלות קופות חולים: אסותא בבעלות מלאה של מכבי, והרצליה מדיקל סנטר בבעלות חלקית של הכללית. אחת התוצאות: כוח אדם מקצועי עובר מבתי החולים הציבוריים לפרטיים, ובגלל המחסור שנוצר בכוח אדם, חדרי ניתוח בבתי חולים ציבוריים מופעלים רק באופן חלקי.
תגובה
משרד הבריאות
16. 
במשרד קיימת מינהלת בתי חולים, אשר אחראית על פעילות בתי החולים. תקציב בית החולים מסוכם פעם בשנה בפורום בראשות המנכ"ל בו שותפים חברי הנהלה מתחומים שונים– משאבי אנוש, חשבות, מינהל רפואה וכו'.
במסגרת חוק ההסדרים לשנת 2008 ניסה המשרד לקדם חקיקה שתגדיר את היקף הרכש של הקופות בבתי החולים הפרטיים. האוצר בסופו של דבר, שינה את ההצעה ורוקן אותה מתוכן. כדי לעמוד בתחרות על כוח האדם, נאלצים בתי החולים הממשלתיים לשלם יותר לכוח האדם המקצועי, שאינו מכוסה במחירים הנגבים עבור השירותים.   
ליקוי
17. 
הסדרי הבחירה הנהוגים כיום גורמים לפגיעה במבוטחים ולחיזוק הרפואה הפרטית על חשבון הציבורית. ראוי שהמשרד יבחן את העלויות שייגרמו לקופות אם יוגבר חופש הבחירה למבוטחים. ניתן למשל לשקול בין היתר ביצוע תכנית חלוץ (פיילוט) שיינתן בה חופש בחירה נרחב יותר באזור אחד, ומכך להסיק מסקנות. כמו כן, לצורך שיפור יכולת המבוטחים לבחור נותני שירותים ובעיקר בתי חולים, ראוי שהמשרד יבחן הכנה ופרסום ברבים של מדדים שישמשו להשוואה בין אותם נותני שירותים. ראוי גם שהמשרד יגדיר את המונחים "איכות סבירה", "זמן סביר" ו"מרחק סביר".
תגובה
משרד הבריאות
17. 
המהות במתן שירות רפואי באמצעות קופת חולים, בניגוד לביטוח בריאות ישיר על ידי המדינה או לביטוח בריאות פרטי, מתבטא במתן חופש פעולה לקופה בנושא אופן אספקת שירותים רפואיים למבוטחים. חופש פעולה בנושא הסדרי בחירה מאחד סמכות ואחריות בנושא אספקת שירותי רפואה על ידי קופת החולים. 
מניעת חופש בחירה מוחלט למבוטח, לגבי נותני  שירותים (בתי-חולים, מרפאות חוץ, מכונים, מעבדות ועוד), משפרת את יכולתה של הקופה לווסת ולפקח על צריכת השירותים, כמו גם להגיע להסדרים על מחירים עם ספקי השירותים השונים. בכך, מצטמצמת ההוצאה המיותרת של הקופה ומצטמצמת ההוצאה הלאומית לבריאות.

הסדרי הבחירה מעניקים יתרון כלכלי לקופה, שכן היא יכולה לגרום לספקים להתחרות על מחיר ואיכות, תוך הפעלת מדיניות של העדפת ספקים מסוימים, לרבות אפשרות התקשרות בהסכמים גלובאליים. היתרון הכלכלי תורם ליציבות הקופה ומאפשר לה לעמוד ביעדיה. הסדרי הבחירה הם חלק מההסדרים שנקבעו בחוק, בשנים 1996-2000, בהן היה חשש ליציבותן של קופות החולים. 
בשונה מהיערכות ערב החוק, שוק האשפוז מאופיין בעודף כוח של קופות החולים הנהנות ממעמד מיוחד. את כוח הקופות ניתן לראות בגידול קבוע בשיעורי הנחות וירידת היקף הרכש בבתי החולים.

הסדרי הבחירה מעניקים יתרון כלכלי לבית החולים שנבחר להיות ספק של קופה המבטיחים לו נפח מטופלים, תעסוקה מלאה של השירותים, הזדמנות לשיפור שירותים והגברת התפוקה, לרבות אפשרות ניצול יתרון גודל והענקת מחיר תחרותי. יתרון בשמירת איכות לבית חולים שנבחר בהסדרי הבחירה-נפח פעילות מאפשר שיפור האיכות ושמירה עליה, בפרט בפעולות המחייבות מיומנות מיוחדת. שמירה על רצף טיפולי וצמצום מספר הספקים למחוז של קופת חולים מעודד שמירה על רצף טיפולי. הכרות אנשי צוות מחוז של קופת חולים עם מספר מצומצם של מחלקות משפרת את התקשורת ואת העבודה המשותפת, מהפניה יעילה, דרך שחרור יעיל מאשפוז, וכלה בבקרה.
לא ניתן להגדיר את המונחים איכות סבירה, זמן סביר ומרחק סביר, בנפרד מהקביעה בחוק: והכול במסגרת מקורות המימון העומדים לרשות קופות החולים. המונחים הם סובייקטיביים, משתנים מעת לעת על פי הנסיבות וכל ניסיון להגדירם, ופיזור העמימות, גורם לחשש לפגיעה בזכויות המבוטחים. חוק ביטוח ממלכתי קבע כי נציב הקבילות לחוק מוסמך לפרש זכאות על פי חוק ונושא זה כלול בסמכויותיו.  
ליקוי
18. 
מחירי השירותים הרפואיים כיום אינם ריאליים ואינם משקפים את העלויות, והדבר פוגע בבריאות הציבור, גורם לכפל תשתיות ולבזבוז משאבים לאומיים. יש לבנות כלי תמחור ראויים למערכת הבריאות, ובאמצעותם לקבוע מחירים נכונים, הן לפעולות הדיפרנציאליות והן לפעולות האמבולטוריות. אחד הכלים הניהוליים במערכת כלכלית כה גדולה הוא מערכת תמחיר ממוחשבת שראוי להטמיעה.
תגובה
משרד הבריאות
18. 
מנהל תחום התמחור ביקר בגרמניה, כמו-כן התקיימה פגישה בנושא באוסטרליה, על מנת להכיר את מערכות המחשוב הנוהגות בהן לעבודה עם מחירוני ה-DRG. בימים אלה המשרד עוסק באפיון מערכת המחשוב הנדרשת, הן בנוגע למאפיינים הייחודיים למערכת האשפוז הכללי בישראל, והן למגבלות התקציב והזמן הספציפיים. 

ליקוי
19. 
ראוי שהמשרד ומשרד האוצר יבחנו את כל מערכת היחסים בין קופות החולים כמבטחות ובין בתי החולים כנותני שירותים, כולל אמצעים שיבטיחו הגברת היעילות ומניעת מצבי ניגוד עניינים. יש לשקול עיצוב של כללי משחק חדשים. מתחייבת על כן עבודת מטה שתתחשב בהמלצות הוועדות שפעלו בעבר בנדון, ותבחן את החלופות, ולאחר מכן נדרשת פעולה נחרצת של המשרד ושל משרד האוצר ליישם את מסקנות עבודת המטה והמלצותיה.
תגובה
משרד הבריאות
19. 
המשרד שוקד בימים אלה על הגדרת כללי התחשבנות חדשים בין בתי החולים וקופות החולים לשנים הקרובות. 

ליקוי
20. 
במאוחדת ובלאומית אונקולוגיה כפופה להסדרי הבחירה שלהן, משמע אין חופש בחירה. יוצא שרק הכללית ומכבי מאפשרות חופש בחירה מלא בתחום האונקולוגיה.
תגובה
קופת חולים מאוחדת
20. 
חולים אונקולוגיים במאוחדת אינם כפופים להסדרי בחירה, ולראייה יש מבוטחים של מאוחדת המטופלים ב"בלינסון".  

סוגיות בתחום בריאות הנפש
הגופים המבוקרים: משרד הבריאות; משרד האוצר; משרד הרווחה והשירותים החברתיים; מרכז השלטון המקומי; מועצה ארצית לשיקום נכי נפש בקהילה; שירותי בריאות "כללית"; קופת חולים "לאומית"; קופת חולים "מאוחדת"; "מכבי שירותי בריאות; 

ליקוי 
1. ההליכים לביצוע הרפורמה הביטוחית החלו כבר בשנת 1995 מיד לאחר מועד חקיקת החוק. אולם עד פברואר 2010 המשרד, שהוא הרגולטור האחראי למתן השירותים, משמש גם ספק השירותים. בשנת 2006 נחתם הסכם בין משרד הבריאות לבין משרד האוצר שלפיו תועבר מלוא האחריות הביטוחית של שירותי בריאות הנפש לקופות החולים מינואר 2007. הקופות הסתייגו מאוד מן ההסכם והן חולקות עליו. ביולי 2007 עברה בקריאה ראשונה הצעת חוק שנועדה להסדיר את העברת האחריות לקופות, אולם עד ינואר 2010 לא קודמה הצעת החוק.  משרד מבקר המדינה כבר העיר בביקורת הקודמת על הפגיעה הקשה בשירות הרפואי שניתן לסובלים ממצוקה נפשית ופגועי הנפש. גם הבדיקה הנוכחית העלתה תמונה עגומה על השירות הרפואי הניתן לסובלים ממצוקה נפשית ולפגועי הנפש. יוצא שעדיין קיימות מחלוקות וההעברת האחריות לקופות לא בוצעה בניגוד להחלטות.  

תגובה
משרד הבריאות
1. 
סגן שר הבריאות הורה לערוך מיפוי על תכנון הקופות למתן טיפול בנפגעי נפש בקהילה, בטרם יחליט על עמדתו להמשך תהליך הרפורמה. הצוות אמור לסיים עבודתו במהלך חודש מרץ 2010. 

ליקוי
2.  
אף שזמן המתנה ארוך לטיפול עלול לגרום לנזקים ואף למנוע את הפנייה לקבלת טיפול, הועלה שיש מרפאות ממשלתיות שבהן זמן ההמתנה לטיפול הוא ממושך. היו מקרים של מבוגרים וקטינים שזמן ההמתנה נמשך עד שנה וחצי. 
תגובה
משרד הבריאות
2. 
במהלך הרבעון הראשון של שנת 2010 יורחבו השירותים המרפאתיים בתחום בריאות הנפש במספר ישובים במחוזות המרכז והצפון באמצעות קניית שירותים מספקים. היקף השירותים החדשים הצפויים מאפשר תוספת של 1,900 פונים מבוגרים ו-1,350 פונים קטינים (ילדים ונוער) בשנה, בעיקר ערבים וחרדים. פתיחת השירותים החדשים צפויה להפחית את מספר הפונים למרפאות בריאות הנפש הממשלתיות בישובים סמוכים ובכך לתרום לקיצור זמני ההמתנה לקבלה לטיפול. 

המערך האמבולטורי בבריאות הנפש הכין תכנית אב להרחבה נוספת של השירותים המרפאתיים ברחבי הארץ על בסיס מיפוי צרכים מקיף. מימוש התכנית מותנה בהקצאת התקציבים הדרושים.  
ליקוי
3. 
כבר בביקורת הקודמת הוער כי בידי המשרד יש רק מידע חלקי ומצומצם על טיפולי המרפאות הממשלתיות, של קופות החולים ושל הכללית - אפילו לא דיווחים סטטיסטיים. היעדר מידע מפורט ומלא הקשה על המשרד להתוות מדיניות בתחום בריאות הנפש. 
תגובה
משרד הבריאות
3. 
המידע הקיים בידי המשרד מספק כדי להתוות מדיניות בתחום בריאות הנפש. אחת לשנתיים מפרסם המשרד במסגרת השנתון הסטטיסטי לבריאות הנפש נתונים על כלל השירותים הניתנים בתחום זה. 

ליקוי
4.  
מן הנתונים החלקיים של המשרד בדבר הפעילות במרפאות הממשלתיות המדווחות למשרד על פעילותן עולה שחלה ירידה במספר הפניות החדשות ובמספר המטופלים לטיפול במרפאות הממשלתיות בשנים 2008-2007. משרד מבקר המדינה העיר למשרד כי עליו לבדוק האם מגמת הירידה במספר הפניות החדשות ובמספר המטופלים במרפאות האלה נובעת מפגיעה בשירות הניתן לפגועי הנפש.
תגובה
משרד הבריאות
4. 
נתונים ראשוניים מהמחלקה למידע והערכה מעידים שבשנת 2009 נבלמה מגמת הירידה בפניות למרפאות בריאות הנפש הממשלתיות.  תופעת הירידה בפניות בשנים 2006-2008 נבדקת על-ידי צוות המחלקה במטרה לזהות את מאפייניה וסיבותיה.
ליקוי
5.  
בעשרות יישובים אין שירותי מרפאות למבוגרים ולילדים אף שבחלקם מתגוררים עשרות אלפי תושבים. היעדר השירות בולט ביישובי המגזר הערבי והמגזר החרדי. ביישובים רבים נוספים ניתנו שירותי מרפאות, אך היה צורך דחוף לתגברם. יצוין כי במהלך השנים האחרונות המשרד כמעט שלא פעל להוספת מרפאות לבריאות הנפש.
תגובה
משרד הבריאות
5. 
תחום המערך האמבולטורי בשירותי בריאות הנפש השלים תכנית אב להרחבת השירות המרפאתי באזורים נזקקים ובמיוחד בישובים ערביים וחרדיים.  

עד כה הוקצו משאבים להקמת השירותים על בסיס של קניית שירותים כדלקמן:

בשנת 2006 נפתח שירות מרפאתי לקטינים באום אל פחם.  
בשנת  2009 הוקמה שלוחה בסכנין. 

בשנת 2007 נפתח שירות מרפאתי  למבוגרים באופקים. 

בשנת 2008 נפתחה שלוחה ברהט. 

במחצית הראשונה של שנת 2010 צפויים להיפתח השירותים המרפאתיים הבאים על בסיס של קניית שירותים:

שירות מרפאתי לקטינים בנצרת. 

שירות מרפאתי למבוגרים וקטינים באל-טירה ויישובי המשולש הדרומי.  

שירות מרפאתי למבוגרים וקטינים באפרת וגוש-עציון.

שירות מרפאתי למבוגרים וקטינים ביישוב החרדי אלעד.

שירות מרפאתי למבוגרים וקטינים ביישוב החרדי קריית ספר (מודיעין עילית).

שירות מרפאתי לקטינים בעיר מודיעין.

שירות מרפאתי למבוגרים בעיר אשדוד. 

תגובה
שירותי בריאות כללית
5. 
ה"כללית" מספקת שירותי בריאות הנפש בשלוחות בירוחם, דימונה וקריית מלאכי.
ליקוי
6. 
המשרד סיפק שירותי מרפאה במתקנים שלו וכן במבנים של רשויות מקומיות. במקרים רבים מצבם הפיזי של המבנים חמור אך למשרד אין על כך מידע מלא. בחלק מן המרפאות אין נגישות למוגבלים אך גם על כך אין למשרד מידע נאות. 
תגובה
משרד הבריאות 

6. 
על-פי  סיכום עם משרד האוצר נושא התשתיות יתוקצב במסגרת הרפורמה כתוספת כספית לקופות החולים לשדרוג המרפאות בקהילה.לנושא נגישות למוגבלים – במצב של חוסר משאבים יש להביא בחשבון את התפוקה היעילה ביותר לעלות הכספית הנדרשת. מאחר ומדובר באוכלוסייה שבדרך כלל  אינה מוגבלת גופנית, נתנה העדפה להוצאה כספית של הרחבת השירותים למטופלים נפשית ופחות להנגשת מבנים למוגבלויות. 

ליקוי
7. 
אף שהמשרד נושא באחריות לספק שירותי בריאות לכלל האוכלוסייה, השירותים לסובלים ממצוקה נפשית ולפגועי נפש לא ניתנו בפריסה גיאוגרפית מספיקה והיו חוסרים הן בכוח אדם והן במבנים וציודם. כדי להשלים את הפערים הללו נרתמו חלק מהרשויות המקומיות וסיפקו למרפאות הפועלות בתחומן את החסר. יוצא אפוא ששירות ממלכתי שהיה אמור להינתן לכלל האוכלוסייה בצורה שוויונית לא ניתן בצורה זו ואיכות השירות וזמינותו היו תלויים בגורמים נוספים שאינם אחראים ואינם חייבים לתיתו.
ליקוי
8. 
לדברי מנהלי המרפאות הממשלתיות במקרים רבים כוח האדם אינו עונה על הצרכים. המצב קשה במיוחד בפריפריה המאופיינת באוכלוסייה ממעמד סוציו-אקונומי נמוך. עם זאת במקצועות מסוימים יש מחסור כללי-ארצי בכוח אדם כגון המחסור בפסיכיאטרים לילדים ונוער. לדברי מנהלי בתי החולים הממשלתיים אין מיפוי של הצרכים האמתיים בבריאות הנפש בקהילה אלא יש מקומות המספקים מענה רק לבעיות הקשות והדחופות ביותר, כגון סכיזופרניה ופסיכוזות אחרות. לדבריהם חלק גדול מן המטופלים המבוגרים מקבלים בעיקר "התערבויות במשבר" ולא טיפול ממושך יותר. 
תגובה
משרד הבריאות 

8. 
קיים תיקנון לכוח אדם במחלקות האשפוז, באשפוז יום ובטיפול במרפאות. כל בית חולים קיבל מסמך המגדיר את כמויות כוח אדם המוקצים לבתי החולים על פי סקטורים ולפי סוג השירות. סוכם עם משרד האוצר על הקצאה חד פעמית של 25 מתמחים בתחום הפסיכיאטריה של הילד, אולם המשרד המשיך לפעול מול בתי החולים  על פי נוסחת matching שהגדילה את מספר המתמחים ל-34. בתחום הקהילתי יש צורך בהכפלת השירות ולשם כך נועדה הרפורמה להגדיל את היקפי הטיפול במבוגרים ל-4% מהאוכלוסייה, ולקטינים ל-2% מהאוכלוסייה. נושא זה מתוקצב במסגרת הרפורמה במהלך 4 שנים. 

ליקוי
9. 
המשרד אינו עושה פעולות בקרה בקופות, ולו פעולות מדגמיות שמטרתו לוודא שטיב השירות שהן נותנות למבוטחיהן ניתן בהתאם לנוהלי המשרד. 
תגובה
משרד הבריאות 

9. 
בקרות הקופות מתוכננות בתוכנית העבודה לשנת 2010. ראה גם התגובה לליקוי 13. 

תגובה
שירותי בריאות כללית
9. 
המשרד מבצע בקרה באמצעות הפסיכיאטר המחוזי, המבצע בקרה שנתית במרכזי בריאות הנפש, כולל המרפאות הצמודות לבתי-החולים, המהוות מרפאות אזוריות לכל דבר. 
ליקוי
10. 
המשרד טרם יישם את כל הדרישות שקבע חוק השיקום: (א) ועדות השיקום לא בחנו מדי שישה חודשים את תכניות השיקום שנקבעו לנכי הנפש כדי לבדוק את התאמתן לצרכיהם; (ב) מספר מתאמי הטיפול שהיו אחראים ליישום ותיאום מתן כל השירותים הניתנים לנכי נפש לא היה מספיק; (ג) למועצה לשיקום הוקצו מעט משאבים להערכת היעילות והמועילות של תכניות השיקום, כך שמעת החלת החוק נעשו רק מחקרים מועטים. 
תגובה
משרד הבריאות 

10.
המשרד טרם יישם את כל הדרישות שנקבעו בחוק השיקום. כוח האדם המוקצה לוועדות השיקום מאפשר בחינת תוכניות השיקום אחת לשנה וחצי ולא אחת לחצי שנה כפי שנקבע בחוק. מספר מתאמי הטפול  אינו מספיק.  יש כיום 22 משרות  בלשכות הבריאות;  בנוסף, משרד הבריאות בשיתוף עם "קרן טאובר",  מממנים 30 משרות נוספות הנותנות מענה לכ–1000 איש. כדי לענות על הצרכים ברמה הארצית נדרשות עוד כ–200 משרות. המועצה לשיקום אינה אמורה לעסוק במחקר אלא בייזום מחקרים. המשרד בונה עתה תכנית לאיסוף נתונים בהתאם למדדי תוצאה, שיאפשרו הערכת מערך השיקום ויעילותו. להערכת המשרד, התכנית תצא לפועל בסוף שנת 2010. 

ליקוי
11. 
בביקורת הקודמת ובביקורת הנוכחית הועלה שנכי נפש רבים לא מימשו את תכניות השיקום שאושרו להם. המשרד לא בחן את הסיבות לכך.
תגובה
משרד הבריאות 

11. 
המשרד בחן את הסיבות לאי מימוש  תכניות השיקום  והעלה את הממצאים הבאים: 
א. העדר מתאמי טיפול. 
ב. אנשים שמצבם החריף אחרי קיום  הוועדה. 
ג. אנשים הופנו לשיקום ללא מוכנות מספקת. 
ד.אנשים שמצבם חמור מכדי לקבל מענה במערכת הפועלת על-פי הסל המופיע בחוק.  

הממצא הראשון הוכח כאשר באזור בו פועלים 30 המתאמים המימוש גבוה באופן בולט. 

ליקוי
12. 
לא נמצאו מסגרות מתאימות עבור מאות זכאים לשיקום. מדובר למשל בנכי נפש הסובלים מן הבעיות האלה: אלימות, נטיות אובדניות, הפרעות אכילה ובעיות קוגניטיביות. כתוצאה מכך, עשרות פגועי נפש נמצאו במסגרות שלא התאימו לצרכיהם. 
תגובה
משרד הבריאות 

12. 
ביחס להפרעות אכילה נפתחו שני הוסטלים בסיוע המוסד לביטוח לאומי באזורי המרכז והצפון. יתר הנושאים מטופלים בוועדה הבינמשרדית. התהליך איטי  אך עקבי. שני המשרדים מפתחים מסגרות ייחודיות למתן מענה לאנשים שבמסגרות הקיימות  על-פי החוק, לא ניתן  לתת להם מענה. 
ליקוי
13. 
המשרד כרוכש שירותי שיקום אינו מקיים בקרה על כל נותני השירותים כדי לוודא שהם פועלים בהתאם לכללים ולרמה שהוא קבע. גם כשהתקיימה בקרה תדירותה הייתה נמוכה, אף על פי כן המשרד לא קבע מהי התדירות הדרושה לביצוע פעולות הבקרה. המשרד אישר בשנת 2008 גיוס כוח אדם נוסף לביצוע פעולות בקרה, אולם רק לאחר מועד סיום הביקורת הנוכחית, אוגוסט 2009, החל בגיוס העובדים הנוספים. עד ינואר 2010 גויסו עובדים רק ל-2.25 משרות. 
תגובה
משרד הבריאות 

13. 
המשרד פועל כמיניסטריון כאשר אחד מתפקידיו המרכזיים הוא העיסוק ברישוי, פיקוח ובקרה.

המנדט העיקרי של הבקרה בכל המוסדות הוא  לוודא קיום וביצוע החוקים, התקנות והנהלים של המדינה בכלל ושל המשרד בפרט.

מערך הבקרה מנוהל מלשכות הפסיכיאטרים המחוזיים על ידי אחיות פסיכיאטריות אקדמאיות מוסמכות האוניברסיטה בסיעוד ו/ או במינהל ציבורי עם מומחיות במנהל מערכות בריאות, בעלות ידע וניסיון קליני בתחום האמבולטורי, האשפוז והקהילתי.

האחיות הינן בעלות מיומנויות מקצועיות לביצוע הערכות בריאות נפשית וגופנית ויכולת לאינטגרציה בין הצרכים הרפואיים, הסיעודיים השיקומיים והסוציאליים, תוך מתן פתרונות לאור תוצאות הבקרה. המחוזות מתקשים לגייס כוח אדם בתנאי הלשכה הנוכחיים. לאחרונה התווספו תקני בקרה למחוזות על פי הסכם עם האוצר, וכעת המערכת בתהליך של גיוס וקליטה של מועמדים ראויים. נכון להיום 3.75 מהמשרות כבר אוישו.  

ברבות מהבקרות יש ליווי של איש מקצוע באחד מהתחומים הבאים: ריפוי בעיסוק, תזונה קלינית, רוקחות, בריאות הסביבה, רפואת שיניים, בהתאם לסוג המוסד ולגודלו, לנושא הבקרה, ולסוג הבקרה (בקרה ללא הודעה מראש, לפני רישוי, וכו').

לנושא מחשוב הבקרה בבריאות הנפש: בדו"ח מבקר המדינה בנושא הבקרה בבריאות הנפש  (דו"ח 57, 2007), הומלץ, בין היתר, על השימוש בטכנולוגיה לקבלת מידע על היקף הבקרות, על שימוש במערכת שתתן נתונים באופן מקוון  online  ועל שיפור האחידות והתיאום בין גופי הבקרה ושיטות הבקרה.

הבקרה בשירותי בריאות הנפש נערכה ליישום ולהטמעת המלצות אלו ופיתחה כלי בקרה ממוחשבים אחידים לכל סוג של מוסד בפיקוח (אשפוז, אמבולטורי, שיקום, התמכרויות, וכו'). הכלים הממוחשבים מכילים שאלות סטנדרטיות, המבוססות על חוקים, נהלים, ותקנות להן היחידות המבוקרות מחויבות.

ברמת הבסיס נבדקים נושאי בטיחות המטופל וכשירות/ תפקוד הצוות. ברמה השנייה נבדקים עמידה בנהלים שוטפים, ומיצוי זכויות המטופל בהתאם להסכמים ולנהלים. ברמה השלישית מתייחס המשרד לאיכות השירות הניתנת במוסדות.

במאגר המבדקים מוצגים כל המבדקים הקיימים במערכת. ניתן ליצור מבדק חדש או לקבל פרטים  על בקרה ספציפית שבוצעה.

ניתן לבצע חיתוך של תוצאות הבקרה למול המאפיינים של היחידות השונות, ובכך להשוות בין יחידות עם מאפיינים דומים. ניתן להפיק דו"חות וסטטיסטיקה לנקודת זמן מסוימת ולנושא ספציפי, כגון באיזו מידה  שומרים על זכויות החולה ומה ההתפתחות על פני הזמן ביחידות בעלות מאפיינים מסוימים, ועל פי חתכים שונים (אשפוז, שיקום,קופת חולים, וכו'). הפקת הנתונים נעשית בגיליון אקסל המאפשר עיבוד סטטיסטי. כך ניתן לרדת לרמת הפריט הבודד ולהשוות בין כל  היחידות האם קיימת בעיה מערכתית או שמא מדובר במקרה בודד של ליקוי באותה יחידה.

הציונים והליקויים חשופים לקובעי המדיניות ומשמשים כלי תומך החלטה בהמשך התקשרות חוזית, לקביעת סדר עדיפויות לבקרה, וכדומה. בשנת העבודה 2009, עובדי הבקרה בבריאות הנפש (דהיינו, אחיות עוזרות פסיכיאטר המחוז לבקרה) קיבלו מחשבים ניידים ככלי עבודה. התקיים קורס להכרת המערכות הממוחשבות וביטחון מידע בכיתת המחשוב בתל-השומר. בקורס השתתפו כל המפקחים המבצעים בקרה במוסדות בריאות הנפש כולל עוזרות פסיכיאטר המחוז לבקרה, פקחים בבריאות השן, מפקחות בנושא תזונה קלינית, המפקח הכלכלי של המטה, מפקחים במחלקה להתמכרויות של האגף לבריאות הנפש, וכן אנשי מטה. במהלך השנה השתלמו מפקחים נוספים שהצטרפו לתפקידי פיקוח ובקרה כגון מפקחים על המוסדות לטיפול בילדים עם אוטיזם. 

למערכת הממוחשבת יש תמיכה טכנית של עובדת המשרד הנושאת במשרת מרכז סקרים ותיעוד (לבקרה). בין יתר התפקידים המרכז מארגן ומעבד נתוני סקרים, עורך ומכין דוחות פרטניים וכלליים, משתתף בפיתוח קריטריונים וכלי דיווח לביצוע הבקרות, ומדריך את היחידות הנוגעות בדבר בשיטות איסוף נתונים, עיבודם ודיווחם. כך מתאפשר המשך הטמעה ושיפור המערכת על פי אינטראקציה מהשטח. 

ליקוי
14. 
לדברי מנהלי בתי החולים הפסיכיאטריים, בבתי החולים ניכר מחסור בכוח אדם מקצועי - רפואי ואחר. כך גם בבתי החולים הכלליים שבהם מחלקות פסיכיאטריות לילדים ולמתבגרים. הסיבות לכך הן למשל: אי-יכולת לגייס כוח אדם לתקנים קיימים בגלל היעדר רופאים ואי התאמת התקנים לצרכים. העומס על כוח האדם הקיים בבתי חולים פסיכיאטריים גדל עקב סבב מיטות גבוה, עקב החולים הקשים והאלימים ועקב מטלות נוספות המוטלות עליהם כגון הצורך להשתתף בוועדות ולכתוב חוות דעת פסיכיאטריות בהתאם לצווי בית המשפט. 
תגובה
משרד הבריאות 

14. 
המשרד תיקנן את כוח אדם הנחוץ בבתי החולים ובמחלקות האשפוז ואף הגביר את שיעור כוח אדם למיטה בהתאם לצפי של תמהיל החולים. בהסכם בין המשרד למשרד האוצר, נקבע כי לאחר החלת הרפורמה יבחן שוב נושא הקצאת כמות המיטות, דבר המשפיע על היקף כוח האדם. בימים אלה אגף בריאות הנפש מבצע מיפוי של נתוני תמהיל החולים וכוח אדם נדרש על-ידי בתי החולים לקראת גיבוש עמדה בדבר הצורך בתוספת כוח אדם. במידה ובתום עבודת המטה יגיע המשרד למסקנה על הצורך בשינוי תקינת כוח אדם, יקיים על כך דיון מול אגף התקציבים במשרד האוצר.
ליקוי
15. 
בעקבות הרפורמה המבנית בבתי החולים הפסיכיאטריים נותרו מבנים ריקים בבתי חולים ממשלתיים. כך למשל באברבנאל הצטמצם מספר המיטות בחצי, נותרו שטחים ומבנים יקרים שאינם מנוצלים כראוי. כמו כן מצבם הפיזי של חלק מבתי החולים ירוד. (למשל באברבנאל בבת ים, כפר שאול בירושלים ומזרע שבעכו).
תגובה
שירותי בריאות כללית
15.
בבתי-חולים "גהה" ו"שלוותה" השינוי המבני היה מזערי בגלל אופי הפעילות במחלקות האשפוז והיעדר מחלקות לאשפוז ממושך (שהן אלו שנסגרו בבתי-חולים הממשלתיים).  
תגובה
משרד הבריאות 

15. 
בתוכניות העתידיות לשנים הקרובות מתכוון המשרד לשפר את תנאי האשפוז בבית החולים "כפר שאול-איתנים" וב"אברבנאל" עיכוב הפיתוח בכפר שאול נבע מהרצון לאחד את שני בתי החולים. העיכוב בפיתוח בית חולים "אברבנאל" נבע מהכוונה להעתיק את בית החולים לאתר אחר או לבתי חולים אחרים. ב"מזרע" – הפיתוח התעכב מאחר ועיריית עכו מעוניינת בשטח בית החולים ואינה מאפשרת היתרי בניה. המשאבים שאושרו על ידי משרד האוצר לשיפור תשתיות בבתי החולים הפסיכיאטריים רחוקים מהנדרש. המשרד פועל מול אגף התקציבים באוצר להגדלת התקציבים בנושא זה. 
ליקוי
16. 
ניכרת עלייה משמעותית במספר פגועי נפש שגם מכורים לסמים (תחלואה כפולה). לדעת מנהלי בתי החולים באר יעקב, שלוותה בהוד השרון ומזרע שבעכו המחלקות הספורות הקיימות אינן נותנות מענה מספק לבעיה. פגועי נפש מכורים לסמים מאושפזים יחד עם כאלה שאינם מכורים. כמו כן מידת ההשקעה בחולים אלה רבה, והעובדה שחולים מסוג זה מטופלים בבתי החולים גרמה להכנסת סמים לתוך כותלי בית החולים ועוררה אווירת אלימות. קשיים אלה משפיעים לשלילה על תפקוד המחלקות ועל סיכויי ההחלמה. 
תגובה
משרד הבריאות 

16. 
להערכת המשרד ועל פי הספרות העולמית, אחוז האנשים הסובלים מתחלואה כפולה (מחלות נפש ובעיות סמים ואלכוהול) נע בין 35%-75% מקרב המאושפזים. שימוש בחומרים פסיכואקטיביים שונים גורם לעיתים להתפרצות מחלות נפש ומאידך בקרב הסובלים ממחלות נפש, עלול להחמיר את תסמיני ומהלך המחלה.

קיימת בעיה עם אוכלוסיה זו, שבמהלך השנים האחרונות חלה החמרה והורחב היקף התופעה. חלק מאפיוני הבעיה נובעים מעלייה באלימות, הרחבת השימוש בבתי חולים גם למטופלים שלא היו חשופים לכך קודם ואי שיתוף פעולה הקשורים לשימוש בבתי החולים. על-פי הניסיון, כאשר קיימת בבית חולים מחלקה ייעודית לתחלואה כפולה (קרי, טיפול בו זמני בשתי התחלואות) בעיית השימוש בסמים ובעיית האלימות יורדת באופן דרסטי ומפחיתה את התופעה של אשפוזים חוזרים. 
כיום, קיימות שתי מחלקות ייעודיות לתחלואה כפולה בבית חולים "אברבנאל" ובמרכז לבריאות הנפש בבאר-שבע, וכן קיימות מיטות ספורות במספר בתי חולים נוספים. לדעת המשרד יש צורך בפתיחת מחלקות כאלו בכל אחד מבתי החולים הפסיכיאטריים או להסבת מחלקות קיימות לצורך ריכוז הטיפול באוכלוסייה זו במסגרת אחת שתתמחה בטיפול בתחום זה ותהיה תחת  אחריות מקצועית משותפת של הנהלת בית החולים והמחלקה לטיפול בהתמכרויות במשרד. 
קיים חוסר ידע בכל הקשור לבעיות סמים ואלכוהול בקרב הצוותים בבתי החולים הפסיכיאטרים. עקב כך פתחה המחלקה לטיפול בהתמכרויות בשיתוף עם הרשות הלאומית למלחמה בסמים ובאלכוהול קורס לרופאים לרפואת התמכרויות במסגרת אוניברסיטת תל אביב ובכוונת המחלקה לפתוח  קורס בנושא תחלואה כפולה בפקולטה ללימודי המשך של בית הספר לרפואה באוניברסיטת בן גוריון במהלך שנת 2010. כמו כן החלה המחלקה להעביר סדרת סדנאות לצוותים במרפאות ציבוריות בנושאים אלו. בעקבות החלטת ועדת הכנסת למאבק בנגע הסמים, מונתה ועדה מקצועית על ידי המועצה לבריאות הנפש. הוועדה מורכבת מנציגי מנהלי בתי החולים הפסיכיאטריים, נציגי הרשות למלחמה בסמים והמחלקה לטיפול בהתמכרויות של המשרד. מטרת הוועדה לגבש סטנדרטים לטיפול בתחלואה כפולה, להציגם בפני המועצה ובהמשך – בפני הוועדה למאבק בנגע הסמים של הכנסת. 
ליקוי
17. 
מספר המיטות המיועדות לאוטיסטים בבתי החולים הפסיכיאטריים בארץ הוא 35 בלבד. לפיכך אוטיסטים המתינו לאשפוז בביתם, דבר שחייב השגחה של בני משפחה שנאלצו להיעדר מן העבודה. כמו כן לעתים אוטיסטים קטינים אושפזו באותה מחלקה עם אוטיסטים מבוגרים.
תגובה
משרד הבריאות 

17. 
בכוונת המשרד לבחון חלופות לאשפוז שיתנו מענה לאוכלוסיית האוטיסטים. 

ליקוי
18. 
הסיכוי המרבי להצלחת הטיפול בפגועי נפש באמצעות אשפוז או שיקום טמון בין היתר בשהותו במסגרת המתאימה למצבו הגופני והרפואי. העיקרון שעמד בבסיס הרפורמה המבנית הוא שפגועי נפש לא ישהו במסגרת אשפוז אלא אם כן מחלתם פעילה. אולם בכל עת יש עשרות פגועי נפש - מבוגרים וקטינים - המאושפזים במסגרות שאינן מתאימות למצבם על פי מדדים מקצועיים מקובלים, וחלקם נאלצים להישאר במערכת האשפוז הפסיכיאטרית שלא לצורך, כגון: פגועי נפש שאינם מועברים למסגרות שבאחריות משרד הרווחה ומכורים לסמים שאין מסגרות עבורם. יצוין שאשפוז קטינים שלא לצורך מחמיר לעתים את מחלתם עד כדי גרימת נזק בלתי הפיך. 
ליקוי
19. 
על המשרד לתת מענה לבעיית התורים הממושכים שעלולה לפגוע בבריאותם של הזקוקים לטיפול. על המשרד לבדוק את הסיבות לירידה במספר הפניות החדשות ובמספר המטופלים במרפאות הממשלתיות העשויה להצביע על פגיעה בשירות הניתן לפגועי הנפש. יש גם לשפר את המצב הפיזי של המבנים ולפתור את בעיות הנגישות למוגבלים. 
תגובה
משרד הבריאות 

19. 
המשרד מבצע בדיקת עלויות לשיפוץ התשתיות במרפאות כחלק מהערכות למתן שרות הולם. 
ליקוי
20. 
על המשרד לפעול למיגור או למצער לצמצם את תופעת החולים המאושפזים שלא לצורך או של כאלה השוהים במסגרות שאינן מתאימות למצבם. על משרד הרווחה לשתף פעולה עם משרד הבריאות בעניין פגועי  הנפש אשר המענה לבעייתם נמצא במסגרות שבאחריותו כגון: בתי אבות או מסגרות לאוטיסטים באחריות משותפת עם משרד הבריאות.
תגובה
משרד הבריאות 

20. 
המשרד מקיים דיאלוג עם משרד הרווחה. בישיבות בין מנכ"לי המשרדים עולים כל הנושאים הבינמשרדיים. הנושאים מטופלים בוועדה הבינמשרדית. התהליך איטי אך עקבי. שני המשרדים מפתחים מסגרות ייחודיות למתן מענה לאנשים שבמסגרות הקיימות על-פי החוק לא ניתן להם מענה.
ליקוי
21. 
לאור טענות מנהלי בתי החולים, על משרד הבריאות ועל משרד האוצר לערוך עבודת מטה בשיתוף כל הגורמים המקצועיים בתחום בריאות הנפש במטרה להגדיר מחדש את הצרכים לכוח האדם לסוגיו במחלקות האשפוז. זאת כדי לבחון את השפעת צמצום מספר המיטות בבתי החולים הפסיכיאטריים הממשלתיים, עקב מורכבות המקרים הנשארים באשפוז, על עומס העבודה ועל תקני כוח אדם.
תגובה
משרד הבריאות 

21. 
לדעת המשרד נעשתה עבודת מטה מעמיקה, רחבה וראויה בקידום נושא הרפורמה ובמסגרת האילוצים שהוכתבו על ידי משרד האוצר. 
ליקוי
22.
ראוי לשקול להקדים להעביר את מחלקות האשפוז של ילדים פגועי נפש לבתי חולים כלליים כפי שכבר המליצה הוועדה לקידום מעמד הילד של הכנסת בשנת 2002. צעד זה ראוי הן עקב תנאי האשפוז הירודים בבתי החולים הפסיכיאטריים וכן הוא עשוי לקדם פניות של ילדים פגועי נפש לקבלת טיפול, שנמנעו מקבלתו עד כה בבתי חולים פסיכיאטריים, בשל הסטיגמה (תווית שלילית) הכרוכה בו. 
תגובה
משרד הבריאות 

22. 
האגף לבריאות הנפש מעדיף אשפוז בבתי החולים הכלליים, אולם באיזון בין הצורך לקיים שירות בשלב זה גובר הצורך במתן שירות בבתי החולים הפסיכיאטריים. 

ליקוי
23. 
האחריות למתן השירותים לסובלים ממצוקה נפשית ולפגועי נפש עדיין מוטלת על המשרד שמתפקידו לדאוג לאוכלוסיות שונות ורגישות במיוחד. בשנים האחרונות חלה הרעה בטיב השירותים הניתנים לסובלים ממצוקה נפשית ולפגועי נפש בעיקר בשל הדשדוש שיש בקידום הצעת החוק להעברת האחריות לקופות החולים. על משרד הבריאות ומשרד האוצר בשיתוף קופות החולים להגיע ללא דיחוי להסכמות שיאפשרו למנוע את הפגיעה בסובלים ממצוקה נפשית ובפגועי הנפש בתקופת הביניים, עד להשלמת ההעברה.
תגובה
משרד הבריאות 

23. 
עד חודש אפריל 2010 תתקבל החלטה לגבי קידום הצעת החוק שתאפשר לקבוע מדיניות המשך לצורך טיב השירותים הניתנים. 

ליקוי
24. 
אף שקופת החולים לאומית הייתה מחויבת על פי החוק לספק שירותים לסובלים ממצוקה נפשית ולפגועי הנפש המבוטחים אצלה, בינואר 2004 היא הפסיקה את שירותי המרפאה שנהגה לתת לכ-4,000 מבוטחיה הסובלים ממצוקה נפשית ופגועי הנפש. ההפסקה נעשתה בלא תיאום עם גורם כלשהו ובלי לוודא שהמבוטחים יטופלו במקום אחר. בכך חסכה לאומית לעצמה משאבים. המשרד הוא המפקח על לאומית, אולם למעט כתיבת שני מכתבים בידי המנכ"ל לא עשה המשרד דבר לחידוש השירות. 
תגובה
קופת חולים לאומית
24. 
כבר בתחילת 2009 התחילו לעבוד רופאים פסיכיאטריים בקופת חולים לאומית.

כיום, הרופאים הפסיכיאטריים העובדים בקופת חולים לאומית, מטפלים בלמעלה מ-60% מהמטופלים שטופלו ב-2004.

הנחת הקופה כי בקרוב ישתוו כמויות המטופלים לכמות המטופלים שהיו בשנת 2004 ואף מעבר לכך. לאומית משפרת את שירותיה בתחום זה כל העת.

אין כיום כל מגבלת טיפולים בלאומית. כל מטופל יכול לבחור את הרופא המומחה בתחום הפסיכיאטריה ולפנות אליו ישירות. זאת בנוסף לזכותם של המטופלים, על פי החוק, לפנות למרפאת חוץ של בית חולים, ללא תשלום וללא התחייבות. כל מטופל בוחר לו את הרופא שלו ללא התערבות הקופה. 

ליקוי
25. 
על המשרד לבחון אם יש צורך להקצות תורן לכל חדרי המיון בבתי החולים הכלליים שיספק מענה פסיכיאטרי הולם.

תגובה
קופת חולים כללית
25. 
בכל בתי החולים של ה"כללית", כולל אלה שאין בהם מחלקות אשפוז פסיכיאטריות, יש תורן מיון וכונן מיון בפסיכיאטריה, למעט בית החולים "יוספטל" באילת, בו מתקיימת כוננות פסיכיאטרית בלבד.
פרויקט נמ"ר-הקמת מערכת ממוחשבת עבור בתי החולים
הגופים המבוקרים: משרד הבריאות; משרד האוצר
ליקוי
1. 
הפרויקט החל בשנת 1998 והיה אמור להסתיים ולפעול כבר בתחילת שנת 2004. ביצועו ויישומו התמשכו מעבר ללוח הזמנים המתוכנן. עם זאת יש להביא בחשבון כי הפרויקט היה כרוך בהתמודדות עם שינויים טכנולוגיים ועם שינויים בדרישות הלקוח ובצורך להתגבר על חיכוכים עם ספקים. 

תגובה
משרד הבריאות 



1. 
לוח הזמנים של הפרויקט אכן נמשך יותר מהמתוכנן וזאת עקב מורכבותו, הצורך להתמודד עם שינויים טכנולוגיים, שינויים בדרישות הלקוח והחיכוכים עם הספקים.
לעניין המורכבות: הצורך בהתאמת המערכת למאפיינים הייחודיים של מערכת הבריאות בישראל. איחוד הדרישות של עשרה בתי חולים למערכת אחת. מורכבות מערכת המעבדות, הכוללת 7 יישומי משנה שונים המקושרים לעשרות רבות של סוגי מכשירים וחיבור כל אלה באינטגרציה מלאה עם מערבת ה-SAP. יישום בנק הדם מורכב ביותר, וכרוך בניהול סיכונים רפואיים רגישים.

שינויים טכנולוגיים: שדרוג גרסת SAP.
לצד המחיר של התמשכות הפרויקט ללא חריגה מהתקציב שאושר, זכה המשרד בשני נכסים חשובים כדלקמן:  
א. מערכת מתקדמת ברמה עולמית המתפתחת ומשתדרגת בתמיכת חברת היישומים הארגוניים הגדולה בעולם (SAP ושותפיה). 
ב. מערכת אחידה משותפת לעשרה בתי חולים. הישג מהותי הן מבחינת התועלת לניהול מערכת הבריאות הציבורית על בסיס שפה, ונתונים אחידים והן מבחינת עלות התפעול והתחזוקה של המערכת לאורך שנים.

המערכת פועלת בעשרה בתי חולים ועובדים איתה 12,000 משתמשים.

בעשרת בתי החולים בהן מופעלת המערכת נפרסו מרבית (כ-98%) מרכיבי המערכות והיתרה (מספר בנקי דם ופתולוגיה) יושלמו עד מחצית 2010.
ליקוי
2. 
לאחר שנחתמה בשנת 2001 תוספת להסכם שבה הוארך לוח הזמנים לסיום פרישת תתי-המערכות של הפרויקט לסוף 2003, לא עמדו מבצעי הפרויקט גם בלוח זמנים זה וחרגו ממנו בשש שנים נוספות. עד מועד סיום הביקורת תתי-מערכות מסוימות טרם הותקנו. התמשכות הפרויקט גרמה לייקורו. 
תגובה
משרד הבריאות 

2.  
מערכת ה-SAP, למעט מודול חדרי הניתוח, נפרסה ברובה עד סוף 2004. הסיבה לדחיית יישום מודול חדרי הניתוח הייתה בצורך לבצע שדרוג של המערכת כולה בכלל בתי החולים, על מנת לזכות "בקפיצת מדרגה" בפונקציונאליות של מערכת ה-SAP בתחום זה. יישום מרכיב זה יושם בהצלחה.

האתגרים ביישום היו מורכבים (אין דיווח ממדינות שונות על יישומים מוצלחים דומים) היו גדולים משנצפו.

למרות ההתמשכות, הפרויקט לא חרג מהתקציב שיועד לו. נכתב בפרוטוקול הוועדה העליונה לענייני תקשוב מיום 22.12.2009, "הפרויקט השיג את יעדיו, עמד בהסכמים ולא חרג מהעלויות שנחזו בתחילה או שאושרו בהארכות השונות".

ליקוי
3.  
המשרד חרג בהתחייבויותיו מן האישורים שקיבל מאגף התקציבים להתקשרויות בפטור ממכרז החל בשנת 2006. בשנת 2009 היו לו התחייבויות שחרגו ב-38 מיליון ש"ח. 
תגובה
משרד הבריאות
3. 
"הסיבה ההיסטורית" אשר גרמה לפער בין ההתקשרויות לפטור ממכרז מקורו בנושא אחד בלבד -  אי הכללת רכיב התפעול והתחזוקה. מקור אי ההכללה לא אותר. הסכם התחזוקה נחתם כדין כחלק מההסכם המקורי של הפרויקט.

הפטור לכל הרכיבים, הקמה ותחזוקה, נוצל במלואו רק באמצע שנת 2008, מועד בו החלה הסדרת הנושא מול הגורמים המתאימים במשרד האוצר.

לאחר סדרה ארוכה של דיונים אשר נפרסו על פני תקופה ממושכת, בישיבת ועדת התקשוב העליונה, אושרה המסגרת הכוללת וניתן האישור להסדרה מול ועדת הפטור.
ליקוי
4. 
המשרד קבע בדיונים פנימיים שהאתר המרכזי לתפעול שוטף של שירותי מערכת נמ"ר יוקם בבעלותו, בניהולו ובהפעלתו. האתר המרכזי הוקם במתקן של הספק ומופעל בידי עובדיו. עבור שירותים שהאתר המרכזי סיפק לו שילם המשרד בשנים 2007 ו-2008 כ-1.5 מיליון ש"ח וכ-1.3 מיליון ש"ח, בהתאמה. הצוות המנהל החליט, משיקולי עלות תועלת, לרכוש בשלב זה שירותי אתר מרכזי מהספק, אולם רכישת השירותים לא נעשתה על פי ההליכים המתחייבים מחוק חובת המכרזים, התשנ"ב-1992 ותקנות חובת המכרזים, התשנ"ג-1993,  דהיינו, קבלת אישור כדין מוועדת הרכישות המשרדית, לרכישת שירותי האתר המרכזי, והמשרד לא חתם עם הספק הסכם לרכישת שירותים אלה. 
תגובה
משרד הבריאות
4. 
לא הוקם אתר מרכזי במתקן של הספק. נרכשו ממנו שירותים משלימים מסוימים ומוגדרים שאמורים היו להינתן על ידי האתר המרכזי של המשרד.

משיקולי עלות תועלת (חיסכון מצטבר של עשרות מיליוני שקלים) הוחלט לא להקים בשלב זה אתר מרכזי במשרד אלא לרכוש שירותים נדרשים מהספק.

השירותים שנרכשו הם שירותי תחזוקת תוכנה והם נרכשו במסגרת האופציה הקיימת בהסכם התחזוקה (סעיף 3.02) לרכישת שירותים נוספים (בנוסף לשירותים הכלולים בחוזה בסעיף 3.01) בהיקף של 8 משרות.

בעתיד המשרד יפנה בסוגיות דומות לוועדת הרכישות המשרדית כדי שתנחה אותו כיצד לפעול.

ליקוי
5. 
תשלומים בגין תחזוקת תכנות נמ"ר שפיתח הספק - לפי ההסכם מ-1998 היה על המשרד לקבל מהספק מדי שנה דיווחים על תכנות נמ"ר שהותקנו והחלת שנת האחריות לגביהן, ובסיומה היה על המשרד לשלם לספק מדי שנה תמורת תחזוקתן. חלק זה של ההסכם נשאר בתוקף גם לאחר התוספות מ-2001 ו-2006. מ-2003 העביר המשרד לספק תשלומים בגין תחזוקת תכנות נמ"ר. בשנים 2006 עד 2009 הסתכמו התשלומים הללו בכ-40 מיליון ש"ח. הביקורת העלתה כי המשרד לא קיבל דיווחים אלה מהספק ולא דרש את קבלתם. הדיווחים נועדו לשמש אסמכתה לבדיקה ואישור התשלומים שדרש הספק בגין תחזוקת תכנות נמ"ר. 
ליקוי
6. 
תשלומים בגין תחזוקת חומרה - המשרד שילם לספק עבור תחזוקת חומרה, אף שלא התקשר עמו כדין לרכישת שירותים אלה. על פי נתוני חשבות המשרד, התשלומים לספק בגין תחזוקת חומרה בשנים 2003 עד 2009 הסתכמו בכ-10.4 מיליון ש"ח. 
תגובה
משרד הבריאות
5-6. 
המשרד ניהל מעקב על התקדמות הפרויקט, בין היתר, ב"טבלת התקנות" שעודכנה בתדירות גבוהה.  טבלה זו נמצאה כמתאימה ומפורטת יותר לצורך בדיקה ואישור התשלומים לספק, מהדיווחים השנתיים כפי שהוגדרו בחוזה התחזוקה.

היות והתשלומים הינם לפי מודול בכל בית חולים, לאירועים שהתרחשו באופן שוטף, טבלה ברמה שנתית נמצאה כלא מתאימה ועונה לצרכים.

בהסכמים עתידיים יבטיח המשרד מנגנוני דיווח ובקרה מתאימים למאפייני הפרויקט. 

התשלומים לספק בגין תחזוקת חומרה שולמו על הרחבת האחריות מעבר לאחריות הבסיסית הכלולה בעלות הרכישה. חלון השירות באחריות הבסיסית הוא בשעות 17:00–8:00 בימים א'–ה' בלבד, ואילו לבתי החולים נדרש שירות בכל שעות היממה – 365 ימים בשנה. לא ניתן לפצל את השירות לאותה חומרה על פי שעות/ימים בין ספקים שונים. 
הוגדר SLA מתאים לדרישות בתי החולים ולפיו נתקבלה הצעת הספק.

הנושא הובא על פי כללי ההתקשרות לוועדות השונות:

ועדת המכרזים המשרדית;
ועדת התקשוב העליונה;
ועדת הפטור.
הוועדות הנ"ל הבינו את הרציונל להתקשרות עם ספק אחד ואישרו אותה.   
ליקוי
7.  
המשרד חתם ב-2002 על מסמך שבו הסכים לקבל מהספק הנחות והחזרים בסכום של כ-1.9 מיליון דולר על ציוד ועל שירותים שהמשרד ובתי החולים ירכשו מתוצרתו בעלות של כ-11 מיליון דולר - כדי לסייע בצמצום עלויות הפרויקט. בחתימה על הסכם זה יש הפרה של חובת המשרד לקיים כדין את ההליכים שנקבעו לרכש ולהתקשרויות. העדפת מוצרים של ספק מסוים שיש למשרד הסכם אחר עמו בגלל הנחה כספית אינה מתיישבת עם תכליותיו של חוק חובת מכרזים בדבר שוויון הזדמנויות ושקיפות תהליכי ההתקשרות. 
תגובה
משרד הבריאות
7. 
החומרה נרכשה באמצעות מפיץ של הספק שזכה במכרז של המשרד לאספקת חומרה מרכזית ובהתאם למכרזי החשב הכללי.

ההנחה ניתנה על ידי הספק כהחזר, לצורך רכישה של חומרה מתוצרתו ממפיץ זה.

ההליך בוצע בליווי ייעוץ משפטי של המשרד.

בעתיד יובאו סוגיות כאלו לוועדת הרכישות המשרדית. 
ליקוי
8. 
בתוספת להסכם מ-2006 נכלל סעיף אשר לפיו המשרד יקבל מהספק ללא תשלום, יחד עם הרישיונות הנוספים של התכנות למגזר הרפואי, יישומים קיימים או נוספים שיפתח בחמש השנים הבאות יצרן התכנה למגזר הרפואי, שלא בדרך של מכרז ושלא נכללו בהסכם מ-1998. הסדר זה עשוי להביא להרחבה לא מאושרת של פעולות ולמתן התחייבויות שלא היו חלק מההסכם עם הספק בלי שנקבעו והוסדרו השירותים שהמשרד יידרש לקנות לשם התקנתם, הטמעתם ותחזוקתם של היישומים הנוספים. פעולות כאלה יש לבצע לפי הכללים המתחייבים לרכישת שירותים ולהתקשרויות, כמפורט בחוק חובת המכרזים ותקנותיו. 
תגובה
משרד הבריאות
8. 
במסגרת התוספת להסכם מ-2006 אין מחויבות של המשרד לגורם שיבצע התקנה, הטמעה ותחזוקה של הרכיבים הנוספים הנדונים.

בבוא העת וטרם יישום רכיבים נוספים כל שהם – יבוצעו תהליכי ההרכשה בהתאם לכללים.
ליקוי
9.
המשרד ובתי החולים לא נערכו לשלב התפעול השוטף לאחר השלמת הפיתוח של נמ"ר. הידע המקצועי על פרויקט נמ"ר ומערכותיו נצבר בידי גורמים חיצוניים ששירותיהם נרכשו לתקופה קצובה. לפיכך על הנהלת המשרד להיערך כראוי לתפעולה ולתחזוקתה של המערכת ולהחליט על כך לאחר עבודת מטה שתבחן חלופות לתפעול השוטף ואת אומדן עלויותיהן. בד בבד על המשרד לפעול לגיבוש צוות מקצועי של עובדי המשרד שירכז ידע על הפרויקט, ויסייע בהמשך תפעול המערכת ובקבלת החלטות בנושא. 
תגובה
משרד הבריאות
9. 
המשרד ביצע עבודת מטה ראשונה בנושא אשר הוצגה בפורומים שונים וביניהם   מנכ"ל המשרד, וועדת התקשוב העליונה.

פגישה אחרונה בנושא התקיימה ב-10.2.2010 עם ועדת התקשוב העליונה, בה נסקרו חלופות לנושא ומתכונת לקידום הנושא מול הנהלת המשרד.
ליקוי
10. 
על המשרד לפתח מנגנוני בקרה ומעקב אחר פרויקטים של מחשוב שהוא יוזם ומבצע. כיוון שהוא מתכנן להמשיך ולפתח פרויקטים כאלה עבור מערכת הבריאות, עליו ליצור ליבה ניהולית, מקצועית ואיכותית בתחום המחשוב שתהווה חלק מעובדיו התקניים. חובה עליו להקצות את המשאבים הדרושים לשימור הידע הנצבר במהלך הייזום, התכנון והביצוע של פרויקטים מורכבים אלה.  

תגובה
משרד הבריאות
10. 
המשרד פועל ליישום לקחים בתחום זה הנובעים מיישום פרויקט נמ"ר. 
תגובה
משרד האוצר
כללי
פעילויות המשרד בפרויקט, התממשקו עם עבודת הוועדה המרכזית לענייני תקשוב(להלן – "הוועדה"), בצמתי קבלת החלטות, המשרד מציג את היקף ההתממשקות בשנתיים האחרונות כדלקמן: 

בראשית 2008 פנה המשרד בבקשה לפטור לשם הרחבת שירותי חב' HP לתחזוקת החומרה המרכזית בפרויקט. בתום בדיון המליצה הוועדה על הפטור ואף דרשה מהמשרד לבחון חלופות שתאפשרנה מכרוז מתן השירותים או חלקם בעתיד. 

ביולי 2008 עולה לדיון בקשת המשרד לפטור לתחזוקת אפליקציה SAP שלא הוגדרו מלכתחילה. בתום הדיון החליטה הוועדה שלא להמליץ על הפטור המבוקש בשל סיבות עקרוניות וכספיות ועף דרשה מהמשרד להיערך לפרסום מכרז לתחזוקת המערכת (חומרה + תוכנה), מיד עם גמר הטמעת המערכת הנוכחית בבית החולים האחרון. בשנת 2009 התקיימו מספר דיונים שעניינים מתווה לפרויקט מזו"ר. 

בתחילת שנת 2009 דרשה הוועדה לבצע איסוף מאסיבי של נתונים על אופן התנהלות הפרויקט מראשיתו. במהלך השנה התקיימו מספר דיונים נרחבים בנושא הפרויקט.

הוועדה קיימה דיון מקיף מתאריך 22.12.2009 שכלל הצגת מכלול הנתונים שנאספו, כאמור, לפי הנחייתה. בתום הדיון המליצה הוועדה על פטור מבוקש של 22 מש"ח לתחזוקת החומרה והתוכנה עד סוף שנת 2010.

בראשית 2010 קיימה הוועדה דיון וסיור מקצועי בבית החולים "איכילוב", להכרת מערכת נמ"ר, תוצריה ומורכבותה.

הוועדה תמשיך ותלווה את הפרויקט ותעקוב אחר מימוש החלטותיה כמתבקש וכנגזר מתפקידיה המוגדרים בתכ"ם.

משרד ההסברה והתפוצות

לשכת הפרסום הממשלתית - היבטים בפעילותה

הגופים המבוקרים: משרד ראש הממשלה; משרד האוצר; משרד ההסברה והתפוצות; משרד האוצר – אגף החשכ"ל
ליקוי
1.
אף שלשכת הפרסום הממשלתית היא מפעל עסקי וכל הוצאותיה אמורות להיות ממומנות מהכנסותיה ממכירת שירותיה, מהדוחות הכספיים של לשכת הפרסום הממשלתית לשנת 2008 עולה כי חלק מהוצאות השכר שלה ממומנות מתקציב משרד רה"מ ולא מהכנסותיה ממתן שירותי פרסום.

ליקוי 

2.
מנתוני דוחות ביצוע התקציב של לשכת הפרסום הממשלתית עולה כי בשנים 2006 ו-2007 סך ההוצאות היה שווה לסך ההכנסות, ובשנת 2008 סיימה לשכת הפרסום הממשלתית את השנה עם עודף הכנסות על הוצאות בסך של כ-1.2 מיליון ש"ח. למעשה גם את שנת 2007 סיימה לשכת הפרסום הממשלתית בעודף ובשנת 2008 היה עודף ההכנסות על ההוצאות גדול יותר מהמוצג בדוח לאותה שנה. זאת משום שחלק מעודף ההכנסות של לשכת הפרסום הממשלתית בשנים אלו הועבר לקרן לפיתוח והוצג בדוחות הביצוע כהוצאה אף שהכספים לא הוצאו אלא יועדו עבור הוצאה עתידית לצורך שיפוצים במבנה, מעבר לדיור חדש, חידוש ציוד יקר וכיוצא באלה. לא נמצאו מסמכים המעידים על אופן החישוב של הסכומים שהועברו לקרן לפיתוח. 

ליקוי
3.
לפי התכ"ם, על מפעל עסקי להגיש לחשכ"ל, בין היתר, דוח רווח והפסד, מאזן מסחרי ותזרים מזומנים. נמצא כי עד שנת 2008 העבירה לשכת הפרסום הממשלתית לאגף החשכ"ל נתונים שונים מהמערכת הכספית שלה אך לא הכינה דוחות כספיים כנדרש, ואגף החשכ"ל לא התריע בפניה על כך. במהלך הביקורת של משרד מבקר המדינה הכינה לשכת הפרסום הממשלתית לראשונה דוחות כספיים לשנת 2008. 

תגובה
לשכת הפרסום הממשלתית
3. 
רק בשנת 2008 הופעלה מערכת חשבונאית מתקדמת המבוססת על תוכנת "מרכבה". בשנים 2008-9 לשכת הפרסום הממשלתית מפיקה דו"חות כספיים נוספים על דו"ח ביצוע התקציב. דו"חות אלה כוללים דו"ח ליום 31.12 נכסים מול התחייבויות (מאזן) ודו"ח שנתי של הכנסות מול הוצאות. לדו"חות אלו מצורפים ביאורים כנדרש.

ליקוי 

4.
לשכת הפרסום הממשלתית גובה בדרך כלל מלקוחותיה עמלה בשיעורים אחידים - 10% בעבור פרסום בארץ ו-6% עבור פרסום בחו"ל.  העמלה נגבית ללא קשר למורכבות העבודה ולהוצאות של לשכת הפרסום הממשלתית עצמה בגין העבודה. משום כך אי-אפשר לדעת אם אין מקרים של "סבסוד צולב" בין הלקוחות השונים בגין עלות עבודתה של לשכת הפרסום הממשלתית. משרד מבקר המדינה העיר על הפגם שבגביית עמלה בשיעור אחיד כבר בדוח הקודם, שפורסם כאמור לפני יותר מ-13 שנה. באותו דוח הוער שטרם הונהגה בלשכת הפרסום הממשלתית מערכת תמחור שתאפשר לחשב את ההוצאות שניתן לייחס לכל פרויקט ולזקוף אותן לעלות העבודות השונות שלשכת הפרסום הממשלתית מבצעת עבור לקוחותיה.  

תגובה
לשכת הפרסום הממשלתית
4. 
שיטת חיוב הלקוחות הינה על פי עלות בתוספת תקורה באחוז קבוע. שיטה זו מקובלת בענף. על פי המלצת הביקורת, לשכת הפרסום הממשלתית תבחן אפשרויות נוספות. 
ליקוי
5.
לשכת הפרסום הממשלתית הוגדרה כיחידה מינהלית, בפועל התנהלו לשכת הפרסום הממשלתית והעומד בראשה, מר נתן מאיר, במהלך השנים במקרים רבים כאילו היא יחידת סמך על כל המשתמע מכך מבחינת סמכויותיה ודרכי פעולתה. גם הגופים האחראים ללשכת הפרסום הממשלתית התייחסו אליה בפועל ככזו. נציבות שרות המדינה ומשרד ראש הממשלה לא נקטו את הצעדים הדרושים להבהרת מעמדה של לשכת הפרסום הממשלתית כיחידה מינהלית בתוך משרד ממשלתי, דהיינו כל שירותי המינהל שלה כפופים מהבחינה המקצועית והמינהלית ליחידות המטה של המשרד הממשלתי שבו היא פועלת. 

לדעת משרד מבקר המדינה, לנוכח הממצאים שהועלו בביקורת זו, יש מקום להגדיר בכתב את מערך היחסים בין היועצת המשפטית של לשכת הפרסום הממשלתית ובין הלשכה המשפטית של משרד ראש הממשלה, האחראית לה כאמור מהבחינה המקצועית, גם במועד סיום הביקורת, ולקבוע את סמכויותיו והיקף אחריותו של כל גורם, ולהסדיר את קשרי העבודה ביניהם.

תגובה
משרד ראש הממשלה
5. 
יצוין, כי כאשר יחידת לשכת הפרסום הממשלתית הייתה כפופה למשרד ראש הממשלה, הוערך כי יש לעגן את מעמדה הייחודי של לשכת הפרסום הממשלתית, והתקיימו מספר דיונים במגמה להפוך אותה לסוכנות ביצוע. התהליך הופסק עקב העברת היחידה למשרד ההסברה והתפוצות.


מערכת היחסים וחלוקת הסמכויות נהירים ליועצת המשפטית של משרד ראש הממשלה וליועצת המשפטית של לשכת הפרסום הממשלתית. אף על פי כן, היועצת המשפטית של משרד ראש הממשלה תפעל בהקדם להגדרה בכתב של מערך היחסים, חלוקת הסמכויות והיקף האחריות עם היועצת המשפטית של לשכת הפרסום הממשלתית.

תגובה
לשכת הפרסום הממשלתית
5.
לשכת הפרסום הממשלתית הוכפפה בשנת 2009 למשרד ההסברה והתפוצות. 

ליקוי
6.
למנהל לשכת הפרסום הממשלתית, שהיה חבר במועצה הציבורית להנצחת זכרו של זאב ז'בוטינסקי, נקבע הסדר למניעת ניגוד עניינים בין תפקידו זה ובין תפקידו בלשכת הפרסום הממשלתית. למרות ההסדר ניצל מנהל לשכת הפרסום הממשלתית את חברותו במועצה כדי לקדם את ענייניה של לשכת הפרסום הממשלתית ופעל במצב של ניגוד עניינים. 

כיוון שלשכת הפרסום הממשלתית היא גוף הנותן שירותים לגופים ממשלתיים ולגופים ציבוריים אחרים, על כל הגורמים הנוגעים בדבר, ובכלל זה משרד ההסברה והתפוצות, היועצות המשפטיות של משרד ראש הממשלה, לשכת הפרסום הממשלתית, ונציבות שירות המדינה, לבחון בקפידה כל בקשה של עובדים בלשכת הפרסום הממשלתית לכהן במוסדות של גופים אלה, ולוודא שלא יימצאו במצב של ניגוד עניינים ולפעול שייעשה הסדר למניעתו.

תגובה
משרד ראש הממשלה
6. 
הוראות התקשי"ר מקוימות על ידי כלל היועצים המשפטיים. עם זאת, לאור הערות הביקורת, ביום 27.12.09 הוציאה היועצת המשפטית של משרד ראש הממשלה הנחיה לכל היועצים המשפטיים הכפופים לה, העומדת על הצורך והחובה לבדוק את סוגיית ניגוד העניינים בעת מינוי בכירים, יועצים במשרות אמון, ובכל מקרה שבו עלול להתעורר חשש לניגוד עניינים. 

תגובה
לשכת הפרסום הממשלתית
6. 
מנהל לשכת הפרסום הממשלתית הפסיק כבר את חברותו במועצת ז'בוטינסקי.

ליקוי 
7.
אף שהדבר מנוגד להוראות התקשי"ר, משרד האוצר אישר מינוי בפועל של גזבר לשכת הפרסום הממשלתית בעת שהמשרה הייתה פנויה, בטרם הוחל בהליכים לאיושה באופן קבוע במסגרת מכרז. ממלא תפקיד גזבר לשכת הפרסום הממשלתית בפועל היה המתמודד היחיד במכרז לאיוש התפקיד באופן קבוע, והוא זכה בו. העסקה בתפקיד בפועל בטרם מינוי קבוע עלולה להקנות למועסק בפועל יתרון הפוגע בעקרון השוויון והתחרות. 

תגובה
לשכת הפרסום הממשלתית
7. 
הוראות התקשי"ר מאפשרות מינוי עובד קודם למכרז בעת הצורך.

ליקוי
8. 
מאחר שבלשכת הפרסום הממשלתית ובמשרד רה"מ לא היה מידע מלא ועדכני על מצבת כוח האדם המועסק בלשכת הפרסום הממשלתית כמו היקף המשרה, מועד תחילת ההעסקה, סוג ההעסקה ודירוג העובדים, לא ניתן לדעת כיצד נוהל כל נושא כוח האדם. 

תגובה
לשכת הפרסום הממשלתית
8.
לשכת הפרסום הממשלתית  קיבלה את הערות הביקורת ותפעל לקיום מידע מלא על כח האדם במשרדו.

ליקוי
9.
בלשכת הפרסום הממשלתית הועסקו במשך שנים עובדים בלתי צמיתים במשרות מסגרת שהן חלק בלתי נפרד מפעילותה המרכזית של לפ"ם, אף על פי שבמשרות אלה יש להעסיק עובדים על פי תקן עם כתב מינוי או עובדים במשרות בלתי צמיתות שמשרתם תוקצבה בחוק יסודות התקציב. 

תגובה
לשכת הפרסום הממשלתית
9.
העובדים שעבדו במשרות מסגרת, עוברים עתה תהליך כניסה לתקן. 

ליקוי
10.
הביקורת העלתה כמה מקרים שבהם לא הקפידה לשכת הפרסום הממשלתית למלא אחר הוראות אלה: לשכת הפרסום הממשלתית לא הקפידה להעביר התקשרויות הפטורות ממכרז פומבי לוועדת המכרזים לצורך סיווגן וקביעת אופן ביצוען בין במכרז סגור בין במתן פטור; לשכת הפרסום הממשלתית לא פרסמה באינטרנט רשימות של מציעים לפניות להשתתפות במכרזים סגורים לפי סוגי התקשרויות; לשכת הפרסום הממשלתית עשתה אומדנים לא סבירים של שווי ההתקשרויות שהיו גבוהים באופן ניכר מההצעות שהוגשו; בניהול משא ומתן עם ספקים ונותני שירות, ניתן משקל רב ליכולת ההחלטה של בעלי תפקידים בודדים בלי שהחלטותיהם אושרו בכתב על ידי הממונים עליהם ובלי שוועדת המכרזים ביקרה החלטות אלה; לשכת הפרסום הממשלתית לא נערכה מבעוד מועד לפרסם מכרז פומבי בעניין אירוע שהתקיים בשנים קודמות והצורך בארגונו ידוע מראש.

תגובה 

לשכת הפרסום הממשלתית
10. 
לשכת הפרסום הממשלתית תפעל לתיקון הליקויים ואי הישנותם בעתיד. ועדת המכרזים של היחידה וועדת הפטור של משרד ההסברה והתפוצות פועלים בצורה שוטפת.

ליקוי
11.
בפרסום חוברת עבור המשרד להגנת הסביבה הועלו הליקויים האלה: באוגוסט 2009 פנתה לשכת הפרסום הממשלתית למו"ל אחד בלבד וסיכמה אתו הצעה לביצוע העבודה, אף על פי שעל פי התקנות היה עליה לפנות לכמה מציעים; הפרסום הוצג בחוברת כפרסום מטעם המו"ל ולא כמודעה של המשרד להגנת הסביבה. בפרסום לא צוין שמה של לשכת הפרסום הממשלתית ולא הוזכרה מעורבותה בו. כך עלול להיווצר רושם בעיני הקוראים שמדובר בפרסום של המו"ל, המתמחה בפרסום חוברות בנושאי בילוי ופנאי, ולא בפרסום של המשרד להגנת הסביבה; הפרסום במוסף מיוחד נעשה ללא אישור בכתב כנדרש של היועץ המשפטי של המשרד להגנת הסביבה; בחוברת שובצו מודעות פרסום מסחריות, בלא שלשכת הפרסום הממשלתית פנתה כנדרש לוועדה הבין-משרדית  לקבל אישור לפרסומן. 

תגובה
לשכת הפרסום הממשלתית
11.
לשכת הפרסום הממשלתית לא הפיקה את החוברת אלא רכשה את אמצעי התקשורת המתאימים למטרה שביקש המשרד להגנת הסביבה. בכלי תקשורת המוני פרטי, מטבע הדברים יש מודעות מסחריות. מקרים כאלה אינם מגיעים לועדה הבין-משרדית. 

ליקוי
12.
במהלך הביקורת הודיע מנהל לשכת הפרסום הממשלתית למשרד מבקר המדינה כי לשכת הפרסום הממשלתית אינה מקבלת עמלות יתר מכלי התקשורת, משום שבמשא ומתן שהיא מקיימת אתם על מחירי הפרסום בעבור לקוחותיה, היא דורשת מהם להפחית מראש את עמלות היתר ממחירי הפרסום כדי לקבל מחירים מיטביים. לשכת הפרסום הממשלתית לא המציאה למשרד מבקר המדינה אף לא נתון אחד המבסס את טענתה זו. לעומת זאת, ממצאי הבדיקה הכלכלית שנעשתה כאמור במשרד האוצר בשנת 2006 מעלים ספקות בנוגע לדבריו של מנהל לפ"ם, משום שלפי הממצאים האלה מחירי הפרסום של לשכת הפרסום הממשלתית גבוהים מאלה של משרדי הפרסום הפרטיים. 

תגובה
לשכת הפרסום הממשלתית
12. 
מחירי המדיה בענף הפרסום, משתנים כתוצאה מגורמים רבים. המחירים המופיעים במחירונים אינם זהים למחירים האפקטיביים. כמו כן, בענף זה קיים נוהג נפוץ של עמלות חוזרות, ידועות וסמויות. מסיבה זו אכן התקשתה לשכת הפרסום הממשלתית להציג הוכחה כי המחירים שהיא משיגה בטלוויזיה המסחרית  עבור לקוחותיה, הם אכן תמיד הטובים ביותר. בעקבות הביקורת נבדקת עתה עלות המדיה בטלוויזיה לעומת ("בנצ'מרק") השוואה מול מחירי השוק.

ליקוי
13.
על אף החלטת הממשלה מספטמבר 1999 המשיכה לשכת הפרסום הממשלתית, גם בשנת 2003 ואחריה, לתת שירותי פרסום לתאגידים עסקיים. בשנת 2008 היא חייבה 17 תאגידים עסקיים בגין שירותיה בסכום כולל של כ-7.2 מיליון ש"ח לא כולל מע"מ, ובשלושת החודשים הראשונים של שנת 2009 היא חייבה 13 תאגידים עסקיים בגין שירותיה בסכום כולל של 2.3 מיליון ש"ח לא כולל מע"מ. 

ליקוי
14.
לשכת הפרסום הממשלתית ביצעה פרויקט למתן שירותי פרסום לממשלת פולין אף שלא קיבלה ממשרד רה"מ אישור מראש והיתר בכתב למהלכיה בעניין ויצרה עובדות בשטח. ההתקשרות הזאת חרגה מסמכויותיה ומהגדרת תפקידיה של לשכת הפרסום הממשלתית, שהיא כאמור יחידה ממשלתית שבדרך כלל לא נועדה לפעול בחו"ל ואין בידה את הסמכות לעשות זאת. ההתקשרות בפרויקט פולין הייתה חריגה ויוצאת דופן גם לנוכח החלטת הממשלה מספטמבר 1999 האוסרת על לשכת הפרסום הממשלתית לתת שירותי פרסום לגופים שאינם משרדי ממשלה ולתאגידים עסקיים, בוודאי כשמדובר בהתקשרות מסחרית.

תגובה
לשכת הפרסום הממשלתית
14.
הפרויקט המחקרי והפרסומי בפולין יצר הכנסה מהידע הקיים בלשכת הפרסום הממשלתית. הפרוייקט נעשה בידיעת כל הגורמים ואושר בעל-פה. לשכת הפרסום הממשלתית תפעל בעתיד במקרים דומים בהתאם להוראות שינתנו על ידי משרד ההסברה. 

ליקוי
15. 
יחידת המעקב על ביצוע החלטות ממשלה במשרד רה"מ, משרד רה"מ שהיה אחראי לפעילותה של לשכת הפרסום הממשלתית עד מאי 2009, היועצת המשפטית של משרד רה"מ והיועצת המשפטית של לשכת הפרסום הממשלתית לא מילאו את תפקידם כראוי ולא וידאו שלשכת הפרסום הממשלתית פועלת משנת 2003 על פי החלטת הממשלה מספטמבר 1999. 

ליקוי 

16. 
בלשכת הפרסום הממשלתית לא נמצאו מסמכים המעידים שלאחר החלטת הממשלה מספטמבר 1999 קיימה הנהלת לשכת הפרסום הממשלתית ישיבות לקביעת דרכי פעולתה לצמצום עבודות פרסום שהיא מבצעת בעצמה ולהתמקדות ברכישה של מדיה ושירותי פרסום מגורמים חיצוניים. 

ליקוי
17. 
אחד מתפקידיה של לשכת הפרסום הממשלתית הוא כאמור לשמש גוף מפקח ומבקר המונע פרסומים פוליטיים או מוטים מסיבות בלתי ענייניות כאלה או אחרות. נמצאו כמה מקרים של פרסומים, שפרסמו משרדי ממשלה באמצעות לפ"ם, שהכילו מידע שאין בו משום תועלת לציבור והוזכרו בהם שמות של נושאי תפקידים פוליטיים. עלות ההפקה של שלושה פרסומים כאלה הסתכמה בכ-600,000 ש"ח.

תגובה
לשכת הפרסום הממשלתית
17. 
לשכת הפרסום הממשלתית פועלת בהתמדה למסירת עבודות הפקת הפרסום בקבלנות משנה לספקי חוץ. בין השנים 2005 ל- 2009 גדלה קבלנות המשנה מ- 14.5 מיליון ₪ ל- 35 מיליון ₪.  

ליקוי
18.
על לשכת הפרסום הממשלתית לפעול בהקדם לתיקון הליקויים המפורטים בדוח זה ובכלל זה להתאים את פעילותה  לתפקידיה ולמטרותיה שנקבעו על ידי הממשלה. המשך התנהלותה הבלתי תקינה של לשכת הפרסום הממשלתית כמתואר בדוח זה עלול לפגוע באינטרסים הציבוריים שהם הבסיס לקיומה.  

תגובה
לשכת הפרסום הממשלתית
18.
לשכת הפרסום הממשלתית תפיק את הלקחים מהערות הביקורת ותקפיד ביתר שאת להתאים את פעילותה בהתאם להחלטות הממשלה. 
ליקוי
19. 
תפקידה העיקרי של לשכת הפרסום הממשלתית הוא לספק שירותי פרסום למשרדי ממשלה, לתאגידים על פי חוק שאינם תאגידים עסקיים, ולחברות ממשלתיות שאינן עסקיות. ריכוז הפעולות והסמכויות בנושא זה בידי לשכת הפרסום הממשלתית נועד בעיקר לחסוך בהוצאות הפרסום של גופים אלה, ולמנוע פרסומים פוליטיים או מוטים מסיבות בלתי ענייניות, כאלה או אחרות.

ליקוי
20. 
מממצאי הביקורת עולה כי לשכת הפרסום הממשלתית לא פעלה כנדרש להשגה מיטבית של מטרות אלה. מהבחינה הכלכלית היא אינה עושה די כדי להבטיח חיסכון בהוצאות הפרסום של לקוחותיה, וייתכן שחלק מפעולותיה אף גרמו לגידול בהוצאות לקוחותיה שלא לצורך. בעניין הפיקוח על תוכן הפרסומים לא מנעה לשכת הפרסום הממשלתית פרסומים שהאדירו את שמם של ממלאי תפקידים פוליטיים וממלאי תפקידים בכירים אחרים בשירות המדינה, וזאת בניגוד להוראת התכ"ם. 

תגובה
לשכת הפרסום הממשלתית
20. 
לשכת הפרסום הממשלתית פועלת בהתמדה להבטיח שהפרסום הממשלתי אכן יהיה תקין, יהיה בו מידע רלבנטי לציבור, וימנע מהאדרת שמם של בעלי תפקידים. 

ליקוי
21. 
על לשכת הפרסום הממשלתית לפעול בהקדם לתיקון הליקויים המפורטים בדו"ח זה, ובכלל זה להתאים את פעילותה לתפקידיה ולמטרותיה, שנקבעו על ידי הממשלה. המשך התנהלותה הבלתי תקינה לשכת הפרסום הממשלתית, כמתואר בדו"ח זה, עלול לפגוע באינטרסים הציבוריים, שהם הבסיס לקיומה.

תגובה
לשכת הפרסום הממשלתית
21. 
לשכת הפרסום הממשלתית תפיק את הלקחים מהערות הביקורת, ותקפיד ביתר שאת להתאים את פעילותה בהתאם להחלטות הממשלה.

ליקוי
22. 
הגופים האמורים לפקח על פעילות לשכת הפרסום הממשלתית – משרד ראש הממשלה, משרד האוצר ונציבות שירות המדינה (להלן – הגופים האחראים) – לא קיימו פיקוח ובקרה מספקים על פעולותיה. לא אחת נמצא כי אם חלק מגופים אלה היו ממלאים את תפקידם האמור כראוי, ניתן היה לאתר ליקויים בפעילותה של לכת הפרסום הממשלתית, ובמקרים מסוימים אף למנוע את התרחשותם מבעוד מועד.

ליקוי
23. 
על הגורמים האחראים ועל משרד ההסברה והתפוצות לבחון את המתחייב מהממצאים החמורים שהובאו בדו"ח זה, לרבות אחריותו של מנהל לשכת הפרסום הממשלתית לממצאים אלה, ולהסיק את המסקנות הנדרשות בדבר הצורך בקיום בקרה ופיקוח ראויים ומועילים יותר. כמו כן עליהם לבחון מהי המסגרת הארגונית המיטבית לפעילותה של לשכת הפרסום הממשלתית. יישום המלצות אלה יתרום לקידום ולשיפור פעילותה של לשכת הפרסום הממשלתית מבחינת טיב השירות ושיקולי חיסכון ויעילות, ויביא לידי מניעת פרסומים לא ראויים.

ליקוי
24.
לנוכח הממצאים החמורים העולים מדו"ח זה, הנוגעים לפעילותה של לשכת הפרסום הממשלתית כיחידה מינהלית במשרד ראש הממשלה, על הגורמים האחראים לבחון את תפקודיהן של יחידות מינהליות אחרות במשרד ראש הממשלה ואת הנעשה בהן, ולגבש הסדרים יעילים לפיקוח ולבקרה עליהן, כדי לוודא שהן משיגות את המטרות שהוצבו להן על פי חוק בחיסכון, ביעילות ובאפקטיביות. 

תגובה
משרד ההסברה והתפוצות
23-24. 
בכוונת המשרד לאמץ את ההערות הביקורת בנוגע לחיזוק הפיקוח והבקרה שיתבצעו ישירות על ידי המשרד, וזאת בהמשך להחלטת ממשלה על הכפפת לשכת הפרסום הממשלתית כחלק מיחידות המשרד. המשרד יפעל לתיקון הליקויים שהועלו ולמניעת הישנותם בעתיד. המשרד יפקח וינחה את פעילות לשכת הפרסום הממשלתית, כמו כן ימשיך לפעול לשיפור ותפקוד המערכות והתפקוד בלשכת הפרסום הממשלתית. המסגרת הארגונית בלשכת הפרסום הממשלתית תישאר ותוכפף למנכ"ל משרד ההסברה והתפוצות.


המשרד יפקח ויעקוב אחר תיקון הליקויים הנדרשים. בכוונת המשרד להמשיך להפעיל את לשכת הפרסום הממשלתית ללא שינויים ארגוניים או ניהוליים לעת עתה. במסגרת יעוץ ארגוני מקצועי שיינתן למשרד, ייבחנו השינויים הנדרשים במידת הצורך.

ליקוי
25.
הפיקוח והבקרה של הגורמים השונים במשרד רה"מ על לשכת הפרסום הממשלתית לקה בחסר: לא היה גורם אחד שריכז את נושא כוח האדם בלשכת הפרסום הממשלתית, והדבר יצר אי-בהירות בנוגע לטיפול המשרד בנושא חשוב זה; לשכת הפרסום הממשלתית נהגה באופן עצמאי למרות יחסי הכפיפות הקיימים בינה לבין המשנה למנכ"ל; מאז שנת 1996, המועד שהוטל על המבקרת הפנימית של משרד רה"מ לבצע ביקורת פנימית בלשכת הפרסום הממשלתית כקבוע בחוק הביקורת הפנימית, התשנ"ב-1992, נערכה בלשכת הפרסום הממשלתית רק ביקורת אחת. כפועל יוצא לא נבדקו בלשכת הפרסום הממשלתית נושאים חשובים כמו ניהול תקין, טוהר המידות, יעילות וחיסכון. הנהלת משרד רה"מ לא דרשה מהמבקרת הפנימית לכלול את לשכת הפרסום הממשלתית בתכנית העבודה שלה.

ליקוי
26.
מנכ"ל משרד רה"מ דאז, מר רענן דינור, החליט שלא ליישם את המלצות דוח הבדיקה. במקום זאת החליט המנכ"ל ביולי 2007 לנקוט צעדים לשיפור פעילותה של לשכת הפרסום הממשלתית בנושאים שונים וכמו כן לקיים פיילוט למודל פעילות שלפיו לשכת הפרסום הממשלתית תהיה גורם מתאם, מכוון ומפקח מול עשרה משרדי ממשלה, שיעבדו מול משרדי פרסום שייבחרו במכרז מרכזי, ולהקים ועדת מכרזים בין-משרדית, בראשות המשנה למנכ"ל, לרכישת שירותי פרסום. במועד סיום הביקורת, בסוף שנת 2009, החלטתו של המנכ"ל טרם יושמה. רק חלק מהנושאים שמנכ"ל משרד רה"מ הטיל את ביצועם על מנהל לשכת הפרסום הממשלתית לאחר הבדיקה הכלכלית בוצעו.

תגובה
משרד ראש הממשלה
15,22-26.
מנכ"ל משרד ראש הממשלה מעיר כי טיוטת דו"ח הביקורת עוסקת בתקופה טרם כניסתו לתפקיד כמנכ"ל משרד ראש הממשלה, ועל כן אין בידיו להגיב להערות המיוחסות למנכ"ל משרד ראש הממשלה ולהתנהלות המשרד כגורם מפקח ומבקר על יחידת לשכת הפרסום הממשלתית. על כל פנים, משרד ראש הממשלה יפעל לתקן את הליקויים שהועלו בדו"ח, המיוחסים למשרד ראש הממשלה, וינהל מעקב אחר תיקונם.

משרד החוץ 

הקונסוליה ונציגות הקבע ליד האו"ם בניו יורק 
הגוף המבוקר: משרד החוץ 

ליקוי
1.
תכנית העבודה של הקונסוליה לשנת 2009 לא הוכנה על פי הנחיות המשרד. על אגף צפון אמריקה (להלן צפ"א) שבמשרד לעמוד על כך שתוגש לו תכנית עבודה שנתית על פי המתכונת שנדרשה. על התכנית להקיף את כל היבטי עבודת הקונסוליה, בכלל זה פעולות הקונכ"ל, ולקבוע את חלוקת התקציב על פי סדר העדיפויות כדי שתוכל לשמש לאגף כלי עבודה למעקב אחר ביצוע הפעולות הדרושות להשגת היעדים. 

תגובה
משרד החוץ
1. 
המלצת הביקורת בוצעה בתוכנית העבודה 2010. לעניין הביקורים ונסיעות העבודה המתוכננים על פי יעדים מוגדרים להשגה, תיושמנה המלצות הביקורת החל מתוכנית העבודה השנתית הבאה.

ליקוי
2.
כל נציגות היא הזרוע הארוכה של המשרד באזור משכנה, ולכן יש חשיבות רבה לקשר שוטף בינה ובין המשרד באמצעות דיווחים ומשוב לשם עדכון, הפריה הדדית ושיתוף פעולה. דיווחי הקונסול הכללי (להלן הקונכ"ל) בכתב למשרד היו דלים במספרם ובהיקפם, והוא המעיט לשלוח למשרד הערכות מצב ולדווח על פגישותיו עם אישים מקומיים. דיווחיו לא היו בחתימת מנהל לשכתו; מנהל הלשכה חתם גם על דיווחים על פגישות שלא נכח בהן. הקונכ"ל לא קיבל משוב מהגופים במטה המשרד שאליהם נשלחו הדיווחים והערכות המצב.

תגובה 

משרד החוץ
2.
הקונסול הכללי הונחה לפעול על-פי הערות הביקורת וכבר הורחבה כמות הדיווחים.  הובהר לנציגות בצורך שמברקים יהיו חתומים בידי שליחים ולא בידי עובדים מקומיים, אולם אופן הכנת  המברק מסור להחלטת ראש הנציגות. המטה נוהג להגיב להערכות ויפעל להגברת התגובות והערכות המצב. הנחיות ברוח זו משתלבות בהנחיה הכללית שהוציא ראש חטיבת תאום בדבר מברקי הערכה וניתוח. בנוסף, האגף הנחה את כל הנציגויות לשגר מברקי הערכה שבועיים. 

ליקוי
3.
מקצת השליחים לא עברו מסלול הכשרה והדרכה או שעברו מסלול הכשרה חלקי לפני שהחלו בתפקידם, ולכמה מהשליחים לא היה ניסיון קודם מתאים לתפקיד. המשרד לא הקפיד לדרוש מכל השליחים שסיימו את תפקידם בניו יורק להכין דוח סיום תפקיד, שהוא כלי חשוב לעובד המחליף ללימוד התפקיד החדש. מקצת השליחים נזקקו לחלק ניכר משבוע ההתארגנות המוקדמת לשם התארגנות אישית, ולא נותר להם די זמן 
לחפיפה המקצועית.  

ליקוי
4.
על משרד החוץ להקפיד שכל עובד שמונה לתפקיד בחו"ל ישתתף בתכנית השתלמות מובנית ומותאמת לתפקיד ולמקום השירות שתקנה לו הבנה של התפקיד וכלים להתמודד עם סוגיות שעולות בעת השירות בחו"ל. כמו כן, מן הראוי שהמשרד יקבע פרק זמן שיאפשר חפיפה מספקת בעניינים המקצועיים במובחן מפרק הזמן הדרוש להתארגנות אישית מוקדמת.

תגובה
משרד החוץ
3-4.
תקבע תקופת חפיפה ארוכה יותר בשיתוף  הגורמים האחראים  בהתאם למגבלות התקציביות. החל מחודש מרץ 2010 הוכנסה תוכנית הדרכה מעודכנת ליוצאים לחו"ל על פי תחומים ייעודיים: משאבי אנוש, קונסולרית, תקשורת, שגרירים וכדומה.  

אגף צפון אמריקה חונך את השליחים היוצאים לחו"ל. במידת האפשר, מציב אגף משאבי אנוש עובדים אלה באגף צפון אמריקה למשך החודשים ערב צאתם לחו"ל על מנת שילמדו היטב את האזור בו הם אמורים לכהן ואת רוח האגף. בנוסף, העביר האגף יום עיון ליוצאים לחו"ל בתאריך 2 במרץ 2010. מתוכנן להתקיים יום עיון נוסף בתחילת הקיץ.

ליקוי
5.
מנהלי המחלקות לא תמיד תחקרו את העובדים שסיימו את שירותם בחו"ל, וגם כאשר נעשה תחקיר, הוא לא סוכם ולכן לא הועבר לגורמים במשרד שנקבעו בתקנון. בכך נמנעה מהאגפים הרלוונטיים האפשרות לקבל סיכום על השירות ולחקור נושאים שבתחום אחריותם, לשם עדכון והשלמת מידע ולשם הפקת לקחים.

לדעת משרד מבקר המדינה, אי-ההקפדה על הכנת דוח סיום תפקיד ועל תחקור העובד המסיים את שירותו פוגעת בשימור הקשרים עם אישים מקומיים ותורמת לאבדן הזיכרון הארגוני בנציגות ובמשרד. מן הראוי שהמשרד יקפיד שכל שליח המסיים את תפקידו יכין דוח ובו כל הפרטים הנדרשים לפני סיום תפקידו במקום השירות. כמו כן על מנהלי המחלקות הרלוונטיות להקפיד על ביצוע התחקיר, סיכומו ומשלוח הסיכום לגורמים הנוגעים בדבר.

תגובה
משרד החוץ
5. 
החל מ- 2008, חטיבת תאום מעבירה הנחייה לכל עובדי המשרד, בדבר החובה על כל עובד המסיים תפקיד, להגיש דו"ח סיום תפקיד למטה והנחייה לראשי היחידות בדבר הצורך לבצע תדרוך לעובד שסיים תפקידו בחו"ל. ההנחיה יוצאת כמברק לכל העובדים בכל שנה וכן יוצאות תזכורות על פי הצורך. ההנחיה מלווה בנוהל המסביר את אופן כתיבת הדו"ח. בנוסף להנחיה בעניין דו"ח סיום תפקיד, נעשה מעקב שוטף אחר ביצוע ההוראה. בקיץ 2009, כל עובדי המשרד שסיימו תפקיד בחו"ל, הגישו דו"ח סיום תפקיד, למעט מקרים בודדים וחריגים .

ליקוי
6. 
משרד מבקר המדינה העיר כי עד להכנסת השיפורים במערכת המחשוב עליו לנקוט את כל האמצעים הדרושים כדי שיהיה בידיו מידע מעודכן על איוש משרות העמ"י על מנת שיוכל לפקח על איושן. עליו לקדם במהירות את שיפור מערכות המידע שבהן מנוהל מערך כוח האדם כך שהנתונים הנוגעים לעובדים בחו"ל יהיו אמינים, מלאים ותואמים.

תגובה
משרד החוץ
6.
המשרד שוקד עתה על מערכת עובדים מקומיים חדשה שתענה על הדרישות. 

ליקוי 

7.
המשרד אינו מחייב פרסום פומבי של משרות פנויות של עמ"י ועמ"ז המועסקים על פי חוזה מיוחד, ולכן אין ניתנת הזדמנות שווה לכל המעוניין להציע מועמדות למשרה. על המשרד להקפיד לכוון את הפרסום לישראלים שממילא עתידים להעתיק מושבם לחו"ל, למשל בשל לימודים או בשל שליחות של בני משפחתם מטעם המדינה. לשם כך עליו לפרסם את המשרות הפנויות באתר המשרד ובאתרי אינטרנט מתאימים אחרים.
תגובה 

משרד החוץ
7.
לנושא זה השלכות ביטחוניות והשלכות משפטיות החורגות מגבולות הנציגויות בניו-יורק, ובוושינגטון, אגף משאבי אנוש יקים צוות בחינה ליישום המלצות הביקורת בשיתוף גורמי הביטחון והיועץ המשפטי.

ליקוי
8.
על משרד החוץ לבחון את נחיצות הספרייה ואת התאמתה לצורכי הנציגויות. אם יתברר כי אין צורך בספרייה יש לבטל גם את המשרה בתקן לשם היעילות והחיסכון בכספי ציבור.

תגובה 

משרד החוץ
8.
בעקבות הערכה מקצועית שנערכה לבחינת נחיצות הספרייה במשלחת לאו"ם, צומצמה העסקתו של הספרן ממשרה מלאה לחצי משרה בתאריך 3/11/07. בבחינה מקצועית נוספת שנעשתה בתחילת שנת 2010, הוחלט על ביטול משרת הספרן. בהתאם להחלטה זו, הופסקה העסקתו של העובד בתאריך 28/2/10, ובוטל תקן המשרה.
ליקוי
9.
שיעור קצובת הייצוג המשולמת לשליחים בכל חודש, נקבע על פי הדרג של העובדים בלי להתחשב בסוג התפקיד, בהיקף האירוח המתחייב מהתפקיד ובמקום השירות. הדיווח של השליחים על הוצאות ייצוג אינו מפורט דיו, ולכן אי-אפשר לבדוק אם ההוצאות הוצאו במסגרת התפקיד ועל פי הוראות תקנון שירות החוץ של המשרד. על המשרד לבחון מחדש את אמות המידה שלפיהן נקבע שיעור קצובת הייצוג ולהביא לדיון בוועדה הבין-משרדית ולאישורה אמות מידה המותאמות לצורכי התפקידים ולמקום השירות.

תגובה
משרד החוץ
9.
דיון ראשון  בנושא שיעור קצובת הייצוג המשולמת לשליחים בכל חודש התקיים ב- 2.12.2009, התיקונים ייעשו בהתאם להחלטות  הוועדה הבינמשרדית שבראשה עומד הממונה על השכר.

ליקוי
10.
משרד מבקר המדינה העמיד את משרד החוץ על החובה לאשר תשלומים רק על סמך קבלות ובהן מידע מלא ומפורט שיאפשר הבחנה בין אירוח שבוצע במסגרת התפקיד לאירוח פרטי. אישור תשלום על סמך קבלות לא מפורטות ודיווח חסר, עושה פלסתר את המטרה שבבסיס תשלום דמי הייצוג. אשר לתשלום דמי ייצוג בגין הוצאות אירוח בבית, על הוועדה הבין-משרדית לגבש הסדרים מידתיים להחזר הוצאות אלה הניתנים לפיקוח ולבקרה.

תגובה
משרד החוץ
10.
דיון ראשון בנושא התשלומים התקיים ב-2.12.2009. התיקונים ייעשו בהתאם להחלטות הוועדה הבינמשרדית שבראשה עומד הממונה על השכר. בעניין הוצאות ייצוג מחוץ לבית המוחזרות כנגד קבלות בלבד, יופץ חוזר לכל העובדים שיחייבם לציין בגב הקבלה את שם האורח ותפקידו. תקנון שירות החוץ יתוקן בהתאם. 

ליקוי
11. 
לדעת משרד מבקר המדינה, נוכח ההוצאות הגבוהות על שכר לימוד בבתי הספר הפרטיים, ראוי שהמשרד יבחן את האפשרות לקבוע שכר לימוד מרבי על פי מקום השירות, וכן ראוי שיקבע אמות מידה ברורות וחד-משמעיות לחריגה מסכום המרבי שנקבע. שליח שיבחר לשלוח את ילדיו לבית ספר ששכר הלימוד בו גבוה מסכום המרבי שייקבע, יידרש לשלם בעצמו את ההפרש.

תגובה
משרד החוץ
11. 
דיון ראשון התקיים ב-2.12.2009. התיקונים ייעשו בהתאם להחלטות הוועדה הבין-משרדית שבראשה עומד הממונה על השכר.

ליקוי
12.
המשרד שילם עבור דירת השרד של הקונכ"ל שכר דירה הגבוה פי שניים ויותר משכר הדירה עבור שתי דירות שרד אחרות של בעלי תפקידים בכירים באזור מנהטן.

תגובה 

משרד החוץ
12. 
דירת הקונסול הכללי משמשת כדירה ייצוגית של מדינת ישראל בניו-יורק. מידי שבוע מתקיימות בה קבלות פנים ואירועים רבי משתתפים. בכל אירוע מגיעים לדירה בממוצע כ- 100 מוזמנים. בניו-יורק אין מצאי גדול של דירות עם חדרי אירוח כנדרש מדירת שרד, ועלות שכר הדירה שלהן גבוה יחסית בשל נדירותן. עד לתאריך ה-31/7/09 הגיע גובה שכר הדירה לסך של 14,300 דולר עקב העלאה מצטברת בשכר הדירה מידי שנה. בחודש אפריל 2009, נעשה ניסיון לנצל את ההאטה הכלכלית ולאתר דירה מתאימה בעלות פחותה. 

ליקוי
13.
לקונסוליה ולנציגות באו"ם הוקצו בתקן שש משרות להעסקת עובדי משק בית בבתיהם של ראשי הנציגויות. נמצא שלסגן השגרירה לאו"ם הוקצו 1.75 משרות לעבודות ניקיון, יותר מפי שלושה מכפי שנקבע בתקנון.

תגובה 

משרד החוץ
13.
בחודש ינואר 2010 צומצם תקן המשרה ב- 25% ועומד עתה על 75%.

ליקוי
14. 
משרד מבקר המדינה העיר למשרד החוץ כי אם ההוראות בתקנון הנוגעות למטפלת חלות גם על שמרטפית על המשרד לדרוש קבלות כאסמכתה להחזר ההוצאות. 

תגובה
משרד החוץ
14.
הנושא עוגן כבר בתקנון שירות החוץ. ב-25/2/2010 הוצאה הבהרה לכל הנציגויות המציינת כי ההחזר עבור שמרטפות לזכאים יינתן כנגד קבלות בלבד.

ליקוי
15. 
משרד מבקר המדינה העיר למשרד החוץ שקביעת מספר הבקבוקים של משקאות חריפים המותרת לקנייה, והאפשרות לקנות מוצרים בלי הגבלה בנסיבות מסוימות היא החלטה מקומית שלא התקבלה על ידי המשרד, ולא ברור על מה התבססה. האפשרות לקנות כמות גדולה של משקאות חריפים בנסיבות אלה, ולקנות ללא הגבלה מוצרים אחרים הפטורים ממסים, עלולה לפתוח פתח לקניית מוצרים אלה לא רק לצורכיהם של העובדים, בניגוד להוראת הוועדה הבין-משרדית.

תגובה
משרד החוץ
15. 
חנות המכר על פי הסכם "איחוד החנויות" מנוהלת באחריות משלחת הרכש של משרד הביטחון בניו יורק. הדו"חות הכספיים של החנות מועברים פעמיים בשנה לקונסוליה ונבדקים על ידי הנהלת החשבונות של מינהלת הקונסוליה והמשלחת לאו"ם.


קיימת מגבלה לגבי כמות רכישת בקבוקי המשקאות החריפים והסיגריות – כל עובד חדש שנקלט לעבודה בקונסוליה והמשלחת לאו"ם מוחתם על טופס, בו הוא מתחייב לפעול על פי הכללים. במערכת הממוחשבת של החנות ניתן לאתר עובד שחרג מהמכסה המותרת. והיה ונמצא עובד שחרג מהכללים, נשללת זכאותו לקנות בחנות המכר.

ליקוי
16.
משרד מבקר המדינה מברך על השינויים שנעשו בהוראות התקנון בדבר המותר והאסור בגיוס כספים למימון אירועי יום העצמאות. על המשרד להקפיד שכל הנציגויות יפעלו 
על פי הוראות אלה בחגיגות יום העצמאות הבאות. 

ליקוי
17.
הביקורת של משרד מבקר המדינה על תחומי מינהל וכספים העלתה שככלל שתי הנציגויות פועלות על פי סדרי מינהל תקין. עם זאת הועלו כמה ליקויים שחלקם נוגעים לכלל נציגויות ישראל בחו"ל ולכן על המשרד לעשות לתיקונם באופן מערכתי. במהלך הביקורת החלו המשרד והוועדה הבין-משרדית לשכר ולתנאי שירות בחו"ל שבמשרד האוצר לנקוט צעדים לתיקונם של חלק מהליקויים. עם זאת על משרד החוץ לפעול לתיקונם של כמה ליקויים נוספים ולהקפיד על פעולה תקינה בהתאם לתקנון שירות החוץ ולהוראות שכר ותנאי שירות בחו"ל של הוועדה הבין-משרדית.   

התקשרות עם חברה לניהול ביטוח הבריאות של העובדים בנציגויות בארצות הברית
הגוף המבוקר:  משרד החוץ
ליקוי
1.  
חוק חובת המכרזים, התשנ"ב-1992, והתקנות על פיו מסדירים את ההליך שלפיו על משרדי ממשלה לרכוש שירותים מספקים. בתקנות חובת המכרזים, התשנ"ג-1993 (להלן-תקנות חובת המכרזים), נקבע שבנסיבות מסוימות אפשר להתקשר בחוזה לרכישת שירותי ביטוח בהליך של מכרז סגור, שבו על המזמין לפנות למספר ספקים ולקיים ביניהם תחרות לבחירת הספק המתאים. כמו כן נקבע שלקראת המכרז יש להכין, בין היתר, כתב דרישות או מפרט, אומדן של ההוצאה הצפויה וטיוטת חוזה ולקבוע את התנאים להשתתפות במכרז. המשרד ביקש הצעות משתי חברות אמריקניות ומהחברה הישראלית אולם לא הכין את שנדרש בתקנות חובת המכרזים. 

ליקוי
2.
בחוק נקבע כי הדרך הראויה והנכונה להתקשר עם ספק לקבלת שירותים היא באמצעות מכרז. דרך זו מטרתה להבטיח הזדמנות שווה לכל המעוניין להשתתף במכרז ולהבטיח שייבחר הספק המתאים ביותר, במחיר הראוי ביותר ותוך מקסימום התועלת הכלכלית. בחירת חברה לביטוח בריאות של עובדי המשרד בחו"ל יכולה להיעשות גם באמצעות מכרז סגור - פנייה למספר ספקים ותחרות ביניהם. התברר שהמשרד התקשר עם חברה ישראלית לניהול ביטוח הבריאות לשליחים לפי תקנת פטור שאינה מתאימה, ואילו לגבי העובדים המקומיים הישראלים (להלן עמ"י) והעובדים המקומיים הזרים (להלן עמ"ז) - שלא על פי דיני המכרזים. 

על המשרד להקפיד שכל התקשרות עם גוף חיצוני תיעשה על פי כל דין. מהתנהלות המשרד עולה חשש להעדפה מגמתית של החברה הישראלית בניגוד לדינים. 

ליקוי
3.
הוראות התקנון מתייחסות לחברת ביטוח ולתשלומי פרמיה ואינן מתייחסות לאפשרות של ביטוח השליחים באמצעות חברה לניהול שירותים רפואיים. על המשרד להתאים את התקנון להסדרי ביטוח הבריאות השונים.

תגובה
משרד החוץ
3. 
התקנון ישונה עד לתאריך   1.6.2010, המועד הקרוב של עדכון התקנון.


ליקוי
4.
לדעת משרד מבקר המדינה, נוסח תקנה 14 מלמד כי היא נועדה לשימוש עצמי בנציגות או בסניף ולהתקשרות בעלת אופי מקומי. לגבי החוזים לניהול הסדרי הביטוח - מהות העניין, מורכבותו, היקף ההתקשרות ותחולתו מבחינת מספר הנציגויות ומספר המבוטחים הופכים את השימוש בתקנה זו לבלתי סביר. מן הראוי שהשימוש בתקנה זו יוגבל רק למקרים שבהם אין הצדקה להליך תחרותי של ממש ואין בו תועלת.

תגובה 

משרד החוץ
4.
המשרד נמצא עתה  בהליכים לקראת התקשרויות חדשות בנושא ביטוח הבריאות של עובדיו בארה"ב. לאור ממצאי הביקורת, יתקיימו שני הליכים נפרדים: אחד עבור עובדים ישראליים (שליחים ועמ"י) ואחד עבור עובדים מקומיים. שני ההליכים יתקיימו בהליך תחרותי לפי תקנות חובת המכרזים. יתקיימו מכרזים סגורים בהתאם לאמור בתקנה 4(2) לתקנות חובת המכרזים, התשנ"ב-1993, וזאת בשל היות ההתקשרויות הנדונות "עסקה שעניינה ביטוח".

ליקוי 

5.
לדעת משרד מבקר המדינה, על משרד החוץ היה לעגן בכתובים את ההליך שהתקיים בינו לבין שלוש החברות כדי להבטיח שקיפות והקפדה על סדרי מינהל תקין בהליך הגשת ההצעות. אם היה בכוונתו לבצע התמחרות, היה עליו להודיע על כך מראש לחברות. 
תגובה 

משרד החוץ
5.
החלופה המועדפת על ועדת המכרזים לרכישת השירות הינה על ידי פרסום מכרז פומבי בישראל, על פי כללי חובת המכרזים. על ידי נקיטה בדרך פעולה זאת תובטח שקיפות ושוויוניות כלפי כל המשתתפים במכרז. היה ויוחלט לבחור לנושא זה ספק בארה"ב (לאור שיקולים כלכליים, תפעוליים וכדומה, או לנושא עמ"זים בלבד), ההליך יבוצע במתכונת של מכרז סגור, על פי הכללים של שקיפות ושוויוניות. 

ליקוי 

6.
לדעת משרד מבקר המדינה, משרד החוץ לא היה צריך להסתמך בעניין קביעת החוקיות על עורך דין מטעם החברה הישראלית שהוא בעל עניין ויש לו מחויבות וחובת נאמנות לחברה הישראלית שהיא צד לחוזה והיא מועמדת לספק את שירותי הביטוח. היה על המשרד לבדוק סוגיה זו באמצעות היועצים המשפטיים שלו. 

תגובה 

משרד החוץ
6. 
בעקבות הביקורת, החל מינואר 2010 המחלקה למשפט דיפלומטי ואזרחי במשרד החוץ מלווה כעת את הליך בחירת ספק ביטוח הבריאות לעובדי הנציגויות בארה"ב, (שליחים, עמ"י ועמ"ז) מראשיתו. נציגת המחלקה משתתפת בישיבות נאמני קרן ריפוי כדי לייעץ ולתת ליווי משפטי לאורך כל ההליך, לרבות ניסוח החוזים עד לחתימתם ובדיקת היבטי החוקיות. 

ליקוי
7. 
המשרד החל בהליך של מכרז סגור, אולם ועדת המכרזים לא בדקה את הצעותיהן של החברות למתן השירותים הרפואיים לעמ"י ולעמ"ז ולא אישרה את בחירת החברה הישראלית, כפי שנעשה בהסכם השליחים וכמתבקש מחוק חובת המכרזים והתקנות על פיו. לדעת משרד מבקר המדינה, על המשרד להקפיד שכל התקשרות עם גוף חיצוני תידון בוועדת המכרזים, ובהתאם לנסיבות יינתן פטור ממכרז על פי כל דין. יתר על כן, התנהלות המשרד בהליכי ההתקשרות עם החברה הישראלית בחוזה השליחים ובחוזה עמ"י ועמ"ז מעלה חשש להעדפה מגמתית של החברה, בניגוד לדינים.
תגובה 

משרד החוץ
7.
מתבצעת עתה עבודת הכנה לקראת הגשה למכרז הן לגבי ביטוח לישראלים (שליחים ועמ"י) והן לגבי ביטוח לעמ"ז. כל התקשרות תיבחן על ידי ועדת המכרזים על פי החוק והתקנות הרלוונטיות. ההצעות יוגשו לועדת המכרזים בפורמט שווה ועל בסיס נתונים ברי השוואה על מנת לאפשר לוועדה לבחון את ההצעות ללא ההעדפה למציע זה או אחר.

ליקוי 

8.
המחלקה המשפטית, שהייתה אחראית לבחינת סעיפי חוזה עמ"י ועמ"ז ולאישורו, לא נתנה את הדעת לכך שחלק מהסעיפים בחוזה החלים על העמ"ז מחילים דינים ישראליים על אזרחים אמריקנים; סעיפים אלה אינם סבירים ואינם עולים בקנה אחד עם הוראות התקנון. 
לדעת משרד מבקר המדינה, מן הראוי שהמחלקה המשפטית תבדוק היטב את החוזה שייחתם בעתיד בעניין ביטוח הבריאות של העמ"ז כדי לוודא שסעיפיו סבירים ומתיישבים עם הוראות התקנון ועם הדין המקומי. 
תגובה 

משרד החוץ
8.
בהליך החדש יש הפרדה מוחלטת בין הליך בחירת ספק שירותי ביטוח בריאות לעובדים ישראליים (שליחים ועמ"י) לבין ההליך לבחירת ספק שירותי ביטוח בריאות לעמ"ז, בארה"ב. כבר בכך יש לתקן מההתקשרות הקודמת.

בהליך החדש, ייבחנו עבור עמ"זים חברות אמריקאיות בלבד ולכן אין חשש שיוחל באופן זה או אחר הדין הישראלי עליהם.

בעקבות הביקורת, במסגרת ההליכים המכרזיים/הליכי ההתקשרות, לפי העניין, הן עבור שליחים ועמ"י והן עבור עמ"זים, תיבחנה טיוטות החוזים המוצעים על ידי המחלקה למשפט דיפלומטי ואזרחי והיבטי החוקיות, במידת הצורך בסיוע עו"ד מקומי האמון על המשרד – על כל היבטיהם ועד לגיבושם הסופי של החוזים.

ליקוי
9.
בדצמבר 2008 התקיים דיון בוועדת המכרזים על התקשרות עם מועמד יחיד לייעוץ בביטוח. שכרו הוערך בפחות מ-43,000 ש"ח אולם לא הוצגו לוועדה שלושה ספקים לפחות או חוות דעת של גורם מוסמך שאין שלושה ספקים כאלה. הוועדה בחרה בו ונימקה זאת בהיותו בעל מומחיות וניסיון שצבר במשרד הביטחון ולכן סברה שהעסקתו תזרז את הכנת המכרז לביטוח בריאות של השליחים. בביקורת התברר כי לפני חתימת חוזה עמ"י ועמ"ז ב-2007 אותו יועץ המליץ בחוות דעת שנתן למשרד להתקשר עם החברה הישראלית, ולמרות זאת מפרוטוקול הישיבה עולה שהוועדה לא הביאה בשיקוליה עניין זה. 

לדעת משרד מבקר המדינה, מאחר שהיועץ המליץ בעבר למשרד על החברה הישראלית, וכיוון שהמשרד החליט לבחון מחדש את ההתקשרות עם החברה הישראלית היה על ועדת המכרזים לבחון קבלת חוות דעת מקצועית ממומחה נוסף. כמו כן, פעולת הוועדה בלא שבחנה אפשרות להעסקת יועצים נוספים, בניגוד להוראות תכ"ם, מנעה הליך תחרותי וגם אפשרות לבחור את היועץ המתאים ביותר. 
תגובה 

משרד החוץ
9.
הערת הביקורת תיושם בכל הליך עתידי לבחירת יועץ חיצוני.

ליקוי
10.
לדעת משרד מבקר המדינה, כדי להימנע מהליקויים שעליהם הצביע, על משרד החוץ לבדוק היטב את חלופות הביטוח לקראת ההתקשרות לביטוח בריאות של כל העובדים בארה"ב ולהיערך לכך מבחינה כספית, ארגונית ומשפטית לפני קבלת החלטה על החלופה. על המשרד להנחות את עובדיו לקיים התייעצות עם הגורמים המקצועיים הרלוונטיים לפני ההתקשרות עם גוף חיצוני.
תגובה
משרד החוץ
10.
בתאריך 25.2.2010 התקיים דיון של נאמני קרן ריפוי במסגרתו הוחלט כי לעמ"זים יוצע ביטוח מקומי אמריקאי. לגבי עמ"י ושליחים הוחלט על יציאה למכרז של חברת ביטוח בישראל. הערת הביקורת התקבלה ובמסגרת הבדיקות המקדימות להחלטה התקיימה בנובמבר 2009 פגישה בין מזכיר קרן ריפוי לארה"ב לבין נציגי חברות הביטוח. בינואר  2010 (לאחר קבלת נתוני 2009) התבצעה בדיקת כדאיות כלכלית בין האופציות השונות לביטוח והשוואה לעלויות חברת ניהול. המחלקה המשפטית ליוותה את התהליך לכל אורכו תוך מתן יעוץ משפטי. בתהליך קבלת ההחלטות השתתפו נאמני קרן ריפוי, יועץ הביטוח, קצין המנהלה האיזורי וחברי ועדת המכרזים.

ליקוי
11.
כספי מחצית "פרמיית הצל" המשולמים בידי העמ"ז הועברו לחשבון קרן הריפוי, וההוצאות הרפואיות שלהם ושל בני משפחותיהם שולמו בידי המשרד באמצעות הקרן, אף שהיא לא נועדה למימון הוצאות אלה. 

לדעת משרד מבקר המדינה, ספק אם המשרד רשאי על פי הכללים הקיימים להשתמש בקרן הריפוי למימון הוצאותיהם הרפואיות של העמ"ז. על המשרד לבחון זאת ולהסדיר את פעולותיו בהתאם
תגובה
משרד החוץ
11.
בפגישת נאמני קרן ריפוי ב-25.2.2010 הוחלט על פיצול בין הביטוח הרפואי של העמ"זים לבין הביטוח הרפואי של השליחים והעמ"י. לאור זאת לא ימשך הליך הגבייה מחלק של העובדים המקומיים (עמ"ז) לחשבון קרן ריפוי, שכן העלויות של העמ"זים ישולמו ישירות לחברת הביטוח, ללא קשר לקרן ריפוי.

ליקוי 

12.
הבדיקה העלתה שהקונסוליה ומטה המשרד לא בדקו ולא אימתו באופן שיטתי את המידע שבדוחות שהעבירה אליהם החברה הישראלית על דרישות השליחים, העמ"י והעמ"ז לקבל שירותים רפואיים ועל התשלומים עבור שירותים אלה. המשרד גם לא בדק ברשומות החברה את העברת התשלומים לספקים. 
לדעת משרד מבקר המדינה, היעדר בקרה ופיקוח על ההוצאות בגין השירותים והתביעות הרפואיות שעליהם דיווחה החברה הפך שניים מהיתרונות העיקריים שלה - מתן שירותי ניהול בעברית והיכולת לקיים עליה בקרה ביתר קלות משום שהיא פועלת בארץ - לחסרי משמעות. 
תגובה
משרד החוץ
12.
בתחילת ינואר 2010 ביקש המשרד מחברת הניהול הישראלית לקבל את מערכת בקרת החשבוניות EOB המאפשרת פיקוח על ההוצאות וההנחות. החברה התחייבה לספקה.

ליקוי
13.
על המשרד לשלם את ההוצאות הרפואיות על פי תנאי החוזים עם החברה הישראלית ולוודא שהעובדים שדרישותיהם להחזר הוצאות על טיפולים רפואיים נדחו, שילמו את חובם לספקים. 

תגובה
משרד החוץ
13.
המשרד יוודא  כי השירות הרפואי ינתן בהתאם להסדרים והחוזים שנחתמו. כל חריג יאושר מראש על ידי נאמני קרן ריפוי. 

ליקוי
14.
מבדיקת ריכוז הדוחות שהעבירה החברה הישראלית למטה המשרד ולקונסוליה בשנים 2007 ו- 2008 עולה כי שיעור ההנחות הממוצע שעליו דיווחה היה גבוה מ- 50%. כלומר על המשרד יהיה לשלם לה מענק הצטיינות בגין שנים אלה. עוד נמצא כי עד מועד סיום הביקורת שום גורם בקונסוליה או במשרד לא בדק ולא אימת את שיעור ההנחות שעליו דיווחה החברה כדי לקבוע אם יש לדרוש ממנה החזר מדמי הניהול או אם יהיה על המשרד לשלם לה מענק הצטיינות ולכן לתקצב אותו. לדעת משרד מבקר המדינה, על משרד החוץ ליצור מנגנון פיקוח הולם על הדיווחים ולבדוק את נתוני ההנחה מדי שנה כדי לוודא אם שיעור ההנחה הממוצע הוא יותר או פחות מ-50%, ובהתאם לתוצאות הבדיקה עליו להיערך מבחינה תקציבית לתשלום מענק הצטיינות לחברה הישראלית או לדרוש החזר מדמי הניהול. 
תגובה
משרד החוץ
14.  
בתאריך  25.2.2010 התקבלה החלטת נאמני קרן ריפוי למעבר מחברת ניהול לחברת ביטוח (לעמ"זים בארה"ב ולשליחים ולעמ"י – בארץ). לאור זאת הליך קבלת מענק ההצטיינות יבוטל, שכן ההתקשרות עם חברות ביטוח אינה כוללת מענקים מסוג זה.
ליקוי 

15. 
באוקטובר 2009, מועד סיום הביקורת, היה משרד החוץ בעיצומה של בדיקת ביטוח הבריאות לעובדים בארה"ב. עליו להביא בחשבון את הממצאים שעלו בדוח זה וליישם את ההמלצות בעניין זה בכל התקשרות עתידית. ראוי שמשרד החוץ יבחן את יתר חוזי ההתקשרות שלו לביטוח בריאות לעובדי שאר הנציגויות בחו"ל בהתאם לנאמר בדוח זה. 

תגובה
משרד החוץ
15.
לאור טיוטת דו"ח הביקורת מנובמבר 2009 בוצעו שינויים מרחיקי לכת בהליכי העבודה הפנים משרדיים. החלטת נאמני קרן ריפוי מיום 25.2.2010 נסמכה רבות על הערות הביקורת וההחלטות שהתקבלו לקחו בחשבון את הצורך לספק פתרונות לליקויים שהועלו.
משרד החינוך
פרס ישראל
הגופים המבוקרים: משרד החינוך; נציבות שירות המדינה 
ליקוי
1. 
תקנון לבחירת זוכים בפרס ישראל:הזוכים בפרס נבחרים על פי תקנון לפרסי ישראל המפרט את התחומים שבעבורם מוענקים הפרסים ומתווה את הליכי בחירתם. מאז השינוי האחרון של התקנון בשנת 2002 המשרד לא עדכן אותו למרות שינויים חברתיים, כלכליים, תרבותיים וטכנולוגיים שחלו במדינה.
תגובה
משרד החינוך
1.
התקנון לבחירת הזוכים בפרס ישראל עודכן לפני 8 שנים. לאור הביקורת, המשרד ימנה ועדה בהשתתפות בכירים מעובדי המשרד ומהאקדמיה לבחינת הצורך בעדכון הנהלים או התחומים בהם מוענק הפרס. 
ליקוי
2. 
החשב הכללי באוצר פרסם ב-1988 חוזר בנושא העסקת יועצים שאינם עובדי מדינה ובו צוין שיש לחתום על הסכם עם כל יועץ גם אם הוא יועץ ללא שכר. נציב שירות המדינה פרסם בשנים 1996 ו-1997 הודעות בדבר הימנעות מהעסקת יועצים בהתנדבות, מלבד במקרים חריגים שיאושרו על ידי הנציבות מראש. אף על פי כן העסיק משרד החינוך את פרופ' גולדברגר בין השנים 1990 ל-2004 בהתנדבות בלא שביקש את אישור הנציבות לכך ובלא שחתם עמו על חוזה העסקה, כנדרש לפי חוזר החשב הכללי.
ליקוי
3. 
מספטמבר 2002 עד יולי 2003 ומ-2005 עד 2008 העסיק משרד החינוך את פרופ' גולדברגר כיועץ בשכר בעניין הפרס. ועדת הרכישות במשרד החינוך אישרה את ההתקשרות עמו בשנת 2002 בלי שהמשרד פנה לקבלת הצעות מאחרים ובלי שנקבעו אמות המידה שלפיהן נבחר. בשנים 2005 ו-2006 פנה המשרד לפרופ' גולדברגר ולמועמדים נוספים בבקשה להגיש הצעה לייעוץ וועדת היועצים ששימשה כוועדת רכישות לעניין יועצים, שבה ובחרה בו. הוועדה נימקה את החלטתה בשקלול התוצאות על פי אמות המידה שהיו בפניה. בדיקת מסמכי הוועדה העלתה שלא צוינו המשקלות של אמות המידה שלפיהן נבחנו המועמדים. 
ליקוי
4. 
עד לבחירתו של עו"ד לנגנטל עסק פרופ' גולדברגר בין החודשים נובמבר 2008-ינואר 2009 בענייני הפרס, מבלי שהעסקתו אושרה והוסדרה בוועדת היועצים ובלא חוזה העסקה. 
ליקוי
5. 
העסקת עו"ד לנגנטל: מפברואר עד מאי 2009 הוא הועסק בלי שהמשרד חתם עמו הסכם הכולל התחייבות לשמירת סודיות - בניגוד לאמור בחוזר החשב הכללי, ובלי ששילם לו את שכר עבודתו. 
תגובה
משרד החינוך
2-5.
כאשר הוצג בפני שר החינוך הצורך למנות אדם שילווה את ההיערכות לקראת חלוקת פרס ישראל ביום העצמאות ה-62, החליט השר להימנע ממינוי יועץ חיצוני, על מנת לחסוך בכספי ציבור ולמנוע לזות שפתיים וניגודי עניינים פוטנציאליים, ומינה לתפקיד עובד, מעובדי המשרד, אשר מתוקף תפקידו מכיר היטב את הנושא.  
ליקוי
6.
ועדות השופטים: קביעת החברים לוועדות השופטים נעשית בהליך חשאי נטול פרוטוקולים ובלתי-שקוף. על פי התקנון, האחריות לבחירת חברי ועדות השופטים היא בידי השר, אולם המשרד העסיק את פרופ' גולדברגר לשם כך במשך שנים רבות ואפשר לו שליטה כמעט בלעדית בבחירת חברי ועדות השופטים, בלי שהמשרד קבע אמות מידה כלשהן לבחירה.
ליקוי
7. 
התקנון אינו קובע אמות מידה לבחירת הזוכים. התקנון קובע כי: דיוני ועדות השופטים חשאיים; אין נרשמים פרוטוקולים בדיונים אלה; כל פרטי הדיונים ושמות המועמדים, למעט שמות הזוכים בפרס, נשארים כמוסים. 
ליקוי
8. 
התפלגות הזוכים:בדיקת זהות מקבלי הפרסים מעלה שהתהליך שלפיו נבחרים הזוכים מוביל לכך שאין הלימה בין התפלגות האוכלוסייה לבין מקבלי הפרס במהלך השנים. לדוגמה, מכ-620 זוכים יחידים רק כ-90 הן נשים, ורק חמישה ממקבלי הפרס אינם יהודים.
תגובה
משרד החינוך
8. 
לנושא התפלגות הזוכים: השופטים בוועדות השונות דנים במועמדים השונים, וזאת לאור המלצות שהגיעו מהציבור. בחלק גדול מהמקרים אין נשים ובני מיעוטים בקרב המועמדים ולכן אין אפשרות להעניק להם את הפרס. בשנת תש"ע מונו נשים במרבית הוועדות כך שניתנה תשומת לב לנושא זה. אישה שעמדה בראשות אחת מוועדות השיפוט הבהירה שהקיפוח לכאורה אינו נובע בעת דיוני הוועדה על מתן הפרס, אלא המחסור במועמדות מבטא את הקושי שהיה לנשים, במהלך השנים להגיע לעמדות בכירות ולהישגים אקדמיים, שיבשילו לכדי קבלת פרס ישראל. 
ליקוי
9. 
בשנת 1988 פרסם החשב הכללי באוצר חוזר על העסקת יועצים שאינם עובדי מדינה. צוין בו שלעובד ציבור אסור להימצא במצב שיש בו אפשרות ממשית של ניגוד עניינים, וכלל זה חל גם על יועץ; לכן לפני ההתקשרות עמו יש לבדוק אם קיים חשש לניגוד עניינים. לפי הנחיית היועץ המשפטי לממשלה מ-2006, גיבשה נציבות שירות המדינה נוהל בעניין. בשלושה מקרים שנמצאו לא הקפיד משרד החינוך על שמירת הכללים למניעת ניגוד העניינים של העוסקים בפרס, בעניין פרופ' גולדברגר שכיהן כמנכ"ל החברה למתנ"סים ועניין עו"ד לנגנטל על שנתן שירותי ייעוץ בשכר למכון הישראלי לדמוקרטיה.
ליקוי
10.  
יום לפני שהתכנסה ועדת השופטים להחלטה בדבר זוכי פרס ישראל על מפעל חיים לשנת 2009, פנה עו"ד לנגנטל ליועצת המשפטית של משרד החינוך באמצעות מנהל האגף האחראי על הפרס בבקשה לקבל הנחיה כיצד עליו לפעול, מאחר שלדבריו היו בין המועמדים לפרס גופים שהוא קשור עמם. עד מועד הישיבה לא קיבל עו"ד לנגנטל את תשובת היועצת המשפטית לבקשה ואף לא הנחייה כלשהי ממנהל האגף למרות שהובא לידיעתם כי קיים חשש למראית עין של ניגוד עניינים. 
ליקוי
11. 
ראוי שהמשרד ימנה ועדה מקצועית אשר תהיה אחראית לקביעת התקנון ולשינויים בו וכן תבחן מעת לעת את התאמתו לשינויים המתחוללים בחברה הישראלית כך שירחיבו את מעגל מקבלי הפרס ויאפשרו את הענקתו גם לבאים מקבוצות אוכלוסייה נוספות מבלי לפגוע במצוינות הנדרשת לקבלתו. 
תגובה
משרד החינוך
11. 
השר ימנה ועדה שתבחן את מכלול הנושאים הקשורים בתקנון ובאופן מתן הפרס. 
ליקוי
12. 
משרד מבקר המדינה סבור כי סדרי המינהל התקין מחייבים שבנושא רגיש כמו בדיון על מועמדים לפרס ראוי שינוהל פרוטוקול שיסווג "סודי" ולא יהיה חשוף למי שאינו קשור לבחירה עצמה. הדבר יאפשר קיום בקרה על התהליך אם יתעורר צורך בכך. כדאי ששר החינוך ייתן את דעתו על כך במועד שלא ירחק מדי.
תגובה
משרד החינוך
12. 
שמירה על סודיות עבודת ועדות השופטים היא חשובה מאוד. אולם, הביקורת מעלה הצעות שקבלתן עלולה לפגוע בנושא הסודיות. פרסום הרכבי השופטים טרם קבלת החלטה, עלול להזמין לחצים מסוגים שונים.
באשר לרעיון פרסום הפרוטוקולים – מחויבות המשרד היא לאפשר לשופטים להתבטא באופן חופשי במהלך דיוני הוועדה. בשל כך, על המשרד להבטיח לשופטים כי דבריהם במהלך הישיבות לא יפורסמו. אין בכך כדי לגרוע מחובתם של השופטים, הקיימת כבר היום, להציג את נימוקיהם לבחירת הזוכה. 

עם פרסום שמות הזוכים, מתפרסמים גם שמות השופטים, והדבר נעשה טרם חלוקת הפרס. על כן אין חשש לניגוד עניינים בין השופטים לבין מקבלי הפרס, לזיקה לא-ראויה בין השופטים לבין עצמם, או כל בעיה אחרת בהרכבי השופטים, ולא ייחשפו מבעוד מועד. לדעת המשרד אין מקום, לבצע שינויים מהותיים באופן מינוי הוועדות. 

ליקוי
13. 
הגם שלא ניתן להטיל ספק בתרומתו של פרופ' גולדברגר לניהול הליכי הפרס, כדי להבטיח שהליך בחירת הזוכים בפרס יהיה תקין ומאוזן ראוי שהאחריות על הקמת ועדות השופטים לא תינתן בידי אדם אחד - מהימן ככל שיהיה. יש לשקול הקמה של ועדה מייעצת בראשות אישיות ציבורית דוגמת שופט בדימוס של בית המשפט העליון או אישיות ממלכתית רמת מעלה אשר תרכז את תהליך בחירת השופטים.  

תגובה
משרד החינוך
13. 
הענקת פרס ישראל החלה בשנת 1953 ביוזמתו של שר החינוך דאז, בן ציון דינור, ומאז, מעמדו צבר יוקרה רבה. שר החינוך הוא השר לו ניתנה הסמכות, ועליו הוטלה האחריות, בין היתר, לעמוד בראש המערכת המחנכת את כלל ילדי ישראל לערכי הלימודים, המחקר והסקרנות. השר, המעניק את הפרס הינו השר הממונה על החינוך וההשכלה הגבוהה בישראל, ובמסגרת זו הוא הממונה על המחקר האקדמי והבסיסי שעיקר הפרסים מחולקים במסגרת תחומיו. 
במקביל, פרס ישראל הוא מפעל, אשר הצליח, במשך השנים, לשמור על יוקרה ומעמד בעיני הציבור, והטקס בו מחולק הפרס הינו אחד משיאי אירועי יום העצמאות. חתני וכלות הפרס, נתפסים כראויים לפרס וכמי שנבחרו על בסיס שיקולים ענייניים ועל-ידי ועדות מקצועיות. 

לדעת המשרד יש לשמר את המסגרת הבסיסית של המוסד שהצליח במשך עשרות שנים לעמוד מעל כל מחלוקת פוליטית.

ליקוי
14. 
יש מקום שהממשלה תבחן אפשרות להעברת האחריות להענקתו לגורם ממלכתי דוגמת נשיא המדינה שישמור על הצביון הממלכתי-יוקרתי שלו ואף יעצימו. אנו כותבים זאת בשולי דוח זה ומשאירים את העניין, כאמור, ב"צריך עיון".  
ניצול שעות לימוד בבתי הספר היסודיים ובחטיבות הביניים
הגוף המבוקר: משרד החינוך
ליקוי
1. 
בקרת התקן מתבססת על בדיקות בכמה מאות בתי ספר, אולם לעתים חסרות בה קבוצות גדולות של בתי ספר בעלי מאפיינים ייחודיים. למשל, בשנה מסוימת לא כללה הבקרה בתי ספר ביישובים קטנים ולעתים החליטו מנהלי מחוזות שלא לכלול בבקרה בשנה כלשהי בתי ספר מסוימים מסיבות שונות, ובמקומם נכללו אחרים. משנת הלימודים התשס"ח (2008-2007) החליט המשרד שלא לכלול בבקרה בתי ספר שמופעלת בהם רפורמת "אופק חדש" ובתי-ספר שמנהליהם בשנת הניהול הראשונה שלהם. בהשמטות אלה יש כדי לפגוע ביכולת של ממצאי הבקרה לשקף נכונה את מצב הניצול של שעות הלימוד בכלל המוסדות בחינוך הרשמי.

ליקוי
2. 
המשרד קבע שכל בית ספר יבוקר לפחות פעם בחמש שנים. מנגד, נמצא שקרוב ל-20% מבתי הספר שהבקרה הייתה אמורה לכלול אותם לא נבדקו; קיימת שונות רבה בין מחוזות המשרד - כ-30% מבתי הספר במחוז ירושלים ובמינהל לחינוך התיישבותי שהיו אמורים להיבדק לא בוקרו בחמש השנים האמורות, ואילו במחוז ת"א לא בוקרו רק כ-7%. שונות זו יש בה כדי לפגוע במדידה ובתוצאות. יוצא אפוא שלמשרד לא היה מידע על ניצול השעות בחלק ניכר מבתי הספר בשניים ממחוזותיו. 
תגובה
משרד החינוך
1-2. 
האגף הבכיר לארגון לימודים במשרד יבצע דגימה אקראית לכל בתי הספר בתכנון ארבע שנתי לפי משקלם בכל מחוז באופן יחסי לסך כל בתי הספר. בנוסף, יבצעו בקרות לבתי ספר חורגים משנת הבקרה הקודמת ולחזרות אקראיות. מנהלי המחוזות יבחנו לגופו של  עניין כל שחרור מהבקרה, ויבחרו בית ספר אחר מתוך אותו מחוז. 
ליקוי
3. 
תכנית הליבה מגדירה, בין השאר, את תחומי הדעת שיש להורות וכן את מספר השעות המזערי בכל אחד מהם. המשרד לא קיים בחטיבות הביניים בקרה על ניצול השעות בכל אחד ממקצועות הליבה בהשוואה לתכנית הלימודים שקבע.
תגובה
משרד החינוך
3. 
יתוקן חוזר המנהל הכללי, כך שלא ניתן יהיה לתת פרשנות במקצועות הליבה בחטיבת הביניים. מנהלי מינהל החינוך הממלכתי דתי, יו"ר המזכירות הפדגוגית ומנהלת המינהל הפדגוגי יפרסמו בתוך חודשיים תיקון לחוזר. 

ליקוי
4. 
בקרת התקן היא "צילום מצב חד-פעמי" של בית הספר במועד הבקרה. אשר על כן יש חשיבות למועד שבו היא נעשית, כי בקרה במועד מוקדם בשנת הלימודים, לפני סיום עדכונה של מצבת התלמידים והקצאת שעות מסל מנהל מחוז, תציג נתונים לא מהימנים. תהליך בקרת התקן, אשר נעשה בשני שלבים בשל שיקולים הנוגעים לתקציב המשרד, מתקיים בשלב מוקדם, שבו עדיין עשויים לחול שינויים בתקני השעות של בתי הספר. מנגד, הליך הבקרה נמשך זמן רב מדי ותוצריו מתקבלים מאוחר מדי, ולעתים רק לאחר פתיחת שנת הלימודים העוקבת, ולכן התועלת שניתן להפיק מממצאי הבקרה קטֵנה באופן ניכר. 
תגובה
משרד החינוך
4. 
בתי הספר והבקרים יונחו לבצע בקרה. מהלך הבקרה יתואם מבחינה לוגיסטית עם לוח השנה הפדגוגי בבתי הספר. תפותח מערכת בקרה ממוחשבת לדיווח הנתונים.

ליקוי
5. 
המשרד מקצה מיליארדי ש"ח בשנה לשעות לימוד במוסדות החינוך, אך הוא אינו מקצה דרך קבע את הסכום הנדרש לבקרת ניצולן. בשנים התשס"א-התשס"ט חלו תנודות חדות במספר בתי הספר שבוקרו, ובשנת הלימודים התשס"ה (2005-2004) לא קוימה בקרת תקן כלל. בקרה יעילה עשויה לשמש בידי המשרד כלי להתייעלות ולחיסכון בשעות תקן, ואין לו כלי אחר לשם כך. 
תגובה
משרד החינוך
5. 
יינתן תקציב מוגדר בתקנה תקציבית ייעודית לכיסוי בקרת כל בתי הספר בחינוך היסודי, בחטיבות הביניים ובחטיבות העליונות. 

ליקוי
6. 
אי-ניצול כל תקן השעות שהוקצה לבית הספר משקף גם הוא ניהול לקוי של התשומות של בית הספר ועלול לפגוע ביכולת להשיג ברמה המערכתית, יעדים של המשרד. ואולם הביקורת העלתה שבדוחות בקרת התקן לא הובאו נתונים מרוכזים על שעות הלימוד הבלתי מנוצלות. מנתונים שקיבל משרד מבקר המדינה מארבעת המחוזות שנבדקו עלה כי 72%-40% מבתי הספר שנבדקו לא ניצלו את כל השעות בשנת הלימודים התשס"ט; במנח"י ובמחוז ירושלים לא ניצלו כחמישית מבתי הספר היסודיים 5% או יותר מהשעות שהקצה להם המשרד. משמעות הדבר היא לעתים אבדן של עשרות שעות הוראה באותם בתי ספר שבהם הוחסרו השעות.
ליקוי
7. 
מעיבוד נתוני ארבעת המחוזות שנבדקו לשנת הלימודים התשס"ט עולה כי יש שונות רבה בין המחוזות: במחוז תל אביב הייתה חריגה גדולה מן השעות שאושרו למוסדות החינוך - 6,404 שעות ששוויין כ-30 מיליון ש"ח, שהן כ-3.5% מכלל השעות שהוקצו לו, ובשלושת המחוזות האחרים היה שיעור החריגה כ- 0.4% עד 0.6% בלבד. 24% ממוסדות החינוך במחוז תל אביב חרגו מתקן השעות ב-5% או יותר; ובשלושת המחוזות האחרים - 1% עד 3%.  מעיבוד הנתונים לְמֵדים על הפער הגדול שבין מחוז תל אביב לשאר המחוזות שנבדקו. "בית ספר יסודי חורג" במחוז זה חורג ב-29 שעות שבועיות בממוצע, לעומת 12 שעות לכל היותר במחוזות האחרים. הנהלת המשרד הייתה ערה לחריגות של מחוז תל אביב, אולם הן חזרו ונשנו מדי שנה בשנה, ולא נמצא שהמשרד פעל בנחרצות להפסקתן. למעשה, נוצר מצב שבו חלוקתה של "עוגת התקציב" בפועל הייתה שונה מחלוקתה מראש בידי המשרד, בין היתר משום שהוא כשל בניסיונותיו להקטין את החריגה של מחוז תל אביב מתקני השעות שהוקצו למוסדותיו. 
ליקוי
8. 
המשרד הגדיר מהי כיתה תקנית לצורך תקצוב בתי הספר. כאשר נפתחת כיתה שאינה עומדת בהגדרה זו, ללא אישור של גורם מוסמך, היא נקראת כיתה לא תקנית. כאשר מנהל בית ספר פותח כיתה לא תקנית, והוא מעוניין שמספר שעות הלימוד לתלמיד לא יפחת, הוא זקוק לשעות נוספות, והוא עלול להקצות לה שעות הוראה על חשבון שעות שנועדו לצרכים אחרים. נמצא כי חסרה קביעה ברורה וחדה של המשרד באשר לתופעה הרווחת של פתיחת כיתות לא תקניות. 
ליקוי
9. 
למחוזות שנבדקו לא היה מידע על מספר הכיתות שנפתחו בשנת הלימודים התשס"ט. על פי נתוני המינהל לתקשוב ולמערכות מידע במשרד, באותה שנה היו בארבעת המחוזות שנבדקו כ-770 כיתות לא תקניות. יצוין כי על פי ממצאי בקרת התקן, פתיחת כיתות לא תקניות גוררת בעקבותיה חריגות נוספות, כגון צמצום שעות התגבור לתלמידים הנזקקים להן ומתן שעות הוראה לתלמידים שהן מעטות מהנדרש. חריגות אלה עלולות לפגוע ביכולת לנצל באופן המיטבי את משאבי מערכת החינוך בהתאם למדיניות המשרד ולתכנון. 

תגובה
משרד החינוך
7-9. 
מינהל התקשוב יפתח מודול ממוחשב לחסימת אפשרות השיבוץ של מורים ללא גיבוי תקציבי או באישור בעל סמכות במשרד.
יופק חוזר רענון מידע בדבר איסור פתיחת כיתה תקנית. כל מנהל בית ספר או מפקח אשר יבצעו חריגה בפתיחת כיתות תקן, יוזמן לברור משמעתי אצל מנהל המחוז. הסמכות לפתיחת כיתה תקנית נוספת הינה בידי מנהל המחוז ובתנאי שהתקבל לכך גיבוי תקציבי כנדרש. החוזר יפורסם עד ליום 15 ביולי 2010.  

ליקוי
10. 
טיפול דיפרנציאלי משמעו הקצאת זמן נוסף (לתלמיד או לקבוצה קטנה), תכנית מותאמת, חומרי למידה ודרכי הוראה מגוונים, הכול על פי צורכי הילד, במטרה להביאו להישגים טובים ולצמצם פערים בין קבוצות שונות באוכלוסייה. המשרד קבע שבתי ספר מחויבים להקצות שעות תגבור דיפרנציאלי, לתלמידים שזקוקים להן, אולם לא גיבה את קביעתו בהנחיות מפורטות על השימוש בהן. 
ליקוי
11. 
בהיעדר הנחיות מפורטות בתי ספר, לעתים באישור המחוזות, ראו עצמם חופשיים להחליט על שימוש בשעות לתגבור דיפרנציאלי למטרות אחרות, ובין השאר השתמשו בשעות אלו לפתיחת כיתות לא תקניות והקצו שעות להוראת מקצועות שונים. כך על פי ממצאי בקרת התקן בחינוך היסודי לשנת הלימודים התשס"ח, כ-52% מבתי הספר לא הקצו שעות לתגבור כנדרש, ובממוצע - 32 שעות חסרות בכל אחד מהם. כלומר בתי הספר לא קיימו כללים הנוגעים לנדבך מרכזי במדיניות המשרד - צמצום פערים ותגבור תלמידים חלשים. לעתים ניתנו חלק מן השעות שהוקצו לתגבור לכל התלמידים ולאו דווקא לזקוקים לתגבור. 
תגובה
משרד החינוך
10-11. 
יופץ חוזר רענון בדבר אופן ניצול שעות התגבור: כל מנהל/ת בית ספר או מפקח אשר יבצעו חריגה בשימוש בשעות התגבור יוזמנו לבירור משמעתי אצל מנהל המחוז. החוזר יפורסם עד ליום 15 ביולי 2010.
ליקוי
12. 
המינהל הפדגוגי במשרד קבע קווים מנחים להפעלת סל טיפוח בחטיבות הביניים שנועד לפצות תלמידים עם חסך חינוכי גדול, לרבות הכנת תכנית טיפוח אשר תיבדק ותאושר בידי המפקח על בית הספר ובידי הממונה על שירותי חינוך ורווחה במחוז. מנגד, מממצאי בקרת התקן שעשה המשרד בשנת הלימודים התשס"ח עולה כי ב-36% מחטיבות הביניים שנבדקו לא הייתה תכנית טיפוח מאושרת, וזאת מכמה סיבות אפשריות, למשל שהתכנית שהייתה בהן לא אושרה בידי הגורמים המוסמכים לכך. מנהל בית הספר יכול אפוא להפעיל סל טיפוח לשם השגת יעדים שלא אושרו בידי המשרד, ובה בעת, התלמידים שזכאים ליהנות ממשאבי הסל לא יזכו לקבלם. 
תגובה
משרד החינוך
12. 
האחריות על ביצוע ותכנון של שעות התקן באופן מסודר מוטלת על היחידות המקצועיות, כך בנושא "שעות עולים", "שעות מחוננים", "שעות תגבור לתכניות טיפוח" וכו'.  על כל יחידה מקצועית, באמצעות המפקחים לוודא ביצוע בפועל.  מנהל אגף שח"ר יגיש דוח תכניות הטיפוח למנכ"ל המשרד ולמנהל המינהל הפדגוגי בתוך שלושה חודשים מתחילת שנת הלימודים.  
ליקוי
13. 
נמצא כי בין הסמנכ"לית, שהיא מנהלת המינהל הפדגוגי, ובין סגנה, מנהל האגף, שֹוררים חילוקי דעות בנוגע לשעות תפקיד שמנהל בית ספר רשאי להקצות משעות הניהול שלו לעובדי ההוראה. כתוצאה מכך קוימה הבקרה על פי כללים שונים מהוראות המינהל הפדגוגי.
ליקוי
14. 
המשרד קבע כללים להקצאת שעות תפקיד בבתי הספר, אשר נועדו להפריד בין שעות ההוראה לתלמידים לבין השעות שבהם ממלאים מורים תפקידים אחרים בבתי הספר, אולם ממצאי הבקרה העידו במשך חמש שנים על חריגות רבות מהם. כשליש מבתי הספר היסודיים ויותר ממחצית חטיבות הביניים שנבדקו בשנת הלימודים התשס"ח חרגו מהכללים והמירו שעות הוראה בשעות תפקיד. על פי אומדן שעשה מנהל האגף, היקף החריגה של כל בתי הספר היסודיים הסתכם בכ-173 משרות הוראה מלאות. ממצאים אלה מעידים כי המשרד לא הצליח לאכוף את הכללים שקבע, ושעות הוראה שימשו גם שלא על פי ייעודן. המרת שעות הוראה בשעות תפקיד משמעה פחות שעות הוראה לתלמידים, דבר אשר עלול אף לפגוע בהישגים הלימודיים.
תגובה
משרד החינוך
13-14. 
בקרת התקן תאתר מורים ובעלי תפקידים המבצעים משימות שאינן מותרות על חשבון שעות התקן (מכל סוג שהוא), ותכין רשימת בתי ספר חורגים אשר תוגש למנהלי המחוזות. מנהלי המחוזות יפסיקו את ביצוע תפקידים אלה לאלתר, ויבצעו תהליך משמעתי כלפי מנהלי בתי הספר והמפקחים שהפעילו תפקידים במקום שעות תקן מכל סוג שהוא. 
ליקוי
15. 
הנתון "שעות אורך" מציין את משך הלימודים היומי המחייב בבתי הספר, דהיינו מספר השעות המזערי לתלמיד בכיתתו בכל דרגת כיתה ביום לימודים. על פי ממצאי הבקרה לשנת הלימודים התשס"ח, בכחמישית מבתי הספר היסודיים ובכמחצית מחטיבות הביניים שנבדקו היה מספר שעות האורך קטן מהנדרש; בבתי הספר היסודיים היה משך הלימודים הממוצע בכלל הכיתות קצר ב-30 שעות מהמתחייב, ובחטיבת ביניים ב-29 שעות; הממצאים היו חמורים במיוחד בכיתות ז' ובכיתות ח': ב-66% מכיתות ז' וב-59% מכיתות ח' בבתי הספר שנבדקו היה מספר שעות האורך קטן מן המספר המחייב. יום לימודים קצר מכפי שקבע המשרד עלול גם הוא לפגוע בהישגי התלמידים.
תגובה
משרד החינוך
15. 
כל מפקח בכל בית ספר יסודי יגיש בתוך חודשיים דוח ביצוע על ישום מדויק של "שעות האורך". הדוח יוגש למנהל המחוז ובו יוצגו החריגות והסיבות לכך. מנהלי המחוזות ידווחו בתוך שלושה חודשים למנהלת המינהל הפדגוגי ולמנכ"ל על ביצוע. המנהל הכללי יערוך שימוע לכל מנהל בית ספר או מפקח אשר חרגו בשעות האורך בביצוע על פי התקן.  

לגבי החינוך הממלכתי דתי – בתוך שנתיים ממועד פרסום הדו"ח יימצא פתרון לקשיים המובחנים בחינוך זה על ידי הצוות שימונה לכך. 
ליקוי
16. 
על אף הממצאים המשמעותיים שעלו בבקרה והצורך לדון בהם, נמצא שדוחות ממצאי בקרת התקן לשנים התשס"ז והתשס"ח לא הופצו במשרד. בכך נמנע ממנהלי יחידותיו להשתמש בממצאים כדי לתקן ליקויים. נוסף על כך, אף שממצאי הבקרה במחוז תל אביב היו חמורים במיוחד, הם לא הוצגו למפקחים ולמנהלי היחידות שבו.
ליקוי
17. 
ממצאי הבקרה מחייבים את הנהלת המשרד להגביר את הפיקוח ואת האכיפה, בייחוד אם החריגות חוזרות ונשנות בכל שנה. על אף זאת הסתפקה לעתים הנהלת המשרד בביצוע הבקרה ובמימונה ולא השתמשה בחלק ניכר מממצאיה: המנכ"ל לשעבר טיפל רק בחלק מהחריגות ולא קיבל החלטות בסוגיות שדרשו את התערבותו; המנכ"לית לשעבר לא השתמשה בממצאים; מנכ"ל המשרד קיים דיונים בנוגע לממצאי הבקרה, אך במועד סיום הביקורת טרם יושמו ההחלטות שהתקבלו, כמו איתור בתי ספר שחרגו ודרישת הסבריהם לכך. הסמנכ"לית לא קיבלה החלטות בעניינים שבתחום סמכותה, שעל פי ממצאי הבקרה דרשו טיפול. אף שנמצאו חריגות רבות, לא קיבלה הנהלת המשרד החלטות בחלק מהנושאים שהועלו בבקרה. בכך יש פגם מהותי בניהול שעות הלימוד, שהן מהתשומות העיקריות של המשרד ומצויות בליבת העשייה שלו.
ליקוי
18. 
מנהל בית הספר אחראי שלא לחרוג מתקן השעות שאושר לבית הספר ושלא להעסיק מורים מעבר לתקן המאושר. אולם נמצא כי המשנה למנכ"ל, הממונה על מנח"י, לא בירר עם מנהלי בתי הספר שחרגו את הסיבות לחריגות; הנהלת מחוז תל אביב קיבלה הסברים לממצאי הבקרה לשנת הלימודים התשס"ז רק מחלק קטן ממנהלי בתי הספר.
ליקוי
19. 
כאשר מנהל בית ספר או מפקח משבצים עובד הוראה במוסד חינוכי אף שאין שעות פנויות לצורך זה, הם מעמידים את המשרד בפני עובדה מוגמרת ומחייבים אותו לשלם את שכר העובד אף שהמשרד לא אישר שעות להעסקתו. למרות ממצאי הבקרה על חריגות חוזרות ונשנות מהוראות המשרד, לא נקט המשרד פעולות כלפי מנהלים של בתי ספר שחרגו באופן כזה. הוא אף לא קבע כללים לטיפול בהם ולטיפול במפקחים שלא פעלו למניעת חריגות. אמנם מנכ"ל המשרד לשעבר הורה למנהל האגף להכין נוהל לביצוע פעולות אכיפה בתחום זה, ובינואר 2007 הציג מנהל האגף להנהלת המשרד את הצעתו לנוהל, אולם לא הוחלט אם לאמצו.
תגובה
משרד החינוך
16-19. 
הפצת ממצאי בקרת התקן ועיתוי ההפצה מתבצעים על פי החלטת המנכ"ל. המנכ"לית לשעבר החליטה לדחות את מועד ההפצה בשל סמיכות הזמנים להפעלת רפורמת "אופק חדש" והצורך בהכשרת הלבבות לקראת כניסתם של כ-500 בתי ספר נוספים למהלך הרפורמה. 
כל מחוז יבצע תהליך של תיקון פגמים לרבות הליך משמעתי של ברור עם מנהלים ומפקחים חורגים. הפצת דוח לגורמים שברשימת התפוצה, בתוך חודשיים מיום הצגתו בהנהלת המשרד. 

המנהל הכללי הורה לכל יחידות המשרד במחוזות ובמינהל הפדגוגי, לקיים דיון בממצאים, לאתר בתי ספר, מפקחים ויחידות הגורמים לחריגה ולפעול לאלתר למניעת חריגות וסטייה משעות התקן לביצוע פעולות ללא גיבוי תקציבי, ללא סטיות מהנהלים וללא הפניה של שעות תקן. 
המינהל הפדגוגי העלה את הממצאים לרמת הנהלת המשרד, והעבירם לכל מחוז בנפרד, בהנחה שכל מנהלי המחוזות יבצעו פעולות מתקנות עם צוותי הפיקוח. 
תינתן הוראה חד משמעית שאין לבצע חריגה ללא אישור מנהל המחוז - המחויב לתת דין וחשבון על חריגות ואי ביצוע למנהלת המינהל הפדגוגי והתיאום.
כל מפקח ידווח למנהל המחוז על חריגות ואי התאמות בביצוע שעות התקן לכללים שנקבעו במטה.
כל מנהלי המחוזות ידווחו למנהלת המינהל הפדגוגי, פעמיים במהלך השנה, פעם בתחילת שנת הלימודים ועד 31 לאוקטובר ובפעם השנייה כעבור 5 חודשים ועד 31 במרץ באותה שנת לימודים. האגף הבכיר לארגון הלימודים יפתח מערך דיווח באמצעות טפסים ממוחשבים. 
ליקוי
20. 
לפי ממצאי בקרת התקן, בתי ספר בחינוך הממלכתי דתי השתמשו בתקן השעות כדי לפתוח כיתות לא תקניות בשיעורים גבוהים בהשוואה לבתי הספר בחינוך הרשמי, הקצו פחות שעות מתקן השעות לתגבור תלמידים שנזקקו לכך והקצו פחות שעות מהנדרש להוראת מקצועות הליבה. המשרד היה ער לכך ומינה צוות לבדיקת החינוך הממלכתי דתי שנדרש להגיש המלצותיו למנכ"ל בתוך כחצי שנה, אולם נדרשה לו כשנה וחצי כדי להגיש את המלצותיו להנהלת המשרד. 
תגובה
משרד החינוך
20. 
עם בחירתו של מנהל מינהל לחינוך הממלכתי דתי, ימונה צוות מקצועי, שיגבש המלצות לקביעת נהלים ליישום תקן השעות לחינוך הממלכתי דתי.

ליקוי
21. 
המשרד קבע בנובמבר 2005 את מספר השעות המזערי שחובה ללמד בבתי ספר יסודיים את כל אחד ממקצועות הלימוד בתכנית הליבה. אולם הוא לא הגדיר את המספר המזערי של השעות בכל אחד ממקצועות הליבה בחינוך הממלכתי דתי. 
ליקוי
22. 
בספטמבר 2008 הפיקה הרשות הארצית למדידה והערכה בחינוך (להלן - ראמ"ה) דוח הערכה על יישום "אופק חדש", ובאוגוסט 2009 היא הציגה לחלק מחברי הנהלת המשרד ממצאים של מחקר הערכה נוסף. ממצאי הדוח והמחקר לא הובאו לידיעת מנהלי המחוזות, המופקדים על יישום הוראות המשרד.
ליקוי
23. 
מנכ"לית ראמ"ה מייחסת חשיבות רבה לאיסוף נתוני בקרה כוללת על ניצול שעות לימוד ב"אופק חדש" בכלל ועל ניצול השעות הפרטניות בפרט. אולם המשרד לא ביקר את השימוש שעשו בתי הספר בשעות שהוקצו להם ולכן לא אסף את הנתונים האמורים. 
ליקוי
24. 
ממצאים ראשוניים של ראמ"ה על יישום "אופק חדש" בבתי הספר מלמדים, בין היתר, שהשימוש בשעות הפרטניות אינו עולה תמיד בקנה אחד עם הנחיות המשרד. הואיל והמשרד התקשה לאכוף על בתי הספר את הנחיותיו לניצול שעות הלימוד בכלל, ומסתמן כי קושי זה עדיין קיים, גוברת החשיבות של בקרה שיטתית על ניצול השעות שהוקצו במסגרת "אופק חדש" ולנקיטת פעולות על פי ממצאיה.
תגובה
משרד החינוך
22-24.  
הרשות הארצית למדידה והערכה (ראמ"ה) תבצע הערכה של תהליכי הטמעת הרפורמה "אופק חדש". יושלם ביצוע הבקרה והניטור של הטמעת הרפורמה "אופק חדש". בשנת הלימודים תשע"א תופעל בקרת התקן גם על בתי הספר המטמיעים והמבצעים את רפורמת "אופק חדש". 
ליקוי
25. 
על הנהלת המשרד בראשות המנכ"ל לקבוע מדיניות מקום שזו חסרה או עמומה; לקבוע תכנית פעולה עקבית ותכליתית שתבטיח ניצול מיטבי של שעות הלימוד; לדאוג שייעשה שימוש בממצאי בקרת התקן, להפיצם לגורמים המתאימים, לעקוב אחר תיקון הליקויים שהעלתה ולטפל במי שעוברים שוב ושוב על הנחיות המשרד; לעשות בבקרה שינויים שיאפשרו ללמוד מממצאיה על כלל בתי הספר בחינוך הרשמי; ולבחון דרכים להביא לכך שארגון הלימודים בבתי הספר בחינוך הממלכתי דתי יתיישב עם כללי המשרד. המשרד עוסק ביישומה של רפורמת "אופק חדש", ובמרכזה תוספת משמעותית של שעות. ניצול יעיל של שעות אלה בבתי הספר עשוי לסייע בהשגת יעדי הרפורמה.   
ניצול משאבי ההדרכה במערכת החינוך
הגופים המבוקרים: משרד החינוך; נציבות שירות המדינה
ליקוי
1.  
המשרד נהג למנות מדריכים במהלך השנים ללא קיום הליך תחרותי המבטיח תנאי התמודדות שווים לכלל עובדי ההוראה.

תגובה
משרד החינוך
1.  
המשרד יקים ועדה לקביעת דרכי בחירת מדריכים, אשר תגיש המלצותיה ליישום במהלך חודש מאי 2011. 
ליקוי
2. 
מבין 2,372 המדריכים שהמשרד העסיק בשנת הלימודים התשס"ט 2,039 (%86) היו עובדי מדינה קבועים ו-333 (%14) היו עובדי בעלויות. המשרד חתם על חוזים עם 333 עובדי בעלויות, ומכיוון שלא ראה בהם עובדים בלתי צמיתים, הוא לא העביר לנש"ם מידע על מדריכים אלה, וזו גם לא אישרה את העסקתם.
ליקוי
3. 
שיא כוח האדם של המשרד לשנת 2009, על פי מסמכי התקציב לשנות הכספים 2010-2009, עמד על 1,961 עובדי משרד. נתונים אלה לא כללו את המדריכים למרות העובדה, שרוב המדריכים עבדו במטה המשרד או במחוזותיו בחלק מימי ההדרכה שלהם או בכולם, וחלקם אף שימשו  בתפקידים ארגוניים-מנהליים במטה. יוצא אפוא כי המידע במסמכי התקציב על מספר עובדי המשרד ועל תקציב השכר המיועד לכוח האדם המועסק בו היה חסר מכיוון שכלל לא הוצגו בו נתונים על מדריכים. מתכונת זו של הצגת נתוני כוח האדם של המשרד לא עלתה בקנה אחד עם תכליתו של חוק יסודות התקציב שלפיה אמור תקציב המשרד לשקף את כל כוח האדם המועסק בו. 
ליקוי
4. 
באוקטובר 2003 פרסם המשרד חוזר מנכ"ל בנושא עובדי הוראה בתפקידי הדרכה 
 ולפיו ההקצאה של ימי הדרכה תיעשה באמצעות סלים של ימי הדרכה, ובהם סל מטה המיועד ליחידות המטה של המשרד. משרד מבקר המדינה בדק את הרכב כוח האדם ב-31 מיחידות המטה שהוקצו להן ימי הדרכה מסל מטה בשנת הלימודים התשס"ט, והעלה שב-11 מהן (35%) מספר משרות ההדרכה היה גבוה ממספר המשרות המאושרות ליחידה בתקן.
תגובה
משרד החינוך
4. 
בפברואר 2010 הוקמה ועדת היגוי לנושא עובדי הוראה בתפקידי הדרכה בהשתתפות: המשנה למנכ"ל, הסמנכ"לית הבכירה למינהל ומשאבי אנוש, יו"ר המזכירות הפדגוגית, סמנכ"לית ומנהלת המינהל הפדגוגי, מנהלת מחוז תל אביב ומנהלת אגף המפמ"רים.

תפקיד הוועדה לגבש מדיניות ההדרכה: מנגנוני ניהול, בקרה הערכה קליטה ומיון; גיבוש עקרונות הקצאה במטה ובמחוזות; אישור תכניות עבודה ליחידות ולמחוזות. 
ליקוי
5. 
במשך שנים מימן המשרד משאב משמעותי של מאות משרות של ימי הדרכה למשימות במוסדות החינוך ולמשימות במשרד עצמו. לאגף משאבי אנוש ולאגף כא"ב, האחראים למשאבי אנוש במשרד, לא היה מידע על אותן משרות הדרכה. המידע היה בידיהם של לשכת ההדרכה הארצית במשרד ושל המשנה למנכ"ל המשרד.
תגובה
משרד החינוך
5. 
כל המידע בנושא ההדרכה מצוי במערכות המשרד המנהלות את עובדי ההוראה. הנתונים מובאים כבסיס לקבלת החלטות בכל ישיבה המתקיימת בנושא. 
ליקוי
6. 
כוח האדם שעומד לרשותו של המשרד מורכב משתי קבוצות עיקריות: עובדי הוראה בחינוך הרשמי  ועובדי המשרד. הביקורת העלתה כי בידי נש"ם היו עדויות, לפחות מאז שנת 2007, שהמשרד מעסיק עובדי הוראה בימי הדרכה, והיא הייתה ערה לחשש שימי הדרכה יכולים לשמש "דלת מסתובבת" להגדלת כוח האדם של המשרד. נש"ם לא עמדה איתן מול המשרד כדי לקבל את כל הנתונים שיכולים היו לחשוף את היקף הבעיה, ובכך היא לא מילאה את תפקידה. 
ליקוי
7. 
הדרכה במערכת החינוך היא משאב יקר שהמשרד מקנה לו חשיבות רבה ככלי לשיפור איכות ההוראה ולהתפתחותם המקצועית של עובדי ההוראה. המשנה למנכ"ל הקצה את ימי ההדרכה, המשאב העיקרי של המשרד להדרכה, בלי שיהיו בידיו נתונים מלאים על משאבים נוספים של המשרד למימון מדריכים, שהשימוש בחלק מהם הועלה בביקורת. מן הממצאים עולה כי אין לממונים על ההדרכה נתונים מקיפים ומלאים על המשאבים העומדים לרשות המשרד בנושא הדרכה.
ליקוי
8. 
ממטרות ההדרכה, כפי שנכתבו בחוזר המנכ"ל, עולה שההדרכה מכוונת בעיקרה למוסד החינוכי ולעובדי ההוראה שבו. בחוזר נקבע כי 60% מימי ההדרכה יהיו בסל המוסד החינוכי . נמצא כי המשרד הקצה רק 22% מימי ההדרכה (1,124) לסלים שמיועדים ישירות למוסד החינוכי - שיעור נמוך בהרבה מזה שנקבע בחוזר המנכ"ל - ואת רוב ימי ההדרכה הוא הקצה למטה שלו ולמחוזותיו. במשך כמה שנים, לפחות משנת 2005, הקצה המשרד ימי הדרכה כתחליף למשרות של עובדי משרד ולא למטרות שנקבעו להם בחוזר המנכ"ל.
תגובה
משרד החינוך
8. 
במסגרת עבודת הוועדה וקביעת עקרונות ההקצאה תשונה החלוקה כדלקמן: 30% מדריך מרכז (ארצי-מחוזי), 70% מורה בתפקיד הדרכה. לו"ז – ספטמבר 2010.

ליקוי
9. 
חוזר המנכ"ל קובע כללים להקצאת ימי הדרכה, כדי שזו תיעשה על פי צורכי היחידות השונות. אולם נמצא כי הליך הקצאת ימי ההדרכה שעליו ממונה המשנה למנכ"ל אינו עומד בדרישות החוזר. נמצא שיחידות המטה לא נדרשו להגיש תכניות עבודה שנתיות בכתב והמשרד גם לא הקים ועדת היגוי כנדרש, וממילא לא נדונו בה תכניות עבודה. יוצא אפוא שהנהלת המשרד הקצתה ימי הדרכה בלי שהיו לפניה נתונים מפורטים בכתב על צורכיהן של יחידות המטה במשרד ובלי שאישרה את תכניות העבודה ליישום מדיניות ההדרכה. 
תגובה
משרד החינוך
9. 
בפברואר 2010 הוקמה ועדת היגוי. בנוסף לעבודת הוועדה, מתקיימות ישיבות עבודה עם כל המינהלים והמחוזות למיפוי צרכי ההדרכה לקראת שנת הלימודים תשע"א. הנחיית המשרד הינה לצמצם את השימוש בימי הדרכה שלא לשמם יועדו. 
ליקוי
10. 
מבדיקת התבחינים להקצאת ימי ההדרכה עולה שכמה מהם לא עומדים בדרישה שהציב חוזר המנכ"ל לקבוע מפתח הקצאה ולעדכנו מפעם לפעם. בחמישה סלים שכללו כרבע מימי ההדרכה בשנת הלימודים התשס"ט הוקצו ימי הדרכה למחוזות לפי גודלם, דהיינו לפי מספר בתי הספר בתחומם. לא נקבע אף לא תבחין אחד של ממש בנוגע ליחידות המטה. המחוזות או יחידות המטה במשרד לא יכולים היו לדעת, על פי התבחינים האלה, אם ההקצאה נעשתה באופן ראוי ואם כל אחד מהם אכן קיבל את ימי ההדרכה המגיעים לו. 
ליקוי
11. 
המשרד מממן את ימי ההדרכה הן מתקציב המשרד שיועד מראש להדרכה (בסיס התקציב) הן מתקציבים של יחידות המטה שמהם הן רוכשות ימי הדרכה. מחוזר המנכ"ל עולה שהמשרד ביקש להגביל את מספר ימי ההדרכה שיחידות המטה רשאיות לרכוש מתקציבן באופן שלא יעלה על מחצית ימי ההדרכה שהוקצו מבסיס התקציב. אולם בשנת הלימודים התשס"ט הקצה המשרד 318 ימי הדרכה מבסיס התקציב ל-31 יחידות מטה ונוסף על כך הוא אישר להן לרכוש 1,685 ימי הדרכה, 90% מהם נרכשו בחריגה. 
תגובה
משרד החינוך
10-11. 
כללים חדשים להקצאת ימי הדרכה ומסגרות הרכישה יגובשו במסגרת ועדת ההיגוי אשר הוקמה בפברואר 2010. לו"ז לסיום – יולי 2010. 

ליקוי
12. 
ממסמכי המשרד עולה כי לקראת שלוש שנות הלימודים התשס"ח, התשס"ט והתש"ע (ספטמבר 2009 - אוגוסט 2010) לא השלים המשרד את מינוי המדריכים במועד. הביקורת העלתה ש-48 מ-68 מדריכים שפרטיהם נבדקו (71%) מונו רק לאחר שכבר החלו את עבודתם כמדריכים בשנת הלימודים התשס"ט. כאשר המשרד ממנה מדריך באיחור והמדריך עובד גם קודם למינויו, הדבר פוגם ביכולתו וביכולת הממונים עליו לתכנן כראוי את עבודתו בחודשים הראשונים של שנת הלימודים. יתרה מזאת, המדריך נאלץ לעבוד בתנאים של אי-ודאות בנוגע להעסקתו כמדריך בכלל ולעבודתו בתחומים ספציפיים בפרט.
תגובה
משרד החינוך
12. 
ההערכות להקצאת ימי הדרכה הוקדמה על מנת לאפשר סיום המינויים טרם תחילת שנת הלימודים. לו"ז לסיום – יולי 2010.

ליקוי
13. 
באוגוסט 2005 הגיש המשרד לאגף התקציבים שבמשרד האוצר בקשה להמיר ימי הדרכה, שהם שווי ערך ל-18 משרות, למשרות עבודה בלתי צמיתה כדי להסדיר את העסקתם של מדריכים בכמה יחידות במשרד המשמשים בתפקידים מנהליים. סגן הממונה על התקציבים במשרד האוצר סירב לבקשה וביקש מהמשרד לפעול לביטול העסקתם של עובדים אלה באמצעות ימי הדרכה בתוך פרק זמן סביר. נמצא כי הנהלת המשרד לא פעלה לביטול העסקתם של מדריכים אלה, כפי שהתבקש המשרד לעשות, ומשרד האוצר מצדו לא וידא שהמשרד ימלא אחר הנחייתו.
ליקוי
14. 
כבר בנובמבר 2005 החליטה הנהלת המשרד להפסיק, עד דצמבר 2005, את העסקתם של עובדים בתפקידים מינהליים באמצעות ימי הדרכה, ובמקרים מסוימים - עד סוף שנת הלימודים התשס"ו (ספטמבר 2005 - אוגוסט 2006). אולם עד יוני 2009, סיומה של שנת הלימודים התשס"ט, טרם יושמה ההחלטה. 
תגובה
משרד החינוך
14. 
בינואר 2010 התקיימה פגישה בין המשנה למנכ"ל והסמנכ"לית הבכירה למינהל ומשאבי אנוש על מנת להפסיק בהדרגה את השימוש בימי הדרכה לצרכים מינהליים. היעד לשנת תשע"א - קיצוץ עד 25% מימים אלו. 

ליקוי
15. 
בשנת הלימודים התשס"ט מינה המשרד 789 מדריכים ארציים והקצה להם 1,646 ימי הדרכה בסל מטה, שלפי מספר שעות העבודה הם שווי ערך ל-270 משרות מלאות. ימי הדרכה במטה המשרד אינם מכוונים למטרות העיקריות של ההדרכה, והמשרד התיר להקצות עד 14% מימי ההדרכה שלו למטה. אולם בשנת הלימודים התשס"ט הקצה המשרד למטה ימי הדרכה בכמות כפולה ואף יותר - כשליש מהימים. יוצא אפוא שחלקם של ימי ההדרכה בכלל הימים, שאינם מיועדים למטרות ההדרכה ואינם ניתנים במוסדות החינוך ולעובדי ההוראה בשטח בתוך מוסדות החינוך, גדל באופן ניכר. 
ליקוי
16. 
בדיקת דוחות עבודה חודשיים שהגישו 84 מ-789 המדריכים הארציים בשנת הלימודים התשס"ט העלתה ש-69 (82%) הגישו דוחות. מרבית מגישי הדוחות דיווחו כי עיקר עבודתם נערכה מחוץ למוסדות החינוך ומחוץ למרכזים לפיתוח סגלי הוראה, דהיינו במשרד. המדריכים דיווחו שברוב ימי ההדרכה הם עסקו בעבודה שבמהותה נעשית במשרד. 
ליקוי
17. 
התברר שמדריך ארצי נמצא במעין מעמד ביניים בין עובד משרד ובין עובד הוראה במוסד חינוכי. רובם אינם עובדים ב"שטח" אלא עובדים גם, או בעיקר, במשרד או במחוזותיו. לשכת המשנה למנכ"ל העבירה למשרד מבקר המדינה רשימה של מדריכים ארציים במטה שעבודתם אינה בהדרכה והסבירה שרובם ממלאים תפקידים פדגוגיים ומקצתם ממלאים תפקידים מנהליים. אולם נמצא שהיו עוד מדריכים ארציים, אף באותה לשכה, שלא עסקו בהדרכה אלא במשימות ארגוניות-מינהליות. מכיוון שכך, לא ניתן לדעת על פי נתוני המשרד כמה מהמדריכים הארציים עובדים בפועל בתפקידים ארגוניים-מנהליים. 
ליקוי
18. 
המשרד היה מעוניין להקצות עובדים לאגף לתכנון ולפיתוח תכניות לימודים שבמזכירות הפדגוגית, אבל במשך שנים הוא העדיף להקצות לו ימי הדרכה במקום לאשר עובדים במשרות תקן. 
ליקוי
19. 
הלשכה המשפטית של המשרד קבעה, כבר בדצמבר 2003, כי לא ניתן להעסיק מדריך בתפקיד של מפקח מקצועי, ובאפריל 2006 היא קבעה כי לא ניתן לעשות שימוש בימי הדרכה במקום משרות פיקוח. אולם נמצא כי במשך כמה שנים הקצה המשרד 7% עד 11% מכלל ימי ההדרכה לסל שמיועד לפיקוח, דהיינו 430 ימים בממוצע בשנה. 
ליקוי
20. 
שיא כוח האדם של המשרד ל-2009 כלל 734 מפקחים. באוגוסט 2007 החליטה הממשלה לקצץ בהדרגה ב-30% את תקני הפיקוח במשרד, ובמהלך השנים האחרונות קוצצו בו עשרות תקני פיקוח. עם זאת נמצא ש-74 (כ-10%) מהמפקחים במשרד, שעבדו ב-41 משרות בסך הכול, שימשו גם מדריכים והיקף עבודתם בהדרכה היה שווה ערך ל-27 משרות נוספות. בהתנהלותו זו עקף המשרד את שיא כוח האדם ופטר את עצמו מהצורך לקבל את אישור נש"ם להעסקת מפקחים באותן המשרות שנוספו. עולה אפוא החשש כי המשרד נקט את שיטת "הדלת המסתובבת" - מצד אחד קוצצו תקני פיקוח, כפי שנקבע בהחלטת הממשלה, ומצד אחר נוספו ימי הדרכה כתחליף למשרות שקוצצו.
ליקוי
21. 
נמצא ש-74 המפקחים שמשרת הפיקוח שלהם הושלמה בימי הדרכה קיבלו גמול פיקוח עבור משרת הפיקוח וגמול הדרכה עבור ימי ההדרכה. ממסמכים שהציג המשרד עולה כי עוד בשנת 2008 הועלה החשש שמדריכים רבים שהועסקו בתפקידי פיקוח עלולים לדרוש מן המשרד להכיר בעבודתם, לרבות ימי הדרכה, כעבודה המזכה בגמול פיקוח ולא רק בגמול הדרכה. 
ליקוי
22. 
נמצא כי במהלך שנת הלימודים התשס"ט העבירה לשכת ההדרכה הארצית לאישור ועדת החריגים הארצית רשימות של כל שמות המדריכים הארציים שהעסקתם מותנית באישור הוועדה ויחידות המטה והמחוזות היו מעוניינים להעסיק. הדבר נעשה ללא כל הליך של "סינון" ובלי דיון מוקדם עד כמה נחוץ המשך העסקתם. גם המשנה למנכ"ל אישר את הרשימות והעבירן כמקשה אחת לאישורו של חשב המשרד מר יהודה קיסר בלי לנמק מדוע יש להמשיך ולהעסיק מדריכים אלה. החשב אישר באופן גורף את העסקתם של מאות מדריכים, פעמים רבות רטרואקטיבית, לאחר שכבר החלו לעבוד. האישור לא לווה בדיון ענייני, בהפעלת שיקול דעת לפני קבלת ההחלטה ובהנמקתה כנדרש. המשנה למנכ"ל וחשב המשרד קיימו הליך שנקבע לשם ביצוע החלטת הממשלה האמורה, אבל רוקנו אותו מתוכן.
תגובה
משרד החינוך
22. 
במרץ 2010 גובשו כללים לעבודת ועדת החריגים למינוי מעבר לשש שנים, בהתאם לכללים אשר נקבעו בהחלטת הממשלה. כללים אלו פורסמו לכלל המינהלים כהיערכות לבחירת המדריכים לשנת תשע"א. 

ליקוי
23. 
בשנים 1999-1978 קיבלה הממשלה כמה החלטות שמשמעותן היא שהמשרד יכול להעסיק מורים או גננות בתפקידי הדרכה, ובלבד שיועסקו בהדרכה במחצית משרתם לכל היותר ובחלק הנותר של משרתם הם יועסקו בהוראה, למעט במקרים חריגים. חוזר המנכ"ל קובע כי על מדריך מוסדי להורות בפועל בבית הספר בד בבד לעבודתו בהדרכה לפחות יומיים בשבוע (שליש משרה), למעט גננות בתפקיד הדרכה, ואילו מדריך מרכז אינו חייב להורות בפועל לצד עבודתו בהוראה. יוצא אפוא שהוראות חוזר מנכ"ל בעניין זה אינן עולות בקנה אחד עם החלטות הממשלה. יצוין ש-78% מכלל המדריכים בשנת הלימודים התשס"ט היו מדריכים מרכזים. 
ליקוי
24. 
ממצאי הביקורת העלו שרק כמחצית מהמדריכים שהם עובדי מדינה קבועים עסקו בהוראה בשנת הלימודים התשס"ט, בהיקף הנדרש. לכן, מדובר בתופעה של הדרכה שאין הוראה בצדה, וזאת בניגוד להחלטות הממשלה האמורות. 
ליקוי
25. 
ל-549 (23%) מהמדריכים בשנת הלימודים התשס"ט היה ותק רציף של יותר משש שנים בהדרכה. יוצא אפוא שאין מדובר במקרים חריגים שבהם המשרד מעסיק מדריכים במשך יותר משש שנים רצופות, כלשון החלטת הממשלה מפברואר 1999, אלא בדבר שבשגרה. 
תגובה
משרד החינוך
23-25. 
במרץ 2010 פורסמו הנחיות המחייבות הוראה לצד ההדרכה ברוח החלטת הממשלה, כבסיס להערכות לבחירת המדריכים לשנת הלימודים תשע"א.

ליקוי
26. 
בידיה של ועדת החריגים הארצית לא היו נתונים על הכשרתם של מדריכים מחוזיים ומוסדיים, וממילא היא לא הייתה יכולה לדעת אם הם עומדים בתנאי ההכשרה הנדרשים. אשר למדריכים הארציים - רק 103 מ-205 (כ-50%) עברו הכשרה בהיקף הנדרש. המשנה למנכ"ל העביר לאישורו של חשב המשרד את פרטיהם של מאות מדריכים, שעל פי נתוני המשרד לא הוכשרו כנדרש או שלא נמסרו בהקשרם נתונים בעניין זה לוועדת החריגים, והחשב אישר את העסקתם. בכך לא מולאה דרישת המשרד להתנות את המינוי בהכשרה מתאימה כנדרש.
ליקוי
27. 
חוזר המנכ"ל מציב תנאי סף למינוי עובד הוראה לתפקידי הדרכה. החוזר אינו כולל הוראות המאפשרות חריגה מתנאי הסף או הסמכה של גורם אחר לאשר חריגה. למרות זאת הועלה כי לשכת ההדרכה הארצית הפיצה למחוזות מערך כללים שבהם נקבע כי מועמדים שאינם עומדים בתנאי הסף "אינם מאושרים בעיקרון", אבל יובאו בכל זאת לדיון בפני ועדת החריגים הארצית. בשנת הלימודים התשס"ט אישרה הוועדה שבעה מדריכים ארציים שלא עמדו בתנאי הסף, חשב המשרד אישר להעסיקם והם עבדו כמדריכים בשנת הלימודים האמורה. בנסיבות אלה עלולים היו להפגע עובדי הוראה אחרים, גם הם אינם עומדים בתנאי הסף, וזאת משום שהם נמנעים מלהציע את עצמם לתפקיד מדריך לנוכח הוראות חוזר המנכ"ל. 
ליקוי
28. 
תכנית עבודה היא כלי לניהול משימות הארגון ולבקרה על ביצוען. היא מבטאת את יעדי ההדרכה, את הדרכים להשגתם ואת התפוקות המצופות. הביקורת העלתה כי המשרד לא הגדיר בתכנית עבודה יעדים אופרטיביים, כמותיים ומדידים לצורך השגת מטרות ההדרכה בתחומים השונים. באין הגדרת יעדים כאלה, חסר המשרד כלי ניהולי חיוני שיסייע בידו להחליט אם קיימת הצדקה להמשיך ולהשקיע בתשומות הכרוכות בתחום זה. עוד הועלה כי אין למשרד תכנית עבודה ארצית להדרכה המשקפת את מטרות ההדרכה ויעדיה.
ליקוי
29. 
תכנית עבודה שנתית מטרתה תכנון העבודה במהלך שנת העבודה ויש להשלימה קודם לתחילת השנה. לשכת ההדרכה הארצית לא השלימה את הכנתן של תכניות עבודה לשנות הלימודים התשס"ט והתש"ע קודם לתחילתן. מבדיקת התכנית לשנת הלימודים התשס"ט עולה כי היא נגעה בעיקר לפעילותה של הלשכה ולבקרה על פעילות ההדרכה בשטח והיא לא כללה יעדים כמותיים. מכיוון שכך קשה לדעת אם הלשכה עמדה בכל היעדים שהציבה לעצמה. 
ליקוי
30. 
בחוזר המנכ"ל נקבע שעל המדריכים להכין תכניות עבודה שנתיות. בדיקת מסמכיהם של 84 מ-789 המדריכים הארציים בלשכת ההדרכה הארצית העלתה שרק 33 (39%) הגישו ללשכה תכניות עבודה לשנת הלימודים התשס"ט ורק חלקן היו חתומות בידי הממונים עליהם. תכניות העבודה השנתיות של המדריכים שהחלו לעבוד כבר בתחילת שנת הלימודים הוגשו כמה חודשים לאחר פתיחת שנת הלימודים. ברוב תכניות העבודה הוגדרו יעדיהן האופרטיביים באופן כללי ולא פורטו יעדים כמותיים ומדידים. גם תפוקות ההדרכה המצופות הוגדרו באופן שאינו מאפשר לבחון הלכה למעשה בתום התקופה אם הושגו. 
ליקוי
31. 
חוזר המנכ"ל קובע מתכונת דיווח שיטתית - שנתית וחצי שנתית - שתאפשר בקרה על תוצרי ההדרכה ותציג את הקשיים בביצועה. נמצא שהמשרד לא פעל על פי החוזר, ורק מדריכים אחדים עשו זאת, כנדרש. יוצא אפוא שלמשרד לא הייתה תמונת מצב כוללת ורצופה על תפוקתם של ימי ההדרכה. מידע מספק על תפוקות ההדרכה ועל הקשיים שבביצוע עבודתו של המדריך עשוי לסייע בידי המשרד בתכנון יעיל של ימי ההדרכה ובהקצאתם באופן מיטבי.
תגובה
משרד החינוך
30-31. 
בחוזר מנכ"ל שפורסם בתחילת שנת תש"ע, מופיעות כבר ההנחיות בדבר חובתו של המדריך להגיש תכנית עבודה בראשית השנה, דיווח אמצע שנתי, סוף שנה ודיווחים חודשיים. המשרד יהדק את הפיקוח על המדריכים והגשת הדוחות, תוך נקיטת אמצעים משמעתיים במצב של חריגה.

 ליקוי
32. 
חוזר המנכ"ל קובע כי מדריך יגיש בכל חודש לממונה עליו דוח חודשי על עבודתו. הדוח נערך על גבי טופס שאינו מתאים להכיל מידע על מהות ההדרכה, על המודרכים ועל מקום ההדרכה. בדיקה מדגמית של הדוחות החודשיים במחוזות שנבדקו מעלה שבמקרים רבים לא ניתן ללמוד על מהות ההדרכה, על מקום הפעילות ועל הצוות המודרך. כמו כן לא ניתן לדעת אם מדובר בהדרכת עובדי הוראה במוסדות החינוך או בפעילות שאינה הדרכה. יתרה מזאת, בשל ההבדלים בין דיווחי המדריכים לא ניתן להסיק מסקנות על סמך ניתוח סטטיסטי.
ליקוי
33. 
בדיקת דוחות עבודה חודשיים של המדריכים הארציים שנבדקו העלתה ש-17 מ-84 (20%) המדריכים הארציים שנבדקו דיווחו שעבדו גם ביום הבחירות לכנסת השמונה עשרה, שנקבע כיום שבתון, והממונים עליהם אישרו את דיווחיהם. מממצאים אלה נראה שאותם ממונים חתמו על דוחות חודשיים של מדריכים בלי שביצעו בקרה נאותה. לשכת ההדרכה הארצית לא נתנה דעתה לדיווחים הלא-סבירים של המדריכים, לא התריעה עליהם וגם לא דחתה אותם. 
ליקוי
34. 
על הנהלת המשרד להקפיד שימי הדרכה ישמשו רק להדרכה וכפי שהמשרד בעצמו קבע - על ההדרכה להתקיים ברובה בתוך הכיתה. על המשרד לקבוע את יעדי ההדרכה ולגבש תכנית עבודה ארצית. עליו להעסיק מדריכים רק באופני ההעסקה המותרים למשרד ממשלתי ולבחור אותם באופן הוגן ושוויוני ובהליך תחרותי. את משאבי ההדרכה יש להקצות על פי כללים סדורים וידועים ויש למדוד את תוצאות ההדרכה ולבקר באופן שוטף את ביצועה. 

תגובה
משרד החינוך
34. 
בפברואר 2010 הוקמה ועדת היגוי לניהול משאב ההדרכה אשר תפקידיה המרכזיים נקבעו כדלהלן: גיבוש מדיניות ההדרכה: מנגנוני ניהול, בקרה, הערכה, קליטה ומיון; גיבוש עקרונות הקצאה במטה ובמחוזות; אישור תכניות עבודה ליחידות ולמחוזות. מתקיימת עבודת מטה שיטתית לשינוי היחס שבין ההדרכה הארצית והמחוזית ובין ההדרכה המחוזית על מנת להבטיח יחס של 30% ארצי ומחוזי ו-70% הדרכה מחוזית. מגמה זו החלה כבר בשנת תש"ע.    
הוראת השואה והנחלת לקחיה במערכת החינוך
הגוף המבוקר: משרד החינוך
ליקוי
1. 
בשנת 1979 החליט המשרד להחיל את חובת הוראת השואה כפרק בלימודי ההיסטוריה בהיקף של 30 שעות בחטיבה העליונה בבתי הספר החל משנה"ל התש"ם (1980-1979). הוראת השואה בחטיבה העליונה החלה מבלי שהמשרד קבע לכך מטרות חינוכיות, ללא תכנית לימודים מוגדרת וללא ספרי לימוד.
תגובה
משרד החינוך
1. 
עם קבלת ההחלטה להחיל את הוראת השואה בחטיבה העליונה, שלח המפקח המרכזי להיסטוריה דאז חוזר המפרט את נושאי הלימוד, המטרות ורשימת מקורות ביבליוגרפים למורים. במקביל, החלו בכתיבת ספר לימוד בהוראת השואה. הספר הראשון נכתב על ידי פרופ' ישראל גוטמן, ניצול שואה ופרופסור בכיר להיסטוריה במכון ליהדות בת זמננו באוניברסיטה העברית. הספר יצא לאור על ידי "יד ושם" ו"מרכז שזר". עם הופעת הספר, נערכו השתלמויות למורים להיסטוריה ברחבי הארץ. המשרד נערך מיידית לכתיבת תכנית לימודים מקיפה. כיום, קיימים ספרי לימוד רבים ומגוונים להוראת נושא השואה במסגרת שיעורי ההיסטוריה. כל הספרים מאושרים על ידי אגף ספרי לימוד במזכירות הפדגוגית.
ליקוי
2. 
את השואה אפשר להורות מכמה נקודות מבט: עיונית, רגשית, חברתית ועוד. השואה רלוונטית לתחומי דעת שונים כמו היסטוריה, ספרות, מחשבת ישראל ואמנות. חוץ מהוראת הנושא במסגרת לימודי ההיסטוריה בחטיבה העליונה, המשרד לא חייב את הוראתו בתחומי דעת נוספים. 
תגובה
משרד החינוך
2. 
המפקחים המרכזים לספרות במגזר הממלכתי והממלכתי דתי ייכנסו את ועדות המקצוע לדון בסוגיית הוראת השואה כחלק מתכנית לימודים מחייבת בעל-יסודי ויגישו המלצותיהן ליו"ר המזכירות הפדגוגית. לו"ז: סוף 2010. 

המפקחת המרכזית לאמנות תמליץ בפני יו"ר המזכירות הפדגוגית לחייב לימוד היחידה "חלונות לזיכרון" במסגרת לימודי האמנות בחטיבת הביניים עד יוני 2010. באפריל 2010 מתוכנן להעלות אתר מיוחד בנושא "חלונות לזיכרון" באתר משרד החינוך. ועדת המקצוע תמליץ שנושא השואה יהיה חלק מלימודי החובה במקצוע זה. לו"ז – במהלך שנת תשע"א.  

 ליקוי
3. 
בשנת 1991 מינה שר החינוך דאז (זבולון המר ז"ל) ועדה לבדיקת מצב לימודי היהדות בחינוך הממלכתי - "ועדת שנהר". הוועדה המליצה, בין היתר, לעסוק במקומה של האנטישמיות בעולם המודרני, במשמעותה ובלקחיה של השואה ולהבטיח שתקופת השואה תוסיף להיות נושא מרכזי "במערך ההוראה והחינוך בבית הספר ובקהילה". המלצות הדוח לא יושמו בבתי הספר היסודיים ובחטיבות העליונות; בחטיבות הביניים יושמו מקצתן לאחר כמה שנים.
ליקוי
4. 
תכנית לימודים של המשרד בתחום דעת כלשהו מגדירה מתווה לימודי ברור, מלא ותקני לכל התלמידים במדינה. בדיקת תכניות לימודים העוסקות בהוראת השואה בכל המגזרים ובכל הגילים (הגיל הרך, בתי הספר היסודיים, חטיבות הביניים והחטיבה העליונה) העלתה שהמשרד לא הכין תכניות לימודים מחייבות להוראת השואה פרט לתכנית הלימודים בהיסטוריה בחטיבה העליונה, ובספרות - בממ"ד. המשרד לא הנחה את המורים שעסקו בהוראת השואה ולא סיפק להם אמצעים פדגוגיים כדי להתמודד עם השאלות המורכבות הכרוכות בהוראת נושא רגיש זה. 
תגובה
משרד החינוך
4. 
במגזר הממלכתי, הממלכתי דתי ובחינוך המוכר שאינו רשמי,קיימת תכנית לימודים מחייבת לחטיבה העליונה בנושא השואה במסגרת לימודי  היסטוריה בהיקף של 30 עד 50 שעות. בבחינות הבגרות בהיסטוריה שההצלחה בה הוא תנאי לזכאות התלמיד בתעודת בגרות, יש פרק מחייב בנושא השואה. לימוד נושא השואה במגזר הערבי והדרוזי יבדק על ידי ועדה שהוקמה  על ידי יו"ר המזכירות הפדגוגית. לקראת סוף שנת תש"ע תחל הוועדה לבדיקת הוראת השואה במגזר הערבי והדרוזי בעבודתה. המפקחים המרכזיים להיסטוריה במזכירות הפדגוגית בכל המגזרים עורכים מידי שנה ולאורך כל שנת לימודים, השתלמויות למורים בנושא הוראת השואה. קיים שיתוף פעולה לאורך כל השנים עם בית הספר להוראת השואה ב"יד ושם". בשנים תשס"ט ותש"ע קיים בית הספר להוראת השואה השתלמויות למורים להיסטוריה במרכזי הפסג"ה ברחבי הארץ. בית "לוחמי הגטאות" בשיתוף המזכירות הפדגוגית, מפעיל השתלמויות מורים בנושא השואה באזור חיפה והצפון. במתווה ההשתלמויות שייחתם עם ארגוני המורים, השתלמויות תהיינה בגדר חובה. 
ליקוי
5.  
הוראת השואה במגזר הערבי נתקלת בקשיים. המשרד לא גיבש תכנית מקיפה ללימוד הנושא במגזר הערבי. חלק רב מתכניות הלימודים הייחודיות למגזר הערבי ישנות מאוד.
ליקוי
6. 
המשרד לא שיתף נציגים מהמגזר הערבי בדיונים ובוועדות העוסקות בהוראת השואה. המשרד גם לא התאים את תכניות הלימוד למגזר הערבי לתפיסות עדכניות בנושא.
ליקוי
7. 
במגזר הערבי משקל נושא השואה בבחינת הבגרות בהיסטוריה נמוך מאוד, ובחלק מהשנים הוא אפילו לא נכלל בבחינות. הופעת תחום לימוד מסוים בבחינת הבגרות בשאלות חובה או רשות ומשקלן של השאלות בבחינה משפיעים על מידת ההשקעה באותו תחום לימוד מצד המורים והתלמידים כאחד. 
תגובה
משרד החינוך
5-7.
יו"ר המזכירות הפדגוגית הקים ועדה שתבחן את לימודי השואה במגזר הערבי והדרוזי, ותציע דרכים לשיפור הוראת השואה במגזר. הוועדה תחל עבודתה בחודש יוני 2010. הקמת ועדה קבועה שתעצב את התכנים, תציע תכנית אב לכל שלבי הגיל, בשיתוף אגפי הגיל במנהל הפדגוגי ומינהל חברה ונוער. מתפקידה יהיה לעקוב אחר היישום במערכת החינוך ולשפר על סמך משובי הערכה את דרכי הביצוע במהלך השנים הבאות, ותבנה מתווה להשתלמות מחייבת בנושא. יו"ר המזכירות הפדגוגית יציע למנכ"ל את הרכב הוועדה. עם אישור ההרכב, המנכ"ל יוציא כתבי מינוי לחברי הוועדה. היעד בהקמת הוועדה הוא לרכז בידי גוף אחד את קביעת המדיניות הפדגוגית של המשרד  בנושא זה. כל הפעולות והפרסומים יהיו באחריות הבלעדית של הוועדה שתוקם. יו"ר המזכירות הפדגוגית יהיה יו"ר הוועדה, ומרכז הוועדה ייבחר על ידי המנכ"ל, על פי המלצת יו"ר המזכירות הפדגוגית. בוועדה יהיה נציג מכל אגף גיל, ונציג של מינהל חברה ונוער, של שירות פסיכולוגי ייעוצי, וארבעה מפקחים מרכזיים מתחומי הדעת הבאים: היסטוריה, ספרות, מחשבת ישראל ואומנות. עד חודש מאי 2010 יגיש יו"ר המזכירות הפדגוגית את הצעת הרכב הוועדה למנכ"ל. עד סוף יוני 2010 יוצאו כתבי מנוי. הוועדה תחל עבודתה בהקדם. סיכום ביניים ראשוני והצעות יישומיות ראשוניות יוגשו במהלך שנת הלימודים תשע"א.
ליקוי
8. 
במסעות לפולין שותפים בני נוער מהמגזר הממלכתי ומן המגזר הממ"ד; מינהל חברה ונוער במשרד לא פעל בעניין במגזר העצמאי ובמגזר הערבי.
ליקוי
9. 
המשרד מעודד את השתתפות בתי הספר בפעילויות של המכונים להנצחת זכר השואה וקרבנותיה, אך נמצא שהתלמידים המגיעים למכונים ממערכת החינוך משתייכים בעיקר למגזר הממלכתי ולמגזר הממ"ד, ואילו תלמידי המגזר הערבי כמעט אינם מגיעים אליהם. 
ליקוי
10. 
חוזרי המנכ"ל העוסקים בנושא השואה מפנים בין היתר לספרים, לסרטים, לתערוכות ולתכניות וידאו אך הם אינם מפרטים למי הם מיועדים, אינם ממיינים אותם לפי גיל או מגזרים ואינם מפרטים את הפעילות הנוספת הנדרשת בכיתות הלימוד לאחר היחשפות להם.
ליקוי
11. 
חוזרי המנכ"ל הפנו תלמידים לימי עיון בנושא השואה שמתקיימים בעיקר במכונים. המשרד לא בחן את מהות ימי העיון ולא בדק לאילו קבוצות גיל הם מתאימים.
ליקוי
12. 
בחוזרי מנכ"ל הפנה המשרד את בתי הספר לביקורים ב"יד ושם" והדגיש את חשיבותם. אף שהמשרד ייחס להם חשיבות גדולה, הוא לא בדק אם הנחיותיו מיושמות.
תגובה
משרד החינוך
10-12. 
מערכת חוזרי המנכ"ל באינטרנט מכילה חוזרים שפורסמו החל משנת 1998. החוזרים שיצאו עד לשנת 1998, כולל חוזרי מנכ"ל בנושאי השואה, אינם מוצגים במערכת האינטרנט. בתקופה כהונתה של המנכ"לית הקודמת, נבחנה האפשרות להוסיף את החוזרים הישנים למערכת האינטרנט, אך התברר כי הדבר כרוך בתהליך יקר וארוך. בשל העלויות הגבוהות מאוד מחד גיסא ומגמת התמעטות החוזרים שפורסמו לפני 1998 שהם עדיין בתוקף מאידך גיסא, החליטה המנכ"לית דאז לא להוסיף את החוזרים הישנים. זאת הסיבה שאכן קיימת בעיה באיתור חוזרי מנכ"ל, בנושאים מסוימים, כולל בנושאי השואה. יחד עם זאת, ניתן לפנות בכל עת לאגף לפניות ותלונות הציבור והקו הפתוח לפניות תלמידים, ולאתר דרכו חוזרי מנכ"ל בכל נושא. בימים אלו מוקמת ועדת היגוי לבדיקת פרסום אינטרנטי של חוזרי מנכ"ל ישנים.
ליקוי
13. 
בחוזר מנכ"ל מאוקטובר 1998 הודיע המשרד כי מונתה עובדת אחראית ללימודי השואה במזכירות הפדגוגית, לריכוז הנושא ולייעוץ למוסדות החינוך וליחידות המטה. נמצא, כי היא הועסקה בתפקיד רק כמה חודשים, ולאחר עזיבתה לא מונה עובד אחר תחתיה. יותר מעשר שנים אין במשרד אחראי לנושא. 
תגובה
משרד החינוך
13. 
מונה אחראי על הנושא מטעמו של יו"ר המפקח המרכזי, שהחל את עבודתו במרץ 2010.  

ליקוי
14. 
בפברואר 2009 מינתה המנכ"לית דאז של המשרד ועדה במטרה לגבש עמדה להוראה מקיפה של השואה. לוועדה לא מונו נציגים מהמגזר הערבי, מהמגזר העצמאי ומהאגף להכשרת מורים. באוגוסט 2009 הגישה הוועדה את מסקנותיה והצביעה, בין היתר, על אי-פיתוח תכנית לימודים רב-תחומית מחייבת מגן הילדים עד כיתה י"ב ועל העדר יחידת מטה במשרד שלה האחריות להנחיה המקצועית להוראת השואה מהגיל הרך ועד כיתה י"ב. 
ליקוי
15. 
הוועדה ציינה שאין חובה להכשיר מורים בנושא השואה במוסדות להכשרת מורים. יוצא אפוא שמורים חדשים מגיעים לבתי הספר מבלי שהייתה להם נגיעה לנושא השואה במהלך הכשרתם. 
ליקוי
16. 
המשרד נוהג להפנות תלמידים ומורים לפעילויות חינוכיות במכונים להנצחת זכר השואה ללא תיאום והכוונה עמם וללא בקרה על הפעילויות שעליהן הוא ממליץ. 
ליקוי
17. 
המשרד העביר למעשה חלק ניכר מהעיסוק בנושא מבתי הספר למכונים והפך אותם ל"סוכנויות משנה" שלו מבלי שבדק אם הם ראויים לכך. 
ליקוי
18. 
המשרד תומך בחלק מהמכונים על ידי הקצאת שעות הוראה, ובשנת 2007 הקצה להם 
כ-1,000 שעות ששוויין נאמד בכ-3.8 מליון ש"ח. נוסף על "יד ושם" הקצה המשרד שעות הוראה רק לחמישה מכונים נוספים: "אות ועד", לוחמי הגטאות, יד מרדכי, "משואה" וניר גלים; אחרים כגון בית טרזין, גבעת חביבה, "אייבשיץ" ו"שם עולם", אינם נתמכים בידי המשרד. במשרד אין הסברים לבחירת המכונים שבהם הוא תומך.
ליקוי
19. 
המשרד מחלק את שעות ההוראה בין המכונים מבלי שהכין תבחינים לקביעת אלה שלהם יוקצו השעות ומבלי שקבע את השיטה להקצאת השעות. המשרד לא הקפיד על שמירת איזון והתאמה בין מספר שעות ההוראה שהקצה למכונים השונים לבין מספר השעות שהם מקדישים לפעילות של תלמידים ועובדי הוראה. כך יצר המשרד עיוות בהקצאת השעות למכונים.
ליקוי
20. 
יותר מחמש שנים בוחן המשרד שיטות נוספות לתקצוב המכונים ולתמיכה בהם. 
אי-הסדרת הקשרים עם המכונים גורם להמשך אי-השוויון בין המכונים שהמשרד הכיר בהם ותומך בהם ובין שאר המכונים. 
ליקוי
21. 
על המשרד לפעול להוראת נושא השואה באופן מובנה, ולדאוג שייכלל באופן קבוע בבחינות הבגרות, לרבות במגזר הערבי. מוטלת עליו החובה להכין תכניות לימודים להוראת השואה לכל המגזרים ולכל הגילים, להרחיב את לימודה גם לתחומי דעת נוספים על היסטוריה, להנחות את המורים ולספק להם אמצעים פדגוגיים כדי להתמודד עם השאלות המורכבות הכרוכות בהוראת נושא רגיש זה.    
מינהל תקשוב ומערכות מידע במשרד החינוך
הגופים המבוקרים: משרד האוצר; משרד החינוך 

ליקוי
1. 
הביקורת העלתה שהמשרד לא הכין את תכנית העבודה על פי נוהל מפת"ח (מתודולוגיה לפיתוח ותחזוקה של מערכות מידי), כנדרש. בין היתר, דרישות המשתמשים לא מוינו לפי סדרי עדיפויות, לא נבנתה מסגרת תקציבית מפורטת על פי אותן דרישות, המינהל לא דן עם הנהלת המשרד על חריגות בביצוע המשימות ועל מתווה התכנית. כמו כן אין בידי המינהל נתונים על העלות הכספית של כל פרויקט ומשימה. למרות זאת קיבלה התכנית את אישור ההנהלה, וכתוצאה מכך ההנהלה אינה מקבלת התרעות על חריגות בביצוע המשימות, ואין לה מידע מפורט על התמורה שהיא מקבלת עבור הכסף שבו היא מתקצבת את המינהל.

תגובה
משרד החינוך
1. 
נוהל מפת"ח (מתודולוגיה לפיתוח ותחזוקה של מערכות מידע), מסדיר ניהול על פי פרויקטים. ניהול פרוייקטלי מתאים לבית תוכנה המפריד בין הפרויקטים של לקוחותיו. המינהל מנהל פרויקטים אינטגרטיביים לאורך זמן, על תשתית משותפת ועל כן מנהל על פי משימות, מטעמי יעילות, חיסכון בעלויות וניצול משאבים. המינהל מתעד נתוני עלות כל משימה בחודשי אדם כמקובל בתחום המחשוב ומתעד נתוני עלות משימות תשתיתיות המבוצעות עבור מספר פרויקטים. מנתונים אלה ניתן לגזור הערכת עלות לכל פרויקט כמקובל בתחום המחשוב, ובידי המינהל מצויים נתוני עלות כספיים של שעת וחודש עבודה של כל בעל מקצוע נדרש (מפתח / מנתח מערכת / מנהל פרויקט / איש בקרת איכות ועוד). 
ביצוע הערכות תקציביות וניפוי דרישות לפי סדר העדיפויות מתבצע כנדרש. צוותי הפיתוח המתמחים בנושא הדרישה מרכזים את הדרישות ומבצעים הערכת תקציב. בהתאם לכך מתבצע תיעדוף עם נציגי היחידות על פי סדרי עדיפויות ותקציב. נוהל מפת"ח מתאים לבניית תוכנית עבודה לפרויקט אולם המינהל מנהל על פי משימות. עם זאת, כשמקימים פרויקט חדש שאין לו אחיזה בתשתיות קיימות - נבנית תוכנית העבודה על פי נוהל מפת"ח. היות ונוהל מפת"ח אינו מתאים לניהול העבודה המקובל כיום בתחום המחשוב בניהול פרויקטים אינטגרטיביים, מינה סגן החשב הכללי במשרד האוצר צוות לצורך בדיקה ודיון בנושא הנוהל, וקבלת החלטה בנוגע לאילו סוגי פרויקטים יוחל הנוהל כמחייב. המינהל ממתין עם משרדי הממשלה האחרים לקבלת ההנחיה, ולאחר קבלתה יפעל על פיה.
ההנהלה והמנכ"ל מכירים את עבודת המינהל, מקיימים עימם דיונים על תוכניות המינהל, והמינהל פועל בהתאם להוראות מינהל תכנון במשרד בכל הנוגע להכנת תוכנית עבודה שנתית. בנוסף, כאשר מבוצע פרויקט חדש בהיקף גדול מועברים דיווחים פרטניים בהתאם לדרישות ההנהלה (לדוגמה - "אופק חדש").      

ליקוי
2. 
החלטת הממשלה משנת 1997 קובעת שמנכ"ל של כל משרד ממשלתי ימנה ועדת היגוי לענייני מחשוב, שתפקידיה בין היתר הם: הנחיית פעילות המחשוב והתקשורת; גיבוש סדרי תכנון, בקרה ופיקוח על פיתוח ורכש מערכות מידע במשרד; גיבוש תקציבים, תפיסות מחשוביות לעבודת המשרד, סדרי קדימויות ואבטחת מידע. כיוון שהוועדה לא מילאה את התפקידים שנקבעו לה בהחלטת הממשלה, תחום המחשוב של המשרד ובו השקעותיו רחבות ההיקף לא התנהל תחת בקרה ומעקב סדורים.
תגובה
משרד החינוך
2. 
הוקמה ועדת היגוי כנדרש בהתאם להנחיה שניתנה במסגרת הוראת תכ"מ. הוראת התכ"מ האמורה אינה בתוקף משנת 2008. בשנים הראשונות לפעילות הוועדה היא תפקדה גם בנושאי תוכנית עבודה, ובשנים האחרונות היא מתרכזת בנושאי אבטחת מידע. הנהלת המשרד מפקחת על עבודת המינהל במספר דרכים. מנהלת המינהל מדווחת להנהלת המשרד אחת לתקופה על תכניות עבודה ועל ביצוען, כפי שמדווחים כל חברי הנהלה. כאשר מתקיים מרתון תקציבי מוצגת במסגרתו תכנית העבודה בדגש על היבטים תקציביים. בימים אלה שוקד החשב הכללי על הכנת הנחייה חדשה למשרדי הממשלה בנושא ועדת ההיגוי לענייני מחשוב. עם קבלת ההנחיה, יפעל המינהל בהתאם.  
ליקוי
3. 
הביקורת העלתה שבניגוד להוראת שעה, אישר חשב המשרד דאז התקשרות עם ספק שאינו נמנה עם קבוצת הספקים שעמה רשאי המשרד לעבוד, ובכך חרג מסמכותו. דבר זה עומד בניגוד לחוק חובת המכרזים, התשנ"ב-1992, ולהוראת שעה, שמטרתם לשמור על שקיפות המכרז ועל שוויון בין ספקים.
תגובה
משרד החינוך
3. 
פעילות המינהל באשר לרכישת שירותי כוח אדם במקצועות המחשוב התבצעה במסגרת הוראות התכ"מ ועל פי החלטות ועדת הרכישות. שנת 2010 הינה השנה האחרונה להתקשרות זו, בהתאם לכך ובתשומת לב להוראות המכרז החדש שהוציא מינהל הרכש הממשלתי בנושא, אושר לאחרונה המשך ההתקשרות המשרד על ידי סגן החשב הכללי.  

ליקוי
4. 
העסקת עובדים חיצוניים, שמטבעה אמורה להיות זמנית, התארכה למשך שנים - כמחצית מהעובדים החיצוניים, בהם כאלה שעלות שכרם גבוהה מאוד, מועסקים במשרד מעל 5 שנים. כ-20% מהעובדים החיצוניים מועסקים מעל 10 שנים, מהם 5 עובדים מועסקים מעל 20 שנה. העסקת העובדים למשך זמן ארוך ובשכר גבוה אינה משקפת את תכלית מטרת העסקת העובדים החיצוניים. 

תגובה
משרד החינוך
4. 
מדובר בעלות רכישת שירותי מחשוב, המהווה את הסכום המשולם לספק השירותים בגין שירותי כוח האדם הכולל גם תשלומים רבים המועברים לספק, שמקורם במכרז שהוצא על ידי הממשלה באמצעות מינהל הרכש לספקים השונים, והם אינם מועברים אל העובדים. התשלומים המועברים כוללים תשלומי תקורה לספק, תשלומים בגין אתר ספק, תשלומים בגין הצמדה החל מינואר  2005- למעלה מ-11% (בנוגע לרכישת שירותים על פי מכרז מממ 2003-2) ותשלומי מע"מ. ההשוואה שנערכה לעלות שכר עובדים בכירים בשירות המדינה אינה כוללת את מכלול ההבדלים בכל הנוגע לזכויות וההטבות הניתנות לעובדי המדינה ואינן ניתנות לעובדים החיצוניים. המינהל פועל בנושא זה בהתאם להוראות התכ"מ וההוראות שנקבעו במכרזים לרכישת שירותי כוח אדם במקצועות המחשוב, החלים על כל משרדי הממשלה וכוללים תעריפים לתשלום.

תפיסת מכרזי כוח האדם מאופיינת בגמישות ניהולית וניצול כוח אדם מקצועי ומיומן, אולם כל זאת לא לפרקי זמן קצובים. מכרזים אלה והוראות התכ"מ הנוגעות להם מכילים הוראות מפורשות בדבר שימור העובדים המיומנים הקיימים במשרדים, תוך שמירה על האפשרות לנפות את העובדים אשר אינם מתאימים. המינהל מקבל שירותים באמצעות עובדים מקצועיים בהתאם להוראות, לרבות אלה המסדירים את המשך מתן השירותים באמצעות העובדים של ספק שזכה בשנית במכרזי כוח האדם המתפרסמים מעת לעת, והכול בהתאם לצרכי המשרד. בימים אלה ממתין המינהל לפרסום תוצאות המכרז החדש לשירותי מחשוב במשרדי הממשלה. עם פרסום תוצאות המכרז על ידי מינהל הרכש במשרד האוצר, ופרסום ההנחיות ליישום על ידי המשרדים, ינהג המינהל על פיהן. 

המינהל רוכש שירותי כוח אדם חיצוני במקצועות המחשוב בהתאם להוראות המכרזים שהוצאו עבור כלל משרדי הממשלה על ידי מינהל הרכש, על פי הוראות התכ"מ, ובהתאם לאישורים שניתנו לו על ידי ועדת המכרזים ועל ידי החשבים, ותוך שיתוף פעולה ובפיקוח כל הגורמים הרלוונטיים. תחומי הפעילות של המינהל, משימותיו ומערכות המידע אותן הוא מנהל הינם הבסיס לכל פעילותו של המשרד, אשר לא יוכל להתנהל ללא מערכות המחשוב שבו. המערכות אשר באחריות המינהל פועלות כולן באופן רציף תוך התמודדות מקצועית לפתרון תקלות מהיר ומתן מענה מקצועי בכל משימה הנוגעת לעבודת המינהל. 

ליקוי
5. 
עובדים חיצוניים מדווחים על שעות עבודתם באמצעות כרטיסי נוכחות המוחתמים בשעון נוכחות. במדגם אקראי שביצעה הביקורת עלה שלארבעה מ-21 עובדים חיצוניים שנדגמו לא היה כרטיס נוכחות, והמשרד שילם עבור העסקתם על סמך דיווחים ידניים. עוד נמצא כי המינהל העסיק באמצעות חברות כוח אדם שני עובדים בתפקידים מנהליים בתעריפים שנקבעו לעובדי מחשוב, בניגוד למכרזי מסגרת והוראת שעה.  

תגובה
משרד החינוך
5. 
רובם המכריע של העובדים מחתימים כרטיס נוכחות. ארבעת העובדים המצוינים בדו"ח הביקורת, ושאינם מחתימים כרטיס, מועסקים כפרילנסרים בפעילות חלקית ואינם עובדים באתרי המשרד או באתרי ספקים בהם קיים שעון נוכחות של המשרד, ואופי ומקום עבודתם אינו מאפשר החתמת כרטיס (כגון סיור וביקורת באתרים שונים, ועוד). המינהל מגדיר את משימותיהם של עובדים אלה ומבצע בקרה מלאה על עבודתם, תפוקותיהם ותוצריהם. תשלום בעבור עבודתם מבוצע רק לאחר אישור ממונה מטעם המינהל, המבצע מעקב אחר קבלת תוצרי העבודה ובדיקת דיווח השעות. עם אישורו מועבר התשלום לאישור מנהלת המינהל טרם ביצועו. לחשבונות המוגשים על ידי החברות המעסיקות מצורף פירוט מתאים. 
המינהל אינו מעסיק עובדים חיצוניים בתפקידים מינהליים, אלא בתפקידים מקצועיים בלבד. כל העובדים הוצבו בתפקידים בהתאם להגדרות המופיעות במכרז מממ 2002-4 והוראות התכ"מ שיצאו בעקבותיו. שני העובדים המצוינים בדו"ח  אינם מועסקים בתפקידים סטטוטוריים אותם ממלאים עובדי המשרד בלבד. הם מקבלים הנחיות מעובדי המשרד בעלי תפקידים ניהוליים ופועלים מכוחן. לעובדים חיצוניים לא ניתנות סמכויות ניהול והם אחראים על מתן שירותים בלבד.   

ליקוי
6. 
במאי 2004 נחתם בין המשרד ובין חברה א' הסכם על שכירת רישיונות תכנה ועל הזכות לשדרוגה עבור מערכת החינוך (School Agreement), בעלות של כ-53 מיליון ש"ח (לא כולל מע"מ). בהסכם התחייבה החברה להעמיד לרשות המשרד תקציב להשקעה חוזרת, שנועד לשפר את תשתיות התקשוב במערכת החינוך, כאשר ההתקשרות עם הספקים והתשלום להם נעשים ישירות על ידי החברה. הסכם כזה מאפשר ביצוע של רכישות עבור המשרד שלא לפי חוק חובת המכרזים.  

תגובה
משרד החינוך
6. 
ההסכם עם חברה א' נערך לאחר שהושקעה מחשבה ונעשו בדיקות בדבר גיבוש אופן ביצוע ההשקעה החוזרת. חברה א' הינה חברה פרטית אשר חוק חובת מכרזים אינו חל עליה ואינו חל על ההתקשרויות אותן היא עורכת. עם זאת, מכיוון שמדובר בפרויקטים בתחום החינוך ולטובתו, המבוצעים מכוח ההסכם שבין המשרד לחברה, הוחל בשלב הביצוע, הכולל ועדה בה חברים כל בעלי התפקידים החברים בוועדת המכרזים ובקיאים בדיני המכרזים, יחד עם בעלי תפקידים רלוונטיים נוספים. הוועדה בוחנת כל פרויקט ומקיימת דיון לאישורו או לאי-אישורו, תוך שהיא מתייחסת בכובד ראש לנושאים שבמינהל ציבורי ומלווה כל העת על ידי יועץ משפטי מטעם המשרד. מבנה זה נבנה בשיתוף הלשכה המשפטית ובאישורה המלא. 
ליקוי
7. 
מנהלת מנב"ס וקישורים  היא גוף הפועל במסגרת המינהל באמצעות ספק שזכה במכרז; התשלום לספק היה אמור להיות על פי תפוקותיו. המנהלת מפקחת על יישום, הקמה, הפעלה, הטמעה ושירות לקוחות לתכנות המותקנות בבתי הספר על ידי המשרד. התברר כי למינהל אין כלים שיאפשרו לו למדוד את תפוקות המנהלת לפי המדדים שנקבעו בחוזה, מכיוון שטרם הושלם פיתוח תכנה המודדת ומנתחת את התפוקות. היות שכך, זה שנתיים וחצי המשרד משלם לספק 90% מהתמורה המרבית לפי ההסכם, וזאת באישור מנהלת המינהל וחשבות המשרד. משרד מבקר המדינה רואה בחומרה מצב שהמינהל מתחייב בו בחוזה לשלם לספק לפי תפוקות, כשבידי המשרד אין אפשרות למדוד את התפוקות, ובפועל התשלום נעשה על פי הערכה. 
תגובה
משרד החינוך
7. 
במכרז למנהלת המנב"ס (מערכת מידע לניהול בית-ספר) נקבעה התמורה על פי תפוקות בטרם הייתה התוכנה למדידתן. ביצוע התוכנה לניתוח הנתונים התעכב, אולם איסוף הנתונים הגולמיים הנדרשים למדידת התפוקות מתבצע באופן תדיר באמצעות מודול מיוחד, שפותח והוטמע בתוכנת המנב"ס. לאחרונה, לאור השיהוי הרב בפיתוח התוכנה הורתה מנהלת המינהל לנתח את הנתונים הגולמיים הנאספים, באמצעות תוכנת "אקסל". עם קבלת ממצאי הניתוח ובחינתם הוחל בביצוע התחשבנות מלאה עם הספק בהתאם לחוזה עימו, בשיתוף חשבות המשרד. תשלום לספק בוצע על פי הערכה בעבור שנתיים וחצי ותשלום המחצית האחרונה של השנה השלישית מעוכבת לצורך השלמת הליך ההתחשבנות הכספית, המבוצע בימים אלה מול הספק בראשות סגן חשב המשרד, במסגרתו מבוצעת התחשבנות כספית על תקופת ההתקשרות כולה. מערכת נשמ"ה (נתוני שימוש מיישומי המשרד) המודדת ומנתחת תפוקות מצויה בשלבי סיום פיתוח אחרונים. לו"ז לסיום: סוף מארס 2010.  

ליקוי
8. 
מערכת מנבסון היא כלי פדגוגי לשימוש המורה, האמור לעזור לו לנהל את תהליכי ההערכה של התלמיד. המערכת מותקנת בחדר מורים או במחשב האישי של המורה. המערכת משמשת ככלי עזר למורה רק בשליש מבתי הספר; יתר בתי הספר משתמשים בתכנות חלופיות. הביקורת העלתה שהמינהל לא בחן את הגורמים להיקף השימוש הנמוך במנבסון, וכי הוא לא ערך סקר שביעות רצון של המשתמשים במערכת. 
תגובה
משרד החינוך
8. 
המנבסון (כלי פדגוגי לשימוש המורה) הינו חלק מתוכנה שהוצא מהמנב"ס כאמצעי לסייע להקלדת הציונים. במהלך השנה הקרובה מתכוון המינהל לבחון תוכנה לפיתוח מערכת מנב"ס הדור הבא, לרבות מודול הזנת ציונים. הנהלת המשרד בוחנת דרכים למימוש ההחלטה לפיתוח תוכנת מנב"ס הדור הבא לרבות בחינת אפשרות למעבר לתוכנת XRM ובתום דיונים אלה (אשר נעשים בתיאום עם החשב הכללי) יחליט המשרד על הפתרון המיטבי. 

ליקוי
9. 
המשרד פעל רק באופן חלקי ליישום מרכיבי תכנית חירום להמשך פעילות והתאוששות במקרה של אסון או שיבוש חמור של מערכות המידע, לא מיפה את האיומים ולא דרג את הפעילויות על פי רמת החיוניות או הקריטיות שלהן. המשרד ביצע סקר סיכונים ומבחני חדירה חלקיים בלבד, ולא סיווג את מערכות המחשוב לפי רגישותן.
תגובה
משרד החינוך
9. 
המינהל מקיים באופן סדיר בדיקות לשחזור נתונים, מיישם ביצוע  גיבויים והוצאת קלטות לאתר חיצוני. באשר לתוכנית חירום כוללת ואתר חירום להפעלת המערך הטכנולוגי החליט החשב הכללי כי אלה ייקבעו במשותף לכל משרדי הממשלה. בימים אלה סיים החשב הכללי הליך בחירת יועץ מומחה בתחום, שאמור להיכנס לתפקידו בקרוב. עם התקדמות עבודת היועץ וההחלטה על הפתרון המתאים ליישום, ייערך המשרד לעבודה וקביעת נהלים בהתאם, עם שאר משרדי הממשלה.

באשר לתחום אבטחת המידע, המינהל מקיים את ההוראות הנוגעות לאבטחת מידע, הקיימות עבור משרדי הממשלה. מערכות המשרד הינן מהמאובטחות ביותר בין מערכות המשרדים הממשלתיים, מלוות ונבחנות כל העת על ידי מומחים בתחום אבטחת המידע, עד עתה לא בוצעה פריצה ופגיעה בשלמות המידע המצוי במערכות המשרד. בהתאם להחלטת החשב הכללי לקיים תוכנית DRP כוללת לכל משרדי הממשלה, עבודת המשרד בנושא זה כפופה ללוח הזמנים ולהוראות החשב הכללי, והמינהל ממתין להנחיות החשב הכללי בנושא זה ויפעל לפיהן. קיימת בקרה תקציבית מלאה על עבודת המינהל על ידי ההנהלה ועל פי הנדרש במשרדי הממשלה, והן בהתאם למקובל בתחום המחשוב. 

ליקוי
10. 
מערכות מחשוב מייצרות יומני פעילות (קובצי לוג) שנרשמים בהם בזמן אמת נתונים שונים על הפעילויות שנעשו במערכת. לדוגמה: נתונים על סוג הפעולה שנעשתה, זמני כניסה למערכת ופרטי המשתמשים. יומני פעילות הם כלי מהותי לביצוע מעקב ובקרה אחר פעולות חריגות הנעשות במערכת. הביקורת העלתה שיומני פעילות מופקים רק ממערכת הבגרויות, ואילו מכל יתר היישומים, לרבות מערכת מנב"ס, הם אינם מופקים. משמעות הדבר היא שהמינהל לא עוקב באופן שוטף אחר פעילויות חריגות ועל שימוש לרעה במערכת המחשוב.
תגובה
משרד החינוך
10. 
במערכות רבות (כגון מערכות שכר, מנב"ס, ועוד) המינהל מנהל רישום יומני פעילות אפליקטיביים ויומנים של שרתי היישומים, אשר בעזרתם ניתן לשחזר את הפעילות שבוצעה בהתאם לצורך. בימים אלה פועל המינהל באמצעות אחראית אבטחת המידע להשלמת המיפוי והוספת יומני הפעילות במערכות בהן הם נדרשים. לו"ז משוער – סוף אוגוסט 2010. כיום אין מתודולוגיה כוללת למשרדי הממשלה בנושא אבטחת המידע, לרבות בנוגע להרשאות גישה למנהלי מערכות מידע לסביבת הייצור. הרשות למשפט טכנולוגיה ומידע במשרד המשפטים פרסמה רק לאחרונה נייר עמדה בנושא זה ובכוונתה לפעול להסדרתו הכוללת. המינהל עומד בקשר עם הרשות למשפט טכנולוגיה ומידע.   

ליקוי
11. 
נוהל מפת"ח, המחייב את משרדי הממשלה, מסדיר את הדרך הראויה לניהול המחשוב בארגון, הן ברמת הפרויקט והן ברמת הארגון. הנוהל מספק מתודולוגיה סדורה לפיתוח ותחזוקה של מערכות מידע. על המשרד להקפיד לפעול על פי הנוהל, אשר מלבד העובדה שהוא נוהל מחייב, הוא עשוי לסייע בידיו לבצע כראוי את תהליכי הפיתוח, הניהול והתפעול של מערכות המידע. 
התקשרות עם קבלן ובאמצעותו עם אחד עשר קבלני משנה
הגוף המבוקר: משרד החינוך
ליקוי
1. 
המשרד עשה שימוש במכרז וחתם על חוזה עם הקבלן לשם קבלת שירותים מ-11 קבלני משנה שלו שהמשרד בחר, שלא לפי הכללים לבחירת נותן שירותים שנקבעו בחוק חובת המכרזים, התשנ"ב-1992. המשרד קיבל שירותים מקבלני המשנה תמורת כשני מיליון ש"ח (כולל מע"ם), והקבלן היה הצינור להעברת התשלומים אליהם. המשרד בחר את קבלני המשנה וקבע את מספר שעות עבודתם ואת התעריף שלפיו ישלם להם הקבלן תמורת עבודתם, ובדרך זו לא מילא את חובתו לקיים הליך תחרותי לבחירת המומחים. כך נמנעה מן המשרד האפשרות לקבל את ההצעות המיטביות, ונפגעה זכותם של מציעים בכוח לקבל הזדמנות שווה להגיש את הצעותיהם למתן השירותים.  

 ליקוי
2. 
המשרד השתמש בקבלן כצינור להעברת כספי המשרד לקבלני המשנה ותמורת זאת שילם לו בכמה מקרים תשלומים גבוהים בעשרות אחוזים מהתשלומים שהיה על הקבלן להעביר לקבלני המשנה, על פי הוראות המשרד. 
ליקוי
3. 
המשנה למנכ"ל חתם על דוחות הביצוע או על החשבוניות של 11 קבלני המשנה, וכך אישר שיש לשלם להם תמורת עבודתם. במרבית המקרים היו דוחות הביצוע של קבלני המשנה תמציתיים ביותר, ובמקרה אחד צורף לחשבוניות דוח ריק. בהסתמך על חתימת המשנה למנכ"ל על הדוחות שילם הקבלן לקבלני המשנה, ובהסתמך על חתימת המשנה למנכ"ל על החשבוניות של הקבלן, שילם המשרד לקבלן תמורת פעילות זו.
ליקוי
4. 
המשרד לא עמד על כך שהקבלן יקים אתר אינטרנט ובו מערכת דיווח, כנדרש במכרז. המשרד גם לא עמד על כך שהקבלן יגיש דוח ריכוז פעילות חודשי וכן יגיש דוחות מפורטים - כמותיים וכספיים - על גבי מדיה מגנטית, כפי שנקבע בחוזה. אישור החשבוניות בידי המשנה למנכ"ל ותשלום הכספים בלי שהמשרד קיבל את כל הדיווחים הנדרשים אינם עולים בקנה אחד עם הצורך לשמור על כספי ציבור.
ליקוי
5. 
חתימת המשנה למנכ"ל הייתה בבחינת אישור שהפעולות אכן בוצעו, ובעקבות כך שילם המשרד לקבלן כשמונה מיליון ש"ח (כולל מע"ם) במשך כ-16 חודשים ממועד החתימה על החוזה, לעתים על סמך רשימות מרשימות שונות של בתי ספר שאי-אפשר לקשרן לרכיבי החשבוניות שהגיש הקבלן ולעתים בהיעדר אסמכתאות מלאות. ראוי היה שהמשרד לא ישלם לקבלן בעד עבודתו עד שיתקבלו הדיווחים הנדרשים.
תגובה
משרד החינוך
5-7. 
הפעלת היועצים להטמעת הרפורמה "אופק חדש" נעשתה מסעיפים תקציבי "מודולים" (סעיף תקציבי באמצעותו המשרד מעסיק יועצים בנושאי "אופק חדש"). מודולים אלו בוטלו, החל משנת 2010.  האפשרות להפעלה תהיה רק באישור ועדת המכרזים המשרדית.
ליקוי
7. 
"אופק חדש" היא רפורמה שנועדה לחולל שינויים מהותיים במערכת החינוך בישראל. כדי להטמיע את עקרונות הרפורמה במוסדות החינוך שכר המשרד שירותים חשובים ומגוונים מהקבלן. הביקורת העלתה ליקויים בבקרה של המשרד על פעילותו של הקבלן והתעלמות של המשרד מהדרישות שהוא עצמו דרש מראש לשם הוכחת עבודתו של הקבלן ותוצאותיה. המשרד השתמש בקבלן כצינור להעברת כספים מהמשרד ל-11 קבלני משנה בעקפו את ההוראות המחייבות לקיים הליך תחרותי לבחירת נותני השירותים; בעשותו כך פגע המשרד בזכותם של מציעים בכוח לקבל הזדמנות שווה. בכמה מקרים שילם המשרד לקבלן תמורת שירותו תשלומים גבוהים בעשרות אחוזים מהתשלומים שהיה על הקבלן להעביר לקבלני המשנה.
ליקוי
8. 
המשנה למנכ"ל המשרד אחראי להתקשרות של המשרד עם הקבלן, לבקרה על השירותים שהמשרד קיבל ממנו ולאישור הנדרש לשם תשלום לקבלן תמורת עבודתו. לשכת המשנה למנכ"ל קבעה גם את תנאי ההתקשרות של הקבלן עם קבלני המשנה. 
תגובה
משרד החינוך
8.
המשרד הנחה את הקבלן להקים אתר אינטרנט לצורך קבלת מידע על הפעולות המתקיימות בבתי הספר.

ליקוי
9. 
משרד מבקר המדינה רואה את הממצאים האמורים בחומרה, ועל משרד החינוך להסיק את המסקנות הנדרשות מכך הן לגבי ההתקשרות נשוא הביקורת הנוכחית והן בנוגע להתקשרויות בעתיד.
משרד החקלאות ופיתוח הכפר
היבטים בתפקוד מועצת הזיתים
הגופים המבוקרים:   משרד החקלאות ופיתוח הכפר; משרד הבריאות; מועצת הזיתים;  משרד האוצר – אגף השכר; חברת קנט;  פרקליטות מחוז הצפון;  הרשות לפיתוח הגליל
ליקוי 

1. 
מימון הביטוח ללא סיכון למבטח: עץ הזית נותן את פירותיו באופן "סירוגי", כלומר בשנה אחת הוא מצמיח כמות גדולה של זיתים ובשנה שאחריה כמות קטנה. קנט ביטחה את מגדלי הזיתים לשמן בביטוח כנגד אסון טבע, בין היתר מפני פחיתת יבול. מרבית השטח שבוטח הוא בתנאי "בעל" (ללא השקיה), שבו השקעת המגדלים נמוכה ביחס לשטחים מושקים. המדינה השתתפה בתשלום פרמיית הביטוח של המגדלים. נמצא כי כספי המדינה הפכו בעשור האחרון למעין הכנסה בטוחה עבור מגדלי הזיתים, בעיקר למגדלים בשיטת ה"בעל". 

ליקוי
2. 
בשנים 2006-2005 ביטחה הנהלת מועצת הזיתים (המנכ"ל והסמנכ"ל) מטעי זיתים, רובם באזורי פארקים לאומיים, אך הביקורת העלתה כי הביטוח נעשה על שם ארבעה אזרחים שלא היו מגדלי זיתים, לא הייתה להם זיקה לשטח שבוטח, וככל הידוע הם אף לא ידעו על השימוש שעשתה המועצה בשמם (להלן - אנשי הקש). למרות זאת קיבלה קנט אישור בכתב מסמנכ"ל המועצה על זיקתם של אנשי הקש לשטחים המבוטחים וזכאותם לקבל פיצוי בגין פחיתת יבול והעבירה לזכותם, באמצעות המועצה, את סכום הפיצוי. הביקורת העלתה כי הפיצויים שנזקפו לזכות אנשים אלה - כ-350,000 ש"ח - לא הגיעו לידיהם. חלק מהכספים העביר מנהל החשבונות של המועצה לחשבונותיהם של הסמנכ"ל ואחראי האחזקה, והיתר הועברו בהמחאות לפקודת אנשי הקש, שאת חלקן פדה במזומן אחראי האחזקה.
ליקוי
3. 
בשנת 2008 המועצה ביטחה את המטעים האמורים על שמה בלי שהייתה לה זיקה כלשהי אליהם. בגין ביטוח שטחים אלה שילמה חברת קנט למועצה פיצוי בסך כ-340,000 ש"ח, שמועצת הזיתים לא הייתה זכאית לקבלם. פעולות הסמנכ"ל ואחראי האחזקה מעלות לכאורה חשש לפגיעה בטוהר המידות; מהביקורת עולה כי הם הונו את קנט באופן שיטתי על מנת לקבל כספים שלא כדין. גם פעולותיו של מנהל החשבונות, שביצע העברות מחשבונותיהם של אנשי הקש לחשבונותיהם של הסמנכ"ל ואחראי האחזקה, מעלות חשש כי הוא נתן ידו לפעילות חריגה הגובלת בפגיעה בטוהר המידות. משרד מבקר המדינה מעיר כי על המועצה וחברת קנט לפעול ללא דיחוי להשבת הכספים שהועברו שלא כדין. משרד מבקר המדינה העביר את הליקויים בנדון גם ליועץ המשפטי לממשלה. 
ליקוי
4.
 הרשות לפיתוח הגליל, שהיא רשות ממשלתית, הפיקה בשנת 2006 את "פסטיבל הזית". לצורך כך היא שכרה את שירותיה של חברת הפקות ושילמה לה בין היתר 150,000 ש"ח כנגד שתי חשבוניות. נמצא כי עובד במועצה, שינה כמה פרטים בשתי החשבוניות שיועדו לרשות לפיתוח הגליל, לדבריו בהוראת הסמנכ"ל, ורשם כי הן הוצאו עבור מועצת הזיתים. משרד החקלאות תקצב את המועצה מדי שנה בשנה, ולשם כך היא נדרשה להמציא למשרד חשבוניות על הוצאות שהיא נשאה בהן. במרס 2007 שלח הסמנכ"ל למשרד החקלאות העתק של שתי החשבוניות וכתב כי הן מוכיחות הוצאות של המועצה בשנת 2006 בסכום של 150,000 ש"ח. בעקבות זאת העביר משרד החקלאות למועצה את התקציב.
תגובה
הרשות לפיתוח הגליל
4. 
לאחר ביצוע העבודה לשביעות רצונה של הרשות לפיתוח הגליל, שילמה הרשות למפיק עבור הפקת פסטיבל "ימי ענף הזית". אין בידי הרשות כל מידע כיצד הגיעו העתקי החשבוניות והשימוש שנעשה בהן על ידי מי מעובדי מועצת הזית. החשבוניות המקוריות נמצאות בידי הרשות לפיתוח הגליל והן הוצגו למבקר. 

ליקוי
5.
מדינת ישראל חברה בארגון הזית העולמי (I.O.O.C), המסייע למדינות החברות בו בפעילויות שיווק כגון פסטיבל הזית. נמצא כי במרס 2007 שלח סמנכ"ל המועצה גם לארגון הזית העולמי, באמצעות נציג מדינת ישראל בארגון, העתק של שתי החשבוניות האמורות לעיל על מנת לקבל ממנו סיוע כספי. בפועל לא הועבר הסיוע למועצה כיוון שהארגון דרש חשבוניות מקור עבור התמיכה שלו, אך החריגה החמורה בעינה עומדת.
ליקוי
6. 
בשנת 1997 החלה מועצת הזיתים להפיק תווית איכות במטרה להבדיל את שמן הזית הישראלי האיכותי מיתר שמני הזית. הסמנכ"ל עסק בנושא ובמסגרת תפקידו דגם את בקבוקי השמן עם תווית האיכות. בדיקת משרד מבקר המדינה העלתה כי במאי 2007 אישרה הנהלת המועצה לסמנכ"ל תוספת למשכורתו החודשית בסך 5,000 ש"ח עבור פעילות זו, בשנים 2008-2007 קיבל הסמנכ"ל תשלומים בסך 75,000 ש"ח נוסף על שכרו. משיזמה המועצה הנפקת תווית איכות היא הפכה לחלק בלתי נפרד מפעילותה ומכאן שבתשלום מיוחד לסמנכ"ל עבור פעילות זו יש משום שימוש לא נאות בכספי ציבור. כבר במרס 2008 דרש משרד החקלאות מהמועצה לחייב את הסמנכ"ל להחזיר את הכספים ששולמו לו ביתר, אולם עד מועד סיום הביקורת הוא טרם עשה זאת.
ליקוי
7. 
המועצה לא הסדירה בנוהל כתוב את אופן הנסיעות לחו"ל. נמצא כי הסמנכ"ל אישר לעצמו נסיעות לחו"ל מדי פעם בפעם. המועצה מימנה נסיעות שלא אישרה שבהן השתתף הסמנכ"ל; לעתים מימנה המועצה הוצאות אש"ל עבור נלווים, שאינם עובדי מועצה ושנסעו ללא אישורה; נמצאו אי-סדרים ברישום החשבונאי ובכלל זה תשלומים שאינם תואמים את האסמכתאות וכן החזרי הוצאות לא ראויים שניתנו לסמנכ"ל עבור רכישת מוצרים אישיים. מהאמור לעיל עולה כי הסמנכ"ל עשה שימוש לא ראוי בכספי המועצה, גם עניין זה, מעלה חשש לפגיעה בטוהר המידות. הדבר התאפשר, בין היתר, בשל תפקודו הלקוי של מנהל החשבונות, ששילם כספים ללא בקרה, ונוכח חוסר פיקוח ובקרה ראויים של המועצה.
ליקוי
8. 
מיתוג שמן זית איכותי ואופן הפיקוח עליו: כאמור בשנת 1997 יזמה המועצה הנפקת תווית איכות לשמן זית איכותי הנושאת את שם המועצה. יצוין כי לתווית האיכות משמעות שיווקית כלכלית ניכרת עבור המגדלים והמשווקים המורשים (להלן - המשווקים), ששילמו למועצה עבור הרשות להשתמש בה, מאחר שבעיני הצרכנים המועצה מפקחת על שמן זית בעל תווית איכות. הנפקת תווית איכות חייבה הקמת מנגנון בקרה, אולם המועצה לא הקימה מנגנון מעין זה, ובפועל הסמנכ"ל הוא שביצע את הפיקוח והבקרה על משווקי שמן זית איכותי מטעם המועצה; הוא דגם בקבוקי שמן זית ושלח אותם לבדיקות מעבדה ללא תכנית סדורה ושיטתית וללא תיעוד לגבי השיקולים שהנחו אותו לדגום בקבוקים מסוימים. המועצה אף הוסיפה להקצות תווית איכות למשווקים שלא היו רשאים להשתמש בה, למשל משווקים ששיווקו שמן זית מזויף, דבר שיכול לגרום להטעיית הצרכנים.
ליקוי
9. 
האחריות לביצוע פיקוח ובקרה על שמן זית המיוצר בישראל והמיובא אליה חלה על משרד הבריאות, אולם נמצא כי הפיקוח על יצרני שמן זית התקיים באופן לא אפקטיבי.
תגובה
משרד הבריאות
9.  
בשירות המזון במשרד הבריאות, הקובע את מדיניות הפיקוח והאכיפה על המזון, מועסקים בתפקידי פיקוח על כלל המזון מייצור מקומי ומייבוא כ-100 אנשי מקצוע המבצעים את עבודתם בהתאם לחקיקה בתחום המזון ובהתאם לנוהלי העבודה. כל זאת מתבצע תוך שיתוף פעולה עם המחלקות השונות במשרד כגון המחלקה לבריאות הסביבה, המעבדות והרשויות המקומיות. במסגרת הפיקוח השוטף, אחד הקשיים הקיימים הינו באיתור יצרני שמן זית שאינם עומדים בדרישות החקיקה. מאידך, שירות המזון עושה את המירב, במסגרת אמצעי האכיפה והענישה העומדים לרשותו ונוקט בצעדים משפטיים כנגד העבריינים.

להלן ריכוז פעילות הפיקוח והאכיפה שנעשתה במהלך השנים 2005-2008 הכוללת פתיחת תיקים משפטיים והטלת קנסות מנהליים: 
מספר דגימות: 44 (ממוצע שנתי – 61).
מספר המקרים בהם התגלו חריגות: 137 (ממוצע שנתי – 34).
מספר המקרים בהם ננקטו אמצעים אכיפתיים מנהליים או משפטיים: 74 (ממוצע שנתי – 19).
לקראת סוף שנת 2009 החל מבצע דיגום שמן זית מדרכי השיווק לבדיקת התאמתו לדרישות התקן. בתום המבצע תבחן האפשרות לפרסום הממצאים.
ליקוי
10.  
הנפקת "חותמת איכות": כאמור, נוסף על שמן הזית האיכותי קיים בשוק גם "שמן זית" (שמן זית מזוכך שמעורבב עם שמן זית איכותי); שמן זה אמנם מוגדר "שמן זית" בתקן, אולם יתרונותיו הבריאותיים קטנים במידה מובהקת משמן זית איכותי. נמצא כי המנכ"ל והסמנכ"ל אפשרו לחברה מסוימת להשתמש בחותמת האיכות חודשים מספר לפני שהמועצה יידעה את שאר משווקי שמן הזית על האפשרות לקבלה. יצוין כי מליאת המועצה החליטה להפסיק את הפצת חותמת האיכות במאי 2006, ולמרות זאת המשיכה הנהלת המועצה להקצות חותמות איכות עד מועד סיום הביקורת.
ליקוי
11. 
חותמת האיכות דומה לתווית האיכות. המועצה לא פרסמה בקרב ציבור הצרכנים את העובדה כי היא הנפיקה חותמת איכות ל"שמן זית" ואת ההבדלים בין "שמן זית" לבין שמן זית איכותי. הנפקה מכוונת של חותמת הדומה לתווית האיכות יש בה משום הטעיה של ציבור הצרכנים.
ליקוי
12.
משיכת כספים מקרן הטבק: המועצה לייצור ושיווק טבק גולמי בע"מ (להלן - מועצת הטבק) הקימה בשנת 1985 קרן כללית לטבק (להלן - קרן הטבק). מנכ"ל מועצת הטבק, מר עזאר ערטול (להלן - מנכ"ל מועצת הטבק), ששימש באותה עת גם מנכ"ל מועצת הזיתים עד שנת 1997, היה מורשה חתימה יחיד בכספי הקרן. במהלך השנים הצטבר בקרן סכום של כ-860,000 ש"ח, אולם לא ניתן היה למשוך כספים אלו ללא פירוק רשמי של מועצת הטבק.

באוגוסט 2007, בעקבות תביעת פיצויים שהתנהלה מ-1999, הגיעו ההנהלה המצומצמת של מועצת הזיתים ומנכ"ל מועצת הטבק להסכם פשרה ולפיו כספי הקרן יחולקו ביניהם. בכך התעלמה ההנהלה המצומצמת מחוות הדעת המשפטיות שניתנו לה, בלי שקיבלה אישור למהלך מהנהלת המועצה או המליאה ובלי שהביאה את ההסכם לאישורו של הממונה על השכר באוצר, כמתחייב. 
פרקליטות מחוז הצפון עדכנה את הלשכה המשפטית במשרד החקלאות ואת הממונה על השכר במשרד האוצר בדבר הסכם הפשרה שנחתם ללא אישור משרד האוצר, אולם הם לא פעלו למניעת יישומו. 
ליקוי
13.
סדרי ניהול ישיבות המועצה וכתיבת פרוטוקולים: נמצא כי הפרוטוקולים שכתב הסמנכ"ל לישיבות המועצה לא אושרו על ידי היו"ר דאז ולא הובאו לאישור חברי המועצה כנדרש, ומשכך ניתן היה לערוך בהם שינויים לאחר כתיבתם ונמנעה האפשרות לפקח על ההחלטות שהתקבלו ולבקרן. ואכן ממצאי הביקורת מעלים חשש לשינוי פרוטוקולים והוספת החלטות מהותיות שלא נדונו בישיבות. 

ליקוי
14.
בקרה כספית של מנהל החשבונות: נמצאו חריגות רבות בתפקודו של מנהל החשבונות: הוא העביר כספים מחשבון לחשבון, שילם לסמנכ"ל כל סכום שדרש לנסיעותיו לחו"ל ללא כל בקרה. מנהל החשבונות טען אמנם כי כל פעולותיו נעשו על פי הוראה של המנכ"ל או הסמנכ"ל ולא על דעת עצמו, אולם הוא עשה את כל האמור לעיל ללא אסמכתאות, ללא אישור של מליאת המועצה או הנהלתה וללא פיקוח ובקרה כפי שראוי שיהיו בעניינים הנוגעים לכסף ציבורי.
ליקוי
15.
ועדת ביקורת ומבקר פנימי: חוק מועצת הצמחים קובע כי באחריות המועצה למנות באישור שר החקלאות ועדת ביקורת לפיקוח על פעולות המועצה. חוק הביקורת הפנימית, התשנ"ב-1992, קובע כי בכל גוף ציבורי תקוים ביקורת פנימית על ידי מבקר פנימי. נמצא כי המועצה לא מינתה ועדת ביקורת משנת 2004 ועד 2009. נוסף על כך נמצא שמשנת 2006 ועד מאי 2009 לא היה למועצה מבקר פנימי. אף על פי שמשרד החקלאות ידע שכבר מאוגוסט 2004 אין ועדת ביקורת במועצה, הוא לא חייב את המועצה להקים ועדה כזאת. יוצא כי במשך תקופה ארוכה לא מילאו שרי החקלאות את אחריותם המיניסטריאלית בכך שלא פעלו להסדיר את פעילות המועצה כחוק ובכלל זה לחייב את המועצה למנות ועדת ביקורת ומבקר פנימי.
ליקוי
16. 
מדצמבר 2005 הגיעו אל שרי החקלאות תלונות על אי-סדרים במועצת הזיתים ובכלל זה חריגות בפעילותו של הסמנכ"ל. אולם משרד החקלאות ושרי החקלאות בתקופה האמורה לא פעלו כנדרש מהם; במשך תקופה ארוכה הם לא דאגו למנות את האורגנים החסרים במועצה - ועדת ביקורת ומבקר פנימי - ולא הורו לבדוק את התלונות על אי-סדרים בפעילותה.
ליקוי
17. 
ממצאי הדוח כפי שפורטו לעיל מעלים שורה של ממצאים חמורים, חלקם מעלים לכאורה חשש לפגיעה בטוהר המידות בקרב סמנכ"ל המועצה ואחראי האחזקה.
ליקוי
18. 
תפקוד הסמנכ"ל התאפשר בין היתר בשל כשל הבקרה שהתבטא בכך שמנהל החשבונות שילם כל סכום שדרש הסמנכ"ל, בלי שדרש אישור להוצאות אלו. לדעת משרד מבקר המדינה, על מועצת הזיתים לבחון את תפקודו של מנהל החשבונות ולבחון אם יש בפעולותיו כדי להשפיע על המשך העסקתו בתפקיד זה.
ליקוי
19. 
מנגנוני הבקרה הפנימיים והחיצוניים במועצת הזיתים כשלו בתפקידם. משנת 2006 לא היה למועצה מבקר פנימי ומשנת 2004 לא הייתה גם ועדת ביקורת; שרי החקלאות לא חייבו את המועצה למנות מבקר פנימי וועדת ביקורת ולא פיקחו על המועצה כראוי גם כאשר הגיעו תלונות למשרדם.
ליקוי
20. 
 תפקודו של הסמנכ"ל מעלה חשש לפגיעה בטוהר המידות, ולדעת משרד מבקר המדינה הוא נושא באחריות אישית למחדלים המפורטים בדוח. לכן ראוי שמועצת הזיתים וחברת קנט יבחנו את האפשרות לדרוש מהסמנכ"ל ומגורמים אחרים להשיב לקופותיהן את הכספים שקיבלו שלא כדין. כמו כן נוכח חומרת הממצאים יש לבחון את המשך כהונתו של הסמנכ"ל במועצת הזיתים בפרט ובתפקידיו הציבוריים הנוספים בכלל.
ליקוי
21. 
לדעת משרד מבקר המדינה, על שר החקלאות לממש את סמכותו ולבצע שידוד מערכות מקיף במועצת הזיתים. בין היתר עליו למצות את הדין עם נושאי התפקידים במועצה המצוינים לעיל ובראשם הסמנכ"ל, למסד את נוהלי עבודתה כמצופה מגוף ציבורי ולמנות מנגנוני בקרה פנימיים וחיצוניים. 
תגובה
משרד החקלאות
21. 
ביום 24.3.2010 פורסם הצו לפיזור מועצת הזיתים וצרופה כענף במועצת הצמחים. בהתאם לצו, מועצת הזית פורקה ואינה קיימת עוד. ענף הזית צורף כענף במועצת הצמחים, הסמכויות, הנכסים וההתחייבויות של מועצת הזית הועברו למועצת הצמחים בהתאם להוראות הצו. כמו כן, שר החקלאות הנחה את מנכ"ל מועצת הצמחים, בהתאם להמלצת הביקורת, להפסיק את עבודתם של שלושה עובדים שהועסקו במועצת הזית: סמנכ"ל, מנהל החשבונות ומנהל התחזוקה. בנוסף הונחה מנכ"ל מועצת הצמחים להשעות את מר גדי הורוביץ מכל תפקידיו במועצת הצמחים, זאת בהתאם להמלצות הביקורת. בעקבות הביקורת סוכם כי המשרד יפעל לרענון הנהלים בכל מועצות היצור הנמצאות תחת פיקוחו. לצורך כך ימנה המנכ"ל,  עד ליום  15/03/10, צוות בראשות סמנכ"ל שיפעל לוודא כי רענון הנהלים אכן מתבצע. על הצוות יוטל להגיש למנכ"ל המשרד את הנהלים תוך 4 חודשים מיום מינויו. להלן הנהלים הדרושים רענון:
· נוהל נסיעות לחו"ל - יש לוודא כי בכל מועצה קיימת ועדת נסיעות וכי כל הנסיעות מאושרות על פי הנוהל באופן דומה לנוהל הקיים במשרד החקלאות.
· נוהל להסדרת ניגוד עניינים אישי.
· נוהל מתן הלוואות לעובדים ונוהל מחיקת חובות .
· נוהל תווי איכות – יש לוודא כי לכל מועצה העוסקת בתווי איכות צרכניים, יהיה נוהל ברור ומסודר המתווה את שיטת העבודה, כמו כן יש לוודא כי גם הגורמים הרלוונטיים במשרד התעשייה, המסחר והתעסוקה יהיו שותפים לנוהל זה. 
· נוהל רישום פרוטוקולים, אישורם ותיקונם במידת הצורך.

מנכ"ל המשרד ימנה ועדת בדיקה בראשה יעמוד כלכלן מעובדי המשרד וגורמים מקצועיים נוספים. ועדה זו תתבקש לבחון ולהגיש המלצות למנכ"ל, בהתייחס לכלל הענפים החקלאיים ולשני סוגי הביטוח (ביטוח נזקי טבע וביטוח רב סיכוני), בנושאים הבאים: 
· בדיקת היתרונות והחסרונות של ביטוח גלובאלי  של נזקי טבע באמצעות מועצות היצור;
· הסדרת נוהל עבודה מבוקר לקביעת השטחים המבוטחים, על מנת להבטיח כי לא יבוטחו שטחים באמצעות אנשי קש ולא יבוטחו שטחים שאינם זכאים לביטוח.
· הסדרת נוהל תשלום הפיצויים, זאת על מנת לוודא כי הפיצויים בגין נזקי טבע מגיעים למבוטחים ולא באמצעות אנשי קש. 
· בדיקה כלכלית, בעקבות הביקורת, כי  הביטוח הרב סיכוני אינו כלי ביטוחי אלא כלי תמיכה בענף.
· בדיקת היתכנות להשבת הכספים מאנשי הקש. 
המשרד יפרסם מכרז לתפקיד ראש תחום מועצות ייצור שעיקר תפקידו יהיה  לפקח  ולבקר את מועצות הייצור. בין היתר, הממונה יופקד מטעם שר החקלאות ופיתוח הכפר על כל הנושאים המינהלים הארגונים והתקציביים במועצת היצור, ובחברות ממשלתיות שבסמכותו. הוא יעקוב, יפקח ויבדוק את הצעות התקציב השנתי המוגשות לאישור השר ויקיים בקרה אחר ביצוע התקציב. 
רפורמה בענף הלול - הודעה בדיעבד של שר החקלאות ופיתוח הכפר - מר שלום שמחון - על עניין אישי

ליקוי
שר החקלאות, מר שלום שמחון, פעל שלא על פי הכללים למניעת ניגודי עניינים של שרים וסגני שרים, בבואו לקדם רפורמה בענף הביצים למאכל. לשר יש עניין אישי בנושא הרפורמה, שכן גלומה בה טובת הנאה ממשית גם לבני משפחתו המתגוררים ביישובי "מרום הגליל", וגם לו עצמו כ"בן ממשיך".  

רק לאחר שהשר כבר פעל לקידום הצעת ההחלטה עד לגיבושה לכלל "הצעת מחליטים", הוא הודיע למבקר המדינה כי יש לו עניין אישי בנושא, והצהיר כי אין בכוונתו להשתתף בשום דרך בקבלת החלטה בנושא. מבקר המדינה מעיר כי פעולות השר אינן מתיישבות עם הכללים למניעת ניגוד עניינים. הודעת השר בדיעבד, על זיקתו, מנעה בחינה ראויה ומבעוד מועד של סוגיית ניגוד העניינים וקביעת הסדרים ראויים מראש, באופן שיבטיח את תקינות הפעולות, את מראית פני הדברים, ואת אמון הציבור בפעולות הממשלה. 

תגובה
משרד החקלאות ופיתוח הכפר
השר פעל בהתאם לייעוץ המשפטי שקיבל, לפיו הוא אינו נמצא בניגוד עניינים, ולפיכך המשרד אינו רואה כל ליקוי בפעולתו. 

משרד המדע והטכנולוגיה 

השירות הלאומי

הגופים המבוקרים: משרד מדע וטכנולוגיה; משרד החינוך; משרד הרווחה; משרד לענייני גמלאים; מוסד לביטוח לאומי; משטרת ישראל; שירות לאומי; שירות בתי הסוהר
ליקוי
1.
בפברואר ובאוגוסט 2007 החליטה ממשלת ישראל (החלטות ממשלה 1215 ו-2295) על הקמת מינהלה לשירות אזרחי-לאומי בישראל. תפקידיה העיקריים של מינהלת השירות הם התוויית מדיניות, ויסות המשאבים המוקצים לשירות הלאומי ותעדופם, ייזום ופיתוח תכניות לשירות לאומי וכן מעקב, פיקוח ובקרה על מסגרותיו. ההפעלה הישירה של המתנדבים צריכה להיעשות על ידי הגופים המוכרים. התברר שמינהלת השירות היא שותף מרכזי לקביעת המדיניות, היא מוציאה לפועל את המדיניות ומפקחת על פעילות הגופים המוכרים; נוסף על כך, היא מממנת ישירות מאות תקני מתנדבי שירות לאומי בפרויקטים שונים. במצב זה היא עלולה להיקלע לניגוד עניינים. 

ליקוי
2.
על פי החלטת הממשלה המשרות במינהלת השירות יאוישו תוך איגום כל המשאבים הממשלתיים "הנוכחיים" הכוללים תקנים ממשרד הרווחה, תקנים של צוות ההקמה ותקנים חדשים נוספים. צוות ההקמה של מינהלת השירות בשיתוף נציגי משרד ראש הממשלה, נציבות שירות המדינה ומשרד האוצר קבעו את המבנה הארגוני של מינהלת השירות שכלל 12 משרות מקצועיות. בנובמבר 2009 עדיין לא אוישו ארבע מהן; נוסף על כך, ראש מינהלת השירות סיים את תפקידו באוגוסט 2009, ועד סוף ינואר 2010 עדיין לא נבחר אחר במקומו. ללא מנהל למינהלת השירות ובהעדר איוש נאות של עובדים נפגעת יכולתה למלא כראוי את התפקידים שנקבעו לה בהחלטת הממשלה. 

תגובה
משרד המדע והטכנולוגיה
1-2.
מינהלת השירות האזרחי-לאומי הוקמה בינואר 2008. ההצעה הראשונית של צוות ההקמה למבנה המינהלת כללה 30 תקנים, וזאת שהמינהלת תוכל למלא את מגוון המשימות שהוטלו עליה בהחלטת הממשלה. מסיבות תקציביות, מבנה המינהלת צומצם ל-12 תקנים. עד אפריל 2010, רק 7 תקנים מאוישים. כתוצאה מכך נפגעת  האפשרות לממש את אחריות המינהלת על פי החלטות הממשלה, הן בתחום הפיקוח והבקרה והן בתחום ההכשרה והתווית המדיניות. נכון להיום, טרם סוכם כיצד יושלמו תקני כוח אדם החסרים. קיימת מחלוקת בנושא בין משרד הרווחה למשרד האוצר בנוגע לתקנים אלה. עם זאת, כדי לטפל בנושא הדיווח והבקרה, המינהלת פועלת ליציאה למכרז במיקור חוץ לנושא הבקרה והדיווח. כך מקווה המשרד לקבל סיוע משמעותי לנושא זה.


העברת האחריות על המינהלת פעמים כה רבות מאז הקמתה – ממשרד הרווחה, לראש הממשלה, לשר עמי איילון ולבסוף למשרד המדע והטכנולוגיה – לא אפשרו התקדמות בבניית המינהלת וביצוע הפעולות הנדרשות ממנה באופן שוטף. כל גוף שקיבל אחריות על המינהלת, הביא להשהיית הפעילות לזמן מה. כך נוצר, לדוגמה, מצב שתזכיר חוק לא הצליח להגיע לוועדת שרים לחקיקה במהלך שנתיים וחצי, ורק לאחרונה אושר התזכיר על ידי שר המדע והטכנולוגיה, והטיוטא נמצאת במשרד המשפטים להתייחסות.


המינהלת פועלת לאיוש התקנים מול משרדי האוצר, ראש הממשלה והרווחה, בהתאם להחלטת הממשלה. נכון למרץ 2010, לאחר הסכמת האוצר על העברת התקנים למינהלת, משרד הרווחה מעכב את העברת התקן שהובטח למינהלת, וכתוצאה מכך 2 תקנים נוספים טרם הועברו. ממלא מקום ראש המינהלת שלח מכתבים למנכ"לי המשרדים, ומנכ"ל משרד ראש הממשלה פועל לפתרון הסוגיה מול משרד הרווחה. ועדת האיתור לתפקיד ראש המינהלת פועלת מזה מספר שבועות. התהליך בעיצומו ואמור להסתיים בשבועות הקרובים. 

ליקוי
3.
לפי המצב החוקי הקיים, הגדרת מתנדב בשירות הלאומי מצויה בחוק הביטוח הלאומי [נוסח משולב], התשנ"ה-1995, ורוב הכללים המסדירים את מערך השירות הלאומי מצויים בתקנות הביטוח הלאומי (בנות בשירות לאומי בהתנדבות), התשס"ב-2002 (להלן - התקנות) שהותקנו מכוחו, למרות שהקשר הענייני בין מערך השירות הלאומי לבין חוק הביטוח הלאומי משני, ולמרות שהאחריות על נושא השירות הלאומי אינה של המוסד לביטוח לאומי. במהלך חמש השנים האחרונות התעורר הצורך בייזום חקיקה ראשית שתסדיר באופן מקיף את כל העניינים הנוגעים לשירות הלאומי. למרות זאת רק בדצמבר 2008 הפיצה מינהלת השירות לגורמים הקשורים לשירות הלאומי (משרדי ממשלה וגופים מוכרים) תזכיר חוק השירות הלאומי, התשס"ט-2008. בעקבות העברת תחום השירות הלאומי לאחריות שר המדע, הרב פרופ' דניאל הרשקוביץ, השהה השר את המשך העבודה על התזכיר האמור, כדי שיוכל ללמוד את הנושא ולגבש את עמדתו. בפברואר 2010 העבירה מינהלת השירות את נוסח החוק למשרד המשפטים לקראת הגשתו לוועדת השרים לענייני חקיקה.

תגובה
משרד המדע והטכנולוגיה
3. 
בתחילת חודש פברואר 2010 הועבר נוסח מתוקן של תזכיר חוק השירות הלאומי למשרד המשפטים. המינהלת אמורה לקבל בחודש אפריל 2010 את התייחסות משרד המשפטים, ומקווה להעביר את טיוטת החוק לוועדת השרים לענייני חקיקה בשבועות הקרובים. תאריך יעד לסיום החקיקה: דצמבר 2010.

ליקוי
4.
ועדת עברי המליצה, בין השאר, על הרחבת מסגרות השירות על מנת שיכללו גם צעירים מקבוצות אוכלוסיה כמו פטורי גיוס וצעירים מהמגזר הערבי שלא נקראים בדרך כלל לשירות חובה בצה"ל. בעקבות המלצות ועדת עברי החליטה הממשלה בספטמבר 2008 להקים צוות אשר ימליץ בתוך שלושה חודשים על המתכונת והקצב של הגידול במספר המתנדבים ועל מספר התקנים שיופעלו על ידי מינהלת השירות האזרחי-לאומי בשנים 2011-2009. עוד החליטה הממשלה להקים צוות בין-משרדי אשר ימליץ בתוך שלושה חודשים על הדרכים לשמירה על היקף השירות האזרחי-לאומי במשרדי הממשלה השונים. אף כי הצוותים החלו בעבודתם, מאז העברת האחריות על תחום השירות הלאומי למשרד המדע והטכנולוגיה הופסקה עבודתם. 

תגובה
משרד המדע והטכנולוגיה
4. 
לאור הערות הביקורת, המינהלת תחדש את פעילות צוות 1 עד לחודש מאי 2010. בד בבד, המינהלת תבחן את נחיצות עבודת הצוות, לאור המשאבים המצומצמים העומדים לרשותה, ותדווח לממשלה בהתאם.


צוות 2 הוקם ומתכנס אחת למספר חודשים, לאחרונה התכנס הצוות ב-11.8.2009. המינהלת תמשיך לכנס את הצוות באופן שוטף.

ליקוי
5.
מתפקידה של מינהלת השירות לפקח על מסגרות השירות הלאומי ומשרתיו ולקיים עליהם בקרה נאותה. למרות זאת מאז הקמתה אין בה גורם העוקב אחר דיווחי הגופים המוכרים ביחס למתנדבים שהם משימים, אחר ההסכמים שבין הגופים המוכרים למתנדבים ואחר ההסכמים שבין הגופים המוכרים לגופים המפעילים ומוודא שהוראותיהם תואמות את הוראות הנוהל והתקנות. לדעת משרד מבקר המדינה, נוכח הסוגיות הרבות הדורשות הסדרה, על מינהלת השירות לפעול לעדכון הנוהל, להרחבתו ולהתאמתו לצרכים המשתנים בחלוף יותר משבע שנים מפרסומו.  

תגובה
משרד המדע והטכנולוגי
5. 
המינהלת מקדמת את חקיקתו של חוק השירות האזרחי-לאומי, ואת תיקון התקנות הנוגעות לחוק, וקביעת נהלים. במסגרת החוק והתקנות, ייקבעו נהלים בנושאים הבאים:


הלימודים המאורגנים על ידי הגופי המוכרים -  "האורייתות" ומקביליהן.


ניגוד עניינים של מתנדבים העובדים בגופים מוכרים ומפעילים. 


בעניין הקריטריונים לאישור הסכמים עם גופים מפעילים, המינהלת פועלת לאשר הסכם אחיד מול הגופים המפעילים והמוכרים. מועד לסיום – דצמבר 2010. ייכתב נוהל בנושא עקרונות לגבי המותר והאסור בענייני משמעת של מתנדבים. מועד לסיום: רבעון שני 2011. 

ליקוי
6.
לפי ההגדרות שבחוק הביטוח הלאומי, מי שעבר את גיל 22 לא יוכר כמתנדב בשירות לאומי ולא יזכה בהטבות לפי חוק הביטוח הלאומי ולפי חוק חיילים משוחררים. כתוצאה מכך מתנדב המתחיל את שירותו מעל גיל 21 אינו זכאי להטבות. הן משרד הרווחה (בתקופה שבה היה הנושא באחריותו) והן מינהלת השירות לא הצליחו לעגן בחקיקה את העלאת הגיל המזכה בהטבות ולאפשר לצעירים להתנדב לשירות לאומי לאחר שמלאו להם 21 מבלי לוותר על ההטבות. 

תגובה
משרד המדע והטכנולוגיה
6. 
בחוק השירות האזרחי-לאומי החדש, גיל המתנדב יועלה ל-25. עד להעברת החוק, ההנחיה היא לא לאשר חריגות מכל סיבה מגיל 22.

ליקוי
7.
משרדי הממשלה וגופים מפעילים אחרים משלמים לגופים המוכרים עבור השמת המתנדבים לפי תעריף למתנדב שנקבע על ידי ועדה בין-משרדית ומתעדכן אחת לשנה. תעריף זה אמור לכסות הן את דמי הכלכלה שמשולמים למתנדבים והן הוצאות אחרות הקשורות בהפעלת המתנדבים (כמו תשלום עבור דיורם, ביטוחם וליווי המתנדבים). משרד הרווחה קבע בשנת 2004 את מפרט השירותים שעל הגופים המוכרים לספק למתנדבי השירות הלאומי. התברר שהתעריף אינו משקף נכונה את ההוצאות הריאליות של הגופים המוכרים בגין המתנדבים. מקצת מרכיביו מתומחרים בחסר, ואחרים מתומחרים ביתר. בנובמבר 2008 החליטה מינהלת השירות להתחיל בבניית תעריף חדש, אך עד מועד סיום הביקורת, ספטמבר 2009, הוא טרם נקבע.

תגובה
משרד המדע והטכנולוגיה
7. 
המינהלת הקימה צוות לבחינת התעריף החדש למתנדב. מועד לסיום: ספטמבר 2010.

ליקוי
8.
משרד מבקר המדינה מעיר כי לפי תקנה 3(ב) לתקנות "תוקפה של הכרה שניתנה לפי תקנת משנה זו יהיה לשנתיים לכל היותר". הפרשנות הנהוגה עד כה לתקנה זו היא כי לא ניתן להאריך את ההכרה הזמנית לתקופה שחורגת משנתיים. גם רצון של השר ללמוד את הנושא טרם מתן ההכרה הקבועה אינו יכול להצדיק פגיעה קשה בעמותה שהסתמכה על הנהוג בעבר והיה לה בסיס ממשי להסיק כי נוכח עמידתה בדרישות, לא תהיה כל מניעה שתקבל את ההכרה הקבועה. על השר לפעול במהירות כך שתמנע פגיעה בעמותה ב'.  

תגובה
משרד המדע והטכנולוגיה
8. 
במסגרת העבודה על חוק השרות הלאומי החדש והתקנות, נבדקים בימים אלה גם הקריטריונים להכרה בגוף מוכר. בתאריך 23.3.2010 השר חתם על ההכרה הקבועה בעמותה ב'.

ליקוי
9.
לפי התקנות, התנאי להכרה בגוף מוכר הוא ש"הוא אינו פועל בעצמו גם כמפעיל", זאת - בשל החשש מניגוד עניינים בין הגוף המוכר שעיקר תפקידו הוא לדאוג למתנדבים לבין הגוף המפעיל שהאינטרס העיקרי שלו הוא ביצוע השירות. בניגוד לתקנות עיריית ירושלים היא גוף מוכר וגוף מפעיל כאחד. 

תגובה
משרד המדע והטכנולוגיה
9. 
ההכרה בעיריית י-ם התקבלה לפי סעיף 3 ב 1 לתקנות הביטוח הלאומי, שקובע כי תקנה 3 א 4 לא תחול על עיריית י-ם. לפיכך, המינהלת סבורה כי ההכרה בעיריית י-ם כגוף מוכר התקבלה לפי התקנות.

ליקוי
10.
במספר תחומים נמצאו הבדלים ברמת השירות שמעניקים גופים מוכרים למתנדבים כך שיש מתנדבים המקבלים שירות ברמה נמוכה יותר. כך למשל, יש הגובים דמי הרשמה - ואחרים לא, יש המפעילים מערך סיוע למתנדבים נזקקים - ואחרים לא, וגם רמת הרכזים בגופים המוכרים שונה מגוף לגוף. לדעת משרד מבקר המדינה, הואיל ומדובר בשירות לאומי, תנאיו צריכים להיות שווים ואחידים לכל המתנדבים. על מינהלת השירות לפעול להכנת נהלים אחידים שינחו את הגופים המוכרים בתחומים שטרם הוסדרו עד כה ובהם גביית דמי ההרשמה, קביעת דרישות סף אחידות ממועמדים לשרת כרכזים, השוואת תנאי שירות. 
תגובה
משרד המדע והטכנולוגיה
10. 
לדעת המינהלת, כל הגופים המוכרים עומדים בקריטריונים בסיסיים. גופים מוכרים שיש ביכולתם להציע שירות טוב יותר למתנדבים, זוכים בניקוד יתר במכרזים. עם תחילת עבודתו של הגוף שיזכה במכרז על נושא הדיווח והבקרה במיקור חוץ, יטופלו שאר הסעיפים כדלהלן: גביית דמי הרשמה, תנאי השירות, נהלים פנימיים, העסקת מתנדבים במשרדי הגוף המוכר ורכזי מתנדבים. מינהלת השירות תיזום נהלים אחידים שינחו את כלל הגופים.

ליקוי
11.
על מינהלת השירות לאסוף את הנתונים האמורים כדי שהחלטות מדיניות ביחס לתקנים הקנויים יתבססו על נתונים מלאים ומהימנים. לאחר שבידי מינהלת השירות יהיו נתונים מדויקים בעניין עלות קניית שירותי ההתנדבות עליה להביא אותם לידיעת הממשלה כדי שזו תוכל לבחון אותם מבחינה כלכלית ולהחליט אם ברצונה לחייב את הגופים המפעילים לשאת בהוצאות אלה או בחלקן - בהתאם ליכולותיהם הכלכליות - ולעדכן את התעריפים שמשלמים הגופים המפעילים עבור שירותי המתנדבים או שברצונה להמשיך ולשאת בנטל הכספי הנובע מהתקנים הקנויים. 

תגובה
משרד המדע והטכנולוגיה
11. 
עניין איסוף הנתונים וריכוזם יבוא על פתרונו במסגרת התוכנה החדשה, עליה עובדים בימים אלה במינהלת. מועד משוער לסיום: אוקטובר 2010.

ליקוי
12.
לדעת משרד מבקר המדינה, בהיות מינהלת השירות הרגולטור של תחום השירות הלאומי, עליה להקפיד לוודא כי הגוף המפעיל, אופי התפקיד וסביבת העבודה שהוא מייעד למתנדבי השירות הלאומי מצדיקים את השמתם בו, לפני שתאשר התקשרויות עם גופים מפעילים בהתאם לסמכות שניתנה לה בתקנה 5 לתקנות. בתוקף סמכויותיה השלטוניות על מינהלת השירות לבצע מעקב אחר ההסכמים כדי לוודא שהם כוללים את כל ההוראות הנדרשות לשם שמירה על זכויות המתנדבים ולעמידה בדרישות התקנות. 

תגובה
משרד המדע והטכנולוגיה
12. 
עם השלמת מכרז הדיווח והבקרה במיקור חוץ, יימצא פתרון לנושא. המכרז נכתב ונמסר לוועדת המכרזים במשרד. מועד לסיום: יולי 2010.

ליקוי
13.
על משרד החינוך לפעול יחד עם משרד המשפטים כדי ליישם את ההסכמות שאליהן הגיע משרד החינוך בעקבות העתירה ולהתייחס למימון של מתנדבי השירות הלאומי במוסדות חוץ-ממשלתיים כאל הטבה שוות כסף. על מינהלת השירות ועל משרד המשפטים לפעול כדי להחיל הוראות דומות גם על יתר משרדי הממשלה המממנים מתנדבי שירות לאומי במוסדות חוץ-ממשלתיים.

אף שהעתירה עסקה בתקנים שמממן משרד החינוך לגופים חוץ-ממשלתיים הנתמכים על ידי המדינה, הרי שהיות שגם בתקנים הקנויים מגולמת הטבה למפעיל, יש לבחון החלת הוראות דומות גם על גופים מפעילים הרוכשים תקנים קנויים מתקציבם ואינם מקבלים אותם במימונם של משרדי ממשלה.  

תגובה
משרד המדע והטכנולוגיה
13. 
מינהלת השירות תבחן את הנושא, ותכתוב נהלים חדשים. מועד לסיום: דצמבר 2010.

ליקוי
14. 
לדעת משרד מבקר המדינה, גם במצב של קיטוב עמדות יש די מטרות ציבוריות שעליהן יש הסכמה לאומית רחבה. השירות הלאומי הוא חלופה לשירות צבאי, המתנדבים זוכים לזכויות כשל חיילים משוחררים, ועל כן על שר המדע, על מינהלת השירות ועל משרד המשפטים לפעול בהקדם להקמת מנגנון לאישור גופים מפעילים שיעבוד על פי קריטריונים ברורים, עניינים, סבירים ושוויוניים. מנגנון כזה יבטיח שעמותה המפעילה מתנדבי שירות לאומי, תהיה עמותה שפעילותה ומטרותיה הן במסגרת הקונצנזוס הלאומי.  

תגובה
משרד המדע והטכנולוגיה
14. 
בינואר 2010 הוקמה ועדה במינהלת, המאשרת גופים מפעילים חדשים לפי קריטריונים ברורים, הקיימים כיום. במקביל, סוגיית הקריטריונים נבחנת בתהליך החקיקה ותוסדר עם השלמתה.

ליקוי
15.
עמותות שעמדו בדרישות חוק העמותות, התש"מ-1980, מקבלות מרשם העמותות "אישור ניהול תקין". נמצא שמינהלת השירות אינה מקיימת בקרה ראויה ואינה מוודאת שהגופים המוכרים ישימו מתנדבים בגופים מפעילים שיש להם אישור ניהול תקין. בהצלבת נתונים אקראית של משרד מבקר המדינה לגבי 305 גופים מפעילים עם קובץ רשם העמותות נמצאו 53 גופים (17%) שלא היה להם אישור כזה. 

תגובה
משרד המדע והטכנולוגיה
15. 
קיימת הנחיה לגופים המוכרים, לפיה כל עמותה אמורה להמציא אישור ניהול תקין. בעזרת אנשי הבקרה והדיווח החדשים שייקלטו, תהודק הבקרה בנושא זה. תאריך לביצוע: ינואר 2011.

ליקוי
16. 
לפי תקנה 10 לתקנות "האחראי יפרסם אחת לשנה, לפחות, הודעה לציבור בדבר האפשרות של מפעיל להתקשר עם גוף מוכר בהתאם לתקנות אלה". לא נמצא שמאז הקמת מינהלת השירות בינואר 2008 ועד סיום הביקורת פורסמה הודעה כזאת.  

תגובה
משרד המדע והטכנולוגיה
16. 
המינהלת תפרסם הודעה לציבור בדבר האפשרות של מפעיל להתקשר עם גוף מוכר לקראת שנת ההתנדבות הבאה. תאריך ביצוע: יולי 2010.

ליקוי
17. 
כשליש מתקני המתנדבים בשירות הלאומי הם תקנים פרטיים-קנויים. לדעת משרד מבקר המדינה, על שר המדע ועל מינהלת השירות להגביר את הפיקוח על השימוש בתקנים. נוסף על החובה לוודא מראש שמטרות הגוף המפעיל, אופיו ופעילותו אינם שנויים במחלוקת, והתפקיד המיועד למתנדב מתיישב עם הכללים ומקדם את האינטרס הציבורי, על מינהלת השירות לדאוג שיקוים פיקוח נאות על כל גוף המעסיק מתנדבים. מכל מקום על מינהלת השירות לרכז את מלוא המידע הנוגע לתקנים הקנויים ולהציגו בפני הממשלה כדי שזו תוכל לקבל החלטות מדיניות בנוגע להם על בסיס מידע מלא ומהימן.  

תגובה
משרד המדע והטכנולוגיה
17. 
החל ממועד הפרסום הבא, המינהלת תכניס את כל הפרטים הרלבנטיים לפרסום ב"רשומות". מועד ביצוע: דצמבר 2010.

ליקוי
18.
כל משרד מפעיל מתנדבים לפי צרכיו ולפי המשאבים העומדים לרשותו. מינהלת השירות אינה קובעת סדר עדיפויות ממלכתי בהקצאת המתנדבים למשרדים השונים - בניגוד להחלטת הממשלה מאוגוסט 2007. 

תגובה
משרד המדע והטכנולוגיה
18. 
המינהלת פועלת להסדיר את נושא הויסות וההקצאה בהקדם האפשרי, הן באמצעות מכרז אחוד בין-משרדי והן באמצעות סעיפים רלבנטיים בהצעת החוק החדשה. כמו כן, בהצעת "חוק השירות האזרחי-לאומי" קיים סעיף לגבי קביעת סדר העדיפויות על ידי הממשלה. מועד לביצוע: דצמבר 2010.

ליקוי
19.
באוגוסט 2005 החליטה הממשלה כי ועדת מכרזים בין-משרדית תפרסם מכרז אחיד לבחירת גופים מוכרים שיעסקו בטיפול במתנדבים לשירות לאומי ובהפנייתם לשירות. בניגוד להחלטת הממשלה, לא פורסם מכרז אחיד עד מועד סיום הביקורת, והמשרדים המשיכו ופרסמו מכרזים נפרדים לבחירת גופים מוכרים. בהעדר מכרז אחיד נמצא שבמכרזים שונים ישנן דרישות שונות לגבי אופן הפעלת המתנדבים - דרישות שרק חלקן מוצדקות ונובעות מהצרכים הייחודיים של כל משרד.

תגובה
משרד המדע והטכנולוגיה
19. 
המינהלת קיימה פגישה עם צוות החשב הכללי באוצר, בעקבותיו הוקם צוות בין-משרדי מצומצם לסיכום הנושא. במידה ויוחלט לצאת במכרז בין-משרדי, המינהלת תפעל לכך בהקדם. במידה ותתקבל החלטה אחרת, המינהלת תיזום תיקון בהחלטת הממשלה. מועד לביצוע: דצמבר 2010.

ליקוי
20.
שנת ההתנדבות של מרבית המתנדבים מתחילה באחד בספטמבר, מועד פתיחת שנת הלימודים במוסדות החינוך. במכרזים שנבדקו ושפרסמו משרדי הרווחה, התעשייה, המסחר והתעסוקה, החינוך, ביטחון פנים והמשרד לענייני גמלאים נמצא כי הם התקיימו במועד מאוחר של השנה ותוצאותיהם ניתנו סמוך מאוד לאחד בספטמבר. כתוצאה מכך התקשו הגופים המוכרים והמתנדבים להתארגן כיאות להשמה תקינה ומיטבית של מתנדבים לקראת פתיחת השנה.

תגובה
משרד המדע והטכנולוגיה
20. 
המינהלת סיימה את כתיבת מכרז התקנים. במהלך אפריל-מאי יפורסם המכרז. תהליך זה יונהג גם בשנים הבאות.

תגובה 

המשרד לענייני גמלאים
20.
הפרויקט החל לפעול כפיילוט לשנת השרות 2007 - 2008. המשרד החליט להתמודד עם לוח הזמנים הקצר ולפעול לגיוס מתנדבים לביצוע פיילוט בשנת השירות 2007- 2008 באמצעות הרחבה של מכרז משרד הרווחה, כדי שלא להפסיד שנת פעילות. גיוס המתנדבים ואיתור הקשישים בהתחשב בזמן הקצר שעמד למשרד מעת הקמתו (יום 22.7.07) ועד תחילת הפעילות בשנת השרות, היוו הישג למשרד בהתהוותו. אי ניצול מקסימאלי של התקנים שהוקצו, מקורו בעיקר בהעדפתם של המתנדבים ותחומי התנדבות אחרים הנתפסים אטרקטיביים יותר מתחום הזקנה. ההתנדבות עצמה אינה פשוטה ואינה מתאימה לכל מתנדב,  גם בשנת השירות 2009 – 2010, ביחס אליה הוסכם על הארכת  ההתקשרות עם העמותות בשנה נוספת במועד מוקדם, שיעור המתנדבים שגויס בפועל היה נמוך מהשיעור הכולל הקבוע בהסכמים עם העמותות.  

שנת השירות הראשונה הייתה פיילוט -  לפרויקט היו דרישות ייחודיות של ליווי מקצועי, כך שביצוע נכון ומקצועי של הדברים חייב המתנה עם כתיבת המכרז ועד שיוסקו המסקנות הראשוניות מביצוע הפיילוט ולשלבן במכרז.

בשנת השרות 2009 – 2010  - ביום 16.6.09 הוסכם בין העמותות לבין המשרד על הארכת ההתקשרות בשנה נוספת. לגבי שנת השרות 2010 – 2011 – ביום 26.3.2010 המשרד מימש אופציה להארכת ההתקשרות עם העמותות בשנה נוספת.

הפרויקט המבוצע על ידי המשרד נמצא בתחילת דרכו, וסובל ממחסור בכוח אדם ומבצע תוכנית בתחום שהוזנח במשך שנים רבות. בכל הקשור ללוחות הזמנים בחודשים הראשונים לפעילות המשרד – יש מקום לביצוע הביקורת בהתחשב בנסיבות של הקמת משרד חדש והקשיים הכרוכים בכך, ובהתחשב שמדובר בפרויקט חדשני- המחייב הסקת מסקנות במהלכו, ובהתחשב בתחום ההתנדבות (זיקנה) שאינו נתפס אטרקטיבי בעיני מתנדבים רבים.


ליקוי
21.
מינהלת השירות (באמצעות משרד ראש הממשלה) ומשרד החינוך העבירו לגופים המוכרים תשלומים בגין השמת המתנדבים בשנים 2007 ו-2008 באיחור ניכר, של מספר חודשים, דבר שגרם לפגיעה בגופים המוכרים שנאלצו לשלם במועד את דמי הכלכלה למתנדבים ואת התשלומים שהתחייבו להם - לספקים.

תגובה
משרד המדע והטכנולוגיה
21. 
העיכובים בתשלומים בגין השמת מתנדבים נבעו מהיעדר תקציב מדינה, ומהיעדר כספים בבסיס התקציב המיועדים לנושא זה. השנה הנושא טופל והכסף הנדרש קיים כבר בבסיס התקציב.


ליקוי
22.
משרד הרווחה מקצה ומממן לעמותות הפועלות בתחומי הרווחה כ-700 חצאי תקנים עבור מתנדבים. אף שלמשרד קריטריונים לחלוקה של התקנים, הוא אינו מקפיד לפעול על פיהם. המשרד גם אינו מפרסם בין הגופים הרלוונטיים את האפשרות לקבלת מתנדבים, אלא הוא מקצה אותם לפונים אליו לפי שיקול דעתו; עמותות ורשויות מקומיות השרויות בקשיים כספיים מתקשות לשלם עבור שירותי המתנדבים, ולעתים הדבר גורם להגדלת הפערים בין הגופים המבוססים לחלשים. 

תגובה 

משרד  הרווחה והשירותים החברתיים
22.
לאור הערות הביקורת, יפעל המשרד לבניית קריטריונים חדשים והחלוקה תהיה בהתאם לקריטריונים אלה. יישום הקריטריונים החדשים יופעל כבר בשנת הפעילות הבאה - תשע"ב.  

המשרד יפרסם לציבור הרלוונטי הודעה בדבר האפשרות לפנות בבקשה לקליטת תקן שירות לאומי. הפרסום יהיה לקראת הוצאת המכרז לשנת הפעילות המתחילה בספטמבר 2011. 

המשרד פועל כבר לבניית מודלים דיפרנציאליים, למניעת מצב של הגדרת הפערים כתוצאה מכך שרשויות חלשות מתקשות לשלם עבור שירותי המתנדבים. פעולה זו אמורה להסתיים לקראת פרסום המכרז לשנת הפעילות המתחילה בספטמבר 2011. 

ליקוי
23.
על משרד הרווחה לוודא שהשירות שנותנים הגופים המוכרים בתקנים שהוא מממן הוא בהתאם למטרות שלשמו נועד ושרמתו נאותה.

תגובה 

משרד הרווחה והשירותים החברתיים
23.
לאור הערות הביקורת, יפעל המשרד במהלך שנת הפעילות הנוכחית לערוך בדיקות מדגמיות, שיאמתו כי אכן הגופים המוכרים שאותם הוא מממן נותנים את השירות בהתאם למטרות שלשמו נועד השירות ושרמתו אכן נאותה. 

תגובה
משרד המדע והטכנולוגיה
22-23. 
בהצעת החוק החדשה, קיים סעיף האמור להסדיר הקצאת תקנים של שירות אזרחי-לאומי למשרדי הממשלה ולגופים חוץ-ממשלתיים. מועד לביצוע: דצמבר 2010. 

ליקוי
24.
המשרד לענייני גמלאים מפעיל את התכנית "והדרת פני זקן" שבמסגרתה מלווים מתנדבי השירות הלאומי קשישים בודדים ומפעילים אותם במרכזי יום ובבתי אבות. המשרד התקשר עם עמותה לצורך ליווי והכשרה של הרכזים והמתנדבים בניסוי ראשוני לתוכנית "והדרת" בלא שקוים הליך תחרותי בין נותני שירותים בכוח; המשרד לא הפעיל את התכנית במגזר הערבי ובמגזר החרדי; מתנדבי תכנית זו קיבלו הקלה בתנאי שירותם - ותכנית העבודה השבועית שלהם הייתה בת 32 שעות לעומת 40 שעות לכל מתנדבי השירות הלאומי האחרים.

תגובה
משרד המדע והטכנולוגיה
24. 
פרויקט "והדרת", בתקופה המדוברת, הינו פרויקט חדש. עם צבירת הניסיון ובשל הזמן שעבר מאז, יבחן המשרד מחדש את הסוגיה. מועד לביצוע: אוגוסט 2010.

תגובה 

המשרד לענייני גמלאים
24.
מהות הפרויקט "והדרת פני זקן" הינו בעיקר יצירת סביבה תומכת לקשישים בבתיהם. 

המשרד פנה לגורמים המקצועיים הרלוונטיים הנותנים מענה לניצולי שואה בישראל. למעט הגוף שהופעל בסופו של דבר, יתר הגופים סירבו באותו שלב לבצע את פעולות הליווי המקצועי של הפרויקט.

הפעלת התוכנית במגזר הערבי ובמגזר החרדי-הפרויקט אותו מפעיל המשרד החל כפיילוט בשנת השרות 2007 – 2008, והופעל במתכונת רחבה לראשונה בשנת השרות 2008 – 2009. העבודה מול מגזרי המיעוטים והחרדים דורשת לימוד המאפיינים הייחודיים התרבותיים ואין הפעלת הפרויקט באוכלוסיה הכללית דומה להפעלת הפרויקט במגזרים אלה. רק עתה, לאחר שהפרויקט פועל כבר בשנתו השנייה ולאחר שהופקו הלקחים ביחס לפרוייקט בהיבטיו השוטפים, ניתן להרחיב את הפרויקט גם למגזרים בעלי אפיונים ספציפיים. 

לדעת גורמי המקצוע במשרד הפעלת הפרויקט בקרב המגזרים הנ"ל באופן נרחב במועד מוקדם לא הייתה נכונה מקצועית. 

ההקלה  שקיבלו  מתנדבי תוכנית זו, הייתה למשך מספר שבועות, בעת שחל גידול דרמטי במספר המתנדבים והקשישים בפרויקט וכן במספר הישובים בהם מופעל הפרויקט (תחילת שנת השרות 2008 – 2009). הדבר נעשה בתיאום ואישור מינהלת השירות האזרחי-לאומי.  עם סיום קליטת המתנדבים והקשישים בישובים החדשים – מתנדבי התוכנית פועלים בדומה ליתר מתנדבי השרות הלאומי. 

ליקוי
25. 
המתנדבים בשירות הלאומי אמורים לסייע לעובדי הגוף המפעיל אך לא למלא את מקומם זולת במקרים חריגים שיאושרו במיוחד על ידי האחראי (עובד מינהלת השירות שהוסמך לתפקיד זה לפי התקנות). המטרה שבהנחיה זו היא להימנע מלפגוע בשוק העבודה, ולכן השתלבות המתנדבים במערכת צריכה להיעשות באופן שלא יגרום לדחיקת עובדים. במקרים מסוימים לא הייתה הקפדה על ההנחיה והעסקת מתנדבי השירות הלאומי באה בעקבות הקטנת מספר העובדים במשרדי ממשלה שונים. יתר על כן, נמצא שלמרות שלפי התקנות אין להעסיק מתנדבים בעבודות שאופיין שירותי מזכירוּת, אלא במקרים מיוחדים בלבד שאותם אישר האחראי, כ-1,500 מתנדבים בכל שנה (כ-13% מכלל מתנדבי השירות הלאומי) עוסקים במשימות שעיקרן שירותי מזכירוּת מבלי שנתקבל אישור האחראי. 

תגובה
משרד המדע והטכנולוגיה
25. 
עם קליטת העובדים החדשים בנושאי פיקוח ובקרה, תוגבר האכיפה גם בנושא זה. מועד לביצוע: דצמבר 2010.

תגובה
המוסד לביטוח לאומי
25. 
המתנדבים המועסקים במוסד מסייעים לעובדי המוסד ואין בסיועם כדי להחליף עובדים בשכר. מינהל משאבי אנוש של המוסד פרסם בחודש יולי 2008 מכתב למנהלי הסניפים ומנהלות משאבי אנוש, המפרט את תאור התפקיד של מתנדבי השירות הלאומי במוסד לביטוח לאומי, העולה בקנה אחד עם הוראות התקנות והנחיית משרד הרווחה. מינהל משאבי אנוש מבצע בקרה אחר קיום ההנחיות בנדון באמצעות הסניפים.

ליקוי
26. 
הסעיף האמור בתקנות אמור לפתור בעיות נקודתיות של מתנדבים בודדים ואינו מהווה תחליף להתאמת מסגרת תעסוקתית לשירות של שנה. על משרד החינוך, על מינהלת השירות ועל הגופים המוכרים למצוא פתרון הולם להתאמת מסגרת ההעסקה של כל המתנדבים במערכת החינוך לשנה מלאה - ולא לעשרה חודשים בלבד.  

תגובה
משרד המדע והטכנולוגיה
26. 
המינהלת מקיימת מגעים עם משרד החינוך לפתרון סוגיית מסגרת העסקת כל המתנדבים במערכת החינוך לשנה שלימה. חלק מהסוגיה הגיע לסיום באמצעות הפעלת המתנדבים בקייטנות בחודשי הקיץ. במקביל, המינהלת פועלת למציאת פתרונות יצירתיים נוספים לסוגיה, כדי שכל המתנדבים יעמדו בדרישות החוק. מועד לביצוע: נובמבר 2010.

ליקוי
27. 
נמצא כי למרות האמור בהוראות אלה מגבילים לעיתים הגופים המוכרים את החזר הוצאות הנסיעה של מתנדבים המשרתים במקומות מרוחקים ממקום מגוריהם. להלן דוגמאות:

התעריף הוא ממוצע של הוצאות המתנדבים בגין נסיעות. במקרה שהוצאות הנסיעה של המתנדבים גדולות מתעריף זה, על הגופים המוכרים לשלם למתנדבים את מלוא התמורה בעד הוצאותיהם, ועל מינהלת השירות לוודא כי הם עושים כך.
תגובה
משרד המדע והטכנולוגיה
27. 
בעקבות העבודה הנעשית לקביעת תעריף חדש, המינהלת מתכוונת להוסיף תשלום לגופים המוכרים, שיכסה את עלות דמי הכיס למתנדבים אלה. מועד לביצוע: דצמבר 2010. המינהלת תהדק את האכיפה בנושא זה, עם תחילת פעילות גוף הדיווח והבקרה שיזכה במכרז. מועד לביצוע: דצמבר 2010.

ליקוי
28.
לדעת משרד מבקר המדינה, על מינהלת השירות ליצור מנגנון שיחסום קבלת מענק על ידי מתנדבים הממשיכים לשנת שירות שנייה עד תום שירותם, בדומה לנהוג לגבי חיילי צה"ל, שאינם זכאים למענקים תוך כדי שירותם הצבאי, אלא רק בסיומו ובהתאם לקבוע בחוק. 

תגובה
משרד המדע והטכנולוגיה
28. 
המינהלת צמצמה את התופעה על ידי שינויים בשיטת הדיווח, ותמשיך לפעול למזער התופעה. יוקם צוות משותף למינהלת ולקרן לחיילים משוחררים, על מנת לטפל בבעיה. מועד לביצוע: דצמבר 2010.

ליקוי
29. 
אף שכבר בשנת 2006 התעורר הצורך בקביעת תעריף מיוחד לתשלום בגין העסקת מתנדבים בעלי מוגבלויות, הנושא לא הוסדר עד מועד סיום הביקורת.

תגובה
משרד המדע והטכנולוגיה
29. 
המינהלת תסדיר את סוגיית התעריף לבעלי מוגבלויות מקבלי קצבאות, במסגרת תיקוני החקיקה ושינוי התעריף. מועד לביצוע: ינואר 2011.

ליקוי
30.
מתנדבי השירות הלאומי הם ברובם צעירים בוגרי תיכון, חסרי מיומנויות תעסוקתיות ולפיכך הדרכה והכשרה מקצועית חיוניות כדי שהתנדבותם תועיל במידה מרבית. למרות זאת אין נהלים המחייבים את הגופים המוכרים לקיים הכשרה רלוונטית לפני תחילת השירות של המתנדב. נמצא שמשרד החינוך לא עשה שימוש בסמכויותיו על פי דין ועל פי התנאים שנקבעו במכרז כדי לכפות על הגוף המוכר להכשיר את מתנדביו במועד. לדעת משרד מבקר המדינה, על משרד החינוך לקבוע מנגנוני אכיפה שלא יאפשרו למתנדבים להתחיל את שנת ההתנדבות במערכת החינוך בלא הכשרה הולמת. 


לדעת משרד מבקר המדינה, אין מקום לפערים בהכשרת מתנדבים אם הם משרתים באותו מוסד ובתפקידים דומים. על מינהלת השירות להורות למשרדים לתאם ביניהם את ההכשרה למתנדבים בלא קשר למשרד המממן את העסקתם.

למרות האמור לעיל אין בנמצא נהלים המחייבים את הגופים המוכרים לקיים הכשרה רלוונטית טרם השמת המתנדב, וכאמור, גם תעריף העסקת המתנדבים אינו נותן ביטוי להוצאות בגין הכשרתם לשירות.   

תגובה
משרד המדע והטכנולוגיה
30. 
המינהלת גיבשה נהלים המחייבים את הגופים המוכרים לקיים הכשרה רלוונטית טרם השמת המתנדב. במהלך השנה הנושא יידון עם הגופים המוכרים, ויבוא לידי ביטוי גם בתעריף החדש. מועד לביצוע: מרץ 2011.

תגובה 

משרד החינוך
30. 
המשרד קבע תכנית הכשרה מפורטת בת 9 ימים טרם תחילת השרות. מדובר בהכשרה ערכית מקצועית ומעשית שאינה מתקיימת במקום אחר. עקב קשיים בשיבוץ או עזיבת בנות לאחר תחילת השנה ישנם כמה עשרות תקנים שהמשרד מאייש במהלך השנה. אין דרך מעשית לקיים הכשרה פרטנית לכל בת כזו אלא במקום השירות על ידי הצוות המקומי. הברירה העומדת בפני המשרד לא לאייש את התקן, תפגע מאוד במקום ההשמה. במקום זאת המשרד מעדיף לאייש התקן ולהכשיר את המתנדב במהלך העבודה.

ליקוי
31. 
לדעת משרד מבקר המדינה, אין זה ראוי ששנה אחר שנה לא יהיה ידוע אם יינתן למשרד החינוך התקציב הנחוץ להשמת המתנדבים במערכת החינוך. החלטה של המשרד על מספר מתנדבי השירות הלאומי הנחוץ למערכת החינוך ראוי שתתואם עם משרד האוצר ותגובה בתקציב מתאים. מספר תקני השירות הלאומי אינו מהנושאים שאמורים להיות נתונים למשא-ומתן קואליציוני: השירות הלאומי מיועד לכל האוכלוסייה הפטורה מגיוס או שאינה נקראת לגיוס, והוא משרת את כל החברה בישראל - בחינוך המיוחד, בפנימיות, במדרשות לידיעת הארץ וכדומה. משקבעה הממשלה בהחלטותיה שמפעל השירות הלאומי חשוב הוא, עליה לפעול כדי להקצות לנושא זה מבעוד מועד תקציב ההולם את הנחוץ להפעלת מתנדבי השירות הלאומי במערכת החינוך. הקצאת תקציבים בעקבות הסכמים קואליציוניים אינה יכולה להחליף מדיניות תקציבית רשמית.


נמצא כי עד מועד סיום הביקורת משרד החינוך ומשרד הרווחה לא הסדירו את סוגיית חלוקת הנטל התקציבי ביניהם. גם מינהלת השירות, במסגרת תפקידה בוויסות התקנים ובהקצאתם (ראו לעיל), צריכה להנחות את המשרדים בשאלה זו.  

תגובה
משרד המדע והטכנולוגיה
31. 
המינהלת, במסגרת הצוות בנושא ויסות והקצאת התקנים, תיישם את המלצות הצוות על כלל המשרדים.

תגובה 

משרד החינוך
31.
הפער בין התקציב הקיים לבין הנדרש לכל השנה, מסתכם בכ- 53.6 מלש"ח. כדי למנוע איומי השבתה ותוספות תקציביות מיוחדות,  פנה שר החינוך בקריאה לראש הממשלה לתת מענה לבסיס תקצוב קבוע וכן להגדלת מספר התקנים. בעשור החולף חל גידול ניכר במספר התלמידים בכלל, ובפרט גדל החינוך המיוחד ביותר מ50%. כמו כן מאות בנות המבקשות לשרת שנה שניה, נאלצות מדי שנה לעזוב את תחום החינוך, או לוותר על השירות בשל מצוקה בתקנים. 

ליקוי
32.
לדעת משרד מבקר המדינה, היות שמשקלם באוכלוסיה של המגזר הערבי ושל המגזר החרדי אינו מבוטל, על המשרד לענייני גמלאים לרכז מאמצים ללימוד מהיר של צורכיהם הייחודיים והתאמת התכנית גם אליהם כדי לאפשר גם לקשישים ממגזרים אלה ליהנות מיתרונותיה. 

תגובה 

המשרד לענייני גמלאים
32.
הפרויקט אותו מפעיל המשרד למען הקשישים מהווה פריצת דרך, תוך הקפדה על בניית תשתית ארוכת טווח ועל סטנדרטים מקצועיים גבוהים. אין מדובר בפרויקט חדש המוסיף אחוז מסויים לפעילות המתנדבים המופעלים על ידי המשרד אלא ביצירת יש מאין ובעלייה דרמטית תוך שנתיים בהיקף הפעילות. 

במסגרת המכרז הסגור שביצע המשרד בשנת 2008 בין העמותות המוכרות, הזמין המשרד  את העמותה לשוויון חברתי ושרות לאומי במגזר הערבי במדינת ישראל (העמותה פועלת לגיוס בני שרות בקרב המגזר הערבי) ליתן הצעתה. העמותה לא הוכיחה עמידה בתנאי המכרז, למרות ההזדמנויות שניתנו לה להבהיר ולתקן את הדברים.

מגזר החרדים - המשרד ומינהלת השירות האזרחי הגיעו לסיכום על הפעלת שרות אזרחי בקרב חרדים, ובהתאם לכך ביום 30.12.09 הוציא המשרד התחייבות למינהלת. תחילה יבוצע פיילוט שייארך מספר חודשים במסגרתו יגויסו בין 20 ל-40 מתנדבים ובהמשך יורחב הפרויקט ל-150 מתנדבים. 

מגזרי מיעוטים – בחודש מרץ 2010 המשרד התקשר עם משרד עו"ד חיצוני לכתיבת מכרז לגיוס מתנדבים בקרב מגזרי מיעוטים. 

ליקוי
33.
יוטעם כי לפני התקשרות עם נותן שירותים יש צורך בהתחייבות חתומה על ידי מורשי חתימה ולא באישור בעל פה. על הסמנכ"ל דאז של המשרד לענייני גמלאים היה לוודא שההתקשרות תהיה עם התחייבות תקפה ולאחר הליך תחרותי של בירור מחירים מוקדם. 

תגובה 

המשרד לענייני גמלאים 

33.
המשרד פנה לגורמים המקצועיים הרלוונטים הנותנים מענה לניצולי שואה בישראל. למעט הגוף שהופעל בסופו של דבר, יתר הגופים סרבו באותו שלב לבצע את פעולות הליווי המקצועי של הפרויקט. ביחס להפעלת הליווי המקצועי, נוצרה אי הבנה בין הדרגים המקצועיים של המשרד לבין משרד הרווחה. כשהסתבר שנפלה אי הבנה, המשרד פעל נמרצות לפתור את הבעיה שנוצרה עד מתן אישור החשב הכללי לתשלום בדיעבד.

ניתנה הנחייה על ידי החשבות בעניין מתן עבודה לספק ללא הוצאת התחייבות חתומה על ידי מורשי חתימה, גם במקרה של שיתוף פעולה בין המשרדים, והופקו הלקחים למניעת אי הבנות מסוג זה בעתיד. ביצוע פעולות הליווי המקצועי נעשה לאחר בירור מחירים כנדרש על פי דין.   

ליקוי
34.
השירות הלאומי אינו שירות חובה אלא הוא שירות התנדבותי, והוא במידה רבה שירות חליפי לשירות החובה בצה"ל (לגבי מי שפטור משירות צבאי או שאינו נקרא לשירות צבאי). בכל הקשור לזכויות הניתנות על ידי המוסד לביטוח לאומי הושווה מעמדם של המתנדבים למעמדם של חיילים בשירות סדיר, וזכויותיהם של מי שהתנדבו לשרת שירות לאומי מקבילות לזכויותיהם של חיילים משוחררים לפי חוק חיילים משוחררים. זאת למרות שמשך שירות החובה הצבאי הוא שנתיים לבנות ושלוש שנים לבנים ואילו משך ההתנדבות הנהוג קצר בהרבה: בדרך כלל ההתנדבות היא לשנה בלבד - אם כי מסתמנת גם מגמה של התנדבות לשירות לאומי של שנתיים. לדעת משרד מבקר המדינה, על שר המדע ועל הממשלה לתת את הדעת לעניין אי-השיוויון בין משך השירות הלאומי לבין משך השירות הצבאי ולעניין הבדלים נוספים בין מסגרת השירות הלאומי ובין תנאי השירות הצבאי.

תגובה
משרד החינוך
34. 
מתנדבות ומתנדבי השירות הלאומי הפכו זה מכבר לחלק בלתי נפרד מהעשייה ומהנשמה היתרה של מערכת החינוך. ההתנדבות נעשית במשימות חינוכיות במסגרות שונות ובתחומים כגון: חינוך מיוחד, קליטה ועליה, פנימיות ואוכלוסיות רווחה, אהבת הארץ ומורשת ישראל. הדגש הוא על היות מתנדבי השירות הלאומי כוח עזר חינוכי, אשר אינו עוסק בתפקידי מנהלה וגם אינו נועד להחליף מורים או בעלי מקצוע אחרים. עם זאת, מדובר בכוח-אדם איכותי ויעיל בעל מוטיבציה ומסירות לתפקיד.


על פי נהלי המשרד, המתנדבים אינם משובצים לשום עבודה משרדית. היתרון הייחודי של מתנדבי השירות הלאומי, הוא בהיותם כוח צעיר ורענן הקרוב בגילו לתלמידי המערכת. המתנדבים חדורים תחושת שליחות, רצון לעשייה, יכולת לפעול "בגובה העיניים", ונכונות לשמש כחונכים ו"אחים בוגרים" לתלמידים. מתנדבי השירות הלאומי פועלים במערכת החינוך במסגרות שונות ככוח עזר חינוכי, לרבות בבתי הספר, בחינוך המיוחד, במועדוניות ובפנימיות. מרבית התקנים מאוישים על ידי בנות, אך הדברים אמורים גם לגבי בנים, בתוכם בשנים האחרונות, מספר הולך וגדל של בנות ובנים מבני המיעוטים. ההזדמנות לשרת תורמת לפריצת דרך ביחסם של צעירי המגזר למדינת ישראל.

ליקוי
35.
על שר המדע, כשר הממונה על תחום השירות הלאומי, לפעול בהקדם כדי שמינהלת השירות תמלא את תפקידה בהתאם ליעדים שהתוותה לה הממשלה ובהם קביעת מדיניות, הסדרה חוקית נאותה של מערך השירות הלאומי ופיקוח ובקרה על הגופים המתפעלים את המערך. על מינהלת השירות להימנע מלפעול בניגוד עניינים ולא לעסוק בהפעלה ישירה של מתנדבים. על מנת להבטיח שמערך המתנדבים יופעל לצרכים לאומיים מהותיים על השר ועל מינהלת השירות לוודא שפעילותם של הגופים המפעילים תהיה למטרות שעליהן יש הסכמה לאומית רחבה כגון רווחה, בריאות וקליטת עלייה. 

ליקוי
36.
משרדי הממשלה מפעילים בסך הכול כ-7,500 מתנדבי שירות לאומי בכל שנה באמצעות מכרזים להעסקת גופים מוכרים. על משרדי הממשלה המעסיקים מתנדבי שירות לאומי להיערך לפרסום המכרזים ולקביעת הזוכים בהם מבעוד מועד; עליהם להעניק הכשרה נאותה למתנדבים שהם מעסיקים, לחלק באופן מושכל את משאבי ההתנדבות בין הגופים השונים הזכאים לקבלם, לפקח על הפעלת המתנדבים שהם מממנים את העסקתם ולשלם לגופים המוכרים את המגיע להם במועד.


המלצת יחידת הביקורת הפנימית במוסד לביטוח לאומי וההחלטות שהתקבלו בעקבותיה לא יושמו אפוא, ואף שאי-יישומן גרר התרעה של אגף אבטחת המידע, המתנדבים לא הוכשרו כהלכה לתפקידם במוסד.

תגובה
המוסד לביטוח לאומי
36. 
מינהל משאבי אנוש של המוסד לביטוח לאומי נערך למתן הכשרה למתנדבים עם קליטתם במחזור ההתנדבות הקרוב שיהיה בחודש ספטמבר 2010.

ליקוי
37.
הפעלה מוסדרת ונאותה של מערך השירות הלאומי על פי המלצות הוועדה הציבורית לכינון שירות אזרחי-לאומי בישראל והחלטות הממשלה תתרום לחיזוק תודעת החובה של מי שפטור משירות צבאי או שלא נקרא לשירות להתנדב לסיוע למדינה ולקהילה בתחומים שונים. בכך תהיה תועלת כפולה - הן לציבור והן למתנדבים ויתחזק הקשר בינם ובין המדינה, החברה והקהילה.  

ליקוי
38. 
בתקנות נקבע כי בת המשרתת שירות לאומי בהתנדבות היא מי שהתחייבה לשרת לפחות 12 חודשים שבמניינים יבואו "ימי חופשה כפי שנקבע בהסכם האמור בתקנה 5(ב), אך לא פחות מ-15 ימים בשנה ולא יותר מ-30 ימים בשנה" ו"היעדרות אחרת או נוספת לפי הוראות האחראי שניתנו בהתייעצות עם הוועדה המייעצת". בהוראות האגף לתפקידים מיוחדים במשרד הרווחה מהשנים 2006 ו-2007 נקבע כי מתנדבי השירות הלאומי (המועסקים חמישה ימים בשבוע) יהיו זכאים ל-22 ימי חופשה, 12 מתוכם במועדים קבועים מראש, והיתר – 10 ימים, לפי בחירת המתנדב.


הסעיף שלעיל בתקנה, אמור לפתור בעיות נקודתיות של מתנדבים בודדים, ואינו מהווה תחליף להתאמת מסגרת תעסוקתית לשירות של שנה. על משרד החינוך, על מינהלת השירות ועל הגופים המוכרים, למצוא פתרון הולם להתאמת מסגרת ההעסקה של כל המתנדבים במערכת החינוך לשנה מלאה – ולא לעשרה חודשים בלבד.

תגובה
משרד החינוך
38. 
המשרד נוקט במספר פעולות על מנת שהבנות ישרתו את מלוא מכסת הימים. לא מדובר על העסקה בת עשרה חודשים בלבד. המוסדות הרגילים במערכת, פועלים שישה ימים בשבוע ולכן מגיעים לבנות המשרתות בהם 30 ימי חופשה. כמחצית מימי החופשה הם אילוץ עקב חופשת בתי הספר בחול המועד סוכות, בפסח ובחנוכה. בחלק מימי החופשה משלימות הבנות ימים בקייטנות ומועדוניות במסגרת בתי הספר או המתנסים, וכך ברוב המקרים גם בחודש יולי. שבועיים נוספים של חופשה בחודש אוגוסט מגיעים להם בדין. שליש מהתקנים מופעלים בחינוך המיוחד, שפועל הן בחופשות והן בחודש אוגוסט, כך גם התקנים במדרשות ובאתרי מורשת. הכשרה בת 9 ימים טרם תחילת השירות מקוזזת מתקופת השירות, כך שנותר לחלק קטן מהבנות פער של 5-10 ימים, אותו משתדל המשרד לצמצם באמצעות יוזמות שונות בשיתוף הרשויות המקומיות.

ליקוי
39. 
על רקע אי-הפעלת חוק השירות הלאומי, התשי"ג-1953, והחלטת הממשלה מ-1971, ונוכח העובדה שבעבר הוחלה החלת ביקורת המדינה על כל הגופים המוכרים דאז, והואיל והגופים המוכרים מספקים שירות ציבורי ומעניקים למתנדביהם מעמד והטבות מטעם המדינה, ראוי שהכרה בגוף מוכר תותנה בחתימה על הסכם שיחיל עליו את ביקורת המדינה. מעמד של גוף מבוקר יאפשר למשרד מבקר המדינה ובאמצעותו לציבור לוודא שמערך השירות הלאומי מתנהל באופן תקין ובהתאם לנורמות ציבוריות ראויות. לפיכך על מינהלת השירות להנחות את משרדי הממשלה לכלול במכרזים לרכישת שירותי השמת מתנדבים שהם מפרסמים, תנאי שיקבע כי הגוף המוכר שיספק להם שירותים יסכים להחלה של ביקורת המדינה עליו. 

תגובה
משרד המדע והטכנולוגיה
39. 
במסגרת החוק החדש, יוכנס סעיף המחיל את ביקורת המדינה על כלל הגופים המוכרים. מועד לביצוע: דצמבר 2010.

ליקוי
40. 
אף שהעתירה עסקה בתקנים שמממן משרד החינוך לגופים חוץ-ממשלתיים הנתמכים על ידי המדינה, הרי שהיות שגם בתקנים הקנויים מגולמת הטבה למפעיל, יש לבחון החלת הוראות דומות גם על גופים מפעילים הרוכשים תקנים קנויים מתקציבם ואינם מקבלים אותם במימונם של משרדי ממשלה. 

תגובה
משרד המדע והטכנולוגיה
40. 
במסגרת הצעת החוק, הוכנס סעיף לפיו ייקבעו קריטריונים לקבלת תקנים קנויים, וסעיף היסדיר מערכת הדומה למערכת התמיכות לגבי תקנים שמשרדי הממשלה מוציאים לגופים חוץ-ממשלתיים. צפי לסיום - דצמבר 2010.

ליקוי
41. 
לדעת משרד מבקר המדינה, על מינהלת השירות לפעול ליישום ההחלטה ולרכז באופן שוטף מידע באשר לגופים מפעילים שאינם ממלאים את חובותיהם כלפי הגופים המוכרים תוך הקפדה על בדיקת אמינות המידע ומתן זכות טיעון לגופים אלה. את המידע הבדוק יש להעמיד לרשות הגופים המוכרים. 

תגובה
משרד המדע והטכנולוגיה
41. 
המינהלת תקיים דיון ותוציא נהלים בנושא עד יוני 2011, במסגרת קובץ הנהלים החדש.

יישום השירות האזרחי לפי חוק טל והבקרה עליו 
היבטים אחדים

הגופים המבוקרים: משרד המדע והטכנולוגיה 

ליקוי

1.
אף כי חוק טל התקבל כבר ב-2002, רק בתחילת שנת 2008 עם הקמת מינהלת השירות החלה הפעלת השירות האזרחי. בראשית הפעילות היה צורך בפנייה אל הקהל שמקרבו יבואו משרתי השירות האזרחי (להלן - המשרתים) על מנת להביא לידיעתם את האפשרויות שבפניהם. מינהלת השירות אמנם הפיקה בחודש מרס 2009 חוברת מידע בדבר השירות האזרחי, אך היא אזלה, ורק בינואר 2010 היא הודפסה שוב. בתקופת הביניים יכלו רק משרתים שכבר הגיעו לגוף המתפעל לקבל צילום מהחוברת - אם ביקשו זאת. המידע הרשמי בדבר השירות האזרחי למשרת הפוטנציאלי שלא הגיע לגוף המתפעל היה אפוא דל ולא מעודכן. לדעת משרד מבקר המדינה, בשל הצפי לגידול במספר המשרתים והרצון להפוך מסלול שירות זה למסלול מקובל בחברה החרדית, על מינהלת השירות לדאוג להסברת חשיבותו ולמסור מידע רלוונטי עליו בערוצים המתאימים לכל המועמדים בכוח לשרת שירות אזרחי.  

תגובה
משרד המדע והטכנולוגיה
1. 
נכתבה והופצה כבר חוברת מידע, בה עודכנו תשלומי דמי הכלכלה, ההטבות המגיעות למתנדבים וכתובות לפנייה למינהלת. בנוסף, המינהלת הדפיסה פוסטרים להגברת המודעות לשירות האזרחי. הפוסטרים יופצו ללשכות הגיוס במהלך החודשים אפריל - מאי 2010. 

ליקוי
2. 
כחלק מ"פעילות החוץ" של משרתים שעוסקים בחונכות וכדבר שבשגרה אירחו המשרתים בבתיהם בסופי שבוע חניכים ודיווחו על 36-24 שעות שירות רצופות. בחודשי הקיץ, כשהחניכים בחופשה, נערכו בכפר נוער פעילויות משותפות שכללו לינה. המשרתים דיווחו על ימים אלה כולל הלילות כרצף של שעות שירות. לכן הם השלימו את כל שעות השירות במהלך ימים ספורים או בסופי שבוע בלבד. 

תגובה
משרד המדע והטכנולוגיה
2.  
המינהלת הוציאה כבר הנחייה מפורשת בעניין הדיווח על שעות שירות רצופות בסופי שבוע. התופעה הופסקה.  

ליקוי
3.
בדרך כלל התחילו המשרתים את שירותם מבלי שרכשו ידע ומבלי שקיבלו את ההכשרה הדרושה למילוי תפקידיהם. אף על פי כן מינהלת השירות או מישהו מטעמה לא קיימו בעבורם פעולות הכשרה מתאימות.

תגובה
משרד המדע והטכנולוגיה
3. 
המינהלת נמצאת כבר בהליך של כתיבת קריטריונים והנחיות לגופים המפעילים בתחום ההכשרה וההדרכה, הן ברמת המתנדב והן ברמת הגוף המפעיל, כולל איתור המשאבים לצורך כך. 

ליקוי
4.
מינהלת השירות העבירה את סמכויות הפיקוח והבקרה שניתנו בידה לפי החלטת הממשלה לגוף המתפעל, אף שהוא גוף בעל אוריינטציה של השאת רווחים והכנסתו תלויה במספר המשרתים.

הגוף המתפעל התחייב במכרז לשירותי תפעול מתנדבים להפעיל רכזים ביחס של רכז אחד 
ל-45 משרתים. למרות זאת הוא אינו עומד בתנאים שהתחייב לקיימם, ושמונה רכזים (מתוך 20) ריכזו 77-55 משרתים. שמונה מהרכזים עוסקים גם בתפקידי מטה בגוף המתפעל.   

תגובה
משרד המדע והטכנולוגיה
4.
הגוף המתפעל הינו מלכ"ר. ההסכם מול הגוף המתפעל אינו כולל העברת סמכויות פיקוח אליו. המינהלת פועלת לאיוש תקן המפקח הקיים במגזר החרדי. במכרז הבא תישקל הכנסת מנגנון של קנסות כנגד תפקוד לא תקין של הגוף במכרז הבא. 

הרכזים לפי הגדרת תפקידם, מבצעים גם מטלות מינהליות במטה. במכרז הבא, תישקל הגדלת מספר הרכזים.  

ליקוי
5.
בביקורות שערך הגוף המתפעל נמצאו קשרי משפחה בין המשרתים לבין בעלי תפקידים בגופים המפעילים (גוף מפעיל הוא רשות ציבורית או מוסד ציבורי שבו עושה המשרת את שירותו). בשני גופים מפעילים היו משרתים מנהליהם טרם התחלת שירותם בהם, ובמהלכו המשיכו בתפקידיהם: בגוף מפעיל אחד עשה שירות אזרחי המנכ"ל והיו"ר שלו. בגוף מפעיל אחר שירתו בנו וחתנו של יו"ר הכבוד של העמותה; הבן ייסד את העמותה ומשמש בה מנכ"ל. 

תגובה
משרד המדע והטכנולוגיה
5. 
הוצאה הנחיה ברורה בנושא קשרי משפחה בין המשרתים לבין בעלי תפקידים בגופים המפעילים, לפיה חל איסור להעסיק בגופים המפעילים קרובי משפחה. המינהלת הוציאה נוהל למתן אישור במקרים חריגים. כיום בקשות מסוג זה אינן מאושרות, למעט מקרים חריגים. 

ליקוי
6.
כחלק מתהליך בקרה על שעות השירות (ארבעים בשבוע) המשרתים נדרשו למלא דוחות נוכחות שישקפו נכונה את עבודתם, ובכלל זה דיווח מהימן על שעות ההתחלה והסיום. ואולם על פי הדיווחים, המשרתים התחילו את יום העבודה וסיימו אותו רק בשעות עגולות, דהיינו ללא איחורים וללא היעדרויות; עובדה זו מלמדת שהדיווחים לא שיקפו את שעות הנוכחות המדויקות של המשרתים. על חלק מהדוחות המשרתים לא חתמו, ועל אחרים מנהל הגוף המפעיל והאחראי מטעמו לא חתומים.

תגובה 

משרד המדע והטכנולוגיה
6. 
במהלך חודש מאי 2010 תוציא המינהלת הנחייה ברורה בכתב, לגוף המתפעל, לרכזיו, ולגופים המפעילים, כי יש להקפיד במדויק על שעות נוכחות המתנדבים. המינהלת תקפיד על יישום ההנחיה, ותפעל לאיוש משרת המפקח על המגזר החרדי, ובכך יהיה חיזוק משמעותי לפיקוח ובקרת המינהלת.

ליקוי
7.
מינהלת השירות מעסיקה יועץ חיצוני לענייני חרדים, אך אינה מקפידה על יישום ההסכם שנחתם עמו בהתאם לנהלים ולכללים להעסקת יועצים חיצוניים במשרדי ממשלה.

תגובה
משרד המדע והטכנולוגיה
7. 
התקנות תוקנו, היועץ מועסק כבר בהתאם להוראות התקשי"ר ובהתאם לחוזה העסקתו. 

ליקוי
8.
חוק דחיית שירות לתלמידי ישיבות שתורתם אומנותם, התשס"ב-2002, מסדיר לבני הישיבות מסלול של שירות אזרחי של שנה לפחות כשירות חליפי לשירות חובה בצה"ל. השירות האזרחי הנדרש על פי החוק קצר אומנם משירות החובה בצה"ל, אך מי שמילא את חובתו בשירות האזרחי מקבל פטור מהשירות הצבאי וזוכה להטבות המקבילות להטבות שזכאים להן חיילים משוחררים. הפעלת מערך השירות האזרחי לפי חוק טל החלה בתחילת שנת 2008, כאשר המגמה הייתה שתוך תקופה קצרה ניתן יהיה לתת פתרון לצרכיהם של תלמידי ישיבה רבים. בסוף שנת 2009 מינהלת השירות עדיין לא קבעה תבחינים ברורים שיבחינו בין מטרות השירות המוגדרות בחוק, לא הקימה מערך הכשרה לקראת השירות, ומערך הבקרה והפיקוח עליו לוקה בחסר. 

ליקוי
9.
השירות האזרחי נועד, בין השאר, לחולל שינוי נורמטיבי חברתי-תרבותי-כלכלי בקרב המגזר החרדי, לחיזוק הקשר בין האזרח והמדינה, לצמצום הפערים בין המשרתים שירות צבאי ובין אלו שאינם משרתים כלל, לתרומה לתועלת הציבור ולקידום שילוב תלמידי ישיבות בשוק העבודה ובכל תחומי החיים במדינה. כדי להגשים מטרות אלו על מינהלת השירות ועל השר הממונה לצקת לשירות האזרחי תכנים ממשיים שיתרמו למיצוי התועלת הציבורית ממנו ולמיסוד הנורמות שיבטיחו שלא ייעשה במסלול זה שימוש לרעה. 

משרד המשפטים
הליכים ופעולות למחשוב בתי המשפט
הגופים המבוקרים:   הנהלת בתי המשפט; משרד האוצר – אגף החשב הכללי
ליקוי
1. 
פגמים בהיערכות לפרויקט ובהתקשרות עם הספקים: הנהלת בתי המשפט לא פעלה בפיתוח המערכת לפי הנוהל המחייב לפיתוח מערכות מידע במשרדי ממשלה - נוהל מפת"ח; ההתקשרות לניהול הפרויקט נעשתה בפטור ממכרז, בנימוק שמדובר באיחוד מערכות קיימות, אולם בסופו של דבר התוצר היה פרויקט פיתוח חדש, ולכן כשהתברר שמדובר במערכת חדשה, מן הראוי היה לצאת במכרז פומבי לפיתוח המערכת, כמתחייב מחוק חובת המכרזים, התשנ"ב-1992 ומתקנות חובת המכרזים, התשנ"ג-1993; ההסכם לפיתוח המערכת נחתם על ידי הנהלת בתי המשפט בדיעבד, מבלי שאופיינה המערכת, ולפיכך לא היה לספק וללקוח בסיס משותף לפיתוח, ולכן לא היה אפשר לעשות בקרה ראויה בהיעדר מדדים ותכולות עבודה. אין להנהלת בתי המשפט אומדן כספי מלא ומעודכן להשלמת הפרויקט, להטמעתו, לתפעולו ואחזקתו.
תגובה
הנהלת בתי המשפט
1.  הנהלת בתי המשפט פועלת כיום על פי עקרונות נוהל מפת"ח. המכרזים הבאים שיפורסמו במהלך שנת 2010 בתחום המחשוב ינוהלו על פי נוהל מפת"ח, או העקרונות שלפיו, כפי שיהיה בתוקף באותו זמן ועל פי הנחיות החשב הכללי במשרד האוצר. הטמעת הפרויקט ופריסתו יושלמו עד סוף המחצית הראשונה של שנת 2011, למעט בית המשפט העליון. שינויים ושיפורים מבוצעים לפי הזמנות והחלטת הנהלת בתי המשפט בלבד. לכשתסתיים פריסת והטמעת המערכת בכל רחבי הארץ, תחל הנהלת בתי המשפט בשינויים ושיפורים במערכת, על פי תכנית עבודה ובהתאם לסדרי העדיפויות שיקבעו אל מול האילוצים השונים. את ביצוע השדרוג ילוו ועדות מקצועיות של המגזרים השונים: שופטים, יחידות מינהליות וכספים.  
מדיניות זו, לפיה תושלם תחילה הפרישה ורק לאחר מכן יבוצעו השינויים והשיפורים הנדרשים, נסמכת על המלצת גורמי המקצוע אשר גרסו כי המשך פיתוח המערכת במקביל להטמעה תסייע אמנם לשיפור השירות, אך תגרום לזעזועים והיעדר יציבות במערכת. לכן הוחלט להשלים את הפרישה, תוך ביצוע מינימום של שינויים, על מנת להבטיח את יציבות המערכת, ובהמשך להשלים את ביצוע השינויים והשיפורים הדרושים, בהתאם לסדרי העדיפויות שיקבעו.  

לגבי שנת 2010 קיים תכנון, אשר קיימת לגביו חשיבות מסחרית רבה לשומרו בסוד, כאשר מדובר בנתון המהווה רכיב משמעותי לעניין המשא ומתן המתנהל עם הספק. התקציב לתפעול ותחזוקת המערכת, מבוסס על התשלומים משנים קודמות, בצד משא ומתן המתנהל בעניין. קיימת הערכה לגבי היקף ההוצאה העתידית. לאחר תום הפרישה ותקופת התייצבות, המערכת אמורה להימסר לספק שיזכה במכרז, וכחלק מההכנות למכרז, יערכו אומדנים חדשים,  כנדרש. 
בכוונת הנהלת בתי המשפט לקדם מהלך, במסגרתו תוכן תכנית אב חדשה למערכת המחשוב של בתי המשפט למשך שלוש עד חמש השנים הבאות. יישום התוכנית, כולה או חלקה, יעשה בכפוף למשאבים שיעמדו לרשות המערכת, ובהתאם לסדרי העדיפויות שיקבעו. 
ליקוי
2. 
היעדר תמריץ לספקים לעמוד בלוחות הזמנים של הפרויקט: על פי ההסכם, הפרויקט היה אמור להימשך 38 חודשים ולהסתיים בפברואר 2006, אך עד מועד סיום הביקורת, בספטמבר 2009, הוא טרם הסתיים (איחור של יותר משלוש שנים וחצי). לספק שולמה מדי חודש בחודשו 90% מהתמורה שהיה אמור לקבל באותו חודש, בלא כל התניה לעמידה באבני דרך; כך לא היה לו תמריץ לעמוד בהתחייבויותיו מבחינת לוחות זמנים ותכולות עבודה, ואכן הוא לא עמד בהן. 
תגובה
הנהלת בתי המשפט
2. 
על פי תוכנית הפרישה הקיימת, עתידה פרישת המערכת להסתיים במהלך שנת 2010.

ליקוי
3. 
היעדר בחינות קבלה מצד הנהלת בתי המשפט: הנהלת בתי המשפט קיבלה את המערכת בניגוד לנוהל מפת"ח, מבלי שביצעה בחינות קבלה מטעמה, והסתפקה בבחינות המסירה שביצע הספק. כתוצאה מכך, נוצרה אפשרות שהמערכת שהותקנה תכלול בעיות שיגרמו לתקלות, כפי שאכן קרה. התקלות במערכת הן תקלות אפיון, תקלות מערכת, תקלות בביצוע ואטיות. ריבוי התקלות השפיעו על פעולת המערכת וגרמו לחוסר שביעות רצון המשתמשים. אף שהנהלת בתי המשפט ידעה מלכתחילה שהטמעת המערכת היא שלב מכריע בקליטתה, היא נטלה על עצמה את התפקיד להטמיעהּ, ובכך חלקה עם הספק את האחריות למידת ההצלחה של קליטת המערכת. 
תגובה
הנהלת בתי המשפט
3.  
בכוונת הנהלת בתי המשפט להקים "גוף בדיקות קבלה" מובנה באגף מערכות מידע ומחשוב, שימנה מנהל וצוות בודקים. צוות הבודקים יבנה, במסגרת התקשרות במכרז עם גוף מתמחה בבדיקות קבלה והבטחת איכות (QA). הנושא נכלל בתכנית העבודה המאושרת לשנת 2010 של אגף מערכות ומידע ומחשוב .

באשר לתקלות: עם השלמת הפרישה של המערכת בכל בתי המשפט והעמקת המיומנות של המשתמשים בה, ניתן יהיה לאבחן את כל ה"תקלות" באופן מושכל, ולקבוע אם מדובר בתקלה או שמא במיומנות חסרה.
לאחר שתתקבל התמונה בשלמותה, תתבצע בשיתוף עם הספקים, תוכנית כוללת לתיקון תקלות על יסוד סדרי העדיפויות שיקבעו בעניין זה.
יודגש, כי תקלות חמורות המשביתות את המערכת או מונעות השלמת תהליכים בה, מטופלות גם כעת, חרף המדיניות שלא לבצע פיתוח בשלב הפרישה. 

ליקוי
4. 
פגמים בניהול הפרויקט: את הפרויקט ניהל צוות יועצים של הנהלת בתי המשפט, בלי ליבה ניהולית של עובדי מדינה, המייצגים את האינטרס הציבורי. כמו כן, לא בוצעו המלצות של ועדות שמונו על ידי הנהלת בתי המשפט והחשכ"ל, לבחון את התקדמות הפרויקט. לדוגמה, על אף שאחת הוועדות המליצה לפרסם מכרז בנושא תפעול ותחזוקה של המערכת עוד ב-2006, עד ספטמבר 2009 לא פרסמה הנהלת בתי המשפט מכרז בנושא.   
תגובה
הנהלת בתי המשפט
4. 
על מנת לגרום לניהול אפקטיבי של הפרויקט,  בכוונת הנהלת בתי המשפט לבצע שלושה מהלכים במהלך שנת 2010: הקמה של גוף "משרד ניהול פרויקטים" (EPMO); עיבוי ואיוש מערך תפקידי הליבה באגף מערכות מידע ומחשוב בהנהלת בתי המשפט על ידי עובדי מדינה, הושלמה הכנת תכנית, שאושרה על ידי הנהלת בתי המשפט והוצגה לנציבות שירות המדינה. קידום התכנית מותנה באישור נציבות שירות המדינה ומשרד האוצר; פרסום מכרז בנושא תפעול ותחזוקה: עד כה הושלם ההליך המכרזי להתקשרות עם עורך דין חיצוני, המקצועי בתחום המחשוב, אשר ילווה את מכרזי התפעול והתחזוקה העתידיים, ובכוונת הנהלת בתי המשפט לפרסם עד למועד חודש מרץ 2010 מכרז  לאיתור חברה לליווי ניהול המכרזים מההיבט המקצועי-מחשובי. לאחר מכן, במהלך שנת 2010, יתפרסמו מכרזים לתפעול ותחזוקה של מערכת נט-המשפט, כאשר עד לסוף שנת 2010 ומחצית 2011 יבחרו הגופים אשר יתפעלו ויתחזקו את מערכת המחשב.

ליקוי
5. 
לתיקון המצב, על הנהלת בתי המשפט לנקוט בצעדים הבאים: לסיים את פיתוחה של המערכת; פרישֹת המערכת בכל בתי המשפט; לייצב אותה ולתקן את התקלות הפוגעות בתפקודה ובאמינותה; להוציא מכרז לתפעול ותחזוקת המערכת; להשקיע את המשאבים הנדרשים לסיום הטמעתה. על החשב הכללי ונציבות שירות המדינה לסיים את עבודת הצוות לבחינת תקנון תפקידי הליבה בתחום המחשוב בשירות המדינה, ולאייש תפקידים אלה ביחידות המחשב על ידי עובדי מדינה, שייצגו באופן מובהק את האינטרס הציבורי. 
תגובה
הנהלת בתי המשפט
5. 
סיום פיתוח המערכת:  עד כה הושגה הסכמה שטרם קיבלה אישור סופי להמשך התקשרות למשך 5 חודשים עם הספק  עד לסוף חודש מאי 2010, שבמהלכן יסוכמו עם הספקיות התכולות באשר להשלמת הפרויקט. יודגש כי רובה ככולה של תכולת הפרויקט הושלמה. כמו-כן, תחזוקה והמשך פיתוח טבעי בהתקשרות בשיטה אחרת / T&M בתעדוף לפי ועדות למגזרי המשתמשים השונים,  בהתאם למחזור חיים טבעי של מערכת מידע. 

פרישת המערכת בכל בתי המשפט: עד כה נפרשו למעלה מ-90% מבתי המשפט בארץ. על פי תכנית הפרישה, תושלם בכל בתי המשפט בארץ (למעט העליון) עד  סוף החציון הראשון של שנת 2010.   
בנושא ייצוב ותיקון התקלות הפוגעות בתפקודה ובאמינותה, יבוצעו המהלכים הבאים:  
א.  וידוא עמידת הספקים במחויבות SLA תיקון תקלות: כיום, מתבצע פיקוח קפדני ודקדקני. 
ב. שדרוגי ורענוני חומרה במתקן המרכזי: הוגשה לאישור הנהלת בתי המשפט תכנית שטרם אושרה סופית. במקביל, הנהלת בתי המשפט פועלת לרענון של הציוד במתקן המרכזי והוחל בביצוע החלקים המוסכמים של התכנית. פרטי ההסכמה עם הספקיות יושלמו עד סוף מאי 2010.

ג. בניית SLA לתפעול מתקן: הנושא נמצא במשא ומתן עם הספק. בכוונת הנהלת בתי המשפט להתקשר עם ספק חדש לאחר פרסום מכרז. תיקונים ושינויים קריטיים בלבד מתבצעים במערכת על מנת שלא לעכב את הפרישה.  
להלן השקעת המשאבים הנדרשים לסיום הטמעת המערכת: 

א. גידול תקציבי במסגרת תקציב מחשוב הנהלת בתי המשפט - בכוונת הנהלת בתי המשפט לפעול לקבלת משאבים נוספים שיאפשרו הגדלת תקציב המחשוב, כדי להשקיע בנושאים כגון: תשתיות, פיתוח אפליקציות, ליווי ותמיכה. 

ב. נדרש גידול מצבת תקני עובדי מדינה מקצועיים  במחשוב הנהלת בתי המשפט בהתאם למבנה הארגוני. 
תגובה
משרד האוצר – החשב הכללי
4,5. 
הוועדה ליוותה את הפרויקט מראשיתו, הופיעה ושולבה בכל פרשת דרכים או צומת מרכזית בה ניצב הפרויקט. במהלך השנה האחרונה הוועדה הקדישה תשומת לב רבה לפרויקט. הוועדה הכירה בעובדה שאין נקודת חזרה, האיצה בהנהלת בתי המשפט לקרב את מועד סיומו ובהצלחה ככל האפשר, מינתה צוותי משנה לבחינת סטטוס בתקופה זו או אחרת של הפרויקט, הציגה תיאור תפקידי חברה מלווה ומבקרת וסייעה בניהול המשא ומתן עם החברות לקראת החתימה על התוספת השנייה. בשלבים ראשוניים העסיקה הוועדה יועצים "על חשבונה" לחיזוק יסודותיו הראשוניים של הפרויקט, ולאחרונה הקשיחה את עמדתה מול הדרישות הכספיות של הספקיות. על מנת למנוע הישנות הליקויים בעתיד ננקטו הפעולות הבאות: מעקב סטטוס תקופתי, דיווח צמוד על התקדמות השקת הפרויקט בכל פעימה וכן יציאה למכרז תחזוקה במהלך שנת 2010.  

משרד הפנים

ההיערכות לבחירות לכנסת השמונה עשרה וניהולן

הגופים המבוקרים:  ועדת הבחירות המרכזית
העסקת עובדים בתקופת הבחירות וגיוסם
ליקוי
1. 
 בדוח הביקורת הקודם נמצא שלא הוכן תקן למשרות העובדים במטות המינהליים, והודגש הצורך בהכנתו. בעקבות זאת קבעה הוועדה המרכזית תקן לעובדים, אולם בצד רשימת המשרות לא נקבעו דרישות המשרה, לרבות השכלה וניסיון. לפיכך, אין לדעת כיצד נבדקה התאמת העובדים לתפקיד. 

בתקן לא נקבע באילו משרות יועסקו עובדים בתקן, ובאילו משרות עובדים לפי שעות. בפועל, מילאו תפקידים דומים עובדים בתקן ועובדים לפי שעות. משמע בתפקידים דומים הועסקו עובדים בתנאי העסקה שונים. הדבר עלול לאפשר העסקת עובדים אגב העדפת עובד אחד על פני האחר, וכן להגדיל את ההוצאות על העסקת העובדים, מפני ששכרם של העובדים בתקן גבוה יותר. 

ליקוי
2. 
העסקת עובדים לפי שעות: לקראת הבחירות לכנסת השמונה עשרה קבעה הוועדה המרכזית מפתח הקצאת שעות לכל קלפי, ולפיו היה עליה להקצות לכל ועדה אזורית שעות העסקה לעובדים לפי שעות. אולם, הביקורת העלתה כי הוועדה המרכזית אישרה ל-8 מ-18 הוועדות האזוריות מספר שעות החורג מן ההקצאה המרבית שלה היו זכאיות, בשיעורים של 38%–108%. כמו כן, ניצלו כמה ועדות אזוריות מספר שעות הגדול במידה ניכרת ממספר השעות שהוקצו להן.   

ליקוי
3. 
גיוס עובדים למטות המינהליים: בדוח הביקורת הקודם העיר משרד מבקר המדינה שגיוס העובדים למטות המינהליים התבסס על היכרות אישית ולא על הליך שוויוני של פנייה לכלל עובדי שירות המדינה, כדי שיגישו את מועמדותם. בביקורת הנוכחית עלה, שבפועל לא שונו סדרי גיוס העובדים למטות המינהליים. בכך נפגעו עקרונות שוויון ההזדמנויות וההגינות, ולא התאפשרה בחירת העובד המתאים ביותר.

ליקוי
4. 
קרבת משפחה: בדוח הביקורת הקודם עלה כי לשיעור גבוה (כ-47%) מקרב העובדים במטות המינהליים היה קרוב משפחה אחד לפחות שהועסק באותה ועדה, מקרב כלל העובדים, ובכלל זה מקרב עובדי יום הבחירות. ואכן בעקבות דוח הביקורת הקודם, קבעה הוועדה המרכזית כללים חדשים להעסקת קרובי משפחה, האוסרים אמנם העסקת קרובי משפחה של עובדים במטות המינהליים גם בוועדה אזורית אחרת, אך טרם קבעה סייגים להעסקת קרובי משפחה של עובדי המטות המינהליים ביום הבחירות. העובדים במטות המינהליים הם המגייסים את עובדי יום הבחירות, ובכוחם לאפשר לקבוצה מועדפת ומצומצמת של אנשים לעבוד ולהשתכר בתקופת הבחירות. בביקורת הנוכחית עלה כי ל-301 (כ-36%) מ-839 העובדים במטות המינהליים, היה קרוב משפחה אחד לפחות שהועסק באותה ועדה בתור עובד ביום הבחירות. לאחדים מהם היו קרובי משפחה רבים שהועסקו ביום הבחירות באותה ועדה.

ליקוי
5. 
גיוס מזכירי ועדות קלפי: בדוח הביקורת הקודם צוין כי הוועדות האזוריות לא קיימו הליך שוויוני ופומבי של גיוס מזכירים, המבוסס על פרסום מודעות בעיתונים, שיאפשר את בחירת המועמד המתאים ביותר. בעניין זה חל שיפור ניכר, והביקורת הנוכחית  העלתה כי  יושמו שינויים בדרך הגיוס. עקב כך נבחרו 14,310 מזכירים לאחר פנייה לכלל הציבור, ולאחר ביצוע הליך מיון.

תגובה
ועדת הבחירות המרכזית לכנסת ה-19

1-5. 
במהלך חודש מאי 2010 ימונה צוות היגוי לתיקון הליקויים שהועלו בדו"ח מבקר המדינה על ההיערכות לבחירות לכנסת ה-18 וניהולן. צוות ההיגוי ימנה ועדות משנה לטיפול בנושאים קונקרטיים שהועלו בדו"ח הביקורת, ככל שיידרשו. צוות ההיגוי ימונה מקרב בעלי התפקידים בוועדת הבחירות ובראשותו תעמוד המנהלת הכללית של ועדת הבחירות. ועדות המשנה ימונו מקרב בעלי התפקידים שהועסקו בוועדות הבחירות, בתקופת בחירות. לצורך בחינה מעמיקה ויסודית של הליקויים כפי שהועלו בדו"ח הביקורת וריכוז הממצאים וההמלצות, יתבקשו ועדות המשנה להיפגש עם בעלי  תפקידים בוועדת הבחירות המרכזית ובוועדות האזוריות, לפי העניין, ועם כל גורם רלוונטי אחר שיש בידו לתרום ולסייע בעניין. ועדות המשנה יתבקשו לעשות ככל הניתן על מנת להגיש את ממצאיהם לצוות ההיגוי, עד לסוף חודש דצמבר 2010.

ליקוי
6. 
הקצאת מקומות קלפי למוגבלים בניידות: הליך בחירות דמוקרטי מחייב יצירת תנאים נאותים שיאפשרו לכל שכבות האוכלוסייה, לרבות אנשים מוגבלים בניידותם, נגישות לקלפי. לפיכך קבע החוק כי בכל יישוב תהיה לכל הפחות קלפי נגישה אחת, שהגישה אליה וסידורי ההצבעה בה יותאמו למוגבלים בניידותם. עוד קבע החוק כי בכל מקום קלפי אמורים להיות שני מקומות חניה המיועדים למוגבלים בניידותם, ולידם תמרור המורה על כך. ביום הבחירות לכנסת השמונה עשרה הופעלו כאמור 1,319 קלפיות נגישות. אולם מן הבדיקה עולה כי בשבעה יישובים לא הייתה קלפי נגישה וכי ב-108 מ-274 מקומות הקלפי שנבדקו (כ-39%), לא הציבה הרשות המקומית תמרור כנדרש.   

תגובה
ועדת הבחירות המרכזית לכנסת ה-19

 6. 
בכוונת ועדת הבחירות המרכזית לכנסת ה-19 לפנות במכתב אל ראשי הרשויות המקומיות, ולהפנות תשומת לבם לחובה המוטלת עליהם בסעיף 68א (ג1) לחוק הבחירות לכנסת [נוסח משולב], התשכ"ט-1969, (להלן – חוק הבחירות) להציב תמרור זמני שיהיה בתוקף ביום הבחירות, ויבטיח שני מקומות חניה לאנשים המוגבלים בניידות, ולהסב תשומת לבם להערת הביקורת בעניין זה.


באשר לנושא מקומות בקלפי: בדיונים שהתקיימו בוועדת החוקה,  חוק ומשפט של הכנסת, בישיבות מימים 3.9.2009 ו-12.10.2009, אושר לקריאה ראשונה נוסח הצעה לתיקון סעיף 68א לחוק הבחירות, לפיה, יורשה יושב-ראש ועדת הבחירות המרכזית לקבוע כי באתר שבו קיימות מספר קלפיות המתאימות לאנשים המוגבלים בניידותם, רק אחת מהן תיקבע כקלפי נגישה. על הצעת החוק לעבור הליכי חקיקה נדרשים, עד לקבלתה בכנסת. לכשתתקבל, ועדת הבחירות תפעל ליישום הוראות החוק.


צוות האיתור של ועדת הבחירות המרכזית איתר לאחר הבחירות לכנסת ה-18 מבנים המתאימים למיקום קלפיות נגישות המותאמות להצבעת מוגבלים בניידות בחמישה ישובים מבין שבעה, בהם לא הייתה כל קלפי נגישה: בית אל, בסמ"ה, זמר, כוכב יאיר-צור יגאל וערערה. צוות האיתור ימשיך לפעול לאיתור מקומות לקלפיות נגישות בכל הישובים ברחבי הארץ.

ליקוי
7. 
הפעלת מערכת מחשוב חדשה: משרד מבקר המדינה מעיר לוועדה המרכזית כי תפקידיו של מתאם המיכון הוגדרו אמנם בחוזה עם הספק, אולם במשך השנים חלו שינויים בתפקידיו. לפיכך ראוי שהוועדה המרכזית והספק יגדירו מחדש את תפקידי המתאם, הן בעניין זה והן בכל העניינים האחרים שבהם הספק נותן שירותים לוועדה המרכזית ולוועדות האזוריות. כמו-כן, הבקרה על קבלת הציוד מהספק מוטלת על עובדי הוועדות. למרות זאת, צוין במסמך הפקת הלקחים של המטה המינהלי, כי בוועדות אזוריות אחדות מי שקיבלו את הציוד היו מתאמי המיכון, שכאמור הם עובדי הספק ולא עובדים של הוועדות. משרד מבקר המדינה מעיר לוועדה המרכזית כי ראוי שהמקבלים את הציוד מטעמה בוועדות האזוריות, יהיו מיומנים דיים כך שיוכלו לבצע את הפעולות המתחייבות מתוקף תפקידם זה.   
תגובה
ועדת הבחירות המרכזית לכנסת ה-19
7.        ראש אגף מחשוב, מבצעים ותפעול בוועדת הבחירות המרכזית, יבחן את הליקויים שהועלו בדו"ח מבקר המדינה בעניין הפעלת מערכת המחשוב החדשה, ויגיש המלצותיו למנהלת הכללית של הוועדה, עד לסוף חודש אוקטובר 2010.  
היתרים להעסקת עובדים זרים בענפי החקלאות והבנייה

הגופים המבוקרים: משרד הפנים - רשות ההגירה;  משרד התעשייה, המסחר והתעסוקה; משרד החקלאות ופיתוח הכפר; משרד האוצר; בנק ישראל; משרד ראש הממשלה – מזכירות הממשלה; משטרת ישראל
ליקוי 

1. אגף התקציבים שבמשרד האוצר לא ציין בהצעת ההחלטה שהגיש לממשלה בספטמבר 2006 ואושרה על ידיה, את חלופת שיטת התאגידים, ולא הציג בה הסברים והנמקות מטעמו לבחירה של שיטת הלשכות. לחובת ההנמקה היה משנה חשיבות, משום שהצעת ההחלטה הייתה מנוגדת להמלצות ועדת אנדורן, והיה חשש שההחלטה תושפע מקבוצות של בעלי אינטרס ומכוחות שוק מנוגדים. הממשלה, מצדה, לא דרשה שיוצגו לה חלופות, ולדעת משרד מבקר המדינה, החליטה ללא תשתית הולמת. 
ליקוי
2. בפועל, עד מועד סיום הביקורת, אוגוסט 2009, שלוש שנים לאחר שהחליטה הממשלה לשנות את הסדרי ההעסקה של העובדים הזרים בענף החקלאות, לא יישמו משרד התעשייה, המסחר והתעסוקה ורשות ההגירה את שיטת הלשכות. 
תגובה
משרד הפנים
2. 
במהלך החודשים האחרונים התקיימו ישיבות בהשתתפות הגורמים הרלוונטיים לשינוי שיטת העסקת עובדים זרים בחקלאות ולעניין זה בין היתר: התאחדות החקלאים, התאחדות האיכרים, משרד החקלאות, מדור תשלומים שביחידת הסמך במשרד התעשייה, המסחר והתעסוקה, אגף ההסדרה במשרד התעשייה, המסחר והתעסוקה, ונציגי יחידת הסמך לעובדים זרים. בתאריך 13.4.10 אמורה להתקיים ישיבה, שעיקרי המלצותיה יובאו לאישורו הסופי של ראש רשות ההגירה, האוכלוסין ומעברי הגבול. בכוונת המשרד לגבש נוהל לשיטת העסקה שתיבחר, כל זאת במסגרת לוחות זמנים שנקבעו בהחלטת הממשלה בנושא העובדים הזרים.

ליקוי
3. מתעכבת ברשות ההגירה הקמת מאגר של שמות עובדים זרים בענף החקלאות שאינם מועסקים, הנשען על דיווחי הלשכות, אף שהוא חיוני לפיקוח בתחום זה ועשוי לצמצם את הצורך בהבאת עובדים זרים מחו"ל, ולאפשר לרשות ההגירה למצוא מעסיק חלופי לעובדים שעבודתם הופסקה.
תגובה
משרד הפנים
3. 
במהלך שנת 2009, פורסמו נתוני עובדים זרים בסיעוד, הנמצאים בארץ ללא מעסיק כנדרש, מספר פעמים במערכות המידע של הרשות, כולל באתר האינטרנט. בחודש פברואר 2010 הסתיימה עבודת מטה, שבעקבותיה גובש נוהל מפורט לריכוז ועדכון נתוני מאגר העובדים הזרים ואופן השמתם. הרשות נמצאת בשלבים האחרונים של פרסום המאגר ויישום המטרות שבבסיס הקמתו, וביניהם מיצוי  מירב כוח האדם הזר השוהה בארץ, בטרם אישור הבאת עובדים מחו"ל. 

ליקוי
4. עד מועד סיום הביקורת, ארבע שנים לאחר קבלתה של החלטת הממשלה מיולי 2005, וכשנתיים לאחר קבלתה של החלטת הממשלה מאוגוסט 2007, לא הסדירו משרדי התעשייה, המסחר והתעסוקה והפנים את הפיקוח על גיוס העובדים זרים וגביית העמלות; לא נחתמו הסכמים בילטרליים עם מדינות המוצא של העובדים זרים, ולא הוקמו מנגנוני פיקוח באמצעות IOM, או בהסדר אחר. בפועל, נמשכת גביית עמלות מופרזות מעובדים זרים המבקשים לעבוד בישראל, ונגרמת פגיעה קשה בזכויות אדם ובחופש הבחירה של העובד. 
תגובה
משרד הפנים
4. 
בהתאם להחלטת ממשלה מספר 752 מיום 14.9.09, הוקם צוות בינמשרדי המורכב מנציגי משרדי הפנים, החוץ, החקלאות, האוצר, המשפטים ובנק ישראל, שמטרתו לפעול לקידום חתימה על הסכם בילטראלי בנושא גיוס עובדים זרים בפיקוח IOM. הצוות קיים מספר פגישות ושיחות ווידאו עם מדינות מוצאן של העובדים הזרים ועם נציגויות ישראל בחו"ל, על מנת לבחון  ולקדם את הנושא. באותה החלטת ממשלה נקבע תוואי פוחת של מספר העובדים הזרים לחקלאות שניתן להביא ממדינה עימה לא נקשר הסכם, וזאת על מנת לעודד מדינות להתקשר בהסכמים בפיקוח IOM. בפברואר 2010  יצאה משלחת, המורכבת מנציגי משרד החוץ, רשות ההגירה, משרד החקלאות, משרד התעשייה, המסחר והתעסוקה ומשרד האוצר, לסיור לימודי בתאילנד וסרילנקה בחסות הג'וינט, וקיימה שיחות וישיבות עם נציגי אותן מדינות, בעניין טיוטות ההסכמים הבילטראליים שהועברו אליהם בעבר על ידי מדינת ישראל. ישיבות ושיחות אלו התקיימו בהשתתפות נציגי  IOM המקומיים ונציגי שגרירות ישראל בחו"ל. בעקבות הביקור, התקבל ממשרד החוץ התאילנדי אישור על הסכמה עקרונית לנוסח ההסכם שהציעה ישראל, בקשר לגיוס של עובדים זרים לחקלאות.  אישור טיוטת ההסכם יובא לקבינט התאילנדי תוך 3 שבועות מתאריך אותו מכתב,  על מנת להתחיל את הליכי האשרור. לגבי סרילנקה, ראשי משרד העבודה המקומי הביעו נכונות להתקשר עם הסכמים בילטראליים בשילוב IOM, והתקיימו ישיבות, אשר הביאו לסיכום עקרוני של נוסח טיוטת הסכם אשר יתייחס לגיוס עובדים זרים לישראל בענפי הסיעוד והחקלאות, אשר שני הצדדים ביקשו להביא לאישור סופי של  משרדי החוץ המקומיים. בשבועות הקרובים אמורה להתקיים ישיבת הצוות הבינמשרדי בראשות נציג משרד החוץ, שיעבור על טיוטת ההסכם שהושגה עם סרילנקה ויפעל לקידום קביעת הסדר בילטראלי.  

ליקוי
5. בינואר 2007 הגיש שר החקלאות ופיתוח הכפר, מר שלום שמחון (להלן - שר החקלאות), לממשלה הצעת החלטה, שלפיה תוגדל מכסת ההיתרים להעסקת עובדים זרים בענף החקלאות לשנת 2007, ויינתנו עוד 3,000 היתרים לצורך עידוד היצוא החקלאי ויישובי הפריפריה. הענקת ההיתרים הנוספים הותנתה בהעסקת עובד ישראלי כנגד כל העובדים הזרים שיוקצו למעסיק. באותו החודש החליטה הממשלה להסמיך צוות, בראשות מנכ"ל משרד ראש הממשלה דאז, מר רענן דינור (להלן – הצוות), להגדיל את מכסת ההיתרים להעסקת עובדים זרים בענף החקלאות לשנים 2009-2007 בלא יותר מ-3,000 היתרים, שייועדו לגידולי יצוא וליישובי הפריפריה. כאמור, משרד המגיש הצעת החלטה לממשלה, אמור להציג בה תמונה כוללת, ובכלל זה את השפעותיה ואת החלופות הקיימות, וכך גם נדרש על פי תקנון עבודת הממשלה, אם בנסיבות העניין הדבר מתבקש. אולם בהצעת ההחלטה שהגיש שר החקלאות לממשלה, לא הוצגו לכאורה חלופות, כנדרש. 

ליקוי
6. 
באפריל 2007 החליטה הממשלה לאמץ את המלצות הצוות ולהוסיף למכסת ההיתרים להעסקת עובדים זרים בענף החקלאות לשנים 2009-2007 2,500 היתרים (במקום 3,000), שייועדו לגידולי יצוא וליישובי הפריפריה (להלן - הקצאה מיוחדת). הענקת ההיתרים למעסיקים הותנתה בקליטה של עובד ישראלי כנגד כל עובדים זרים שיוקצה להם בהקצאה המיוחדת. עוד נקבע כי, חקלאים מכמה יישובים לא יידרשו לעמוד בתנאי זה בשל הקושי של יישובים אלה לגייס עובדים ישראלים עקב בידודם. בהחלטה הטילה הממשלה על משרד התעשייה, המסחר והתעסוקה לקבוע כללים ונהלים לאכיפת התנאי שנקבע ולבקרת יישומו.

נמצא כי בפועל, הבקרה שהפעיל משרד התעשייה, המסחר והתעסוקה נסמכה על הצהרות המעסיקים בלבד. הממונה על יחידת הסמך דאז, מר אפרים כהן, והממונה על יחידת הסמך דהיום, מר מאיר שפיגלר, לא דרשו מאגף האכיפה שביחידה, המבצע ביקורות במשקי החקלאים ומפקח עליהם, לאמת את העסקתם של עובדים ישראלים במשקים שנדרשו לקיים את התנאי האמור. משרד מבקר המדינה העלה כי ביולי 2008 הועסקו 1,945 עובדים זרים שההיתרים להעסקתם ניתנו בהקצאה המיוחדת, וכנגד 1,043 מהם לא הועסק עובד ישראלי, ואולם משרד התעשייה, המסחר והתעסוקה לא אכף על המעסיקים את יישום התנאי. 

ליקוי
7.
בנובמבר 2008 הגיש שר החקלאות לממשלה הצעת החלטה לדחיית יישום התנאי של העסקת עובד ישראלי כנגד עובדים זרים המוקצה למעסיק בהקצאה המיוחדת. הממשלה קיבלה את הצעתו, ודחתה זאת ליולי 2009 בעבור חקלאים באזור פיתוח א', ולינואר 2009 בעבור שאר החקלאים. נמצא, כי קודם לקבלת ההחלטה האמורה, לא נעשתה עבודת מטה לבחינת הסיבות לאי-עמידה בתנאי ההתניה. נוסף על כך, חוזרת ונשנית התופעה של אי-ביצוע החלטות ממשלה. 

ליקוי
8. 
על פי החלטות הצוות, שאימצה הממשלה באפריל 2007, נדרש משרד החקלאות, בין היתר, להיערך להקטנת מכסת ההיתרים להעסקת עובדים זרים בענף החקלאות. לפיכך נקבע כי שר החקלאות יבחן את מדיניות ההקצאה של עובדים זרים לענפי החקלאות השונים, ויציג את מסקנותיו לממשלה עד סוף 2007. עוד נקבע כי ועדה בראשות משרד החקלאות תביא לאישור הממשלה, בתוך שלושה חודשים, תכנית רב-שנתית לעידוד המחקר והמיכון בתחום החקלאות, כדי לצמצם את התלות בעובדים זרים, ולהרחיב את אפשרויות התעסוקה של ישראלים בענף. משרד מבקר המדינה העלה כי ההחלטות דלעיל, שאימצה הממשלה, לא בוצעו. למרות זאת בדצמבר 2007 מסר שר החקלאות למזכיר הממשלה דאז, מר עובד יחזקאל, במענה על פנייתו, מידע לא מדויק לכאורה, שלפיו החלטת הממשלה האמורה בוצעה במלואה.

ליקוי
9. 
בשנת 2002 קבעה הממשלה מדיניות המכונה "שמים סגורים", שמשמעותה מניעת כניסתם של עובדים זרים חדשים לארץ, ומילוי מכסות ההיתרים שניתנו למעסיקים באמצעות עובדים זרים שנמצאים בארץ ללא רישיון תקף וללא מעסיק, וזאת כדי לצמצם את מספר העובדים זרים בארץ.  בנובמבר 2008 אישר מנהל רשות ההגירה דאז, מר יעקב גנות, לחקלאים להביא עובדים זרים מחו"ל להשלמת מכסות ההיתרים לשנת 2008 שלא מומשו, ובחודשים נובמבר-דצמבר 2008 אושרו כ-1,400 היתרים להבאת עובדים זרים מחו"ל. לפי נתוני מערכת "אביב", המערכת הממוחשבת של רשות ההגירה, באותה העת היו בענף החקלאות כ-1,700 עובדים זרים ללא רישיון תקף וללא מעסיק חוקי, וראוי היה לאתרם ולהשימם בעבודה, בטרם יובאו עובדים זרים נוספים. בפועל, לא נעשה שימוש בנתונים אלה לצורך איתור העובדים זרים והשמתם, למרות מדיניות "שמים סגורים". לדעת משרד מבקר המדינה, יש לראות זאת בחומרה.

תגובה
משרד הפנים
9. 
מנתוני מערכת אביב ומבצעי איזון התיקים שנערכו בשלהי 2009 ובתחילת 2010, עולה כי מספר העובדים הזרים בחקלאות הנמצאים בארץ בסטאטוסים שונים (פעיל כדין, בבירור, נוטש, מעבר ל-63 חודשים וכו'), קטן מהמכסות שאושרו בשנים האחרונות על ידי הממשלה. כך הדבר לגבי מכסת ה- 26,000 עובדים זרים בחקלאות לשנת 2010. במסגרת איזוני התיקים, הרשות דואגת שעובדים זרים בחקלאות, הנמצאים בעודף אצל מעסיק אחד, יועברו למעסיק הנמצא בחסר. כמו כן, מעסיק  שחסרים לו עובדים זרים מקבל, ככל שהדבר בנמצא, עובדים זרים השוהים בארץ ללא מעסיק כדין, בטרם אישור הברקות חדשות. 

ליקוי
10. 
במאי 2009 התקבלה החלטת ממשלה, המאמצת מסמך עקרונות שעליו חתמו התאחדות חקלאי ישראל, משרד האוצר ומשרד החקלאות. על פי המסמך, תופעל תכנית רב-שנתית לצמצום מספר העובדים זרים בענף החקלאות ל-18,900 עד שנת 2015, ולעידוד תעסוקת ישראלים בענף, ועלותה תהיה 325 מיליון ש"ח. עוד נקבע במסמך כי ממועד החתימה עליו "ייפתחו השמים" לקליטת עובדים זרים מחו"ל כדי למלא את המכסה על פי מתווה התכנית. בדיקת תהליך קבלת ההחלטה ומשמעויותיה העלתה כי: (א) מדובר בנסיגה ניכרת מהיעד שקבעה ועדת אקשטיין לשנת 2014 ואימצה הממשלה - העסקת 5,000 עובדים זרים בלבד בענף החקלאות; (ב) על אף העלות הניכרת של התכנית ועל אף הנדרש והראוי בתהליכי קבלת ההחלטות, לא צירפו המשרדים האמורים למסמך העקרונות ניתוח כלכלי בעניין העלויות והתועלות של המתווה שנקבע; (ג) את ההחלטה על "פתיחת השמים" והבאת עובדים זרים על פי המתווה לא היה אפשר ליישם הלכה למעשה במועד קבלתה, מאחר שביולי 2008 החליטה הממשלה שמשנת 2009 יורשו להיכנס לישראל רק עובדים זרים ממדינות שנחתמו עמן הסכמים בילטרליים, אך הסכמים כאלה טרם נחתמו. בספטמבר 2009 החליטה הממשלה לדחות ליוני 2010 את המועד שבו תותנה כניסתם של עובדים זרים לישראל בחתימת הסכמים בילטרליים עם מדינתם, ולכן רק מספטמבר 2009 ניתן להביא עובדים זרים על פי המתווה.  

ליקוי
11.
לפי הנוהל החל על התאגידים, עליהם לנהל מערכת הנהלת חשבונות ייחודית להעסקת עובדים זרים בענף הבנייה, שתהיה בעלת חיבור מקוון למדור התשלומים שביחידת הסמך (להלן - מת"ש) לצורכי פיקוח ובקרה. ועדת אנדורן ראתה בחיבור זה כלי יעיל לפיקוח ובקרה, שישמש לממשלה בסיס מידע להמשך גיבוש מדיניותה בנושא. הבדיקה העלתה כי יחידת הסמך לא יצרה חיבור מקוון בינה ובין תאגיד כלשהו, והפיקוח והבקרה על הנהלת החשבונות של התאגידים התמצו בבקרה שגרתית על הדוחות החודשיים שלהם. נוסף על כך, נמצא שהטיפול בנתונים לא תקינים רבים, שאותרו בלשכות מת"ש ומעידים לכאורה על פגיעה בתנאי השכר של העובדים זרים, לא הסתיים. על כן שומה על מת"ש להקפיד כי הטיפול בהם ייעשה ללא דיחוי. 

ליקוי
12.
אגף האכיפה לא עמד ביעדים שהציב לעצמו לגבי ביקורות בתאגידים, ושיתוף הפעולה שלו עם מת"ש ועם הממונה על זכויות העובדים זרים לקה בחסר רב. כמו כן לממונה על זכויות העובדים הזרים אין שירותי תרגום בשעות קבלת קהל. מאחר שהדבר פוגע באיכות השירות לעובדים הזרים, יש להסדיר זאת ללא דיחוי. זאת ועוד, טרם נבחן מכלול השפעותיה של שיטת התאגידים, וטרם התקיים הליך של הפקת לקחים בעניינה, אף שהיא מיושמת יותר מארבע שנים. 

תגובה
משרד הפנים
12. 
משנת 2009 עובדי הפיקוח והאכיפה של יחידת הסמך לעובדים זרים, עורכים ביקורות שוטפות ויזומות בקרב תאגידי הבניין והקבלנים המקבלים את  העובדים הזרים. במסגרת האכיפה נבדקים, בין היתר, תנאי העסקת העובדים הזרים, שכר העבודה המשולם להם, על פי מסמך רשמי המעיד על ההפקדות בחשבונות הבנק שלהם, דו"חות שעות העבודה על פי כרטיסי נוכחות. עובדי האכיפה מצליבים מידע מול נתוני מת"ש, המסתמכים על דיווח התאגידים. האכיפה נעזרת בכל הכלים הנגישים, בכדי להגביר את יעילותה וההרתעה שבצידה. ממונה יחידת הסמך לעובדים זרים, פעל ברוח הביקורת, להסרת המכשולים שפגעו בעבודה השוטפת של ממוני המחוזות, אל מול הממונה על זכויות העובדים הזרים. הממונים הונחו לתת מענה ולהתייחס בתוך זמן סביר לכל פניה המגיעה מטעם ממונה זכויות עובדים זרים. מבדיקת הממונה עולה, כי ההנחיות מיושמות בשטח הלכה למעשה. באשר לשירותי מתורגמנים, הממונה על זכויות העובדים הזרים עודכנה בדבר יכולתה להיעזר בשירותי מתורגמנים דרך ממוני מחוזות שביחידת הסמך.
ליקוי
13.
אחד המדדים לאפקטיביות האכיפה הוא מספר הקנסות שהוטלו על המעסיקים ושיעור גבייתם. מנתוני אגף האכיפה עולה, כי אמנם בשנים 2007-2004 עלה שיעור הגבייה של הקנסות, אך עדיין נגבו פחות ממחציתם. שיעור גבייה נמוך פוגע בכושר ההרתעה של גורמי האכיפה ובאפקטיביות של פעולותיהם.

תגובה
משרד הפנים
13. 
ממוני המחוזות ביחידת הסמך מחויבים  על פי החלטת הממונה, לסיים את הטיפול בתיק חקירה בתוך שלושה חודשים, כולל הטלת קנס, במידה ונדרש. בחלוף 120 יום מעת הטלת הקנס, והיה וטרם שולם הקנס, התיק מועבר למרכז לגביית קנסות להמשך טיפול.

ליקוי
14. 
נמצא כי בכל הנוגע לעובדים זרים בישראל, יש פערים גדולים בין נתוני הלשכה המרכזית לסטטיסטיקה לנתוני מערכת "אביב" של רשות ההגירה - מערכת מרשם האוכלוסין המרכזית בארץ. נוסף על כך, המערכת הממוחשבת למתן היתרים הנמצאת ביחידת הסמך אינה תואמת למערכת "אביב".

תגובה
משרד הפנים
14. 
הרשות נערכה להשלמת איחוד כל המערכות למערכת ממוחשבת אחת. צפי לסיום - בתוך 18 חודשים. 

ליקוי
15. 
עד ינואר 2009 הועברו מיחידת הסמך שבמשרד התעשייה, המסחר והתעסוקה לרשות ההגירה כ-40 מפקחים, שהם כ-50% ממפקחי אגף האכיפה. בעת מעברם סברה רשות ההגירה שיש צורך בתיקון חקיקה, כדי שסמכויות הפיקוח והאכיפה הפלילית יוקנו גם לעובדי משרד הפנים ולא רק לעובדי משרד התעשייה, המסחר והתעסוקה. עד מועד סיום הביקורת לא הוקנו הסמכויות האמורות למפקחים שהועברו לרשות ההגירה. נמצא כי למרות הקמת רשות ההגירה, שנועדה לחזק את האכיפה הפלילית בגין העסקת עובדים זרים שלא כדין, בשנת 2009 הצטמצם כוח האכיפה הפלילית בתחום זה. 

תגובה
משרד הפנים
15. 
בתאריך 14.3.10 התכנסה ועדת הפנים של הכנסת, ואישרה הצעת חוק עובדים זרים (העברת סמכויות). הצעת חוק זו אמורה לעבור ביום 16.3.09 לקריאה שנייה ושלישית בכנסת. אישור החוק יאפשר, בלוח זמנים המפורט בו, להסמיך את עובדי הפיקוח והאכיפה שברשות, לבצע אכיפה פלילית ומנהלית כאחד.

ליקוי
16.
באוגוסט 2008 נקבעו בהחלטת ממשלה, בין היתר, יעדי הוצאתם של עובדים זרים חסרי אשרה מן הארץ לשנים 2013-2008. אשר לשנים 2009 ו-2010 נקבע כי על גופי האכיפה לפעול להוצאתם של לפחות 20,000 ו-22,000 עובדים זרים מן הארץ, בהתאמה. אולם הבדיקה העלתה כי יחידת עוז שברשות ההגירה, האחראית להוצאתם של העובדים זרים חסרי האשרה מן הארץ מיולי 2009, קבעה לשנת עבודתה הראשונה יעד שאינו עולה בקנה אחד עם יעדי הממשלה, ולפיו יצאו מן הארץ 15,500 עובדים זרים חסרי אשרה. 

ליקוי
17. 
חוזרת ונשנית התופעה של קבלת החלטות ממשלה, אי-ביצוען וקבלת החלטות מקלות תחתיהן, כל זאת ללא בדיקה וירידה לשורשם של הליכים או תקלות שמנעו את יישום ההחלטות. תופעה זו הביאה לידי סטייה ניכרת מהמדיניות האסטרטגית שהתוותה הממשלה - לצמצם את מספר העובדים זרים. ראוי שהממשלה תורה שגורם מטעמה ינתח את הכשלים ויפיק לקחים, כדי שמצב מעין זה לא יישנה. 

ליקוי
18. 
על משרד הפנים להשלים את הקמתה של רשות ההגירה ולהקנות לה בדין את כל הסמכויות שיועדו לה. על רשות ההגירה, המרכזת את הטיפול בעובדים זרים, לפעול לתיאום מלא בין יחידותיה, וכן לתיאום בינן ובין יחידות משרד התעשייה, המסחר והתעסוקה העוסקות בנושא, ולוודא שהן משתמשות בכל הכלים שהועמדו לרשותן, כדי להגביר את האכיפה ולעמוד ביעדים שנקבעו להן. 

ליקוי
19. 
לדעת משרד מבקר המדינה ראוי ליישם את המלצת ועדת אקשטיין בדבר הקמת יחידה כלכלית ברשות ההגירה, שתבחן את מכלול השיקולים הכלכליים-חברתיים בעניין העסקת עובדים זרים, ובכלל זה שיקולים הנוגעים למגזרים ייחודיים בענף החקלאות כגון הספר המרוחק, ותגבש המלצות לגבי מספרם הרצוי של העובדים זרים ותנאי העסקתם. 

ליקוי
20.
שיתוף הפעולה עם אגף האכיפה שביחידת הסמך: כדי לייעל את אכיפת החוק על המעסיק ועל העובדים הזרים, פעלו מנהלת ההגירה ומפקחי אגף האכיפה גם בצוותים משותפים, על פי נהלים שקבעו יחד. בביקורת נמצא כי אף שכבר החלה פעילות משותפת של יחידת עוז, שהחליפה את מינהלת ההגירה, ושל מפקחי אגף האכיפה, טרם נקבע נוהל להסדרת שיתוף הפעולה ביניהם.  משרד מבקר המדינה מעיר כי שומה על רשות ההגירה להסדיר שיתוף פעולה זה, שכן אף ששני הגופים פועלים באותה הרשות, יעדיהם שונים. יתכן שיש מקום לשקול להפעיל בעתיד יחידת אכיפה אחת, שתהיה מוסמכת הן להרחיק עובדים זרים מן המדינה, והן לאכוף את החוק על המעסיקים.  

תגובה
משרד הפנים
20.  
מאז ספטמבר 2009 הפעילות התהדקה והיא כוללת מבצעים משותפים, שיתוף מיידעים מודיעיניים, ניצול משאבים לוגיסטי וישיבות עבודה משותפות.    
המשרד לשירותי דת
רבני שכונות המועסקים במועצות הדתיות
הגופים המבוקרים: המשרד לשירותי דת; מועצה דתית אשדוד; מועצה דתית ירושלים; מועצה דתית כפר סבא; מועצה דתית לוד; מועצה דתית ראשון לציון; מועצה דתית תל אביב-יפו
ליקוי
1. 
המשרד לא בחן את צורכי הדת של תושבי השכונות ולא הגדיר את מהות התפקיד של רב השכונה, את דרישות היסוד המתחייבות מכך, את סמכויותיו ואת תקן המשרה. כפועל יוצא מכך מוקנית לרב היכולת לפעול במסגרת תפקידו על פי יזמתו, השקפתו ושיקול דעתו.
תגובה
המשרד לשירותי דת
1. 
המשרד והרבנות הראשית לישראל יקימו ועדה משותפת אשר תבחן את אופן מינויים ואת הגדרת תפקידם של רבני השכונות, ועדה דומה לזו שגיבשה את נהלי הכשרות.

הוועדה תדון בממצאים העולים מדו"ח הביקורת ותגבש נהלים מסודרים בנושאים הבאים:

א. הגדרת תפקידם וסמכויותיהם של רבני השכונות.

ב. הסדרת דיווח ופיקוח על נוכחותם בעבודה.

ליקוי
2. 
במהלך השנים חלק מהתפקידים שבעבר היו באחריות רבני השכונות הועברו לעובדי המועצות הדתיות שאינם רבני שכונות, כמו מפקחי כשרות ומשגיחי כשרות בבתי עסק ובמוסדות, ממונים על שמירת שבת ועל עירובין וממונים על מקוואות. נוסף על כך חופה וקידושין נערכים גם על ידי רבנים שהוסמכו לכך ולא רק על ידי רבני שכונות. 

תגובה
המועצה הדתית ירושלים
2. 
במהלך השנים מינו המועצות הדתיות עובדי מועצה, שאינם רבני שכונות, לבצע חלק מהתפקידים, שבעבר היו באחריות רבני השכונות. 

לא חלה חובה על הרבנים לקבל על עצמם תפקידים נוספים מעבר לתפקידם כרב שכונה. במסגרת פרסום מכרז לבחירת רב, ניתן להתנות את קבלתו לתפקיד בכך שיהיה ממונה על תחום אחד מתחומי המועצה. לעניין עריכת חופות, ברוב המקרים בני הזוג הנרשמים לנישואין מבקשים רב מסוים ולא נותר למועצה אלא להיענות לבקשתם, בכפוף לכך שיהיה רב מוסמך לעריכת חופות. 

ליקוי
3. 
בשנים האחרונות גדל במידה ניכרת שטחן ומספר תושביהן של שכונות קיימות, וסביר להניח שרב שכונה אחד אינו יכול לספק את שירותי הדת לכלל התושבים בשכונה. נמצא כי נוסף על רבני השכונות פועלים בחלק מהערים גם רבני קהילות (רבני בית כנסת) הממלאים חלק מתפקידיו המסורתיים של רב שכונה.   
תגובה
המשרד לשירותי דת
3. 
כבר בדצמבר 2008 החל המשרד בגיבוש נוהל מינוי רבני שכונות. נוהל זה טרם פורסם. הנוהל הועבר לרבנות הראשית לישראל לחוות דעת ותגובה. המשרד קיבל את המלצת הביקורת לעניין אישור תקני רבני שכונות בוועדת התקנים של המשרד בנוסף לאישור התקן בתוכניות ההבראה של המועצות הדתיות. 

 ליקוי
4. 
נמצא כי הרבנים אינם מדווחים על נוכחותם בעבודה ועל פעילותם בשכונות, וכי המשרד והמועצות אינם מחייבים אותם לעשות כן, אף שלנוכח העצמאות, הגמישות ומרחב הפעולה המוקנים להם מעצם תפקידם ראוי לבצע בקרה ופיקוח על פעילותם. רק חלק מהמועצות הכירו בחשיבות הדיווחים וניהלו רישום נוכחות ידני.  
תגובה
המשרד לשירותי דת
4. 
בעניין דיווח על נוכחות בעבודה, יגובש נוהל על ידי הוועדה המשותפת בין המשרד לבין הרבנות הראשית לישראל.
תגובה 

המועצה הדתית לוד
4. 
המועצה עברה לדיווח יומי על פעילותו של רב שכונה בקהילה וזאת על מנת למנוע הישנותם של מקרים כאלה בעתיד. 

תגובה
המועצה הדתית תל-אביב-יפו
4. 
המועצה תבטיח מנגנון בקרה ודיווח על פעילויות הרב ברמה היומיומית, וזאת על מנת להפיק תועלת ולוודא כי הרבנים אכן מבצעים את תפקידם באופן יעיל. המועצה תטיל על הרבנים אחריות בפסיקת הלכות, בתחומי הכשרות, בתי כנסת, שבת ועירובין, ובכך להגביר את המגע ושיתוף הפעולה איתם.

ליקוי
5. 
לפי חוזר מנכ"ל המשרד מיוני 2001 המועצות הדתיות מחויבות לנהל רישום של ימי חופשה או מחלה של עובדים ואמורות לנכות ימים אלו ממאזן ימי החופשה או המחלה של העובד, ולעתים אף משכרו השוטף. נמצא כי 43 מ-68 רבני שכונות המכהנים בשש המועצות הדתיות שנבדקו יצאו לחו"ל בשנים 2008-2007 למשך שלושה עד 311 ימים, כי סכומם הכולל של ימי ההיעדרות שלהם היה 2,039 ימים, וכי מרביתם לא דיווחו על היעדרותם מהעבודה למועצות שבהן הם מכהנים. עשרה מ-43 הרבנים האמורים שהו בחו"ל באותן שנים יותר מ-52 ימים - מכסת ימי החופשה השנתית לאותה תקופה. בהיעדר דיווח לא ניכתה המועצה את הימים שבהם נעדרו הרבנים מעבודתם ממכסת ימי החופשה שלהם ושילמה להם שכר עבורם, אף שחלקם לכאורה לא היו זכאים לכך.

נמצא כי נוכח אי-הדיווח על היעדרותם מהעבודה של רבני השכונות כל מועצה דתית פועלת לפי הסדרים פנימיים שקבעה לעניין פדיון ימי חופשה ומחלה שלא נוצלו המשולם לרבנים בעת פרישתם לגמלאות. נוסף על כך בתקופת היעדרות הרבנים אין באפשרות המועצה לבצע בקרה על מתן שירותי הדת לתושבי השכונה. ממצאים אלה מחזקים את הצורך שהמועצות הדתיות יבצעו מעקב אחר היעדרויותיהם של הרבנים מעבודתם. 
תגובה
המשרד לשירותי דת
5. 
הנושא נמצא בטיפול המחלקה המשפטית של המשרד אשר פועלת בשיתוף עם הממונה על השכר באוצר ובתיאום עם האגף לפיקוח ובקרה במשרד, לגיבוש נוהל רישום ימי חופשה ומחלה של רבני שכונות במועצות הדתיות.

המשרד פועל לקבלת הרשאה ממשרד הפנים לעיון בנתוני מרשם האוכלוסין לגבי נתוני מעבר בגבולות המדינה. עם קבלת הנתונים ינחה המשרד את המועצות הדתיות הרלוונטיות לקזז לרבנים אשר שהו בחו"ל ולא דיווחו על כך, את הימים שנעדרו מהארץ ממיכסת ימי חופשתם או לנכות משכרם. לגבי הרבנים אשר הוזכרו בדו"ח הביקורת, המועצה הדתית נקטה כבר בצעדים הנדרשים לקזז ימים אלו ממכסת ימי חופשתם ומשכרם.

תגובה
המועצה הדתית ירושלים
5. 
המועצה תוציא תזכורת לרבני השכונות בדבר החובה לקבלת אישור מוקדם ליציאה לחופשה ותתריע כי יציאה לחו"ל תתאפשר עד ל-26 ימים בשנה על חשבון ימי חופשה שנתית. נסיעה לחו"ל, שתעלה על מכסת ימי החופשה השנתית של שנה אחת, תנוכה מהשכר.

לא ניתן לעקוב אחר ימי חופשה המנוצלים בארץ. לכן יוסדר בנוהל כי הרבנים מחויבים לצאת לחופשה שנתית מידי שנה באופן שיתרת ימי החופשה בפרישתם לא תעלה על 25 ימים. ההצדקה להוראה שכזו הינה על בסיס העובדה שהמעביד אינו מונע מהעובד לנצל את ימי החופשה השנתית העומדים לזכותו מידי שנה. 

המועצה שילמה לרבני השכונות שפרשו פדיון עבור 25 ימי חופשה. 

תגובה
המועצה הדתית תל-אביב-יפו
5. 
המועצה מנהלת רישום ממוחשב של ימי חופשה ומחלה גם לרבני שכונות, שולחת מכתבי התראה ומנכה ימים בהתאם, על פי הנחיות חוזר מנכל ס"א/2 מיוני 2001. 

המכסה המרבית לצבירת ימי חופשה הינה 65 יום. בשנת 2003 במסגרת תוכנית ההבראה פרשו רבנים לפנסיה ובחישוב פדיון ימי החופשה זוכו על 65 יום + זכאות שוטפת לאותה שנה, באופן יחסי. מאז המועצה הדתית מקפידה לשלם ימי חופשה אך ורק על פי הזכאות ולא מעבר למכסה המותרת. 

ליקוי
6. 
חוקת העבודה של עובדים ברשויות המקומיות, החלה על עובדי המועצות הדתיות, מחייבת את רבני השכונות המעוניינים לעבוד בעבודה נוספת לקבל את אישור המועצה לכך. האישור נדרש גם כדי לאפשר למועצה לבדוק אם יש בעבודה הנוספת משום ניגוד עניינים לתפקיד רב שכונה ואם העבודה הנוספת אינה פוגעת בזמינותו של הרב, בהיקף השירותים שהוא נותן לתושבים וברמתם. נמצא כי 25 רבני שכונות עובדים, בד בבד עם עבודתם במועצות הדתיות, גם בגופים פרטיים שונים; חלקם מקבלים שכר עבור העבודה הנוספת, ומרביתם לא ביקשו את אישור המועצה הדתית לעבוד בעבודה נוספת.

תגובה
המשרד לשירותי דת
6. 
המשרד יפנה בנושא לכלל המועצות הדתיות לקבלת משוב על ביצוע הנחיות החוזר של היועץ המשפטי שנשלח כבר באוקטובר 2009 בעניין זה. כמו כן, יבקש המשרד לקבל נתונים על רבני שכונות העוסקים בעבודה נוספת.

תגובה
המועצה הדתית ירושלים
6. 
המשרד לשירותי דת פרסם "כללים לרבנים עובדי ציבור בנושא עריכת חופות, עבודה פרטית, מתן שיעורים והרצאות כיו"ב". כללים אלו הופצו בקרב רבני השכונות ובכוונת המועצה לבצע הנחיות אלו וליישמן. 

תגובה
המועצה הדתית לוד
6. 
רבני השכונות התבקשו להגיע למזכירות המועצה ולבקש אישור העסקה לעבודה נוספת. 
תגובה
המועצה הדתית תל-אביב-יפו
6. 
עם פרסום הנוהל, המועצה שלחה לרבנים טופס בקשה לאישור עבודה נוספת. נושא ניגוד העניינים ייבדק.

ליקוי
7. 
נמצא כי ל-25 מ-207 רבני השכונות המכהנים (כ-12%) כבר מלאו 67 שנים, ואף על פי כן הם לא פרשו לגמלאות וממשיכים לעבוד. יצוין כי בבית הדין הארצי לעבודה בירושלים תלויה ועומדת עתירה בנושא גיל הפרישה של רבני שכונות. במועד סיום הביקורת טרם ניתן פסק דין בעתירה.
תגובה
המשרד לשירותי דת
7. 
הנושא נדון בימים אלו בבית הדין הארצי לעבודה. המשרד יפעל בהתאם להחלטה שתינתן.

תגובה
המועצה הדתית ירושלים
7. 
המועצה מקפידה על פרישת רבני השכונות בהתאם לחוק שירות המדינה (גמלאות) [נוסח משולב], תש"ל-1970.

ליקוי
8. 
ועדת תקינה הפועלת במשרד היא המוסמכת לאשר למועצות הדתיות איוש משרות של רבני שכונות. נמצא כי המשרד אישר העסקת רבני שכונות במועצה הדתית בתל אביב-יפו אף שחברי ועדת התקינה לא חתמו על פרוטוקול הדיון. יצוין כי בסופו של דבר לא אוישו התקנים והמשרד דרש להקפיא אותם. עוד יצוין כי ממאי 2008 לא אישרה הוועדה משרות לרבני שכונות כיוון שטרם גובש נוהל לבחירתם. בשל כך ובשל פרישת רבנים או פטירתם פחת מספר רבני השכונות המכהנים. 
תגובה
המועצה הדתית תל-אביב-יפו
8. 
המועצה הדתית בקשה מהמשרד לשירותי דת להקצות תקנים נוספים לרבנים. המשרד השיב כי ניתן להקצות תקנים באופן זמני. בתגובה המועצה השיבה שלא ניתן לאייש משרה של רבני שכונה באופן זמני טרם שהתקנים התקבלו במועצה הדתית.

ליקוי 

9. 
נמצא כי כמה רבנים המכהנים במועצות הדתיות אינם רשומים במצבת כוח האדם של המשרד, וכמה רבנים הרשומים במצבת כוח האדם של המשרד אינם מכהנים במועצות. במצב זה נפגעת יכולתו של המשרד, האמור לפקח על פעילותן של המועצות בתחום כוח האדם, לבצע מעקב תקציבי ולקיים בקרה על כוח האדם המועסק במועצות הדתיות.
תגובה
המשרד לשירותי דת
9. 
במסגרת עבודת החברה שנבחרה לייעץ למשרד בנושא רה-ארגון וייעול תהליכי עבודה, התבקשה החברה לעסוק בין היתר באיחוד הממשק בין תחום תקינה לבין תחום כוח-אדם.

ליקוי
10.  
חמישה מהרבנים רשומים במצבת כוח האדם של המשרד כמכהנים בפועל, אולם הם אינם רשומים במצבת כוח האדם שבמועצות הדתיות. הועלה כי חמשת הרבנים סיימו את עבודתם במועצות בנסיבות שונות, כמפורט להלן: בירושלים – שני רבני שכונות פרשו לגמלאות, האחד במאי 2005 והשני באפריל 2008, ורב אחר שוהה בחופשה ללא תשלום יותר משלוש שנים.  

תגובה
המועצה הדתית ירושלים
10. 
שלושת הרבנים הרשומים במצבת כוח האדם של המשרד כמכהנים בפועל, אינם רשומים במצבת כוח האדם במועצה הדתית ירושלים. 

סיום עבודתם של שני רבני שכונות שפרשו לגמלאות התרחש במהלך שנת 2008. במסגרת תוכנית ההתייעלות נמצאו עובדים שהועסקו למרות שעברו את גיל הפרישה כפי שנקבע בחוק, ואלה הוצאו לגימלאות, כמתחייב על פי חוק. מצבת כוח האדם במשרד טרם עודכנה כיוון שהשינויים בכוח האדם היו בהיקף של כ-100 עובדים. בימים אלו המועצה והמשרד שוקדים על עדכון מצבת כוח האדם ובניית מצבת חדשה על פי הכללים שנקבעו בתוכנית ההתייעלות. 

באשר לרב השוהה בחל"ת – כיוון שהרב נמצא בחל"ת הרי שעדיין מתקיימים יחסי עובד ומעביד והתקן שלו טרם התפנה.  

ליקוי
11.  
שמונה רבנים רשומים כרבני שכונות מכהנים במועצות הדתיות ואינם רשומים במצבת כוח האדם של המשרד, כמפורט להלן: בירושלים – רב שכונה מונה בחוזה אישי, ורב אחר, שהיה מנהל מחלקה שכבר אינה פעילה, החל לכהן כרב שכונה.  

תגובה 

המועצה הדתית ירושלים
11. 
שני רבנים הרשומים במועצה כרבני שכונות המכהנים בפועל, אינם רשומים כבר במצבת כוח האדם של המשרד. מבירור שנערך עם הרב עולה כי בשנת 1998 נחתם עימו חוזה מיוחד על פיו הוא ישמש כרב שכונה אולם משנבחר למועצת עיריית ירושלים פרש מתפקיד זה, ומשפסקה כהונתו כחבר מועצת העיר חזר לכהן כרב שכונה. 

הרב הנוסף משמש כמנהל מחלקת הלכה ורפואה. מאילוצי תקציב פעילות המחלקה הלכה ודעכה עד לכדי השבתתה המוחלטת. במסגרת תוכנית ההתייעלות הייתה אפשרות להביא לסיום העסקתו, אולם כיוון שנבחר לתפקידו באפריל 1990 הליך פיטוריו היה מורכב, ובכל מקרה קודם לפיטורי עובד יש לבחון אם ניתן להציע לו תפקיד חלופי במסגרת התקנים הקיימים על פי צרכי המועצה. בהתאם לכך הוא שובץ כרב שכונה. 
משרד התשתיות הלאומיות
שינוי מבני במשק החשמל
הגופים המבוקרים: משרד התשתיות הלאומיות; משרד האוצר; רשות החברות הממשלתיות; הרשות לשירותים ציבוריים - חשמל; חברת החשמל לישראל
ליקוי
1. 
במועד סיום הביקורת, אוגוסט 2009, נמצא כי משרד התשתיות, משרד האוצר ורשות החברות הממשלתיות (להלן - הגורמים הממשלתיים) לא יישמו את רוב החלטות הממשלה בנוגע לשינוי המבני במשק החשמל, וחברת החשמל לישראל עדיין מבצעת את כל פעילויות משק החשמל.
תגובה 

משרד התשתיות הלאומיות
1. 
חברת החשמל אומנם מבצעת כיום את כל פעילויות משק החשמל. עם זאת חוק משק החשמל תוקן כך שחברת החשמל מנועה מלהקים תחנות כוח נוספות מעבר לאלה שאושרו לה בתכנית הפיתוח ובתכנית החירום. בכוונת משרדי הממשלה לחדש את המשא ומתן עם הנהלת חברת החשמל וועד העובדים בקרוב. צוותים משותפים של משרדי התשתיות הלאומיות והאוצר החלו בעבר במגעים עם הנהלת חברת החשמל, וועד העובדים וההסתדרות במטרה להגיע להסכמה לגבי יישום השינוי המבני, אך המגעים לא הובילו להתקדמות בשל מחלוקות שונות שהתעוררו בין היתר בנושא הפנסיה.

ליקוי
2. 
במועד סיום הביקורת שתי חברות ממשלתיות שבבעלות המדינה - חברת ניהול המערכת בע"מ (להלן - חברת ניהול המערכת) וחברת תחנות ייצור חשמל חדשות בישראל בע"מ (להלן - חברת תחנות ייצור) - שהוקמו באוקטובר 2008 על פי החלטת ממשלה מיוני אותה שנה טרם החלו לפעול, ופעילות ניהול המערכת עדיין מבוצעת בידי חברת החשמל לישראל.
 תגובה 

משרד התשתיות הלאומיות
2.  
הוקמו שתי חברות ממשלתיות - חברת ניהול המערכת וחברת הייצור להם מונו דירקטורים מקרב הציבור ומקרב המשרדים הממשלתיים. צוות בינמשרדי גיבש מסמכי עמדה בקשר לתפקודי חברת ניהול המערכת, והרשות לחשמל פרסמה טיוטת רישיון לחברה. במקביל המשרד החל בהכנת תקנות להפעלת החברה. צוותים של הממשלה ושל חברת החשמל דנים בתפקידי החברה בניסיון להגיע למתכונת שתאפשר מעבר לשלב היישום.

ליקוי 

3. 
הגורמים הממשלתיים טרם מצאו דרך שתאפשר להעביר מחברת החשמל לישראל לחברת ניהול המערכת את הנכסים הנדרשים לשם ניהול מערכת החשמל או דרך שתאפשר להקימם מחדש.
תגובה
משרד התשתיות הלאומיות
3.  
צוותים של משרדי הממשלה וחברת החשמל דנים במבנה ובתפקידי חברת ניהול המערכת.

אם הדיונים יובילו למתכונת מוסכמת, היא תכלול גם סיכומים לגבי העברת הנכסים הדרושים מחברת החשמל לחברת ניהול המערכת כדי לאפשר את תפקידה התקין. לפי הצורך חלק מהמתקנים או הנכסים יוקמו מחדש באתרים שייקבעו.  

ליקוי
4.  
טרם נקבע הסדר לחלוקת נכסי חברת החשמל לישראל - ששוויים הכולל 74 מיליארד ש"ח - בין החברות שיוקמו, ולא נקבעו כללים לאופן חלוקת נכסים שישמשו יותר מחברה אחת.
תגובה 

משרד התשתיות הלאומיות
4. 
כאשר הגורמים הממשלתיים יחדשו את המגעים עם נציגי חברת החשמל ויגבו את מתכונת השינוי המבני, יערך הסדר לחלוקת נכסי חברת החשמל לישראל, בהתאם למתכונת השינוי המבני שתיקבע.

ליקוי
5. 
הגורמים הממשלתיים טרם קבעו הסדר לטיפול בהתחייבויות חברת החשמל לישראל, המסתכמות בכ-57.5 מיליארד ש"ח, לאחר ביצוע השינוי המבני. 

תגובה 

משרד התשתיות הלאומיות
5. 
במסגרת ההתקשרות ליישום הרפורמה במשק החשמל הוקם צוות שבחן את מבנה החוב של חברת החשמל, סוגי ההתחייבויות ומועדי הפירעון. לאחר חידוש המשא ומתן עם חברת החשמל לישראל, הצוות הממשלתי יגבש עמדה לגבי שיוך ההתחייבויות בהתאם לשינוי המבני שיגובש בתיאום עם בעלי החוב השונים.

ליקוי
6. 
הגורמים הממשלתיים לא הכינו אומדן של עלות ביצועו של השינוי המבני הכוללת, בין היתר, פיצויי פרישה והטבות בסכומים גדולים לעובדים (כגון מענקים ותוספות שכר). לא נקבעו המקורות הכספיים למימון השינוי המבני, חוץ מאשר בשני נושאים - נושא התשלומים לעובדים (הוחלט לממנם באמצעות תעריף החשמל) ונושא הקמת חברת ניהול המערכת וחברת תחנות הייצור (הוחלט לממן את הקמתן באמצעות תעריף החשמל ומקורות מימון אחרים אשר "ייקבעו, ככל הנדרש, על ידי גורמי המדינה הרלבנטיים"). 

תגובה 

משרד התשתיות הלאומיות
6. 
משרד האוצר ורשות החברות הממשלתיות בשיתוף רשות החשמל אמורים להכין אומדן עלות ביצוע השינוי המבני לקראת חידוש המשא ומתן, ולהחליט על מקורות המימון.
ליקוי
7. 
לא הוקמה מינהלה שתפקידה לגבש הסכמים בנושא יישום השינוי המבני ולהכין מסמכים בנושא; זאת, בניגוד להמלצת הגורמים הממשלתיים מפברואר 2007.  
תגובה 

משרד התשתיות הלאומיות
7. 
הקמת מינהלת ייעודית שתורכב מנציגי משרדי הממשלה הרלוונטיים, שתפקידה לגבש הסכמים בנושא השינוי המבני, נשקלה במהלך הדיונים הפנימיים של נציגי משרדי הממשלה, והוסכם שההחלטה בדבר הקמתה תתקבל לאחר שהמשא ומתן עם חברת החשמל יגיע לשלב מתקדם.
ליקוי
8. 
הגורמים הממשלתיים לא הכינו סקר מקיף שמטרתו לאתר סיכונים שעלולים להיווצר במהלך יישום השינוי המבני ולאמוד את חומרתם, ואף לא הכינו תכנית למזעור הנזקים הכלכליים והתפעוליים שעלולים להיגרם בגין אותם סיכונים.  
תגובה 

משרד התשתיות הלאומיות
8. 
ביצוע סקר סיכונים הכרוכים בשינוי המבני והכנת תכנית למזעור נזקים, יהיו בין הנושאים שיבוצעו על ידי הגורמים הממשלתיים הרלוונטיים כאשר יחודשו המגעים עם חברת החשמל ותסתמן מתכונת לשינוי המבני. ללא מידע על היקף השינוי ומתכונתו לא יהיה טעם לבצע את הפעילות הנ"ל.

ליקוי
9. 
הוצאת השינוי המבני במשק החשמל מן הכוח אל הפועל חשובה למשק בישראל במטרה לפתח תחרות במשק החשמל ולייעל אותו, לשתף גורמים מהמגזר הפרטי שיגדילו את כושר הייצור במשק ויתרמו לגיוון מקורות האנרגיה וכדי שמשק החשמל לא יתבסס רק על חברת החשמל לישראל כיצרנית העיקרית במשק. מן הראוי שמשרד התשתיות הלאומיות, משרד האוצר, רשות החברות ורשות החשמל ינתחו את הסיבות לחוסר ההצלחה לבצע את השינוי המבני במשק החשמל, יפיקו לקחים ויגבשו תכנית שינוי מבני מתוקנת ולוח זמנים לביצועה, שתאפשר להוציא לפועל את הרפורמה. 
תגובה 

משרד התשתיות הלאומיות
9. 
הוצאת השינוי המבני במשק החשמל מן הכוח אל הפועל לא צלחה מאחר ונציגי הממשלה, חברת החשמל הישראלית והעובדים לא הצליחו להגיע להסכמות על תוכן השינוי ושלביו, ובשל מחלוקות מהותיות בנושאים שלא קשורים ישירות לשינוי המבני, כמו שכר ופנסיה, אשר קטעו את מהלך המשא ומתן בין הצדדים. בשל מורכבות ההליך, המשרד יפעל להתמקד תחילה בהקמת חברת ניהול המערכת שהינה חיונית למשק החשמל, שעשויים להשתלב בו יצרני חשמל פרטיים בטכנולוגיות שונות, וכן בטיפול דחוף בהבטחת הספקת חשמל אמינה בשנים הקרובות.

תגובה
רשות החברות הממשלתיות
9. 
בדיון שהתקיים באגף הבכיר לענייני ביקורת המדינה במשרד ראש הממשלה בתאריך 23.3.2010 בהשתתפות משרד האוצר, רשות החברות הממשלתיות ומשרד התשתיות הלאומיות, דווח שהנהלת חברת החשמל והסתדרות העובדים נכנסים לדיונים אינטנסיביים (שלוש פעמים בשבוע), בנוגע ליישום הרפורמה בחברת החשמל.
פרק שלישי
מוסדות המדינה והתאגידים
 המוסד לביטוח לאומי
היבטים בעבודת הוועדות הרפואיות לקביעת זכויות נכים
הגופים המבוקרים: המוסד לביטוח לאומי; משרד האוצר; משרד הביטחון; משרד הבריאות; משרד הרווחה והשירותים החברתיים 

ליקוי
 
1. 
התמשכות הטיפול בתביעה: ביולי 2007 קבע המוסד תקן שירות לפיו משך הטיפול הכולל ב-80% מהתביעות בנכות כללית לא יעלה על 97 ימים (להלן - התקן המחייב). על פי נתוני המוסד, בשנת 2008 היה משך הטיפול הכולל ב-80% מתיקי התביעה 104 ימים; משך הטיפול הכולל הממוצע בכלל התביעות היה 72 ימים.

תגובה
המוסד לביטוח לאומי
1.
המוסד בדק ומצא כי אי עמידתו בתקן השירות שנקבע לפיו משך הטיפול הכולל ב- 80% מהתביעות בנכות כללית לא יעלה על 97 ימים, נובע בעיקר מבעיות ב-3 סניפים. אגף נכויות מטפל בסניפים אלה באופן פרטני. שניים מהסניפים, אשדוד ופתח תקווה נמצאים כבר עתה בתהליך שיפור בתפקודם. לגבי הסניף השלישי – נצרת, אגף נכויות שוקד על הכנת תוכנית לשיפור משך זמן הטיפול, אשר תופעל עד סוף חודש אפריל 2010.

תגובה
משרד הבריאות
1.
התייחסות הביקורת הינה לנושא תביעות בנכות כללית, אך הנושא רלבנטי גם לתביעות ניידות:
 
משכי זמן טיפול בתביעה הינם פונקציה של מחשוב ועדות הניידות. המחשוב יאפשר ניהול שוטף, בקרה, ניטור, פתרון מהיר לצווארי בקבוק, הבטחת מסמכים רפואיים, זיקה בין מערכות (המוסד לביטוח לאומי על סניפיו, מחוזות המשרד והערר), וכל זה תנאי הכרחי לקידום וטיוב משך זמן הטיפול בתביעה. בצד המחשוב נדרש כוח אדם אדמיניסטרטיבי בכמות ובאיכות שתאפשר מניעת עיכובים אדמיניסטרטיביים.

משך זמן הטיפול בתביעה מוכתב בשל הצורך במומחים מתחומים שונים, שיש לרכז עבורם מספר תיקים מינימלי, שיצדיק הזמנתם לוועדה. נתון זה ימשיך להוות צוואר בקבוק בעבודת הוועדות.

ליקוי
2. 
מנתוני המדגם עולה כי בכ-11% מתיקי התביעה, תאריך הגשת התביעה המוטבע על גבי טופס התביעה מוקדם מהתאריך שהוזן למערכת המחשב של המוסד. מכאן הספק באשר למהימנות מדידת המוסד את עמידתו בתקן המחייב ובמדידתו את משך הטיפול הכולל בתביעות מתחום נכות כללית.

תגובה
המוסד לביטוח לאומי
2.
הוראות אגף נכויות מחייבות הלימה בין תאריך הגשת התביעה לבין התאריך המוזן למערכת המחשב של המוסד. 


בפברואר 2010 החל המוסד לבצע שני סוגי בקרות, במסגרתן נבדקת הלימה בין מועד הגשת התביעה למועד שהוזן במערכת: בקרה של מנהלי התחומים בסניפים על תיקי תביעה של סניפים אחרים, ובקרה של מטה אגף נכות.

ליקוי
3. 
מניתוח נתוני המדגם עלה כי משך הטיפול הכולל ב-80% מתיקי התביעה הוא 122 ימים, גבוה ב-25 ימים מהתקן המחייב; משך הטיפול הכולל הממוצע בתביעה הוא 90 ימים. נוסף על כך, נמצא כי למוסד נדרשו עוד 11 ימים בממוצע למשלוח הודעה על החלטתו לתובע. ניתוח שלבי הטיפול בתביעות במדגם מצביע על כך שהתמשכות הטיפול בהן - הן בשלב הכנת התביעה, הן בשלב האבחון הרפואי, והן בשלב קבלת ההחלטה - מקורה בחלק ניכר מהמקרים בסיבות שבאחריות המוסד, כדלקמן: בשלב הכנת התביעה על גורמי המוסד לוודא שבתיק התביעה מצויים המסמכים הנחוצים לטיפול בתיק, לקבוע מה הם המסמכים והבדיקות הרפואיות שיש להשלים, מהי מומחיות הרופאים הנדרשת לאבחון הרפואי, מי הם הרופאים שיבצעו את האבחון, ולזמן את התובע לאבחון רפואי. בשנת 2005 קבע המוסד כי משך הזמן ממועד הגשת התביעה עד מועד התכנסות הוועדה הרפואית (להלן - משך זמן הכנת התביעה) לא יעלה על 30 יום. בבדיקת תיקי המדגם נמצא כי משך זמן הכנת התביעה חרג מהיעד שנקבע ועמד בממוצע על 35 ימים; בתביעות שמשך שלב זה חרג מהיעד שקבע המוסד (כ-52% מתיקי התביעה), הוא נמשך בממוצע 51 ימים, חריגה של 21 ימים (כ-70%) מהיעד שנקבע.

תגובה
המוסד לביטוח לאומי
3.
מערכת נכות כללית הינה מערכת ישנה ומסורבלת, הכוללת עבודה ידנית רבה אשר מאריכה את זמן הטיפול בתביעה. במסגרת התוכנית האסטרטגית של המוסד, נושא מערכת מחשוב חדשה לאגף נכויות נמצאת בעדיפות גבוהה, ובנייתה אמורה להסתיים עד שנת 2013.

ליקוי
4. 
במהלך שלב האבחון הרפואי יש שמתבטל דיון בוועדה הרפואית עקב היעדרותו של אחד מחברי הוועדה או התובע עצמו, ויש שנעצר דיון בלי שהוועדה הרפואית מקבלת החלטה בשל הצורך בהשלמת מסמכים או בדיקות רפואיות. ביטולים ועצירות של דיונים מאריכים את משך הטיפול בתביעה, ובדרך כלל מאלצים את התובע לשוב ולחזור לבדיקה. מניתוח נתוני המדגם עלה כי בכ-22% מתיקי התביעה בוטל לפחות דיון אחד: בכ-39% מהם בוטל הדיון מסיבות שבאחריות המוסד. עוד עלה כי בכ-29% מתיקי התביעה נעצר לפחות דיון אחד: בכ-74% מהם הדיון נעצר מסיבות שבאחריות המוסד.

תגובה
המוסד לביטוח לאומי
4.
ביום 20/12/2009 הופץ חוזר משותף של מינהל הגמלאות והלשכה הרפואית בנושא מניעת עצירות דיון בוועדות, בו נקבע כי בוועדות ידונו רק ליקויים שהוגשו לגביהם מסמכים. לא תזומן ועדה עד שלא יגיעו כל המסמכים, והרופאים בסניפים יערכו בקרה בעצירות דיון.

בינואר 2010 נערכה בקרה רפואית יזומה על ידי הלשכה הרפואית בנושא עצירות דיון ובוצעה בדיקת סניפים בעייתיים, בהם אחוז עצירות הדיונים גבוה. 

ליקוי
5. 
בשלב קבלת ההחלטה קובע פקיד התביעות שהוסמך לכך את דרגת אי-כושרו של התובע להשתכר - וכנגזר את גובה קצבת הנכות לה הוא זכאי.

ליקוי
6. 
במדגם נמצאו 31 תובעים בעלי נכות קשה כאמור. תובעים אלה לא טופלו כנדרש: לגבי 13 מהם - רופא המוסד כלל לא העריך מראש את שיעור נכותם הרפואית לצורך בחינת הפנייתם למסלול הירוק, וממילא הם לא זכו לטיפול בו. לגבי 18 התובעים הנותרים - הם אמנם הוכרו על ידי רופא המוסד כזכאים לטיפול במסלול הירוק והופנו אליו, אולם משך הטיפול בתביעותיהם היה בממוצע 59 ימים, חריגה ממוצעת של 38 ימים (כ-181%) ממשך זמן הטיפול שנקבע בנוהל.

תגובה
המוסד לביטוח לאומי
6.
אגף נכויות יפיץ חוזר רענון עד לסוף חודש מרץ 2010, בנושא הקפדה על זמן הטיפול שנקבע בנוהל המוסד לתובעים בעלי נכות קשה.

ליקוי
7.
בתחום השירות לציבור מקובלת תפיסה שלפיה יש לספק שירות בנקודת מפגש אחת ("ONE STOP SHOP"), אך תפיסה זו טרם יושמה בוועדות הרפואיות שבניהול המוסד. אמנם המוסד ער לצורך לרכז את האבחון הרפואי ביום אחד, ובאוגוסט 2008 אף הכין תכנית לשם כך, אך טרם החל בביצועה ובפועל עדיין נדרש תובע לבוא כמה פעמים לאבחון רפואי, במועדים שונים, לפי מספר הרופאים האמורים לבדוק אותו.

תגובה
המוסד לביטוח לאומי
7.
בתאריך 15/2/10 פרסמו אגף נכויות והלשכה הרפואית נוהל איחוד ועדות נכות ושירותים מיוחדים.

ב-1/1/10 החל ניסוי בסניף המוסד בנהריה, במסגרתו נבדק המבוטח על ידי שני רופאים בו זמנית, על מנת לצמצם את מספר הביקורים בהם נדרש המבוטח להופיע בפני הוועדה. 

תגובה
משרד הבריאות
7.
רעיון ה-One Stop Show הינו נכון וחשוב. יישומו אפשרי בתנאי שהנושא ייבחן הן בהיבט התשתיתי והן בהיבט התקציבי. לנושא זה יש לציין את מגוון המקצועות הרפואיים הנדרשים לצורך פסיקת ניידות והקושי האובייקטיבי בזמינות המומחים השונים. 

ליקוי
8. 
אדם הנדרש לעבור ועדה רפואית בתחום נכות כללית או בתחום נכות מעבודה נדרש לעמוד בפני ועדה רפואית נוספת במשרד הבריאות - אם הוא תובע קצבת ניידות, או ועדה רפואית נוספת במוסד - אם הוא תובע קבלת פטור ממס הכנסה. כך, בשנת 2008 נאלצו 3,237 תובעים שהגישו תביעה לקצבת נכות כללית או תביעה לקצבת נכות מעבודה להיבדק גם בוועדה רפואית לניידות במשרד הבריאות. היערכות בין-משרדית מתאימה הייתה יכולה למנוע את הטרחתם של נכים אלה.

ליקוי
9. 
בוועדה הרפואית נדרש התובע לחשוף פרטים אישיים ורפואיים שהם בגדר צנעת הפרט. בתקנות נקבעו הוראות לעניין נוכחות זרים במהלך האבחון הרפואי. בפסיקה נקבע בעניין תקנות אלה, שכדי להבטיח את צנעתו של הנבדק ושמירת כבודו, הכלל חייב להיות שהאבחון הרפואי ייעשה שלא בנוכחות מזכיר ישיבה, שהוא פקיד של המוסד, ובמקרה של חריגה מן הכלל תנומק נוכחותו בפרוטוקול. נוסף על כך, בכל הנוגע לתחום הנכות הכללית נקבע בדין, שנוכחות של אדם נוסף מחייבת הסכמת התובע. בבדיקה עלה כי בוועדות הרפואיות המתקיימות במוסד משתתף מזכיר ישיבה במהלך האבחון הרפואי, וזאת שלא בהתאם לפסיקה האמורה. מבדיקת תיקי המדגם עלה כי בכל תיקי התביעה שבהם נכח מזכיר ישיבה לא נרשמו בפרוטוקולים הנימוקים לנוכחותו.

תגובה
משרד הבריאות
9.
בהסכם הניידות תוספת ב' סעיף 6 "הועדה הרפואית תבדוק את הנבדק ביחידות, אך רשאית להתיר לזולת להיות נוכח בשעת הבדיקה".

מעבר להתוויה זו אין מגבלה או הגדרה של "זולת" ולא מוכרות תקנות הנוגעות לעניין נוכחות או אי-נוכחות מזכיר במהלך האבחון הרפואי. ההגדרה זרים – המזכיר נוכח בוועדת ניידות לעררים (תפקידו מעוגן בהסכם הניידות תוספת ב' סעיף 10ג', 11). המזכיר יושב כשגבו אל הנבדק ורושם את הממצאים מפי הרופאים חברי הוועדה. על פי הנחיות הממונה על הוועדות, בכל חדר בדיקה יש פרגוד המפריד בין המזכיר לבין ספת הבדיקה. האמור נבדק בביקורי הממונה בוועדות השונות. ההמלצה על שמירת צנעת הפרט וביצועה מתקיימת כנדרש.

ליקוי
 10. 
קיום הוראות הדין והנהלים בוועדות הרפואיות: על פי נוהלי המוסד, בפרוטוקול האבחון הרפואי יש לפרט את כל טענות התובע והמסמכים הרפואיים שהגיש, לסכם את ההתייחסות לכל טענותיו ולנמק את ההחלטה בתביעה. את הפרוטוקול יש לכתוב באופן ברור לכל. בבדיקה נמצא שבכ-34% מתיקי המדגם לא הייתה התייחסות בסיכום הפרוטוקול לכל הטענות שנרשמו מפי התובע. עוד נמצא שבכ-70% מתיקי המדגם הרופא לא נימק את החלטתו באשר לקביעת אחוז הנכות הרפואית, ובכ-9% מהתיקים לא ניתן להבין מהפרוטוקול את נימוקי הרופא בשל שימוש בלשון הרפואה שאינה ברורה לכול.

תגובה
המוסד לביטוח לאומי
10.
הלשכה הרפואית תפיץ עד סוף חודש מרץ 2010 חוזר רענון לרופאי הוועדות בנושא שמירת זכויות התובע בוועדה הרפואית הכוללת התייחסות בפרוטוקול לכל הטענות שנרשמו מפי התובע ונימוקי החלטות הרופאים. הלשכה הרפואית פרסמה בחודש ינואר 2010 קוד אתי וכללי התנהגות בוועדות המתייחסים לנקודות אלו. 

ליקוי
11. 
מקצועיות עבודתן של הוועדות הרפואיות: על החלטת הוועדה הרפואית ניתן לערור בפני ועדה רפואית לעררים. עלה כי בשיעור ניכר של עררים שנבדקו, כ-56%, שונו החלטות של הוועדות הרפואיות. ב-32% מהן היה שינוי משמעותי שהביא למעבר התובע ממצב של אי-קבלת קצבה למצב של קבלת קצבה.

ליקוי
12. 
ועדות לשיפור השירות במוסד: בשנים 2005 ו-2008 מינה המוסד שתי ועדות לשיפור השירות הניתן בוועדות הרפואיות. הליקויים שהעלו היו: התמשכות הטיפול וסרבולו; מקצועיות בלתי מספקת של הוועדות הרפואיות ומזכירי הישיבה; תנאים פיזיים בלתי הולמים שפועלות בהם הוועדות הרפואיות. הוועדות לשיפור השירות אף הציבו יעדים לשיפור השירות והמליצו על שינוי דרכי עבודת הוועדות הרפואיות. בביקורת עלה שהיעדים שקבעה הוועדה לשיפור השירות משנת 2005 הושגו באופן חלקי בלבד, והמלצות הוועדה משנת 2008 לא יושמו.

תגובה
המוסד לביטוח לאומי
12.
הלשכה הרפואית של המוסד פועלת לשיפור השירות בוועדות הרפואיות כמפורט דלהלן: בינואר 2010 פורסם קוד אתי לכללי התנהגות לרופאים ובמרץ 2010 תוקם ועדה לטיפול בהפרות הקוד האתי. בפברואר 2010 פורסם חוזר ניגוד עניינים לרופאים והוקמה ועדה לניגוד עניינים, לפניה מובאים המקרים לדיון ולהחלטה. במהלך החודשים פברואר-מרץ 2010 תבוצע עריכה גראפית ולשונית של חוברת הסברה שתכלול את שני הנושאים. בנובמבר 2009 הופץ חוזר בנושא עצירות דיון בוועדות והחל מינואר 2010 נערכת בקרה רפואית בנושא עצירות דיון ובדיקת סניפים בעייתיים. הקוד האתי וכללי ההתנהגות בועדות מתייחסים בין היתר, לנושא שמירת זכויות התובע בוועדה הרפואית ובמרץ 2010 יפורסם חוזר רענון לרופאים.


החוזר שיופץ במהלך חודש מרץ 2010 בנושא אבחון רפואי ללא בדיקת התובע, ישפר אף הוא את השירות בוועדות. מערכת "שיר" תסייע לרופאים בהזמנת כל המסמכים והבדיקות הנדרשות בעזרת מערכת תומכת החלטות (על פי האבחנה שמזינים למערכת, מוצעים המסמכים/הבדיקות הנדרשים). 


המערכת מתוכננת להפעלה בתום הניסוי, החל מאפריל 2010. מערכת "רפאל" אף היא נמצאת בשלבי פיתוח מחודשים החל מאפריל 2010, עקב חתימת הסכם עם ועד העובדים. המערכת לקבלת מידע ממוחשב מקופות החולים תהיה מוכנה לשילוב בשנת 2011.

ליקוי
13. 
הוועדות הרפואיות ממלאות תפקיד מעין-שיפוטי. על כן אי-תלותן חשובה להבטחת אמון הציבור בהן ובמוסד. הוועדות הרפואיות אינן כפופות למרותו של המוסד ואינן חבות לו חובת נאמנות - כפיפותן היא לחוק, וחובתן, על פי הדין, היא לפסוק בשאלות הרפואיות המובאות לפניהן על פי אמות מידה מקצועיות וענייניות. עם זאת, המוסד הוא הגוף המשלם את הגמלאות הנובעות מהחלטות הוועדות הרפואיות, מעורב בשיבוץ הרופאים לוועדות ובתשלום שכרם, מתקני המוסד משמשים את הוועדות, ועובד המוסד נוכח כמזכיר ישיבה בדיוני הוועדה. מכאן החשש לפגיעה באי-תלותן. בג"ץ  העלה, בהערת אגב, את הצורך בהסדר חקיקתי חדש ומתוקן, בין היתר כדי לתת מענה לסוגיית אי-תלותן של הוועדות הרפואיות. גם ועדות ציבוריות שונות שמונו על ידי הממשלה והכנסת המליצו, עוד מתחילת שנות האלפיים, לנקוט צעדים שונים להתמודדות עם החשש לפגיעה באי-תלותן של הוועדות הרפואיות שבמוסד. מרביתן של ההמלצות נדונו, חלקן אומצו אך טרם יושמו.

תגובה
המוסד לביטוח לאומי
13.
סוגיית אי תלותן של הוועדות הרפואיות נמצאת בפתחה של הרשות המחוקקת. המוסד יפעל בהתאם להחלטת בכנסת. 

תגובה
משרד הבריאות
13.
מינויי הרופאים של הוועדות הרפואיות לקביעת מוגבלות בניידות נעשה ללא כל מעורבות של המוסד לביטוח לאומי. הוועדות פועלות בשם ולמען הביטוח הלאומי. המועמדים עוברים הערכה מקצועית של קורות החיים המקצועיים שלהם (CV) על ידי הממונה ואישור מינויים על ידי מנכ"ל המשרד. המתקנים בהם מתקיימים דיוני הוועדות אינם מתקני המוסד לביטוח לאומי אלא מתקני המשרד. ועדות ערכאה ראשונה מתבצעות במחוזות והמשרד וועדות ערר במתקני מרכז הרפואי "שיבא". 

ליקוי
14. 
הדרכה של הרופאים: הוועדות הרפואיות במוסד מורכבות מרופאים המתמנים בידי שר הרווחה והשירותים החברתיים או בידי המוסד. בשנת 2008 פעלו בוועדות הרפואיות 1,135 רופאים, מהם 575 רופאים מוסמכים שמונו על ידי המוסד ו-560 רופאים פוסקים שמונו על ידי שר הרווחה. תפקידו של הרופא בוועדה הוא לקבוע את אחוז נכותו הרפואית של הנבדק בהתאם ליכולתו לתפקד, ועל כן הוא נדרש למיומנות מקצועית-רפואית מתאימה ועדכנית, להכרת הצדדים המשפטיים והאתיים, ולידע בנושאים מנהליים המשתנים מעת לעת והנוגעים לעבודת הוועדות הרפואיות. למרות זאת, משרד הרווחה והמוסד אינם מקיימים הדרכה שוטפת באופן סדור לרופאים בוועדות.

תגובה
המוסד לביטוח לאומי
14.
הלשכה הרפואית של המוסד פרסמה בנובמבר 2009, נוהל קליטת רופאים מוסמכים והכשרתם, המסדיר את תוכנית ההכשרה, מהותה והיקפה. בנוסף הוחלט על הקמת אתר לרופאים באתר המוסד, שיכלול עדכונים שוטפים של נושאים רלוונטיים הכוללים פסקי דין, מצגות, מאמרים, מקום לשאלות ותשובות. צפי לביצוע - 31/12/10. 

הקמת מערך בקרה לרופאים מוסמכים ונותני חוות דעת, במסגרתו כל תיק שנבדק על ידי צוות הבקרה חוזר לרופא המוסמך בליווי דף משוב המאפשר לו להשיב על הבקרה- יבוצע עד 31/12/10. עדכון תדריך נכות כללית יבוצע עד סוף 30/3/10. פרסום תדריך נפגעי עבודה, ילד נכה ושירותים מיוחדים – יבוצע עד 31/7/10. פרסום חוזר לרופאים מוסמכים, בו תובא לידיעתם החובה להשתתף ביום עיון מקצועי פעמיים בשנה, כתנאי להמשך העסקתם – יבוצע עד 30/4/10.  

תגובה
משרד הבריאות
14.  
מתקיימת פעילות הדרכה לצוותי הוועדות. הצעת חוק בנושא עומדת להיות מוגשת לכנסת שתקבע שהרופאים המבצעים ועדות רפואיות עבור המוסד לביטוח לאומי יצטרכו לעבור הכשרה ייעודית בנושא, טרם מינויים, וכן הכשרה אחת ל-5 שנים. לגבי רופאים שכבר מכהנים – תהיה תקופה בת 4 שנים במהלכה חייבים לעבור את תוכנית ההכשרה הייעודית האמורה. בנוסח הצעת החוק כפי שהיא היום, הדרישה הזו אינה חלה על רופאי ועדות הניידות.הדרכה מסודרת וחדשנית הוצעה למוסד לביטוח לאומי תוך שימוש בכלי הסימולציה הרפואית המתקדמים ב-מ.ס.ר (מרכז לסימולציה רפואית). בוצע ביקור של הנהלת המוסד לביטוח לאומי במקום והוצגו היכולות. המשרד יפעל לקיים הדרכה בשני מישורים: לרופאים חדשים ולמצטרפים למאגר רופאי הוועדות; הדרכה שוטפת לכל הרופאים בתדירות של אחת לשנה באמצעות שיטות מתקדמות של סימולציה.

ליקוי
15.
"ספר הליקויים" הוא רשימה של ליקויים, פגימות ומחלות מקצוע שבגינם ניתן להקנות לתובע קצבת נכות. ספר הליקויים עבר שינוי מקיף אחרון ב-1970, אך חסרים בו ליקויים שהתגלו או הוגדרו על ידי מדע הרפואה מאז, ולעומת זאת כלולים בו ליקויים שכיום כבר ניתן לטפל בהם כך שפגיעתם חמורה פחות מהקבוע בספר הליקויים. עקב אי-עדכניותו של ספר הליקויים נדרשות הוועדות לעשות שימוש בסעיפי ליקוי המשקפים רק קרוב ככל האפשר את מצבם הרפואי של תובעים (סעיפי ליקוי מתואמים וחריגים). בבדיקת המדגם נמצא כי בכ-52% מהתביעות עשו הרופאים שימוש בסעיפי ליקוי מתואמים וחריגים. שימוש בסעיפים אלה מותיר מקום רחב לשיקול דעת הרופא בקביעת אחוז הנכות הרפואית, גורם לתובעים חוסר ודאות בנוגע לזכאותם, ועלול להגדיל את שיעור העררים ולפגוע באחידות ובשוויוניות של ההחלטות. זאת ועוד, אף ששרי הרווחה, שבסמכותם לעדכן את ספר הליקויים, והמוסד מודעים זמן רב לצורך לעדכן את ספר הליקויים, הם לא הביאו עד כה לעדכון מקיף ויסודי שלו.

תגובה
המוסד לביטוח לאומי
15.
הלשכה הרפואית של המוסד מקדמת את נושא שינוי ספר הליקויים. לצורך כך, הוקמו 14 ועדות מקצועיות בתחומים השונים, הכוללות נציגים מהאיגודים המקצועיים ורפרנטים מהמוסד. 

תגובה
משרד הבריאות
15.
"רשימת הליקויים", זו ההגדרה בתוספת א' להסכם בדבר גמלת ניידות. בעבודת הוועדות הרפואיות שני נושאי ליבה: מקצועית – עדכון רשימת הליקויים, מינהלית – מחשוב המערכת. עדכון רשימת הליקויים הינו צורך חיוני תקופתי. העדכון יביא לעשיית צדק עם הנבדק בהתחשב בהתקדמות הרפואה ויכולת האבחון האובייקטיבי וצרכי הנכים. ההצעה שהועלתה מספר פעמים בעבר (לאחרונה ב-2008): יוקם מנגנון עדכון קבוע שיורכב מטובי המומחים בתחום, יחד עם נציגי המוסד לביטוח לאומי והאוצר, שיבטיח רשימת ליקויים עדכנית המתייחסת בנסיבות הכלכליות האפשריות לצרכי האוכלוסייה המוגבלת. 

ליקוי
16. 
על פי נתוני מדגם א', ב-61 מתוך 98 תביעות (כ-62%)  הסכים התובע שאחוז נכותו הרפואית ייקבע ללא בדיקתו, ולמרות זאת זומן לוועדה. ב-51 מ-61 התביעות האלה לא צוינה בתיק התביעה הסיבה לזימונו. לדעת משרד מבקר המדינה, משיקולי יעילות השירות הניתן לכלל התובעים, ועל מנת למנוע מהם טרחה מיותרת, על המוסד להקפיד שלא לזמן תובע שהסכים שאחוז נכותו הרפואית ייקבע ללא בדיקתו, ובמקרים שהוא מזומן בהם למרות הסכמתו זו, על המוסד לנמק זאת ולמסור את הנמקתו לתובע.

ליקוי
17. 
לדעת משרד מבקר המדינה, על המוסד לשוב ולשקול את זימונו לבדיקה של תובע שוויתר על זכותו להיבדק במקרים שבהם הוא סבור שיש לדחות את התביעה, זאת בין היתר משום שעומדת לרשות התובע הזכות לערור על ההחלטה או להגיש תביעה חדשה כעבור שישה חודשים מיום קבלת התשובה.

תגובה
המוסד לביטוח לאומי
17.
המוסד אינו מקבל את המלצת הביקורת שלא לזמן מבוטח לוועדה (במקרים שנתן הסכמתו לכך) כאשר בכוונת הוועדה לדחות תביעתו. זאת, לאור פסיקות בית הדין לעבודה בנושא, שאינן מאפשרות לדחות תביעה ללא זימון התובע.

ליקוי
18. 
זימון התובע 14 יום לפני האבחון הרפואי: על פי תקנות ביטוח נכות כללית, על המוסד לשלוח הזמנה לתובע לשם קביעת אחוז נכותו הרפואית 14 ימים לפחות לפני המועד שנקבע לאבחון הרפואי, אלא אם כן הסכים התובע להתייצב לבדיקה ללא הזמנה כאמור או בתוך פרק זמן קצר מזה . נוהל המוסד קובע כי יש לתעד את הסכמת התובע בתיק התביעה. אי-עמידת המוסד בדרישות האמורות בעניין זה עלולה לגרום לביטולי דיונים, לפגיעה בזכותו של התובע להיערכות נאותה לקראת התייצבותו לאבחון הרפואי ולהארכת משך הטיפול בתביעה.

תגובה
המוסד לביטוח לאומי
18.
אגף נכויות יוציא חוזר רענון לפקידי התביעות בנושא זימון תובעים פחות מ-14 יום טרם האבחון הרפואי, בו יונחו לתעד הסכמת התובע כנדרש, וזאת עד סוף חודש אפריל 2010. כמו כן, הנושא ייבדק על ידי האגף במסגרת הבקרה במהלך חודש פברואר 2010.

ליקוי
19. 
משרד מבקר המדינה בחן באמצעות מדגם א' את שכיחות מילוי סעיף ניגוד העניינים שלעיל בטפסי התביעה. נמצא כי בכ-47% מכלל תיקי מדגם א', הוועדה הרפואית לא מילאה סעיף זה. אי-מילוי סעיף ניגוד העניינים עלול למנוע גילוי מצבים של היכרות מוקדמת בין הרופאים המטפלים בתביעה ובין התובע, ולגרום למראית עין של יחס מוטה כלפי התובע.

תגובה
המוסד לביטוח לאומי
19.
הלשכה הרפואית פרסמה בחודש פברואר 2010 נוהל ניגוד עניינים המופנה לרופאי המוסד, רופאים מוסמכים ופוסקים רפואיים. נושא ניגוד העניינים נכלל גם בקוד האתי שפורסם על ידי הלשכה הרפואית בחודש ינואר 2010. 

ליקוי
20. 
נמצא כי עד מועד סיום הביקורת, ספטמבר 2009, לא המליץ מנכ"ל המוסד לשר הרווחה על נהלים להפסקת עבודתם של רופאים פוסקים שהגיעו לגיל 80, ולא נערכה עבודת מטה לבדיקת תפקוד הרופאים שטרם הגיעו לגיל 80.

תגובה
המוסד לביטוח לאומי
20.
המוסד הכין הצעת נוהל להפסקת עבודת רופאים פוסקים, הנוהל נמצא בשלבי עריכה אחרונים ויועבר לשר הרווחה עד ליום 30/4/10. 

ליקוי
21. 
ניהול יעיל ואפקטיבי של תביעות מחייב הסתייעות במערכות מחשב, בין היתר לקביעת תורים לאבחון הרפואי, רישום ההחלטות של הרופאים בדיונים, פיקוח ובקרה אחר הטיפול בתביעות. מערכות המחשב במוסד מספקות רק סיוע מוגבל לניהול התביעות ולבקרה עליהן - הן בתחום עבודת הרופאים והן בתחום תפקודו של הצוות המנהלי - וזאת עקב מגבלות טכנולוגיות של המערכות. 

אף שכבר ב-2002 אישרה המנהלה של המוסד פרויקט למחשוב ניהול התביעות, וב-2005 התקשרה לשם כך עם חברה לביצועו, כעבור כשנה הופסק הפרויקט בשל התנגדות ועד העובדים של המוסד. המוסד שילם לחברה 2.7 מיליון ש"ח (ללא מע"מ).

תגובה
המוסד לביטוח לאומי
21.
מערכת "רפאל": בחודש אפריל 2010 יחל שוב פיתוחה של מערכת "רפאל" הכוללת בחינה מחודשת ותיקון מסמך האפיון. 

מערכת "שיר": הסתיימה ההדרכה של הרופאים, המערכת מופעלת בשני סניפי ניסוי: יפו וירושלים. המערכת תופעל באופן מלא עד סוף חודש אפריל 2010. מערכת לקבלת מידע ממוחשב מקופות החולים: כל קופות החולים הביעו הסכמה להעברת מידע באופן ממוחשב, וכיום נמצא בשלבי תכנון מנגנון מתאים. בשלב זה, מתבצע ניסוי עם קופת חולים "מכבי", בסניפי המוסד ביפו וברמלה. בקופת חולים "לאומית" הוגש כבר מסמך מקדים לאפיון. המערכת לקבלת מידע ממוחשב תהיה מוכנה לשילוב במרץ 2011.

תגובה
משרד הבריאות
21.
ועדת היגוי עסקה בשנת 2002, במשך כשנה, באפיון הצרכים של עבודת הוועדות (לניידות) לצורך מחשובן. מסמך משותף שהוכן עם החברה שנבחרה על ידי המוסד למטרה זו הוגש למוסד. 

רשות ההגבלים העסקיים
פעילות וסדרי מינהל
הגופים המבוקרים: משרד התעשייה המסחר התעסוקה; נציבות שירות המדינה; משטרת ישראל; הרשות להגבלים עסקיים
ליקוי
1.
לרשות ההגבלים העסקיים (להלן הרשות) אין אמות מידה לקביעת הסכום שישולם לאוצר המדינה לפי צו מוסכם, כאשר הממונה מבקש להטיל על הצדדים המפרים את הוראות חוק ההגבלים העסקיים גם חיוב בתשלום. זאת ועוד, הסכום הממוצע שהוטל עד היום על חברה יחידה הוא כ-1.35 מיליון ש"ח בלבד, סכום שספק אם יש בו להרתיע את רוב החברות. היעדר אמות מידה ברורות בעניין זה עלול ליצור אי-שוויון בטיפולה של הרשות בחברות המפרות. בד בבד עם גיבוש אמות מידה על הרשות להמשיך ולקדם את יזמתה להקנות לה סמכות להטיל עיצום מינהלי, סמכות שאינה תלויה בהסכמת הצדדים המפרים או בבית המשפט.

ליקוי
2.
לדעת משרד מבקר המדינה, מן הראוי לפרסם בהקדם האפשרי את המסמך המנחה שבו מפורטות אמות המידה לאישור מיזוגים. המסמך יסייע לקהילה העסקית להעריך ביתר קלות את מדיניות הממונה בנוגע לאישור בקשות מיזוג ודחייתן. לעניין ההסדרים הכובלים, לדעת משרד מבקר המדינה, מן הראוי שהרשות תפרסם שאלות ותשובות בנושא, באופן תמציתי, כדי להבהיר את המצב המשפטי ולסייע לקהילה העסקית.

תגובה
רשות ההגבלים העסקיים
 2.
מסמך הנחיות מיזוגים פורסם להערות הציבור ביום 22.12.2009. המסמך הועלה לאתר האינטרנט של הרשות מיד עם פרסומו, והוצג על ידי הכלכלן הראשי, במסגרת כנס רשות ההגבלים העסקיים שהתקיים ביום 23.12.2009, בנוכחות כ-350 משתתפים, לרבות נציגי אגף הביקורת, והתקיים דיון לגביו במסגרת מושב ייעודי. מסמך ההנחיות הופץ למאות משתתפי הכנס ולגורמים נוספים. עד למועד קבלת הדו"ח התקבלו מספר הערות מהציבור והן נבחנות עתה על ידי צוות העבודה לצורך גיבוש נוסח סופי לפרסום.

ליקוי 

3.
על הרשות - במסגרת כוח המשימה או במסגרת אחרת - ליזום יותר שיתוף פעולה עם יתר הגופים הקשורים לנושא תיאום הצעות במכרזים ולבחון בהקדם את האפשרות להקים מסד נתונים משותף לגופים ציבוריים שבאמצעותו יוכלו לטפל בבעיית תיאום הצעות במכרזים.

תגובה
רשות ההגבלים העסקיים 

3.
בעקבות הביקורת, פעלה רשות ההגבלים העסקיים לאיתור מאגרי מידע רלוונטיים בתחום המכרזים. במהלך חודש נובמבר 2009 רכשה הרשות מנוי למאגר מידע שהינו מסד נתונים לגופים ציבוריים המפרסמים מכרזים – הכולל מידע רב על מכרזים המתפרסמים בארץ, כן פנתה הרשות למפרסמי מכרזים גדולים בשירות הציבורי וקיבלה הרשאה לעיין במכרזים המתפרסמים על ידם החל מחודש ינואר 2010. בכוונת הרשות לאתר מאגרי מידע נוספים ככל שאלה יהיו רלוונטיים. הגורם האחראי ברשות על איתור המאגרים והתקשרות עמם הוא מנהל מחלקת החקירות. 
הרשות פועלת לטיפול בתחום תיאום המכרזים, הן במישור האכיפתי והן במישור ההסברתי/מניעתי תוך שיתוף פעולה עם רשויות אחרות במטרה לחזק את המאבק הכללי בתופעה. מעבר להשתתפות בוועדה המתמדת ושיתוף הפעולה עם אגף החשב הכללי וכחלק מהמאמץ במישור המניעתי, פועלת הרשות להעלות את רמת המודעות לתופעת תיאום המכרזים. הרשות נוקטת בשורה של צעדים לרבות פיתוח לומדה אינטרנטית ייעודית לצרכי הסברה הנמצאת בשלבי פיתוח אחרונים, הפצת חומרי הסברה המבוססים בין השאר על ידע בינלאומי מארגון ה OECD וייזום הרצאות וסדנאות לקהלי יעד ממוקדים של מנהלי רכש, חשבים, חברי וועדות מכרזים ומנהלי כספים בשירות הציבורי. ביום 9.3.2010 העבירו סמנכ"ל הרשות, עוזר הממונה וראש צוות פלילי במחלקה המשפטית, סדנה ייעודית בנושא דרכי ההתמודדות עם תיאום מכרזים לקהל של כ-70 מנהלי רכש, חשבים ומנהלי כספים בשירות המדינה במסגרת השלמות בדיני מכרזים הנערכת במכללה למשפט ועסקים ברמת גן. הסדנא כללה הרצאה, דיון, והפצת חומרי הסברה. רשות ההגבלים העסקים ערוכה להעביר סדנאות נוספות בפורמטים שונים על בסיס קבוע, ביוזמת הרשות או לפי דרישה מצד גופים שונים. לשם כך הוקם בחודש פברואר 2010 צוות הדרכה בהשתתפות נציגים מהמחלקה המשפטית ברשות.


ליקוי
4.
חלק מנוהלי אגף החקירות והמודיעין במשטרה אינם מתאימים לעבודת הרשות, יש להתאים נהלים אלה לפעילותה, על ידי ביצוע השינויים המחויבים, או לגבש נוהלי חקירה מיוחדים לרשות. זאת כדי להקל ולייעל את עבודת החוקרים ברשות וכדי להסיר כל חשש לפגיעה אפשרית בזכויות יסוד של נחקרים.

תגובה
רשות ההגבלים העסקיים 

4.
בעקבות הביקורת הוקם צוות בראשות חוקר מומחה במחלקת החקירות שתפקידו לאגד את הנהלים הקיימים ברשות יחד עם הנהלים הקיימים במשטרה מתוך מטרה ליצור אוגדן נהלי חקירה שיקל על עבודת החוקרים. 
הצוות החל לפעול במהלך חודש יוני 2009 והוא אמור לסיים את עבודתו עד למחצית שנת 2010. במסגרת עבודת הצוות, רוכזו הנהלים הקיימים ברשות וכן נהלים שהועברו לרשות על ידי המשטרה במהלך השנים. הצוות פועל לארגן את הנהלים באופן שיפשט ויקל על הפעלתם בהתאם לסמכויות החוקרים לפי חוק ההגבלים העסקיים. הצוות ימשיך לעדכן את הנהלים מעת לעת בהתאם לצורך.   
ליקוי 

5.
הטיפול בתיק הגבלים עסקיים - מפתיחת חקירה ועד אכיפה באמצעות סמכויות אזרחיות-מינהליות או פליליות - נמשך זמן רב. לדעת משרד מבקר המדינה, התמשכות ההליכים עלולה לפגוע ביכולת ההרתעה של הרשות, והדבר עלול לפגום ביעילות האכיפה ובתועלת לצרכנים. כדי להגביר את כושר ההרתעה ולייעל את האכיפה, על הרשות לבחון אפוא דרכים לקיצור ההליכים נוסף על הדרכים שהיא כבר נוקטת, ולהמשיך ולקדם את יזמתה ליצירת סמכות אכיפה מהירה ויעילה יותר: הסמכות להטיל עיצום מינהלי - קנס כספי - על מפר הוראות החוק, ללא צורך בפנייה לבית המשפט.  

תגובה
הרשות להגבלים עסקיים
5.
הרשות בוחנת דרכים לקיצור ההליכים ובדעתה להמשיך לעשות כך. הרשות מצויה בעיצומם של דיונים עם משרד המשפטים בדבר עיצומים כספיים. דיונים אלה מתקיימים ישירות עם המשנים ליועץ המשפטי לממשלה האמונים על התחום הפלילי ועל התחום הכלכלי פיסקאלי ופגישות נערכו עם גורמים אלה בחודש מארס 2010. 
ליקוי
6.
לדעת משרד מבקר המדינה, מן הראוי כי הרשות תאיץ את גיבוש תכנית האכיפה, כדי שניתן יהיה להפעילה בהקדם. נוסף על כך, בד בבד עם ביצוע בדיקות בעקבות תלונות על הפרות נקודתיות, ראוי שבדיקות יזומות ייעשו באופן שיטתי, על פי סדר קדימויות שתקבע הרשות. 

תגובה
הרשות להגבלים עסקיים
6.
לדעת הרשות המודל הנכון לאכיפת תנאים ננקט על ידה כבר כיום. מודל זה מבוסס בעיקר על תלונות המתקבלות ברשות וכן באמצעות בדיקה יזומה. יצוין כי בחודש ינואר 2010 הגישה הרשות (לראשונה) כתב אישום בגין הפרת תנאי מיזוג.

ליקוי

7.
מספר הבקשות הקטן שהוגשו כדי להיכלל בתכנית החסינות מעיד על הצלחה מועטה של התכנית עד כה. הגורם החשוב ביותר להצלחת תכנית חסינות הוא אכיפה יעילה הכוללת חקירות, הגשת כתבי אישום והטלת סנקציות בפרק זמן קצר. מן הראוי אפוא כי הרשות והגורמים הנוגעים בדבר יידרשו לסוגיה זו ויבחנו כיצד ניתן לשפר את המצב ולעודד פונים פוטנציאליים לפנות לרשות ולמסור מידע על אודות קרטלים, בהתחשב בהיקפו הקטן של השוק בישראל ובריכוזיותו. 

תגובה  

הרשות להגבלים עסקיים
7.
במישור ההסברתי, הרשות נמצאת בשלבים סופיים לקראת השקת קמפיין להגברת המודעות לתכנית החסינות בביצוע לשכת הפרסום הממשלתית (לפ"מ). ביום 3.3.2010 הציגו מנהל לפ"מ והצוותים המקצועיים מספר חלופות לקמפיין, נערך דיון בנושא בהשתתפות הנהלת הרשות ונקבעו לוחות זמנים להשקת הקמפיין במהלך שנת 2010.

במישור המשפטי, במחלקה המשפטית ברשות נערכת בחינה השוואתית של תכניות חסינות במדינות אחרות על מנת לראות האם יש מקום לעשות שינויים בתכנית החסינות בארץ. עוד יצוין, כי לאחר התקופה הרלבנטית לדו"ח התקבלה ברשות פנייה נוספת לקבלת חסינות ולאחר שהפניה נבחנה לגופה נחתמה תכנית חסינות עם הפונה.  

ליקוי 

8.
לדעת משרד מבקר המדינה, מן הראוי שהליך הבחירה של חברי הוועדה - אשר לה תפקיד ציבורי חשוב למשק - יתועד, ובדרך זו גם ניתן יהיה לבדוק את תקינותו.

תגובה 

הרשות להגבלים עסקיים
8. 
הנושא מצוי בדיונים בין משרד התעשייה, המסחר ותעסוקה לבין הרשות וכבר הוחלפה טיוטה ראשונה של נוהל מתוקן בין המחלקות המשפטיות. 

ליקוי 

9.  
על האחראי במשרד להקפיד על הליך בחירה שוויוני, הוגן ושקוף ככל שניתן לאיתור המועמד המתאים למילוי מקום, ובכלל זה לתת הזדמנות שווה למועמדים אשר לא התמחו קודם לכן ברשות. על הרשות להקפיד כי משך תקופת העסקתם של העובדים לא יעלה על זה הנקוב בתקשי"ר, ובמידת הצורך - לבקש אישור להארכת התקופה מנש"ם. זאת ועוד, העסקת עובד ארעי לפני מכרז עלולה לגרום לאי-שוויון בין המועמדים במכרז המתפרסם לאחר מכן, בשל ההזדמנות שניתנה לעובד הארעי ללמוד את תפקידו ולהוכיח את יכולתו לפני המכרז. על הרשות לעשות כמיטב יכולתה להקטין את החשש לאי-השוויון האמור ולהקפיד כי הליך המכרז יתקיים בהגינות, בתום לב ומשיקולים ענייניים.

תגובה 

הרשות להגבלים עסקיים
9. 
בעקבות הביקורת הופקו הלקחים בכל הנוגע להקפדה על בקשת האישורים הנדרשים מנציבות שירות המדינה במועדים הנקובים בתקשי"ר. בחודש ינואר 2010 נערכה ישיבה בין סמנכ"ל הרשות עם מנהלת משאבי אנוש ברשות ורועננו הנהלים לגבי מילוי מקום. בסיכום הישיבה נקבע כי ייערך מעקב צמוד על לוחות זמני ההעסקה של כל עובד שיועסק במילוי מקום, תוך תיאום מלא עם נציבות שירות המדינה, כאמור בכללי התקשי"ר. בעקבות סיכום הישיבה הועברו המסקנות לגורמים הרלבנטיים ברשות.

ליקוי

10. 
לדעת משרד מבקר המדינה, מן הראוי כי הרשות תבחן אפשרות להורות לכלל העובדים להצהיר על נושאים שיש בהם חשש לניגוד עניינים ולעדכן את ההצהרות מפעם לפעם. במידת הצורך יש לקבוע הסדר למניעת ניגוד העניינים. הטעם לכך הוא כי העובדים נחשפים בעבודתם למידע רב על חברות ועסקים, חלקו סודי ורגיש. 

תגובה 

הרשות להגבלים עסקיים
10. 
הרשות החלה לבחון דרכים ליישם את המלצת הביקורת ובכלל זה אפשרות להרחיב את הנוהל בעניין הצהרה על ניגוד עניינים גם לעובדים זוטרים בהתאמות המתחייבות ותוך התייעצות עם נציבות שירות המדינה. נוסח כאמור הוכן והוא יופץ בקרב העובדים הרלבנטיים לחתימה  עד ליום 1.6.2010. במסגרת הפעולות ליישום ההמלצה פנה סמנכ"ל הרשות ליועץ המשפטי של נציבות שירות המדינה (ביום 24.2.2010) ולסגנו (1.3.2010) במטרה ללמוד מהניסיון שנצבר בשירות המדינה ולבחון דרכים ליישום. על פי המלצת סגן היועץ המשפטי של נציבות שירות המדינה, נערכה פניה גם ליועץ המשפטי של רשות המיסים ביום 1.3.2010. במקביל פנה סמנכ"ל הרשות לאחראי על משאבי אנוש ברשות ניירות ערך(ביום 24.2.2010 וביום 1.3.2010) במטרה ללמוד מהניסיון שם. לאחר בחינת הנושא על ידי צוות המעקב יותאמו הנהלים ברשות ההגבלים העסקיים בהתאם  לצורך ובתיאום מלא עם נציבות שירות המדינה. 

ליקוי
11. 
על הרשות או נציבות שירות המדינה להוסיף ל"הצהרה על שמירת ידיעות" איסור על שימוש עצמי בידיעות, ולקבוע כללים לגבי השקעות בחברות או בעסקים שעובד מטפל בעניינם. 

תגובה 

הרשות להגבלים עסקיים
11. 
בעקבות הביקורת החלה הרשות לבחון דרכים ליישם את ההמלצה ובכלל זה הרחבת נוהל הצהרה על שמירת ידיעות והוספת איסור על שימוש עצמי בידיעות, וכן החלת כללים לגבי השקעות בחברות או בעסקים שעובד מטפל בעניינם. במסגרת זו פנה סמנכ"ל הרשות לאחראי על משאבי אנוש ברשות ניירות ערך (ביום 24.2.2010 וביום 1.3.2010) במטרה ללמוד מהניסיון שם. לאחר בחינת הנושא על ידי צוות המעקב יותאמו הנהלים ברשות ההגבלים העסקיים לפי  הצורך ובתיאום מלא עם נציבות שירות המדינה.

ליקוי
12.
על הרשות להקפיד לפעול על פי כללי התקשי"ר. נוסף על כך מן הראוי שנש"ם והרשות יבחנו אם יש הצדקה להעסיק את כל העובדים המקצועיים לפי חוזים מיוחדים. כמו כן על נש"ם לפעול להעסקת העובדים המקצועיים על פי דירוגי השכר המתאימים להשכלתם, לניסיונם ולאופי עבודתם, באופן שיאפשר לרשות למלא את תפקידה
תגובה 

הרשות להגבלים עסקיים
12. 
בעקבות הביקורת, בוחנת הרשות בתאום עם נציבות שירות המדינה דרכים ליישום ההמלצה ובכלל זה אפשרות להגדרת חוזה מיוחד לפי מאפיינים של תחומי העיסוק הרלבנטיים לעובדי הרשות. לאחר בחינת הנושא על ידי צוות המעקב יותאמו הנהלים ברשות ההגבלים העסקיים לפי  הצורך ובתיאום מלא עם נציבות שירות המדינה.

ליקוי
13.
לדעת משרד מבקר המדינה, כדי למנוע שימוש בתשלום עבור כוננות כהטבת שכר בלתי ראויה, מן הראוי לבחון חלופות אחרות (עבודה בשעות נוספות, תשלום עבור קריאת פתע) ולצמצם את השימוש בכוננות אך ורק למקרים הכרחיים. על הרשות לקבוע נהלים מפורטים וייחודיים בעניין כוננויות, התואמים את משימותיה ואת סביבתה הארגונית. בכלל זה עליה להכין טבלת כוננויות מסודרת, וכן לבחון אירועים שבהם הופעלה הכוננות ולהפיק לקחים מהפעלה זו.
תגובה 

הרשות להגבלים עסקיים
13. 
בעקבות הביקורת פעלה הרשות ליישום ההמלצה באופן מיידי וביום 1/1/2010 פורסמה טבלת כוננויות על לוח המודעות ברשות בהתאם להמלצת הביקורת. בחודש ינואר 2010 נערכה ישיבה בין סמנכ"ל הרשות עם מנהלת משאבי אנוש ברשות ורועננו הנהלים לגבי כוננויות. בסיכום הישיבה נקבעו נהלי הפרסום של טבלת הכוננויות וכן עקרונות להפעלתם. העובדים הרלבנטיים הוחתמו על טפסי התחייבות לנושא כוננות. בנוסף, אופן חלוקת הכוננויות ייבחן מחדש עד סוף שנת 2010 לאור הניסיון שיצטבר במהלך השנה הנוכחית.

ליקוי
 14.
הרשות אחראית לשמירת התחרות העסקית במשק על פי סמכויותיה בחוק. מהדוח עולה כי יש צורך לשפר את יכולת האכיפה של הרשות ולהעצים את כוח ההרתעה שלה. לשם כך על הרשות לבחון דרכים נוספות לקצר את הליכי החקירה והאכיפה; להמשיך לפעול לקידום יזמתה להקנות לה סמכות אכיפה מהירה יותר - הטלת עיצום מינהלי; לגבש אמות מידה לקביעת סכום התשלום המוטל לפי צו מוסכם; להשלים את גיבושה של תכנית לאכיפת ביצוען של החלטות הממונה; להידרש לסוגיית החסינות ולבחון כיצד ניתן לעודד את הפנייה לרשות לצורך מסירת מידע על אודות קרטלים.

תגובה 

הרשות להגבלים עסקיים

14.
תהליך הלימוד של ממצאי הביקורת על ידי הנהלת הרשות ועובדיה כבר נמצא בעיצומו במטרה להפיק לקחים ולשפר את הטעון שיפור. על מנת להטמיע את הלקחים ברמה המערכתית בכל רמות הארגון וכחלק מתהליך בחינת ממצאי הביקורת, הממונה על הגבלים עסקיים הורתה ביום 1.3.2010 על הקמת צוות מעקב מקצועי בהשתתפות סמנכ"ל הרשות, עוזר הממונה ונציגים מכל המחלקות ברשות. הצוות המקצועי נדרש ללמוד את הממצאים המופיעים בדו"ח הביקורת ולהציע דרכים אופרטיביות ליישום ההמלצות בהתאם לצורך. הצוות יעדכן את הממונה בהתקדמות התהליך ויעביר את מסקנותיו הפרטניות לגבי כל הממצאים שהועלו בדו"ח תוך שלושה חודשים.   
חברת החשמל לישראל בע"מ
רכישת שירותי ייעוץ
הגופים המבוקרים: חברת החשמל לישראל בע"מ; משרד האוצר- רשות החברות הממשלתיות 

ליקוי
1. 
דיווחי ההנהלה לדירקטוריון לסוף שנת 2008 (במסגרת הדיווח החצי-שנתי) בנוגע להתקשרויות של יחידות המינהל הכללי עם יועצים לקו בחסר. סכום ההתקשרות המצטבר שצוין בדיווחי ההנהלה לסוף שנת 2008 היה קטן מזה שצוין בדיווחיה למחצית הראשונה של שנת 2008.
ליקוי
2. 
אין ביחידות המינהל הכללי בסיס נתונים שבו מרוכז מידע, בין היתר, על היקפן הכספי של ההתקשרויות בין החברה ליועציה השונים ועל תקופת ההסכמים עם היועצים, אף שכבר בשנת 2008 העיר מבקר המדינה על כך. 

ליקוי
3. 
מינואר 2007 התבצע תהליך ההתקשרות של החברה עם יועץ אסטרטגי שלא לפי נוהלי החברה. במשך כל תקופת ההתקשרות לא דרשה החברה בהסכמים עם היועץ תוצרי עבודה בכתב, ולכן לא ניתן לעמוד על היקפם ומהותם של השירותים שהוא סיפק. מתחילת ההתקשרות (ינואר 2007) עד סוף יוני 2009 שילמה לו חברת החשמל 900,000 ש"ח. 

ליקוי
4. 
ההתקשרות מאוגוסט 2008 עם יועץ לביצוע שינוי מבני וארגוני בחברה התבצעה ללא אישור ועדת מכרזים תקנית כפי שמחייב הנוהל. ההחלטות הנוגעות להתקשרות ולחתימת ההסכמים (ובכללן ההחלטות למימוש האופציה להארכת תקופת החוזה) התקבלו ואושרו בדיעבד. הסכום המצטבר ששילמה חברת החשמל ליועץ מתחילת ההתקשרות עמו ועד סוף דצמבר 2009 הוא כ-600,000 ש"ח.
ליקוי
5. 
יועץ תקשורתי ופוליטי נתן לחברת החשמל שירותי ייעוץ במשך כ-14 שנה משנת 1995 ועד סוף שנת 2008 בסכום כולל של כ-1.4 מיליון דולר (כ-5.6 מיליון ש"ח). במשך תקופה זו סווגה ההתקשרות כפטורה ממכרז. לא נמסר לדירקטוריון מידע מלא על הפעילויות שביצע היועץ במסגרת ההתקשרויות ועל ההישגים שהשיג במסגרתן. החברה לא דרשה מהיועץ לספק לה תוצרים בכתב (דוחות, חוות דעת וכו') במסגרת ההסכמים שנחתמו עמו. ואף לא במהלך תקופת ביצוע ההסכמים. 

ליקוי
6. 
תהליך התקשרות החברה עם בודק חיצוני לבדיקת ההדלפות מדיוני הדירקטוריון על הדוחות הכספיים של החברה, מצביעה על התנהלות לא ראויה מבחינת סדרי מינהל תקין.
ליקוי
7. 
חברת החשמל העסיקה את המבקר הפנימי הקודם שלה כנותן שירותי ביקורת מיד לאחר שפרש מחברת החשמל מסוף שנת 2007 ועד ספטמבר 2008. הממונה על שכר וכוח אדם ברשות החברות הממשלתיות אישרה את הסכם העסקתו, אף כי הדבר לא התיישב עם הוראתה המפורשת של הרשות עצמה שלא להעסיק עובדים שפרשו פרישה מוקדמת, ועם הוראות פנימיות של אגף משאבי אנוש בחברה מינואר 2006. 
ליקוי
8. 
הביקורת העלתה ליקויים מהותיים רבים בהתקשרויותיה של חברת החשמל עם יועצים ליחידות המינהל הכללי. דפוס הפעולה החוזר של אישור התקשרויות בדיעבד, שמבקר המדינה העיר עליהן כבר בדוחות קודמים, מעיד שהחברה לא הפיקה לקחים מטעויותיה, לא תיקנה את הליקויים שהעלתה הביקורת ואף לא את החלטותיה היא. משרד מבקר המדינה רואה בחומרה את התופעה של התקשרות עם יועצים בלא לקבוע מראש את התוצרים הנדרשים מהם ואת אופן הגשת הדיווחים והוכחת התמורה שהם נותנים עבור התשלום שהם מקבלים. 

תגובה
חברת חשמל לישראל בע"מ
8. 
דירקטוריון החברה נמצא בתהליך אישור נוהל מעודכן להעסקת יועצים שאמור לכלול תיקונים ושיפורים לנוהל הקיים, בין היתר עקב מסקנות והערות שעלו בדוח מבקר המדינה.
חברת רכבת ישראל בע"מ

קו הרכבת המהיר לירושלים - הקמת קטע באזור הרי ירושלים

הגופים המבוקרים: חברת רכבת ישראל בע"מ; משרד האוצר; המשרד להגנת הסביבה; משרד הפנים; משרד התחבורה והבטיחות בדרכים; רשות לשמירת הטבע והגנים הלאומיים
 ליקוי 

1. הביקורת הנוכחית העלתה כי הרכבת לא עמדה בדרישות מינהל התכנון במועדים שהציב לה מינהל התכנון. נוסף על כך בחינת החלופות להקמת הקו נעשתה בצורה לקויה. כל אלה גרמו לדחיית השלמת הפרויקט בשמונה שנים - לשנת 2016. גם כיום טרם התקבלו כל האישורים הנדרשים להשלמת הפרויקט. דרך פעולה זו אינה תקינה. לדעת משרד מבקר המדינה, על משרד התחבורה, משרד האוצר ורכבת ישראל להקפיד כי פרויקטים יאושרו רק לאחר שהושלמו הליכי התכנון, נבחנו ההשפעות על הסביבה והתקבל אומדן תקציבי מבוסס, על אחת כמה וכמה פרויקט בעל סדר גודל ומורכבות כזה. 
תגובה
משרד התחבורה והבטיחות בדרכים
1. 
המשרד הפיק את הלקחים וכיום כל פרויקט שאמור להתבצע נבחן על ידי חברת הבקרה הבינלאומית שבוחנת את מוכנות הפרויקט לביצוע מבחינת אישורים סטטוטוריים, סבירות האומדן, לוחות זמנים והיבטים אחרים. לאחר קבלת האישור של חברת הבקרה, הפרויקט מובא לאישור הגוף המוסמך (משרד התחבורה, אגף תקציבים ואגף החשב הכללי באוצר) והוא המאשר את היציאה למכרז לאחר בדיקה יסודית של הפרויקט מכל היבטיו. 

תגובה
חברת רכבת ישראל בע"מ 

1.
רכבת ישראל תוודא קיום תקצוב ריאלי ומועדי ביצוע לפי התקדמות תכנון וביצוע בכל השלבים, וכבר נוהגת כך בפועל. לדעת חברת רכבת ישראל, עצם השימוש בהליך של תכנית סטטוטורית לנושאים שהיה ניתן להסדירם בדרך אחרת, (שימושים שבמהותם שימושים זמניים) הביא לעיכוב של שנים בלוח הזמנים של הפרויקט. 

ליקוי
2.
על פי התכנון, יפונו בעבודות הכרייה כמה מיליוני מ"ק של חומרי חפירה. לנושא זה השפעה על הסביבה. עד מועד סיום הביקורת טרם אושר פתרון מוסכם להובלת עודפי העפר ולהטמנתם.

תגובה
חברת רכבת ישראל בע"מ 

2. 
נמצאו פתרונות לפינוי עודפי העפר עם סדרי עדיפויות שונים בתמ"א 23/16/ א/1/1. 

ליקוי 

3.
המועצה לגנים לאומיים, שמורות טבע ואתרים לאומיים המליצה למועצה הארצית לאמץ חלופה לתכנית הקיימת, שתצמצם את הפגיעה בגן הלאומי הרי יהודה בשל מעבר של ציוד וכלי רכב. עד מועד סיום הביקורת, טרם הגיעו רשות הטבע והגנים הלאומיים והרכבת להסכמה בעניין המעבר בגן לאומי. במסמך המסכם צוין כי נוכח העובדה שאין תכנון מפורט למנהרה הארוכה לא הייתה אפשרות להשוות במדויק את העלויות ולוחות הזמנים של שתי החלופות.

תגובה
משרד התחבורה והבטיחות בדרכים 

3.
חברת הבקרה הבינלאומית מטעם משרדי האוצר והתחבורה בדקה את שתי החלופות וקבעה שהפער בין שתי החלופות אינו משמעותי כפי שטענה חברת רכבת ישראל. הקביעה של החלופה התכנונית הנבחרת נעשתה על ידי המועצה הארצית לתכנון ובנייה שמינתה וועדת משנה מטעמה ("ועדת סדן") שהמליצה לבחור את החלופה שהציעה הרכבת. המועצה הארצית  אימצה את בחירת הוועדה.   

השירות לנוסע

הגופים המבוקרים: חברת רכבת ישראל בע"מ; משרד התחבורה והבטיחות בדרכים
ליקוי 
1. עד מועד סיום הביקורת טרם עשה משרד התחבורה את התיקון הדרוש בפקודת מסילות הברזל. משרד מבקר המדינה העיר בדוח הקודם כי משרד התחבורה לא קידם את התיקון בפקודת מסילות הברזל, שנועד להתאים לשינוי במעמדה של הרכבת כחברה ממשלתית, וכי רישוי הרכבת, רישוי עובדיה וקביעת כללי בטיחות בענף נעשו על ידי חברת רכבת ישראל. 
תגובה
משרד התחבורה והבטיחות בדרכים
1. 
הוצע נוסח מתוקן לתזכיר לתיקון פקודת מסילות הברזל לקראת הפעלת הרכבת המקומית (הקלה) ובו הוכנס תיקון להגדרת "המנהל" אשר ימונה על ידי שר התחבורה, ונמחק המונח "הרשות". נוסח זה התקבל על ידי משרד המשפטים. תיקון זה צפוי לעבור הליכי חקיקה כמתחייב במהלך שנת 2010. לעניין הסדרת נושאי הרישוי, כללי הבטיחות והפיקוח: עניינים אלה מטופלים, והוצעו להם הסדרים בנוסח המוצע לחוק התעבורה המסילתית. נוסח זה אמור להחליף את פקודת מסילות הברזל דהיום. הנוסח המוצע לחוק האמור, מקודם במשרד, ואמור לעבור לבדיקת גורמים חוץ משרדיים בקרוב, לפי הוראת מנכ"ל המשרד.

 ליקוי  
2.
משרד התחבורה לא פיקח על תפעול הרכבת, על רמת השירות בה, זמינות השירות וטיבו, ולא ביצע בקרה תפעולית על פעילות הרכבת כפי שהוא עושה בנוגע לתחבורה הציבורית  באוטובוסים. זאת כדי לשפר השירות ולקדם את מטרות הפעלת הרכבת, חסכון בשעות עבודה וקיצור פקקי תנועה, צמצום תאונות דרכים וצמצום הפגיעה באיכות הסביבה.
תגובה
משרד התחבורה והבטיחות בדרכים
2. 
במאי 2008 מונה מנהל אגף רישוי מסילתי/רגולטור במשרד. לאגף אושרו ארבעה תקנים: מנהל, שני מהנדסים ומשפטן. דרגות השכר שנקבעו למנהל האגף ולראשי התחומים מקשים על קליטת מהנדסים מנוסים בתחום זה שהינו ייחודי בתחום התחבורה הציבורית. בימים אלו פועל מנכ"ל המשרד לביצוע רה-ארגון של האגף שיאפשר מילוי מקצועי וראוי של העניינים הקשורים בתחום המקצועי. המשרד נערך  בימים אלו, בשיתוף משרד האוצר, במסגרת חברת הבקרה החיצונית  על הרכבת לבחינת התוכנית התפעולית המגובשת על ידי חברת הרכבת, באמצעות גורמי חוץ בעלי ידע בהכנת תוכנית תפעולית לצורך גיבוש תוכנית תפעולית אופטימאלית המביאה לניצול מלא של התשתיות והציוד הנייד וכן בחינת השינויים הנדרשים בעת עבודות הפיתוח המחייבות סגירת מקטעים. בניגוד לעבר, סוגיית סגירת הקווים לצורכי עבודות פיתוח ושיפור תשתית מתואמת עם הרגולטור במשרד, אשר הוא המחליט בעניין. במסגרת שיקול דעתו הוא שוקל שיקולי בטיחות ושיקולים מערכתיים ובכלל זה קיומה של אלטרנטיבה לנוסעים כגון מערך היסעים אותו מעמידה הרכבת לרשות הנוסעים ותגבור אמצעי התחבורה הציבורית האחרים. משרדי התחבורה והאוצר בוחנים בימים אלו את האפשרות לקבוע תעריפים דיפרנציאליים בשעות השיא והשפל כאשר בשונה ממתכונת הניסוי שבוצע בקו תל אביב-נתניה, במטרה להעלות את תעריפי הנסיעה ברכבת בשעות השיא ובמקביל להפחית את תעריפי הנסיעה בשעות השפל. 
ליקוי 
3. 
משרד התחבורה לא גיבש אמות מידה לרמת השירות, לטיב השירות ולזמינות השירות לנוסע ולא קבע סנקציות בגין אי-עמידת הרכבת בכללים מזעריים של השירות לנוסע, כפי שמקובל ביחסים בין המשרד לחברות תחבורה ציבורית באוטובוסים. גם הרכבת לא קבעה כללים לרמת השירות בה.  
תגובה
משרד התחבורה והבטיחות בדרכים 

3.
ההסכם החדש נותן מענה הולם בדבר הבקרה התפעולית ורמת השירות בדמות מערך מדדי שירות אשר בוחן את פעילות הרכבת במגוון פרמטרים ובאמצעות מתודולוגיות שונות בכלל זה שיעורי דיוק, סקר שביעות רצון לקוחות ובקרה תפעולית. אי עמידה ברמת השירות הבסיסית אשר מוגדרת בהסכם תגרור קנס כספי, ומאידך עומד תמריץ כספי חיובי  עבור שיפור רמת השירות לנוסע.
מרכיב זה נועד להבטיח עמידה ביעדי רמת שירות כאשר בין היתר יילקחו בחשבון עמידה בלוחות זמנים (איחור, איחור חריג, תוך אבחנה בין שעות שיא ושפל, ביטולי נסיעות, נסיעה שלא על פי המסלול המתוכנן, מידת שביעות רצון הנוסעים ובקרה תפעולית בשטח).  

ליקוי 
4.
בהסכם הסובסידיה שנחתם באוקטובר 2005 לא נקבע שיעור הגידול המתוכנן במספר הנוסעים בכל שנה, וקבלת מלוא הסובסידיה לא הותנתה בעמידת הרכבת בגידול החזוי במספר הנוסעים לשנים 2010-2004. 
תגובה
משרד התחבורה והבטיחות בדרכים
4. 
בסוף חודש דצמבר 2009 נחתם הסכם חדש בין המדינה לבין חברת רכבת ישראל לסבסוד הפעילות השוטפת של הרכבת. ההסכם האמור שונה במהותו מקודמו כדלקמן:
1. שינוי מתכונת פדיון הרכבת - בהסכם החדש הרכבת תקבל את מלוא הפדיון מהנוסעים והדבר ייצור תמריץ להעלאת מחיר הנסיעה, יקטין את התחרות מול אמצעי התחבורה הציבורית האלטרנטיבית ויניע את הרכבת למשוך בעלי רכב פרטי, אשר פחות רגישים למחיר ויותר רגישים לרמת השירות. 
2. רכיב סבסוד דינאמי – הסובסידיה הממשלתית פוצלה לשני חלקים נבדלים, האחד קבוע ונורמטיבי והשני משתנה על פי גידול במספר הנוסעים. שינוי זה מספק הן סבסוד נורמטיבי בסיסי (המקטין את סיכוני הביקוש) והן תמריץ לרכבת בדמות תגמול כספי על פי גידול במספר הנוסעים תוך מתן תמריץ התלוי בסוגי הכרטיסים (חופשי חודשי בינעירוני, פרברי, כרטיסים משולבים, כרטיסיות ובהמשך כרטיסי חנה וסע ועוד). 
ליקוי 
5.
הרכבת לא עמדה בלוח הזמנים שלה, בייחוד בשעות השיא בבוקר. לדוגמה, בחודשים ינואר-מאי 2009 היה הדיוק הממוצע בשעות השיא בבוקר 62.7%, והנפגעים מכך הם, בין היתר, נוסעים הנמצאים בדרכם לעבודה . 
תגובה
משרד התחבורה והבטיחות בדרכים
5.
בהתאם להנחיית השר פעלה חברת רכבת ישראל לשיפור רמת הדיוק כך שבשנת 2008 עמדה רמת הדיוק הכללית של רכבות נוסעים על 91.3% בהשוואה ל- 82.6% בשנת 2007 ובשעות שיא בוקר עמדה רמת הדיוק ברכבת על 90% בהשוואה ל- 80.4% בשנת 2007. במסגרת מנגנון הקנס/פרס שנקבע בהסכם הסבסוד החדש ניתנה התייחסות נפרדת לרמת הדיוק בשעות השיא וזאת במטרה להימנע ממצב בו בממוצע על פני כלל שעות פעילות הרכבת רמת הדיוק עומדת בדרישות אך בשעות השיא קיימות חריגות ואיחורים. 
ליקוי 
6.
הרכבת הציגה שיפור בנושא נגישות והתאמה לתקנות השוויון, אולם היא לא הגדירה בנוהל פנימי את נושא הנגישות לנכים אל תחנת הרכבת ובתוך התחנה. 
תגובה
משרד התחבורה והבטיחות בדרכים
6. 
רכבת ישראל מסרה לאישור האגף לרישוי מסילתי שבמשרד את הפרוגרמה החדשה עליה היא מתבססת בתכנון תחנות רכבת. בפרוגרמה זו הוגדרו כללים והנחיות לתכנון תחנות רכבת שיאפשרו לבעלי מוגבלויות לנוע באופן עצמאי בתחנות הרכבת. פרוגרמה זו נמצאת בבדיקת המשרד הנעזר בחברת ייעוץ בינלאומית הבודקת את כלל הנהלים וההנחיות של רכבת ישראל ומתאימה אותם לסטנדרטים המקובלים במדינות האיחוד האירופאי.  
ליקוי 
7.
נמצא כי צוותי עבודה משותפים לתיאום הגעת אוטובוסים במועדי הגעת הרכבות לתחנה ומהתחנה ליישובי הסביבה, לא פעלו ממועד ההחלטה על הקמתם בשנת 2006 ועד תחילת 2009, וכי נושא שילוב מועדי ההגעה של הרכבת והתחבורה הציבורית באוטובוסים לא קודם בתקופה זו. עד מועד סיום הביקורת לא הקים משרד התחבורה מרכז מידע ארצי ובו נתונים על קווי האוטובוסים של המפעילים השונים אל תחנות הרכבת ברחבי המדינה ומתחנות הרכבת לערים וליישובים הקרובים אליהן. בכל התחנות שנבדקו בסקר שנערך היה מחסור במקומות חניה מוסדרים. הביקורת העלתה כי בתחנות מודיעין, נתניה ולוד יש מחסור ניכר במקומות חניה מוסדרים. 

תגובה
משרד התחבורה והבטיחות בדרכים
7. 
צוותי העבודה המשותפים למשרד ולרכבת החלו את עבודתם בשנת 2009 במסגרת פרויקט הקרוי "שילובים". קדמה לעבודתם עבודת הכנה ובכלל זה אישור תקציבי על ידי משרד האוצר ויציאה למכרזים לגיוס יועצים מומחים. הצוות נותן מענה מהיר ויעיל לבעיית האינטגרציה של שירותי התחבורה הציבורית ושירותי רכבת ישראל.  במסגרת פרויקט "שילובים" בוצעו סקרים ב-20 תחנות רכבת (נמשכים סקרים בשאר התחנות), הבוחנים את התאמת לוחות הזמנים של האוטובוסים המזינים את תחנת הרכבת עם זמני הרכבת. מבוצעים שינויים בקווי ההזנה של האוטובוסים מ/אל תחנת הרכבת, תיאום התחבורה ציבורית עם זמני הרכבת, שינויים בתשתיות שבמרחבי תחנת הרכבת כך שתאפשרנה "זרימה" טובה יותר של כלל אמצעי התחבורה וכן שילוט סטאטי ודינאמי למתן ומידע לנוסע במעבר בין התחבורה ציבורית לרכבת ולהיפך. כל זאת באמצעות צוות יועצים מומחים בכל אחד מהתחומים הנ"ל. במקומות שלא קיימת התאמה, המשרד מנחה את המפעיל הרלוונטי לבצע התאמה שכזו. הרכבת בוחנת באופן קבוע את היקף הביקוש למקומות חניה בכל תחנה ופועלת בשיתוף עם נציגי הרשויות המקומיות, מינהל מקרקעי ישראל, משרד התחבורה והאוצר בטיפול במצוקת החניה בתחנות הרכבת. המשרד שוקד על הקמת מרכז מידע ארצי לציבור הנוסעים, ועל פי התכנון הוא יוקם במהלך שנת 2010.  

ליקוי 
8. 
המידע על שינוי ברציף הגעתה של הרכבת או על איחורים הניתן באמצעות כריזה או לוח אלקטרוני לא היה מלא ומעודכן. הועלו מקרים שבהם מידע על רכבות העומדות להיכנס לתחנה לא עודכן או עודכן באיחור. ברציפי התחנות הרצלייה, בית יהושע, בנימינה, חדרה, חיפה מרכז השמונה, לוד ובית שמש לא היה לוח אלקטרוני, והמידע על הרכבות העומדות להגיע ניתן בקופת הכרטיסים או במערכת הכריזה בלבד. 
תגובה
משרד התחבורה והבטיחות בדרכים
8. 
משרדי האוצר והתחבורה הקצו תקציב לרכבת ישראל להקמת מערכת המציגה מידע עדכני על מאות שלטים אלקטרוניים באולמות הנוסעים וברציפים ובכלל זה הפעלה אוטומטית של מערכת כריזה בתחנות וברציפים. מיזם זה יצא לדרך בשנת 2006 אך התעכב בשל הגבלות אבטחת מידע, התדיינות משפטית ומורכבות מכרז בינלאומי. 
ליקוי 
9.
הרכבת לא הכינה נוהל טיפול בתלונות הציבור הקובע את סדרי הטיפול בכל תלונה, סמכויות המטפלים בתלונות, אופן הטיפול והדיווחים הנדרשים בנושא התלונות. נמצא כי התשובות למתלוננים לא הבהירו מה הן הפעולות שהרכבת נקטה על מנת לשפר את הטעון שיפור, ובתלונה אישית נגד עובד - אילו צעדים היא נקטה כדי למנוע מקרים דומים בעתיד.
תגובה
משרד התחבורה והבטיחות בדרכים 

9. 
הטיפול בתלונות, בשנה האחרונה, נעשה על ידי גורם במינהל היבשה במשרד המטפל בתלונות ציבור תחבורה ציבורית (אוטובוסים). כמו בכל תהליך גם בתהליך זה קיימת עקומת למידה שבמסגרתה נבנית מתכונת העבודה הכוללת בין היתר מעקב אחר אופן טיפולה של הרכבת בתלונות.   

מכון וינגייט לחינוך גופני ולספורט
מכון וינגייט – היבטים בפעילותו
הגופים המבוקרים: מכון וינגייט לחינוך גופני ולספורט; משרד האוצר; משרד החינוך; משרד המשפטים; משרד התרבות והספורט; מינהל מקרקעי ישראל; רשות החברות הממשלתיות 

ליקוי 

1.
הרכבו של חבר הנאמנים לא היה תקין - מספר החברים עלה על המספר המותר על פי התקנון התקף באותה עת, וחברים שתוקף מינוים פג השתתפו בישיבות ובהצבעות שקיים חבר הנאמנים, לרבות בעניין הגדלת מספר חבריו. קודם להצבעה בנושא הגדלת מספר החברים בחבר הנאמנים היה על חבר הנאמנים לוודא מיהם החברים שמינוים בתוקף והם רשאים להצביע. על חבר הנאמנים לבדוק את ההחלטה האמורה ולבחון גם את שאר ההחלטות שקיבל בעבר בהרכב בלתי תקין זה. על חבר הנאמנים לקבוע, לפני ביצוע שינוים בתקנון, מיהם החברים שמינוים בתוקף והם רשאים להצביע. 

תגובה
מכון וינגייט לחינוך גופני ולספורט
1. 
המכון יבחן את הנושא בהתאם להערת הביקורת.
ליקוי
2. 
בתקנון פברואר 2009,  נוסף סעיף ובו צוין: "האסיפה מחליטה ...[כי] חבר שנכנס על בסיס אישי ולאחר מכן הפך כחבר [בתוקף תפקידו] ישמור על חברותו האישית כאשר יסיים את תפקידו. בתקופה בה הינו חבר [בחבר הנאמנים], יינתן בידו כח הצבעה בן קול אחד בלבד. [חבר הנאמנים ער] לכך שעם סיום התפקיד וקבלת חבר חדש תחתיו מתוקף התפקיד, מספר החברים יעלה על 55 חברים, וככל הנדרש יראו עניין זה כשינוי תקנון". כפועל יוצא מהוספת הסעיף, ארגון ספורט הממנה חברים בתוקף תפקידם לחבר הנאמנים יוכל להגדיל את השפעתו. הדבר נעשה באמצעות מינוי נציגים חדשים שימונו תחילה על בסיס אישי ואחר כך ימונו בתוקף תפקידם ויישארו כחברים בו על בסיס אישי לאחר שיסיימו את תקופת מינוים בתוקף תפקידם. לדעת משרד מבקר המדינה, ראוי שייקבע מספרם המרבי של חברי חבר הנאמנים, כדי למנוע ניסיונות של ארגונים שונים המיוצגים בו להגדיל בדרך זו את יכולת השפעתם על ההחלטות שמקבל חבר הנאמנים.

תגובה
מכון וינגייט לחינוך גופני ולספורט
2. 
הנושא יובא לדיון במוסדות המכון והמכון יפעל בהתאם להחלטתם.

ליקוי
3. 
על המכון לברר את נסיבות היעדרותם של חברי חבר הנאמנים ולמצות את ההליך המתחייב מכך בהתאם לתקנון. כדי שישיבות חבר הנאמנים יתקיימו בנוכחות מספר ראוי של משתתפים, ראוי לשקול לכלול בתקנון הוראות לפיהן חברים במינוי אישי המתקשים להשתתף בישיבות חבר הנאמנים כנדרש יוכלו להיות מוחלפים באחרים; אשר לחברים בתוקף תפקידם המתקשים להשתתף בישיבות חבר הנאמנים כנדרש תיקבע אפשרות לשלוח נציג מטעמם. 
תגובה
מכון וינגייט לחינוך גופני ולספורט 
3. 
המכון החל להקפיד בעניין השתתפותם של חברי חבר הנאמנים בישיבות ויבחן את נסיבות היעדרותם מישיבות אלה. לעניין הערת הביקורת בדבר אפשרות שליחת נציגים לישיבות מטעם חברים, שמונו מתוקף תפקידם והמתקשים להשתתף בישיבות, המכון יבחן אפשרות לתיקון תקנון המכון בהתאם. 
ליקוי
4. 
הטיפול בבחינת מעמדו המשפטי של המכון והדיונים בשאלה אם הוא עמותה ממשלתית מתמשכים זמן רב מדי. בקרב היועצים המשפטיים של משרדי הממשלה לא שררה אחידות דעים בנושא, ולמרות זאת הם לא גילו די נחישות ולא הביאו לכלל סיום את טיפולם בעניין. כשנדרשו להכריע בין הדעות השונות בנושא, היה עליהם להביא את חילוקי הדעות ביניהם להכרעתו של היועץ המשפטי לממשלה ולהכרעתם, בהתאם לדעת היועץ המשפטי לממשלה, של שר החינוך בשעתו ושל שר המת"ס. זאת, חרף קיומה של עתירה לבג"ץ שעסקה בין השאר בנושא זה וחרף הודעה לבג"ץ שנעשים מאמצים להסדרת העניין ודחיית העתירה בהנחה שהדבר ייעשה "ללא דיחוי נוסף". מן הראוי שהדבר ייעשה עתה בלא דיחוי ושהדברים יובהרו ויוכרעו כנדרש. 

תגובה
משרד התרבות והספורט
4. 
נושא מעמדו וארגונו של מכון וינגייט עומד בראש מעייני המשרד, אשר פועל מאז כניסת שרת התרבות והספורט לתפקידה לשם קידום הסדרת מעמדו של מכון וינגייט.

                    סוגיית מעמדו של מכון וינגייט הינה סוגיה מורכבת מהבחינה המשפטית, הכלכלית והארגונית. הסדרת מעמדו של המכון מצריכה שיתוף פעולה בין המשרד, משרד המשפטים, רשות החברות הממשלתיות, הכנסת, הוועד האולימפי וגורמי הספורט השותפים לפעילות המכון והנהנים ממנו, ואשר להם עמדה באשר למעמדו ועתידו. 


עם העברת מינהל הספורט למשרד בשנת 2006, פעל המשרד לקדם את נושא ארגונו של מכון וינגייט ברוח חוות הדעת של סגנית היועצת המשפטית של משרד החינוך דאז, מחודש אוגוסט 2005.


לאור הקושי בהסדרת מעמדו של המכון, הוחלט במשרד כי מן הראוי לבחור בפתרון אחר: הפיכת המכון לתאגיד על פי חוק, אשר יגדיר את מכון וינגייט כמכון הלאומי לספורט של מדינת ישראל. הודעה ברוח זו אף ניתנה במסגרת הודעת העדכון מטעם המדינה, בג"צ 6976/05, ואף מצאה את ביטויה בפסק הדין אשר ניתן בעתירה.
הפיכת המכון לתאגיד על פי חוק מבוססת על העקרון כי למדינת ישראל אינטרס בקיומו של מכון לאומי אחד לספורט וכי קיימת חשיבות מרובה לריכוזן של פעילויות המכון במקום מרכזי אחד, הפועל שלא למטרת רווח ולקידום המטרות הציבוריות העומדות בבסיס פעולת המכון. עקרון זה מצא את ביטויו בהמלצות ועדות "לוין" ו"פוגל" ודומה למקובל במדינות בעולם לגבי מכונים דומים (בשוויץ, באוסטרליה, בצרפת ועוד).
הפתרון מקובל בתנאים מסויימים על גופי הספורט, אשר בעבר פעלו לקידום הצעת חוק שהוגשה על ידי ח"כ רונית תירוש, ביוזמת המכון, להפיכת מכון וינגייט למכון הלאומי לספורט מכוח חוק.

פתרון זה הוצג לשרת התרבות והספורט. עם כניסתה לתפקיד ביקשה לקדמו באופן מזורז לשם הסדרת מעמדו של המכון. מזה חודשים מספר המשרד עוסק בהכנת טיוטת הצעת חוק בהתאם וגובשה טיוטה ראשונית. 

המשרד קיים דיונים עם המכון באשר לנוסחה של הצעת החוק. בישיבה האחרונה שהתקיימה ביום 15.3.2010 בהשתתפות יו"ר מכון וינגייט, מנכ"לית המכון ויועצו המשפטי, הובהר כי ישנם חברים בחבר הנאמנים של המכון המתנגדים למהלך. הוסכם כי מנכ"לית המשרד ומנהל מינהל הספורט יקיימו עם המתנגדים ישיבות להסברת המהלך וקידומו. לאחר מכן, תופץ הטיוטה להערות משרדי הממשלה. המשרד יפיץ הטיוטה למשרדי הממשלה, בתחילת חודש יוני 2010.

תגובה
משרד המשפטים
4.  
ראש תחום ייעוץ וחקיקה (כלכלי-פיסקאלי) מציינת כי המשרד המשפטים יתייחס להיבטים המשפטיים כאשר יציג משרד התרבות והספורט את הצעותיו, לרבות בעניין המבנה המשפטי ומעמד מכון וינגייט.
ליקוי
5. 
לדעת משרד מבקר המדינה, על משרד התרבות והספורט, משרד המשפטים והמכון לבחון ביסודיות ובדחיפות את סוגיית ניגוד העניינים האפשרי שאליו עלולים להיקלע חברי מוסדות המכון, נוכח תפקידיהם במשרדי הממשלה ובגופים אחרים, לקבוע כללים ברורים בעניין עצם חברותם ובדבר השתתפותם בדיונים שיש בהם חשש לניגוד עניינים ולנקוט בהקדם את הצעדים הדרושים ליישומם. על המכון לקבוע כללים להשתתפותם בדיונים של חברים בוועד המנהל שמייצגים גופים מתחרים למכון או גופים הקשורים לפעילות המכון בעת שנדונים נושאים הקשורים לגופים אלה.
תגובה
מכון וינגייט לחינוך גופני ולספורט  

5. 
המכון יגבש כללים ביחס להשתתפות חברי ועד מנהל וחבר הנאמנים בדיונים בנושאים בהם עלול להתעורר חשש לניגוד עניינים. 
תגובה
משרד התרבות והספורט
5. 
המשרד מבהיר כי כל עוד לשיטת המדינה, יש צורך בארגונו של המכון כגוף ציבורי, אזי מטבע הדברים מכהנים בו נציגי המשרד כנושאי משרה לשם הגשמת מדיניות המשרד ותפקיד המכון כזרועו הארוכה של המשרד. מצב זה יוצר ניגוד עניינים מוסדי אשר טעון הסדרה. עוד בבג"צ 6976/05 הבהירה המדינה כי הטיפול בתמיכות המגיעות למכון וינגייט יעשה על ידי עובד שאינו חבר בוועד המנהל של המכון וכך נעשה. כאשר מונה מפקח מחוז תל-אביב לוועד המנהל של המכון, נקבע לגביו הסדר ניגוד עניינים ביחס לפעולתו מול המכון. נושא זה נבדק באופן פרטני ביחס לכל עובד אשר מונה לוועד המנהל של המכון.

עם הסדרת מעמדו של המכון, תבוא על פתרונה גם שאלת ניגוד העניינים המוסדי של עובדי מינהל הספורט החברים בהנהלת המכון. 
באשר לנושא ניגוד העניינים של הנציגים בחבר הנאמנים והוועד המנהל שאינם עובדי מדינה, סעיף 4(6) למבחנים לחלוקת כספים לצורך תמיכה במוסדות ציבור שהם מרכזי ספורט הישגי, קובע כי תנאי סף לקבלת התמיכה הוא ש"המוסד מקיים את הוראות החוק הרלבנטי לפעילותו, מקפיד על כללי ניהול תקין, נמנע מניגוד אינטרסים, שומר על שקיפות מלאה באורחות התנהלותו באופן ההולם את מטרותיו הציבוריות ולשם הגשמתן המלאה, ומשתמש בכספי התמיכה רק למטרות לשמן ניתנו".

לאור ממצאי הביקורת, יפנה המשרד למשרד המשפטים לקבלת עמדתו בנושאים הנוגעים לניגוד עניינים של הנציגים בחבר הנאמנים והוועד המנהל. ככל שהדברים אמורים בחברותם של הנציגים לוועד המנהל ולחבר הנאמנים שאינם עובדי מדינה, עם הסדרת מעמדו של מכון וינגייט, תבוא על פתרונה גם שאלת ניגוד העניינים המוסדי לגבי חברים אלו.

המשרד יפעל להסדרת נושא המינויים מטעם השר והמשרד לוועד המנהל, כמצויין בדו"ח הביקורת.  
ליקוי
6.
מינהל מקרקעי ישראל ציין בתשובתו למשרד מבקר המדינה מנובמבר 2009, בין היתר, כי "תנאי החכירה עם המכון נקבעו בהחלטת הנהלה, לפיהם, בגין עסקת העבר ישולמו [דמי חכירה שנתיים] מופחתים בשיעור 2% לשנה, לשבע השנים אחרונות, ובגין חידוש החכירה (לשנת 1999) ישולמו דמי היוון בשיעור 18.2% מערך הקרקע". כמו כן ציין מינהל מקרקעי ישראל כי במאי 2009 נקבע שעל המכון להמציא לו דוח הכנסות של חמש השנים האחרונות כדי "להזמין שומה לקביעת ערכי הקרקע"; באוגוסט 2009 הוא סיכם עם המכון כי לאחר שימציא את המסמכים והמידע שנתבקשו ממנו "יבחן הבינוי בפועל [במכון] ביחס לתכנית המפורטת החלה על השטח". 

תגובה
מינהל מקרקעי ישראל
6. 
מחוז מרכז של מינהל מקרקעי ישראל הזמין ביום 3.12.2009 שומה. טרם התקבלה השומה.
רשות שדות התעופה

סדרי פרישת עובדים ברשות שדות התעופה

הגופים המבוקרים: משרד האוצר – הממונה על השכר; רשות שדות התעופה
ליקוי
1.
הרשות לא הכינה תחשיב מרוכז של החיסכון מיישומה של תכנית הפרישה לקראת הצעתה לעובדים, ולכן אי-אפשר לדעת אם היא אכן הביאה לידי חיסכון ובאיזו מידה. מידע זה גם לא נדרש על ידי הממונה על השכר, ולא הוצג למועצת הרשות.

תגובה
רשות שדות התעופה
1. 
במסגרת תוכנית הפרישה הוכן ברשות תחשיב של החיסכון מיישומה של התוכנית. התוכנית הוצגה בפני מועצת הרשות ומשרד האוצר וקיבלה את אישורם. בתוכנית הפרישה המיושמת כיום, כמו גם בתוכניות עתידיות, יוענקו לעובדים תנאים והטבות כפי שאושרו על ידי המועצה ומשרד האוצר.

ליקוי 

2.
לפי התכנית שאישר הממונה על השכר, מתן דרגת פרישה הותנה בגובה שכר העובד יחסית לשכר הממוצע במשק ובאי-קבלת דרגה בשנת העבודה שקדמה למועד הפרישה. בדיקת 13 תיקי עובדים שפרשו במסגרת תכנית הפרישה העלתה שהרשות העניקה לשמונה מהם תוספת של דרגה אחת או שתיים אף שלא עמדו בתנאים לקבלתן. הרשות נתנה לכל הפורשים הטבות נוספות שלא נכללו בתנאי התכנית. הרשות שילמה סכומים גבוהים לרבים מעובדיה הבכירים שפרשו והעניקה להם הטבות חריגות. סדרי האישור של תנאי פרישת עובדים המועסקים לפי הסכמי עבודה אישיים, לרוב עובדים בכירים, מעידים על תפקוד ארגוני לא תקין של הרשות. הדבר התבטא בעיקר בהיעדר אמות מידה ונהלים לקביעת תנאי פרישה חריגים. על הנהלת הרשות לגבש מדיניות בעניין זה וכללים ברורים לכל שלב ושלב בהליך הפרישה של העובד. הממונה על השכר התנה את מתן ההטבות לעובדים שפרשו במסגרת תכנית הפרישה בביטול תקן העובד, ולחלופין, בביטול משרה אחרת. הביקורת העלתה שאין בידי הרשות נתונים בעניין התקנים שבוטלו בעקבות התכנית, ולכן אי-אפשר לדעת אם הושגו יעדי התכנית.
תגובה
רשות שדות התעופה
2.  
הרשות יזמה, באישור הממונה על השכר באוצר, תוכנית פרישה לעובדיה. בתום התקופה שהוקצבה ליישום התוכנית, יבוצע ברשות תחקיר בכל הכרוך במימוש היעדים שהציבה התוכנית, להפקת לקחים. כחלק מתוכנית הפרישה הנוכחית תבצע הרשות רישום מלא של התקנים או המשרות שיבוטלו במסגרת תוכנית הפרישה.

ליקוי
3. 
בבדיקת הסדרי הפרישה של שבעה העובדים הבכירים שפרשו בשנים 2008-2005 הועלה שהרשות שילמה להם תשלומי פרישה (ובכלל זה סכומים שהפרישה עבורם לקופת גמל) בסך כ-84,000 ש"ח עד 1.44 מיליון ש"ח, שהם שווי ערך לתשלומי פרישה של 98% עד 267% משכר של חודש עבור כל אחת משנות עבודתו של העובד. לא נמצאו מסמכים המתעדים את נימוקי הנהלת הרשות להמלצתה להעניק לעובדים הפורשים תשלומים נוספים על אלו הקבועים בהסכמי העבודה האישיים. הביקורת העלתה שאין ברשות נהלים לגבי הטיפול בפרישה של עובד שהועסק לפי הסכם עבודה אישי. כמו כן, לא נקבעו אמות מידה אם העובדים הפורשים זכאים לקבל שכר בגין פרק הזמן בין המועד למתן הודעה מוקדמת לבין מועד הפסקת העבודה, בלא לעבוד בפועל.

תגובה
רשות שדות התעופה
3. 
הרשות תאשר מעתה פדיון ימי חופשה על פי האמור בהסכמים האישיים ולא יותר מ-65 יום. בעקבות הביקורת, יוקפד ברשות על תיעוד כל מהלך פרישה של עובד, לרבות הנימוקים והסיבות לבקשות ההנהלה. לגבי סוגיית ההודעה המוקדמת להפסקת עבודה, אמות המידה יוטמעו במערכת הכללים והעקרונות המנחים. הנהלת הרשות המליצה למועצת המנהלים לאשר לעובד בכיר, העומד לפני פרישה, פיצויים בגובה משכורת חודשית אחת לכל שנת עבודה ברשות. עקרון זה ייושם גם בעתיד. עד חודש יוני 2010 תגובש ברשות מערכת כללים ועקרונות מנחים לגבי הטיפול בפרישה של עובד שהועסק בחוזה אישי. 
ליקוי
4. 
ממסמכי הרשות עולה שמשרד האוצר התנה את המשך מתן הפטור ממס בצעדים ממשיים של הרשות להקמת קופת הגמל. עד מועד סיום הביקורת לא הוסדר נושא הפטור ממס. ממסמך של הרשות מתחילת שנת 2009 עולה שהמס על רווחי היעודה לשנים 2007-2003 הוא 237 מיליון ש"ח, והוא עדיין תלוי ועומד.   
חלק ב'

החלטות
ועדת השרים לענייני ביקורת המדינה
החלטות של ועדת השרים לענייני ביקורת המדינה
שירות חיילי חובה מחוץ ליחידות צה"ל
דו"ח 60א של מבקר המדינה
החלטה מספר בק/5 מיום 28.01.2010

מחליטים:

1. 
הצוות  הבין-משרדי  לבחינת סוגיית  השירות  מחוץ לסדר הכוחות הרגיל בראשות המשנה ליועץ המשפטי של מערכת הביטחון יסיים בתוך 3 חודשים את עבודתו ויגיש את מסקנותיו והמלצותיו לממשלה.
2. 
הערות מבקר המדינה, כפי שעלו בדו"ח 60א יילקחו בחשבון במהלך בחינת הסוגיה על ידי הצוות הבין-משרדי. כמו כן, הצוות יתחשב בעבודתו ביכולתה של הממשלה ליישם בעתיד את יתר המלצות הוועדה לבחינת סוגיית קיצור שירות החובה בצה"ל (ועדת בן-בסט).
3. 
משרד הביטחון יבחן מחדש את אופן מעורבותו בהליך הקצאת חיילים ליחידות מחוץ לסדר הכוחות הרגיל של צה"ל, ויפעל לתיקון הוראות המשרד בהתאם.
4. 
דיווח על ביצוע ההחלטה יימסר לאגף הבכיר לביקורת המדינה במשרד ראש הממשלה בתוך 3 חודשים. 
היבטים בתכנון המתארי המקומי
דו"ח 60א של מבקר המדינה
החלטה מספר בק/6 מיום 28.01.2010

מחליטים:

1.  
הוועדה רושמת לפניה כי הנושאים שעלו בהמלצות דו"ח מבקר המדינה 60א בנושא היבטים בתכנון המתארי המקומי הכולל, באים לידי ביטוי בהחלטת הממשלה מס' 708 מיום 23.8.2009 והחלטה מס' 777(תבנ/3) מיום 2.10.2009, בדבר קידום רפורמה לייעול, זירוז ופישוט הליכי התכנון ורישוי הבניה.
2. 
להטיל על משרדי הממשלה הנוגעים בדבר, לפעול ליישומן של החלטות הממשלה המצויינות בסעיף 1.
3.  
הערות מבקר המדינה בדו"ח 60א יילקחו בחשבון בעת דיוני ועדת השרים.
4.  
דיווח על ביצוע ההחלטות יימסר לוועדת השרים בתוך 3 חודשים. 
מתן שירותי בריאות לתלמיד ועבודת המטה בדבר העברת לביצוע בידי גוף חיצוני
דו"ח 60א של מבקר המדינה
החלטה מספר בק/10 מיום 16.03.2010

מחליטים: 

1. 
ועדת השרים רושמת לפניה את הודעת משרד הבריאות כי בהמשך לדו"ח מבקר המדינה, המשרד פרסם בחודש ספטמבר 2009 מכרז למתן שירותי בריאות לתלמיד בידי ספק שירותים. במכרז יושמו המלצות מבקר המדינה בדבר הצורך לעריכת מכרזים אזוריים. אספקת שירותי הבריאות לתלמיד באמצעות ספק השירותים שייבחר במכרז כאמור תחל בשנת הלימודים התשע"א (ספטמבר 2010) ותימשך 3 שנים עם אופציה להתקשרות לארבע שנים נוספות.
2. 
הוועדה רושמת לפניה את הודעת משרד הבריאות בדבר היערכותו הכוללת. המשרד יבדוק את עמידת הגוף הזוכה בתנאי המכרז ויבצע פיקוח ובקרה.
3. 
הוועדה רואה בהסדרת מתן שירותי הבריאות לתלמיד חשיבות עליונה להבטחת שלומו ובריאותו של התלמיד ובהבטחת סטנדרטים מקצועיים ואחידים למתן השירות בכיתות א'-ט', ותעדכן את משרד החינוך בהתאם.
4.  
משרדי הבריאות והאוצר ידווחו לאגף הבכיר לביקורת המדינה בתוך 3 חודשים בדבר תוצאות המכרז והגוף הזוכה בו ובדבר היערכות משרד הבריאות למתן השירות ובקרה עליו. 
היערכות משרד התחבורה והבטיחות בדרכים למתן שירותי תובלה למשק האזרחי והיערכות צה"ל לגיוס כלי רכב בשעת החירום
דו"ח 60א של מבקר המדינה
החלטה מספר בק/11 מיום 16.03.2010

מחליטים:

1. 
תוקם ועדה בראשות הרשות לחירום הלאומית (רח"ל) שבמשרד הביטחון בהשתתפות משרד התחבורה והבטיחות בדרכים, משרד התעשייה, המסחר והתעסוקה וצה"ל.
2. 
הוועדה תבחן את סדרי העבודה הקיימים ואת הצעדים הדרושים להביא למיצוי של פוטנציאל כלי הרכב במשק לצורך היערכותו ותפקודו המלא בשעת חירום, ואת התקנים למספר הנהגים הדרוש והכשרתם.
3. 
הערות מבקר המדינה בדו"ח מספר 60א יילקחו בחשבון במהלך ביצוע ההחלטה.
4. 
הוועדה תגיש את מסקנותיה והמלצותיה לוועדת השרים בתוך 4 חודשים.
רבני שכונות המועסקים במועצות דתיות
דו"ח 60ב של מבקר המדינה
החלטה מספר בק/12 מיום 18.04.2010

מחליטים:

1. 
המשרד לשירותי דת בשיתוף הרבנות הראשית לישראל, יבחן בתוך 6 חודשים את הצורך של תושבי השכונות להיזקק לרב שכונה ויגדיר את מהות התפקיד של רב השכונה, את דרישות היסוד המתחייבות מכך, סמכויותיו ותקן המשרה.
2. 
מועצת הרבנות הראשית לישראל תגיש את עמדתה לגבי הנוהל המוצע על ידי המשרד לשירותי דת בנושאים הללו בתוך חודשיים, מיום שנוהל זה יוצג בפניה על ידי המשרד.
3. 
במסגרת הבחינה המשרד ימפה את הצרכים של התושבים בשכונות, יבחן את האפשרות להרחיב את אזורי הפעילות של רבני השכונות ויקבע את התקן של מספר הרבנים שיכהנו בכל מועצה דתית, תוך התחשבות בשיקולי התקציב.
4. 
המשרד יתקין נהלי עבודה מתאימים לרבני השכונות, ויגבש נהלי דיווח ובקרה על נוכחות והיעדרות מהעבודה ויקבע כללים לעניין פדיון ימי מחלה ופרישה לגמלאות.
5. 
המועצות הדתיות יקפידו על יישום הנחיות המשרד לעניין עבודה נוספת שפורסמו בשלהי שנת 2009 כדי לוודא שאין בה כדי לגרום לניגוד עניינים ופגיעה בהיקף השירותים שהם מחויבים לתת לתושבי השכונה.
6. 
הערות מבקר המדינה מדו"ח 60ב' יילקחו בחשבון בעת ביצוע ההחלטה.
7. 
המשרד לשירותי דת ידווח לוועדת השרים בתוך 6 חודשים על ההתקדמות בביצוע ההחלטה. 
חברת רכבת ישראל בע"מ – השירות לנוסע
דו"ח 60ב של מבקר המדינה
החלטה מספר בק/13 מיום 18.04.2010

מחליטים:

1. 
משרד התחבורה והבטיחות בדרכים (להלן - המשרד) יקדם תיקונים בחקיקה להסדרת תהליכי הרישוי והפיקוח על ענף התחבורה המסילתית ויעבירם למשרד המשפטים.
2. 
המשרד יגבש אמות מידה לרמת השירות, לטיב השירות ולזמינות השירות לנוסע ויגבש מנגנון להגדלה או הפחתה של הסובסידיה, בהתאם לביצועי הרכבת ועמידתה ברמת השרות המתחייבת מהסכם הסובסידיה השוטפת.
3. 
המשרד יפקח על תפעול הרכבת ועל רמת השירות בה ויבצע בקרה תפעולית על פעילות הרכבת, בהתאם לאמות המידה המתחייבות מהסכם הסובסידיה השוטפת.
4. 
המשרד יקים מרכז מידע ארצי ובו גם נתונים על קווי האוטובוסים של המפעילים השונים אל תחנות הרכבת ברחבי המדינה ומתחנות הרכבת לערים וליישובים הקרובים אליהן.
5. 
חברת רכבת ישראל תגבש נוהל טיפול בתלונות הציבור הקובע את סדרי הטיפול בכל תלונה, סמכויות המטפלים בתלונות, אופן הטיפול והדיווחים הנדרשים בנושא התלונות.
6. 
חברת רכבת ישראל תקפיד על עמידה בלוחות זמנים, בייחוד בשעות השיא בבוקר.
7. 
הערות מבקר המדינה מדו"ח 60ב' יילקחו בחשבון בעת ביצוע ההחלטה.
8. 
המשרד וחברת רכבת ישראל ידווחו בתוך 4 חודשים לוועדת השרים על ההתקדמות בביצוע ההחלטה.
טיפול בליקויים משמעותיים בתחזוקת הדיור הציבורי
דו"ח 60ב של מבקר המדינה
החלטה מספר בק/14 מיום 18.04.2010

מחליטים:

1. 
משרד הבינוי והשיכון וחברות האכלוס (עמידר, חלמיש, פרזות, חברת שיכון ופיתוח, שקמונה, חלד ועמיגור) יעשו כל אחד בתחומו בכל הנוגע לשמירה על נכסי המדינה וכספי הציבור ולדאגה לרווחת הדיור של המשתכנים הנמנים על השכבות הפחות מבוססות בחברה.
א.  
משרד הבינוי והשיכון יקפיד על תקינות המבנים בדיור הציבורי, בהתאם ובכפוף לחוק זכויות הדייר בדיור הציבורי, ויפקח על תיקון הליקויים שהתגלו באופן שוטף.
ב. 
משרד הבינוי והשיכון יטפל בתקינות מבני הדיור הציבורי (בהם רוב שוכרים) בהתאם למצבם ולמגבלות התקציב.
ג. 
משרד הבינוי והשיכון יכין חוזה אחיד והוגן בין חברות האיכלוס לדיירים שישמש את כל חברות האכלוס, תוך שמירה על זכויות הדיירים ומניעת קיפוחם על ידי החברות ויקפיד על אכיפתם.
ד. 
משרד הבינוי והשיכון ינחה את חברות האכלוס לבצע בדיקה שנתית של תחזוקת הדירות ובהתאם לתוצאות יכין תכנית עבודה רב שנתית הכפופה למגבלות התקציב, המאפשרת תנאי מחיה הולמים לדיירי הדיור הציבורי ויעקוב אחר ביצוען.
ה. 
משרד הבינוי והשיכון וחברות האכלוס יטפלו בליקויים המתגלים, על פי חומרתם, תוך פרק זמן סביר, ויתעדו את העבודות שיבוצעו.
2. 
הערות מבקר המדינה בדו"ח 60ב יילקחו בחשבון בעת ביצוע ההחלטה.
3. 
משרד הבינוי והשיכון וחברות האכלוס ידווחו לועדת השרים בתוך 4 חודשים על ההתקדמות בביצוע ההחלטה.
הטיפול באלימות כלפי עובדי ציבור
דו"ח 60ב של מבקר המדינה
החלטה מספר בק/15 מיום 18.04.2010

מחליטים:

1. 
משרדי הבריאות והרווחה ושירותים החברתיים ינקטו בפעולות הבאות:
א. 
הטמעת חשיבות הדיווח על אירועי אלימות  בקרב עובדי הציבור.
ב. 
יצירת בסיס נתונים מלא ואמין למידע על היקף האלימות ומאפייניה.
ג. 
בקרת פעילותן של הוועדות המוסדיות והמחוזיות לטיפול באלימות.
ד. 
הסדרת קיומן של השתלמויות שוטפות, למניעת אלימות המיועדים לצוותים המקצועיים הנותנים שירות לאוכלוסיה וחשופים לאלימות.
2. 
המשרד לביטחון הפנים, משרד הפנים, משרד הרווחה והשירותים החברתיים, משטרת ישראל ומרכז השלטון המקומי יפעלו להכנסת הרשויות המקומיות לחוק הסדרת הביטחון.האחריות להסדרת אבטחתם של העובדים בלשכות לשירותים חברתיים בעיריות, תוטל על הרשויות המקומיות ועל משרד הרווחה והשירותים החברתיים, כגוף רגולטרי.
3. 
התביעה המשטרתית והפרקליטות יחליטו בעניינם של תיקי חקירה בפרקי זמן סבירים.
4. 
הערות מבקר המדינה בדו"ח מספר 60ב יילקחו בחשבון בעת ביצוע ההחלטה.
5. 
משרדי הבריאות, ביטחון הפנים והרווחה והשירותים החברתים ומשטרת ישראל ידווחו בתוך 4 חודשים לוועדת השרים על ההתקדמות בביצוע ההחלטה.
